(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ρ΄

Πέμπτη 31 Μαρτίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 62ο Γυμνάσιο Αθήνας, το 12ο Δημοτικό Σχολείο Παλαιού Φαλήρου, το 5ο Γυμνάσιο Χανίων και το 33ο Δημοτικό Σχολείο Θεσσαλονίκης, σελ.   
3. Επί διαδικαστικού θέματος, σελ.   
4. Ανακοινώνεται ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, κατέθεσαν πρόταση για σύσταση Εξεταστικής Επιτροπής, σχετικά με τη διερεύνηση των αιτιών επιβολής τραπεζικής αργίας και κεφαλαιακών περιορισμών, υπογραφής του 3ου Μνημονίου και ανάγκη νέας ανακεφαλαιοποίησης των πιστωτικών ιδρυμάτων, σύμφωνα με τα άρθρα 68 παρ.2 του Συντάγματος και 144 επ. του Κανονισμού της Βουλής, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Οικονομίας, Ανάπτυξης και Τουρισμού:   
 i. σχετικά με την επαναφορά και αποκατάσταση της επιδότησης μισθολογικού κόστους, βάσει Ευρωπαϊκών Κανονισμών, σελ.   
 ii. σχετικά με την κυβερνητική αδράνεια για την αξιοποίηση του «πακέτου Γιούνκερ», σελ.   
 β) Προς τον Υπουργό Αγροτικής Ανάπτυξης και Τροφίμων, σχετικά με την αδειοδότηση των πρόχειρων καταλυμάτων των κτηνοτροφικών εγκαταστάσεων στο Νομό Γρεβενών, σελ.   
 γ) Προς τον Υπουργό Εσωτερικών και Διοικητικής Ανασυγκρότησης:  
 i. σχετικά με τη μεταφορά του Παραρτήματος Βιλίων Πυροσβεστικής Ακαδημίας εκτός Αττικής, σελ.   
 ii. σχετικά με τη μονιμοποίηση πυροσβεστών πενταετίας στα πλαίσια της ομογενοποίησης, την παροχή των δικαιούμενων επιδομάτων και τη χορήγηση αδειών μητρότητας, σελ.   
 iii. σχετικά με την επικινδυνότητα του εθνικού δικτύου Αμφιλοχίας-Λευκάδας-Πρέβεζας-Ηγουμενίτσας, σελ.   
 iv. σχετικά με τα «εκατομμύρια που μοιράζει η Κυβέρνηση ΣΥΡΙΖΑ-ΑΝΕΛ στα χρεοκοπημένα κόμματα», σελ.   
 δ) Προς τον Υπουργό Περιβάλλοντος και Ενέργειας, σχετικά με τη διακοπή λειτουργίας των βιομηχανικών μονάδων που ρυπαίνουν τον Ασωπό, ύστερα από την απόφαση του Συμβουλίου της Επικρατείας, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης και Εθνικής Άμυνας κατέθεσαν στις 30.3.2016 σχέδιο νόμου: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου «σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση)» (L 180/29.6.2013), διατάξεις για την εργασία δικαιούχων διεθνούς προστασίας και άλλες διατάξεις», σελ.   
2. Συζήτηση επί της αρχής, επί των άρθρων και των τροπολογιών και ψήφιση στο σύνολο του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΛΕΞΙΑΔΗΣ Τ. , σελ.  
ΒΑΡΕΜΕΝΟΣ Γ. , σελ.  
ΒΕΣΥΡΟΠΟΥΛΟΣ Α. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΚΑΚΛΑΜΑΝΗΣ Ν. , σελ.  
ΚΟΥΤΣΟΥΚΟΣ Γ. , σελ.  
ΛΑΜΠΡΟΥΛΗΣ Γ. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Β. Επί των επικαίρων ερωτήσεων:  
ΑΜΥΡΑΣ Γ. , σελ.  
ΑΠΟΣΤΟΛΟΥ Ε. , σελ.  
ΚΑΣΙΔΙΑΡΗΣ Η. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΚΟΥΡΟΥΜΠΛΗΣ Π. , σελ.  
ΜΠΓΙΑΛΑΣ Χ. , σελ.  
ΜΩΡΑΪΤΗΣ Ν. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΣΤΑΘΑΚΗΣ Γ. , σελ.  
ΤΟΣΚΑΣ Ν. , σελ.  
ΤΣΙΡΩΝΗΣ Ι. , σελ.  
ΧΑΤΖΗΔΑΚΗΣ Κ. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Γ. Επί του σχεδίου νόμου του Υπουργείου Οικονομικών:  
ΑΛΕΞΙΑΔΗΣ Τ. , σελ.  
ΑΝΤΩΝΙΟΥ Χ. , σελ.  
ΒΑΡΔΑΛΗΣ Α. , σελ.  
ΒΕΣΥΡΟΠΟΥΛΟΣ Α. , σελ.  
ΔΑΝΕΛΛΗΣ Σ. , σελ.  
ΔΕΝΔΙΑΣ Ν. , σελ.  
ΔΗΜΑΡΑΣ Γ. , σελ.  
ΘΕΟΧΑΡΗΣ Θ. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑΣ Ε. , σελ.  
ΚΑΤΣΙΑΝΤΩΝΗΣ Γ. , σελ.  
ΚΟΥΤΣΟΥΚΟΣ Γ. , σελ.  
ΛΟΒΕΡΔΟΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΝΑΤΣΙΟΥ Α. , σελ.  
ΠΑΡΑΣΚΕΥΟΠΟΥΛΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ρ΄

Πέμπτη 31 Μαρτίου 2016

Αθήνα, σήμερα στις 31 Μαρτίου 2016, ημέρα Πέμπτη και ώρα 9.38΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-3-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΘ΄ συνεδριάσεώς του, της Τετάρτης 30 Μαρτίου 2016, σε ό,τι αφορά την ψήφιση στο σύνολο των σχεδίων νόμων: α) «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/Ενέργειας και άλλες διατάξεις» β) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την Αμοιβαία Προστασία Διαβαθμισμένων Στρατιωτικών Πληροφοριών».)

Πριν εισέλθουμε στη συζήτηση των επικαίρων ερωτήσεων, επιτρέψτε μου μία ανακοίνωση προς το Σώμα.

Οι Υπουργοί Εσωτερικών και Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Επικρατείας και οι Αναπληρωτές Υπουργοί Εσωτερικών και Διοικητικής Ανασυγκρότησης και Εθνικής Άμυνας κατέθεσαν στις 30-3-2016 σχέδιο νόμου: «Οργάνωση και λειτουργία Υπηρεσίας Ασύλου, Αρχής Προσφύγων, Υπηρεσίας Υποδοχής και Ταυτοποίησης, σύσταση Γενικής Γραμματείας Υποδοχής, προσαρμογή της Ελληνικής νομοθεσίας προς τις διατάξεις της Οδηγίας 2013/32/ΕΕ του Ευρωπαϊκού Κοινοβουλίου και του Συμβουλίου σχετικά με τις κοινές διαδικασίες για τη χορήγηση και ανάκληση του καθεστώτος διεθνούς προστασίας (αναδιατύπωση) (L 180/29-6-2013), διατάξεις για την εργασία δικαιούχων διεθνούς προστασίας και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως κατεπείγον.

Παραπέμπεται στις συναρμόδιες Διαρκείς Επιτροπές.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτα θα συζητηθεί η δέκατη ένατη με αριθμό 660/15-3-2016 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση της επιδότησης μισθολογικού κόστους, βάσει ευρωπαϊκών κανονισμών.

Στην ερώτηση θα απαντήσει ο Υπουργός Οικονομίας, Ανάπτυξης και Τουρισμού κ. Σταθάκης.

Ορίστε, κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, πρώτα απ’ όλα να εκφράσω τη λύπη μου, διότι δεν είναι μαζί μας να συζητήσει την ερώτηση, που από κοινού έχουμε καταθέσει, ο συνάδελφος κ. Δημοσχάκης. Έπρεπε εκτάκτως να αναχωρήσει λόγω κωλύματος. Υποχρέωσή του είναι να βρεθεί στην πατρίδα του για να αποχαιρετήσει τη μητέρα του, που σήμερα απεβίωσε. Επομένως, μένω εγώ για να αναπτύξω γρήγορα το θέμα.

Είναι γνωστό -το έχουμε συζητήσει αρκετές φορές, κύριε Υπουργέ, και με εσάς και με τους προηγούμενους- ότι από νόμο του 1989 έχει θεσπιστεί το μέτρο της επιδότησης μισθολογικού κόστους εργασίας σε επιχειρήσεις της Περιφέρειας Ανατολικής Μακεδονίας και Θράκης. Η αιτιολογία είναι ότι αυτό το μέτρο ενισχύει επιχειρήσεις που βρίσκονται σε ακριτικές και μειονεκτικές περιοχές. Η Περιφέρεια Ανατολικής Μακεδονίας και Θράκης σαφώς και είναι μία από αυτές, ίσως η πιο μειονεκτική στην Ελλάδα, αφού σύμφωνα με τα επίσημα στοιχεία το κατά κεφαλήν ΑΕΠ, είναι το χαμηλότερο στη χώρα και η Περιφέρεια είναι μια από τις είκοσι φτωχότερες της Ευρωπαϊκής Ένωσης.

Όρος για την καταβολή της επιδότησης μισθολογικού κόστους, που καταβαλλόταν από τον ΟΑΕΔ, ήταν για τις επιχειρήσεις στον Νομό Καβάλας και Δράμας που επιδοτούνταν με 4% και όχι 12% -άλλο ζήτημα αυτό- να μην προβούν σε απολύσεις, δηλαδή να διατηρήσουν τις υφιστάμενες θέσεις εργασίας. Νομίζω ότι έχει και αυτό τη δική του σημασία.

Στις 22 Δεκεμβρίου 2015, μετά από πρωτοβουλία μας να καταθέσουμε τροπολογία με πρόταση συμψηφισμού των οφειλόμενων από το κράτος που έχει να καταβάλει ως εισφορά από το 2010 με φορολογικές και ασφαλιστικές υποχρεώσεις, δηλώσατε στη Βουλή, κύριε Υπουργέ, ότι είστε αρνητικοί στη συνέχιση του μέτρου, αφού δεν συμφωνεί με αυτό η Ευρωπαϊκή Ένωση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας, κύριε Πρόεδρε.

Όμως, από εκεί και πέρα, προέκυψαν νέα δεδομένα μετά από σχετική ερώτηση στο Ευρωκοινοβούλιο, της Ευρωβουλευτού κ. Μαρίας Σπυράκη. Η αρμόδια Επίτροπος Βεστάγκερ, της Ευρωπαϊκής Επιτροπής, απάντησε στο ερώτημά της λέγοντας ούτε λίγο ούτε πολύ ότι τα αρμόδια όργανα της Ευρωπαϊκής Επιτροπής δεν έχουν γνώση του ζητήματος, δεν έχει ζητηθεί η γνώμη τους από τις ελληνικές αρχές. Άρα οι ελληνικές αρχές, οι υπηρεσιακοί παράγοντες -όχι εσείς ούτε οι προκάτοχοί σας- δεν φρόντισαν να ενημερώσουν σχετικά με αυτό το μέτρο, αλλά σε κάθε περίπτωση αυτό δεν είναι ασύμβατο με το πνεύμα της λειτουργίας των ευρωπαϊκών οργάνων, ιδίως όσον αφορά τη στήριξη σε μειονεκτικές περιοχές μέσω και αυτού του μέτρου.

Επομένως για εμένα ανακύπτει ζήτημα και νομίζω ότι μπορεί εδώ το Υπουργείο να το εξετάσει εκ νέου. Προέκυψαν νέα δεδομένα. Το δεδομένο, όμως, που ισχύει εδώ και πάρα πολύ καιρό, και επιτείνεται δραματικά στις μέρες μας, είναι ότι πρέπει να στηριχθεί η επιχειρηματικότητα ιδίως στην Περιφέρεια Ανατολικής Μακεδονίας και Θράκης λόγω του επιπλέον ζητήματος -τεράστιου, που αυξάνεται ώρα με την ώρα- της μετανάστευσης των επιχειρήσεων στη γειτονική Βουλγαρία, που παρέχει πολλά περισσότερα κίνητρα από ό,τι σήμερα η Ελλάδα για κάποιον να ασχοληθεί αποτελεσματικά και επωφελώς με το επιχειρείν.

Αυτά, λοιπόν, είναι τα ερωτήματα που βάζουμε. Θεωρούμε ότι υπάρχει η δυνατότητα για να επανεξεταστεί το όλο πλαίσιο, να δώσετε εντολή στους υπηρεσιακούς να ενημερώσουν τα όργανα της Ευρωπαϊκής Ένωσης και από εκεί και πέρα να δούμε τι θα γίνει με τη διατήρηση αυτού του καθεστώτος.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παναγιωτόπουλο.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ευχαριστώ για την ερώτηση.

Επιτρέψτε μου να ανατρέξω λίγο στο ιστορικό, στα πραγματικά δεδομένα για το συγκεκριμένο μέτρο και στο γιατί η Κυβέρνησή μας αποφάσισε την κατάργησή του.

Με τον ν.1767/1988 και αργότερα με τον ν.1836/1989 –άρα, μιλάμε για τη δεκαετία του 1980- δικαιούνταν οικονομική ενίσχυση οι βιομηχανικές, βιοτεχνικές και μεταλλευτικές επιχειρήσεις σε παραμεθόριες περιοχές, καθώς και στις περιοχές Καλαμάτας και Μεσσήνης του Νομού Μεσσηνίας, λόγω των σεισμών της εποχής.

Με νέες υπουργικές αποφάσεις επεκτάθηκε και σε άλλους νομούς. Μπορώ να αναφέρω αρκετούς νομούς που έχει επεκταθεί και δεν αποτελούν σε καμία περίπτωση παραμεθόριες περιοχές.

Η καταβολή της επιδότησης σταμάτησε –το υπογραμμίζω αυτό- το 2010, κυρίως λόγω έλλειψης πιστώσεων. Έκτοτε, και με ευθύνη των κυβερνήσεων Νέας Δημοκρατίας-ΠΑΣΟΚ, σωρεύτηκαν οφειλές προς τους δικαιούχους ύψους 200 εκατομμυρίων ευρώ, μεγάλο μέρος των οποίων αφορά την Ανατολική Μακεδονία και τη Θράκη.

Σχετικά με την ερώτηση της κ. Σπυράκη στην Κομισιόν: Πρόκειται για αόριστη και γενική ερώτηση και επιλεκτική ανάγνωση της απάντησης της επιτρόπου. Συγκεκριμένα, η Ευρωβουλευτής στην ερώτησή της αναφέρεται γενικά στις εθνικές ενισχύσεις απασχόλησης περιφερειακού χαρακτήρα, χωρίς να προσδιορίζει ακριβώς την περίπτωση που συζητάμε σήμερα, δηλαδή χωρίς απευθείας αναφορά στους συγκεκριμένους νομούς. Μάλιστα, η Επίτροπος Βεστάγκερ απαντά: «Βάσει των διαθέσιμων πληροφοριών, δεν είναι δυνατόν να εντοπιστεί το μέτρο, στο οποίο αναφέρεται η κυρία Βουλευτής. Ως εκ τούτου, η επιτροπή δεν μπορεί να σχολιάσει τα ιδιαίτερα χαρακτηριστικά του εν λόγω μέτρου».

Η απάντηση της επιτρόπου αναφέρεται στις δυνατότητες που δίνονται μέσα από τον γενικό κανονισμό απαλλαγής ή μέσω κοινοποίησης ειδικού καθεστώτος. Το υπογραμμίζω: κοινοποίησης ειδικού καθεστώτος. Δεν συνηγορεί γενικώς υπέρ της κρατικής ενίσχυσης επιχειρήσεων, αλλά μόνο σε ενίσχυση που αφορά σε νέες επιχειρήσεις και σε απασχόληση ειδικών κατηγοριών εργαζομένων.

Συγκεκριμένα, καταλήγει στην απάντησή της: «Καμμία εταιρεία δεν δικαιούται να λάβει κρατική ενίσχυση, εκτός εάν το κράτος-μέλος αποφασίσει να χορηγήσει ενίσχυση, σύμφωνα με τους αντίστοιχους κανονισμούς της ΕΕ».

Το συγκεκριμένο μέτρο συνιστά μη συμβατή με το κοινοτικό δίκαιο κρατική ενίσχυση, καθώς μεταξύ άλλων, πρώτον, ποτέ δεν ακολουθήθηκε η προβλεπόμενη από το κοινοτικό δίκαιο διαδικασία κοινοποίησης και έγκρισης από την Ευρωπαϊκή Επιτροπή, ούτε είχε υπαχθεί σε κανονισμό de minimis που αφορά αυτές τις περιπτώσεις ή σε απαλλακτικό κανονισμό. Να το πω απλά: Καμμία κυβέρνηση δεν είχε κοινοποιήσει αυτό το μέτρο ποτέ.

Δεύτερον, είναι ειδικού χαρακτήρα. Άρα προσκρούει στην αρχή της ίσης μεταχείρισης. Τρίτον, δεν έχει χρονικό περιορισμό. Τέταρτον, δεν επιδοτεί νέες θέσεις εργασίας, αλλά υπάρχουσες και υφιστάμενες επιχειρήσεις.

Από την περίοδο που θεσπίστηκε το μέτρο αυτό μέχρι σήμερα –επαναλαμβάνω, από το 1988, 1989- έχουν επέλθει ριζικές μεταβολές στην ελληνική αγορά εργασίας. Χαρακτηριστικό είναι το γεγονός ότι το 2012 από τους δεκαπέντε νομούς που υπάγονται στη συγκεκριμένη ρύθμιση και για τους οποίους υπάρχουν διαθέσιμα στοιχεία από την ΕΛΣΤΑΤ οι έντεκα εμφάνισαν ποσοστά ανεργίας μικρότερα από το συνολικό της χώρας, εν αντιθέσει με εννέα νομούς μη υπαγόμενους στο μέτρο, οι οποίοι είχαν υψηλότερα ποσοστά ανεργίας. Υπενθυμίζω ότι η επιδότηση ήταν μέσω της πολιτικής του ΟΑΕΔ.

Αμφίβολος κρίνεται και ο χαρακτήρας του μέτρου ως αναπτυξιακού, δεδομένου ότι οι επιχειρήσεις ευεργετούνται αδιακρίτως, στο σύνολό τους, ανεξαρτήτως της οικονομικής κατάστασης και της δυναμικής τους.

Επανέρχομαι τώρα στο όψιμο ενδιαφέρον της Νέας Δημοκρατίας, αφού τα δεδομένα είναι γνωστά.

Πρώτον, το μέτρο δεν έλαβε ποτέ ευρωπαϊκή υπόσταση ότι είναι νόμιμο. Δεύτερον, από το 2010 και μετά δεν έχει πληρωθεί ούτε ένα ευρώ στο συγκεκριμένο μέτρο. Υπάρχει έγγραφο του Υπουργείου Οικονομικών –μπορώ να καταθέσω και άλλα έγγραφα από το σύνολο των υπηρεσιών των Υπουργείων Οικονομικών- με ημερομηνία 21 Μαρτίου 2013, στο οποίο ζητείται από το Υπουργείο Εργασίας να καταργήσει το συγκεκριμένο μέτρο.

Το ενδιαφέρον των Βουλευτών της Νέας Δημοκρατίας είναι όψιμο. Επαναλαμβάνω ότι, πρώτον, ποτέ δεν κίνησαν τη διαδικασία εντός του προβλεπόμενου από το κοινοτικό δίκαιο συστήματος, δεύτερον, δεν πλήρωσαν από το 2010 και μετά και, τρίτον, οι υπηρεσιακοί παράγοντες είναι δεδομένο ότι από το 2013 είχαν επισημάνει ότι αποτελεί μέτρο, το οποίο πρέπει να καταργηθεί.

Τον Φεβρουάριο του 2016, από τα συναρμόδια Υπουργεία βγήκε ΚΥΑ με την οποία καταργούνται, από εμένα και τον κ. Τσακαλώτο, όλες οι σχετικές υπουργικές αποφάσεις. Στην αιτιολόγηση της απόφασής μας αυτής αναλύονται διεξοδικά οι παρακάτω λόγοι κατάργησης:

Πρώτον, υπάρχει ασυμβατότητα με το κοινοτικό δίκαιο περί κρατικών ενισχύσεων. Δεύτερον, υπάρχει αδυναμία χρηματοδότησης από το εθνικό σκέλος του ΚΔΕ. Τρίτον, είναι αμφίβολη η αποτελεσματικότητα στην ενίσχυση της απασχόλησης και στην τόνωση της ανάπτυξης. Τέταρτον, ήδη από την αρχή λειτουργίας του μέτρου υπάρχουν στρεβλώσεις στην εφαρμογή του.

Ως προς τις προτάσεις μας, τα συναρμόδια Υπουργεία σχεδιάζουν νέα μέτρα ενίσχυσης της απασχόλησης και της επιχειρηματικότητας, με βάση τις παρούσες συνθήκες της ελληνικής οικονομίας, τις δημοσιονομικές δυνατότητες, ενώ παράλληλα φροντίζουμε να είναι συμβατά με τους κοινοτικούς κανονισμούς περί ανταγωνισμού.

Στο πλαίσιο αυτό, σχεδιάζεται ειδική ενίσχυση των παραμεθόριων και άλλων μειονεκτικών περιοχών, πρώτον, μέσω του νέου αναπτυξιακού νόμου. Υπενθυμίζω, επίσης, εκτός αυτού ότι το 35% των πόρων του ΕΣΠΑ έχει κατευθυνθεί μέσω του περιφερειακού του σκέλους στις περιφέρειες, για να σχεδιάσουν ειδικά μέτρα στην επικράτειά τους, που περιλαμβάνουν και μέτρα στήριξης της απασχόλησης και επιλεκτικά επιχειρηματικών δραστηριοτήτων.

Σχετικά με την αποζημίωση των επιχειρήσεων, ο νόμος, όπως ξέρετε, προβλέπει ότι μετά την παρέλευση πενταετίας παραγράφονται. Όμως, αναγνωρίζοντας ότι υπάρχει πρόβλημα, εφόσον καλώς ή κακώς –κακώς, κατά τη γνώμη μας- το μέτρο μετά το 2010 υπήρχε στα χαρτιά, αλλά δεν πληρωνόταν τίποτα, προκειμένου να αποζημιωθούν οι επιχειρήσεις που ήταν ενταγμένες στο μέτρο και οι οποίες –επαναλαμβάνω- δεν έχουν εισπράξει ούτε ένα ευρώ τα τελευταία πέντε χρόνια, διερευνάται η αναδρομική υπαγωγή στον κανονισμό de minimis. Σύμφωνα με τον κανονισμό -που είναι εφικτό- επιτρέπεται να δοθεί στις μικρομεσαίες επιχειρήσεις κρατική ενίσχυση, έως 200.000 ευρώ ανά τριετία σε κάθε επιχείρηση.

Η λύση αυτή θα καλύψει τις μικρές επιχειρήσεις, περίπου το 70% αυτών που είναι στο μέτρο -έστω και στα χαρτιά- από το 2010 και μετά και οι οποίες δεν έχουν εισπράξει άλλη επιχορήγηση από το 2010 έως το 2015. Αυτό το υπογραμμίζω, είναι προϋπόθεση του de minimis, να μην είναι και σε άλλες μορφές επιχορηγήσεων. Κάθε άλλος τρόπος αποζημίωσης δεν είναι συμβατός με το κοινοτικό δίκαιο.

Τέλος, προκειμένου να μην επιβαρυνθεί άδικα μια επιχείρηση, εφόσον έχει ήδη φορολογηθεί για την επιδότηση την οποία δεν έλαβε, προτείνεται να υπάρξει δέσμευση ότι με την κατάργηση του καθεστώτος θα δοθεί η δυνατότητα υποβολής ανακλητικών δηλώσεων και επιστροφής του ποσού που κατέβαλε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Παναγιωτόπουλε, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Υπουργέ, δεν ήρθα εδώ για να πολιτικοποιήσω τη συζήτηση. Μάλιστα έκανα υπονοούμενο ότι και οι προηγούμενοι κακώς δεν ξεκαθάρισαν το τοπίο. Και μάλιστα δεν υπονόησα, αλλά εννόησα σαφώς ότι η προηγούμενη ασάφεια είχε να κάνει με τη στάση των υπηρεσιακών παραγόντων, οι οποίοι ποτέ δεν έκριναν σκόπιμο να ανακινήσουν το θέμα και, κυρίως, να κοινοποιήσουν το μέτρο στα όργανα της Ευρωπαϊκής Ένωσης.

Εσείς, όμως, έρχεστε και μιλάτε για όψιμο ενδιαφέρον Βουλευτών της Ευρωπαϊκής Ένωσης. Σας διαβεβαιώνω ότι δεν ισχύει αυτό. Και έχουν γίνει πάρα πολλές προσπάθειες από πάρα πολλούς -όχι μόνο από μένα- και με παραστάσεις σε υπουργεία και με άλλες ερωτήσεις, προκειμένου να διατηρηθεί αυτό το μέτρο.

Δυστυχώς, εσείς επιμένετε σήμερα να ανακοινώσετε την κατάργησή του. Άρα αν θέλω κι εγώ να πολιτικοποιήσω το πράγμα, μπορώ να πάω επάνω και να πω ότι η Κυβέρνηση του ΣΥΡΙΖΑ αποφάσισε να καταργήσει το μέτρο.

Βλέπω -και οφείλω να πω ότι καλώς βλέπετε- και μέτρα, αν θέλετε, αντιστάθμισης αυτής της ζημιάς, αλλά σας υπενθυμίζω ότι αυτήν την ώρα υπουργική απόφαση κατάργησης ολοσχερώς του μέτρου δεν υπάρχει. Υπάρχει μόνο η οφειλή, το κενό από το 2010. Καλώς βλέπετε και εξετάζετε την επιστροφή του φόρου που ήδη έχουν καταβάλει οι επιχειρηματίες για την επιπλέον εγγραφή αυτών των ποσών στα έσοδά τους, παρά το γεγονός ότι ουδέποτε πραγματοποιήθηκαν, στο ενεργητικό τους δηλαδή.

Επιμένω ότι δεν μιλάμε και εγώ και ο απών κ. Δημοσχάκης -ο οποίος, όμως, βρίσκεται κατά κάποιον τρόπο εδώ μαζί μας- για οποιαδήποτε περιοχή στην Ελλάδα, αλλά για μια κατεξοχήν παραμεθόρια περιοχή και μια περιοχή η οποία αντιμετωπίζει αυτήν τη στιγμή, όπως σας είπα, αφαίμαξη των επιχειρήσεών της προς τη γειτονική Βουλγαρία.

Προχθές –και κλείνω το θέμα- συνομιλούσα μ’ έναν φίλο μου, επιχειρηματία αγρότη, ο οποίος ανακουφισμένος μού δήλωσε ότι μεταφέρει την έδρα του στη Βουλγαρία, διότι πλέον έχει κουραστεί να εμπαίζεται, εν πάση περιπτώσει, από το ελληνικό κράτος.

Στην πόλη Μπλαγκόεβγκραντ, 71 χιλιόμετρα –ή λίγο παραπάνω- από τη Θεσσαλονίκη, μια πόλη 71.000 κατοίκων, ιδρύονται ημερησίως γύρω στις δέκα επιχειρήσεις ελληνικών συμφερόντων. Τριακόσιες επιχειρήσεις την εβδομάδα στη βόρεια Ελλάδα φεύγουν για τη Βουλγαρία, δηλαδή μεταφέρουν την φορολογική τους έδρα. Το φαινόμενο εντάθηκε ιδίως μετά την επιβολή των περιορισμών στις κινήσεις κεφαλαίου, τα capital controls. Ξεκίνησε με δημιουργία λογαριασμών σε βουλγαρικές τράπεζες προκειμένου να διευκολύνονται οι επιχειρήσεις να κάνουν τα αυτονόητα καθημερινά, δηλαδή πληρωμές, και εντάθηκε σιγά-σιγά με την σταδιακή μεταφορά της φορολογικής έδρας.

Αυτό είναι πραγματικά καταστροφικό για την οικονομία όχι μόνο της βόρειας Ελλάδας, αλλά και όλης της χώρας. Φανταστείτε τα έσοδα που χάνει αυτήν τη στιγμή το ελληνικό κράτος, αφού οι επιχειρήσεις, ακόμα και παραγωγικές επιχειρήσεις που παράγουν ελληνικά προϊόντα, μεταφέρουν τη φορολογική τους έδρα στο εξωτερικό. Εξακολουθούν να παράγουν στην Ελλάδα, όμως τα φορολογικά έσοδα πάνε αλλού και στην Ελλάδα δεν υπάρχουν παρά μόνο τα υποκαταστήματα που κάνουν την κυρίως παραγωγή.

Νομίζω ότι πρέπει να βρούμε μαζί με το Υπουργείο σας -είμαστε εδώ για να σας κάνουμε και προτάσεις- έναν τρόπο στήριξης της επιχειρηματικότητας, αν είναι στις προθέσεις σας εν πάση περιπτώσει, γιατί ανακύπτουν και άλλα ζητήματα ιδεολογικής φύσεως, ώστε να στηρίξετε την επιχειρηματικότητα. Θεωρώ ότι εσείς δεν έχετε τέτοιους ενδοιασμούς.

Πρέπει, όμως, να το δούμε, να δούμε τον συμψηφισμό των οφειλών με ασφαλιστικές και φορολογικές υποχρεώσεις, να δούμε ζητήματα μείωσης του ενεργειακού κόστους, να δούμε ζητήματα μείωσης της προκαταβολής φόρου, που δεν μπορεί από το 100% να υποστηριχθεί αυτό, ή μάλλον να αντέξουν οι επιχειρήσεις σε προκαταβολές φόρου της επόμενης χρονιάς, λες και είναι προδιαγεγραμμένα τα ίδια κέρδη στο 100%.

Πρέπει να δούμε κάποια μέτρα ενίσχυσης της επιχειρηματικότητας. Μόνο έτσι, με την ενίσχυση της επιχειρηματικότητας, θα στηριχθούν οι υπάρχουσες θέσεις εργασίας. Ενδεχομένως να προκύψουν και νέες. Εγώ λέω ότι αυτό είναι πολύ δύσκολο να γίνει μέσα σε περίοδο ύφεσης και μάλιστα με τις δραματικές συνθήκες που βιώνουμε τώρα. Μόνο έτσι, αν στηριχθεί η ήδη υφιστάμενη απασχόληση, αλλά ενδεχομένως και με νέες θέσεις εργασίας, θα στηριχθούν και το ασφαλιστικό μας σύστημα και το κοινωνικό κράτος και όλη η χώρα. Ας δούμε, λοιπόν, τι μπορούμε να κάνουμε.

Δυστυχώς, αυτό που αποκομίζω από σήμερα είναι ότι η Κυβέρνηση δεν προτίθεται να συνεχίσει την στήριξη αυτή, την κρατική ενίσχυση, παρά το γεγονός ότι θα μπορούσατε να το δείτε με τους επιχειρησιακούς σας παράγοντες, φτάνει αυτοί να θελήσουν να κάνουν τη δουλειά τους.

Μού είναι ακατανόητη η τυπικότητα –δεν μπορώ να μιλήσω για άλλα κριτήρια τώρα- πολλών υπηρεσιακών παραγόντων, οι οποίοι μεταφέρουν σε σας ή στον εκάστοτε Υπουργό κάποιες συγκεκριμένες γνώμες, οι οποίες, όπως προκύπτει από την επικοινωνία με την Ευρωπαϊκή Ένωση, δεν έχουν να κάνουν με μία απευθείας –να το πω έτσι- επαφή, όπως θα έπρεπε να είναι. Ας κοινοποιούσαν αυτοί -στο κάτω-κάτω- το ζήτημα στα αρμόδια ευρωπαϊκά όργανα, όπως είχαν υποχρέωση.

Ξέρετε –κλείνω το θέμα και ευχαριστώ για την ανοχή, κύριε Πρόεδρε- ότι οι απαντήσεις, και μάλιστα στη βάση ευρωπαϊκών κειμένων στις σχετικές ερωτήσεις που γίνονται, ενέχουν κι αυτές μία αοριστία, μία γενικότητα, μία ευρύτητα. Αν, λοιπόν, είναι αόριστη η ερώτηση της κ. Σπυράκη, στο σωστό πνεύμα της αοριστίας που αφήνει, όμως, περιθώριο για διάφορες θετικές ερμηνείες εδώ πέρα, νομίζω ότι μας δίνει μία βάση προκειμένου να συνεχίσουμε να διεκδικούμε αυτό το μέτρο που, όπως σας είπα, είναι πλέον θέμα επιβίωσης, όχι αύξησης της κερδοφορίας, για τις επιχειρήσεις της Περιφέρειας της Ανατολικής Μακεδονίας και Θράκης. Εμείς θα συνεχίσουμε να το κάνουμε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παναγιωτόπουλο.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κατ’ αρχάς, να ζητήσω συγγνώμη. Θα ήθελα να μεταφέρω στον κ. Δημοσχάκη -με τον οποίο έχει προηγηθεί και μια άλλη συζήτηση- τα συλλυπητήριά μου για σήμερα. Είχαμε τη δυνατότητα να συνεχίσουμε τη συζήτηση αυτή.

Νομίζω ότι τα δεδομένα του θέματος είναι πλέον γνωστά και συμμερίζομαι και την επίκληση της ανάγκης να μην πολιτικοποιηθεί παραπέρα από τα δεδομένα του αυτό. Νομίζω ότι είναι κοινός τόπος ότι θέλουμε να στηρίξουμε την επιχειρηματικότητα, κυρίως -το υπογραμμίζω- των παραμεθόριων περιοχών. Όσον αφορά τα προβλήματα –για τα οποία αναφερθήκαμε και σε προηγούμενη συζήτηση- που αφορούν το θέμα της μετεγκατάστασης στη Βουλγαρία, νομίζω ότι τα στοιχεία που έδωσα σε προηγούμενη ερώτηση απαντούν στο συγκεκριμένο θέμα.

Επίσης, ενδιαφέρον έχει και η αντίστροφη ροή. Χθες και προχθές υπήρξαν συναντήσεις στο Υπουργείο με ελληνικές επιχειρήσεις, από αυτές που έχουν μετεγκασταθεί τα προηγούμενα χρόνια, που ενδιαφέρονται να επιστρέψουν στην Ελλάδα. Κι αυτό είναι, επίσης, πολύ ενδιαφέρον θέμα, αν και επιμένω ότι για τον τελευταίο χρόνο τα στοιχεία που κατέθεσα την προηγούμενη φορά στη Βουλή δεν δείχνουν κάποιο ιδιαίτερο πρόβλημα κύματος φυγής. Τα στοιχεία που κατέθεσα έδειχναν ότι υπάρχουν εννέα χιλιάδες επιχειρήσεις ελληνικών συμφερόντων. Δύο χιλιάδες είναι αυτές που έχουν κάποια δραστηριότητα, έστω υποτυπώδη. Επτά χιλιάδες είναι απλώς, όπως λέμε, ένα πολύ μικρό γραφείο κάπου ή ούτε καν γραφείο, ένα box office, είναι ανύπαρκτες και τον τελευταίο χρόνο υπήρξαν μόνο δύο χιλιάδες, οι οποίες δεν έχουν καμμία απολύτως δραστηριότητα στη γειτονική χώρα, αλλά πρόκειται για άνοιγμα λογαριασμών.

Επανέρχομαι τώρα στο επίμαχο θέμα. Πρώτον, εμείς θα συνεχίσουμε να ψάχνουμε να βρούμε τη λύση για το παρελθόν, για να καλύψουμε τουλάχιστον με πρόγραμμα συμβατό, όπως είπα το de minimis.

Δεύτερον, εξετάζουμε μέτρα αυστηρά για παραμεθόριες περιοχές –το υπογραμμίζω αυτό-, οι οποίες να είναι συμβατές με τις κοινοτικές ενισχύσεις. Νομίζω ότι είναι κοινή μας θέση ότι πρέπει να στηρίζονται οι παραμεθόριες περιοχές, οι επιχειρήσεις που δραστηριοποιούνται εκεί.

Εμείς πήραμε, με όλο το θάρρος, την απόφαση να σταματήσουμε το μέτρο. Οι υπηρεσιακοί παράγοντες -έχετε δίκιο- είναι απόλυτα ομόφωνοι στο συγκεκριμένο θέμα ότι δεν μπορούσε να συνεχίσει. Είναι απόλυτα, όμως, εποικοδομητικές και μερικές σκέψεις και προτάσεις που έχουν, για να διεκδικήσουμε μορφές επιδοτήσεων, οι οποίες είναι συμβατές με τη συγκεκριμένη περιοχή. Επαναλαμβάνω, πρέπει να είναι συγκεκριμένη η περιοχή, να έχει χρονικό ορίζοντα, να μην είναι οριζόντιες για όλες τις επιχειρήσεις, αλλά να είναι στοχευμένες. Στόχος είναι, να μπορέσουμε για συγκεκριμένο χρονικό διάστημα και με συγκεκριμένους όρους, να στηρίξουμε πραγματικά τις επιχειρήσεις στις παραμεθόριες περιοχές και αυτό θα κάνουμε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν προχωρήσουμε στις επόμενες επίκαιρες ερωτήσεις, επιτρέψτε μου από το Βήμα αυτό και εκφράζοντας το Προεδρείο, αλλά και το σύνολο του Σώματος της Βουλής, να εκφράσω τα θερμά μας συλλυπητήρια στον κ. Δημοσχάκη και στην οικογένειά του για την απώλεια της μητέρας του. Θα συζητιόταν, όπως ειπώθηκε, από κοινού με τον κ. Παναγιωτόπουλο η επίκαιρη ερώτηση, λόγω του ότι αναφερόταν στο ίδιο θέμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο συνοδοί εκπαιδευτικοί από το 62ο Γυμνάσιο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθούν η δεύτερη με αριθμό 700/23-3-2016 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Οικονομίας, Ανάπτυξης και Τουρισμού και ηδεύτερη με αριθμό 702/28-3-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με την κυβερνητική αδράνεια για την αξιοποίηση του πακέτου Γιούνκερ. Επειδή αναφέρονται στο ίδιο θέμα, θα συζητηθούν ταυτόχρονα, χωρίς βεβαίως να επηρεάζονται τα δικαιώματα των ομιλητών ως προς τον χρόνο ομιλίας τους, με βάση το άρθρο 131 παράγραφος 4 του Κανονισμού της Βουλής.

Θα ξεκινήσουμε με τον κ. Χατζηδάκη, θα ακολουθήσει ο κ. Κεγκέρογλου και μετά ο Υπουργός.

Κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, η ερώτηση αναφέρεται στο πακέτο Γιούνκερ. Δεν μιλώ για το νέο ΕΣΠΑ, μιλώ για το λεγόμενο EFSI, το Ευρωπαϊκό Ταμείο Στρατηγικών Επενδύσεων, που είναι πέραν του ΕΣΠΑ. Κινητοποιεί πόρους από το Connecting Europe Facility και από το Horizon κυρίως, οι οποίοι στη συνέχεια μοχλεύονται, προκειμένου να γίνουν επενδύσεις σύμφωνα με το σχεδιασμό σε ευρωπαϊκό επίπεδο της τάξεως των 315 εκατομμυρίων ευρώ.

Γι’ αυτό δεν υπάρχει εθνική ποσόστωση, όπως το ΕΣΠΑ. Κάθε χώρα μπορεί να πάρει προγράμματα, ανάλογα με την αξιοπιστία των σχεδίων που υποβάλλει.

Θέλω να υπενθυμίσω ότι η χώρα έχει οξύτατο πρόβλημα στο επίπεδο των επενδύσεων. Οι επενδύσεις είναι το μόνο εργαλείο, προκειμένου η Ελλάδα να μπει στοv δρόμο της ανάπτυξης. Να θυμίσω ακόμη περισσότερο ότι η Κυβέρνηση ΣΥΡΙΖΑ-ΑΝΕΛ, κατ’ επανάληψη έχει διαφημίσει το πακέτο Γιούνκερ, βεβαίως, κάνοντας και μια σύγχυση με το ΕΣΠΑ. Έχει προσπαθήσει μάλιστα, στο πλαίσιο αυτής της σύγχυσης, να πείσει ότι και το ΕΣΠΑ, αυτή τάχα μου το διαπραγματεύτηκε.

Εν πάση περιπτώσει, αυτό που έχει σημασία είναι ότι εδώ, ο ίδιος ο Πρωθυπουργός έχει σταθεί στις δυνατότητες που μπορεί να δώσει στη χώρα το πακέτο Γιούνκερ. Αν κυριολεκτούσε προφανώς, αναφέρεται στο θέμα στο οποίο μέχρι τώρα έχω επικεντρωθεί και σ’ αυτό στο οποίο επικεντρώνεται και η ερώτηση.

Οι Έλληνες πολίτες, πρέπει να ξέρουν ότι μέχρι τώρα, επειδή όλα αυτά προχωρούν με διαφάνεια στην Ευρωπαϊκή Ένωση -και υπάρχουν και σχετικές ιστοσελίδες και της Ευρωπαϊκής Επιτροπής και της Ευρωπαϊκής Κεντρικής Τράπεζας- μέχρι τώρα έχουν υπάρξει κατ’ αρχάς εγκρίσεις σε ευρωπαϊκό επίπεδο της τάξεως των 76 δισεκατομμυρίων ευρώ, για διακόσια περίπου έργα -αυτό σημαίνει 24% του συνολικού προϋπολογισμού- αλλά, σε αυτές κατ’ αρχάς τις εγκρίσεις, δεν υπάρχει κανένα ελληνικό έργο, δεν υπάρχει κάτι το οποίο να έχει καν υποβληθεί από την πλευρά της Ελλάδας. Έχω εδώ τις ιστοσελίδες και τους πίνακες τόσο της Ευρωπαϊκής Τράπεζας Επενδύσεων όσο και της Ευρωπαϊκής Επιτροπής. Η Ελλάδα λάμπει δια της απουσίας της και μάλιστα αυτό συμβαίνει την ώρα που είκοσι δύο από τις είκοσι οχτώ χώρες έχουν υποβάλει σχετικές προτάσεις. Εμείς, είμαστε στις έξι χώρες που δεν έχουν υποβάλει κάποια τέτοια πρόταση μαζί με τη Ρουμανία, τη Μάλτα, την Κύπρο, την Εσθονία και τη Λετονία.

Το ερώτημα, λοιπόν, είναι -και συμπεραίνω κύριε Πρόεδρε- πρώτον, γιατί υπάρχει αυτή η καθυστέρηση από την πλευρά της Κυβέρνησης, την ώρα που ο ίδιος ο Πρωθυπουργός έχει κάνει σημαία του το πακέτο Γιούνκερ; Και δεύτερον, υπάρχει κάποιο σχέδιο συγκεκριμένο με αρχή, μέση και τέλος, από την πλευρά της Κυβέρνησης, το οποίο να μπορέσει να μας καθησυχάσει ότι, αν μη τι άλλο, θα υποβληθούν τέτοιες προτάσεις και οι οποίες θα έχουν βαθμό ωριμότητας τέτοιο που θα επιτρέψει την έγκρισή τους; Διότι, ένα θέμα είναι οι διακηρύξεις περί ανάπτυξης και περί πακέτου Γιούνκερ και ένα άλλο θέμα είναι η πραγματικότητα και η πραγματικότητα δεν έχει καμία σχέση με τις διακηρύξεις.

Η Κυβέρνηση σε αυτό το θέμα -μέχρι στιγμής τουλάχιστον- παίρνει μηδέν, όχι από εμένα αλλά από τους ίδιους τους πίνακες της Ευρωπαϊκής Τράπεζας Επενδύσεων και της Ευρωπαϊκής Επιτροπής, διότι δεν έχει υποβάλει κανένα έργο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Χατζηδάκη.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όταν το 2014 ξεκίνησε η δημιουργία του Ευρωπαϊκού Ταμείου Στρατηγικών Επενδύσεων, η ιδέα για το πακέτο Γιούνκερ ήταν μια θετική εξέλιξη για την Ευρώπη ασφαλώς, αλλά ιδιαίτερα για τη χώρα μας.

Η Ελλάδα πασχίζει εδώ και καιρό να ξεφύγει από τον κύκλο της ύφεσης και πραγματικά, μετά από πολλές προσπάθειες το 2014, άρχισε να φαίνεται για πρώτη φορά αμυδρά αυτό το φως.

Όμως, εάν δεν υπάρξουν συνέργειες αξιοποίησης περαιτέρω των νέων ευρωπαϊκών πόρων του ΕΣΠΑ και όλων των άλλων προγραμμάτων αλλά και ανταγωνιστικών προγραμμάτων, όπως είναι αυτό που αφορά το λεγόμενο πακέτο Γιούνκερ, εάν δεν ενεργοποιηθούν οι ιδιωτικοί πόροι από την πατρίδα μας αλλά και από άλλες χώρες, δεν θα υπάρξει πραγματικό αποτέλεσμα. Και είμαστε ακριβώς σε αυτήν την κρίσιμη περίοδο που μετά από μια παλινδρόμηση, μετά από μια οπισθοδρόμηση –που ελπίζω να είναι μόνο ενός, δύο ετών-, είμαστε μπροστά στο κρίσιμο σημείο, έχοντας όμως χάσει σημαντικό χρόνο. Έχουμε χάσει σημαντικό χρόνο, όπως δείχνουν τα στοιχεία που αναφέρθηκαν και προηγουμένως, γιατί είκοσι δύο άλλες χώρες είναι μπροστά τουλάχιστον σε κάποιες διαδικασίες.

Σήμερα, όμως, ο σκοπός δεν είναι να βαθμολογήσουμε μόνο τη μέχρι τώρα πορεία που εγώ πιστεύω ότι δεν είναι «μηδέν». Υπάρχει και η αρνητική βαθμολόγηση, κύριε Χατζηδάκη και πιστεύω ότι μέχρι τώρα η αξιολόγηση, δυστυχώς, είναι «πλην». Τουλάχιστον, από τώρα και στο εξής, να δούμε μια διαφορετική λειτουργία, ούτως ώστε να γνωρίζουμε –ξεκινώντας από αυτό- την ενημέρωση, για να δούμε αν υπάρχει ιεραρχημένη πρόταση για τα έργα, αν ισχύει ο κατάλογος των εκατόν εβδομήντα τεσσάρων έργων, αν έχει ιεραρχηθεί, αν έχει ξεκαθαριστεί, ποια από αυτά, σε ποιους τομείς και με ποια προτεραιότητα προτείνονται στο πλαίσιο του πακέτου Γιούνκερ.

Ακόμα, θα ήθελα μέσα σε αυτήν την απάντησή σας να γνωρίζω για τα έργα που είχαν προταθεί από την Κρήτη, δηλαδή το καλώδιο για την ενεργειακή σύνδεση της Κρήτης με την ηπειρωτική χώρα, για το Διεθνές Αεροδρόμιο στο Καστέλι, για τον ΒΟΑΚ αλλά και τα τρία μεγάλα αρδευτικά έργα, στα οποία το Υπουργείο Αγροτικής Ανάπτυξης έχει σύγχυση με το «ΑΛΕΞΑΝΔΡΟΣ ΜΠΑΛΤΑΤΖΗΣ», για το μεγάλο έργο στον Ταυρωνίτη στον Νομό σας, για το έργο του Πλατύ Ποταμού που αφορά και το Ρέθυμνο και το Ηράκλειο και για το έργο των Λιθινών που αφορά το Νομό Λασιθίου.

Θα αναμένουμε με ενδιαφέρον την απάντησή σας για να δούμε σε ποιο στάδιο, πραγματικό, βρισκόμαστε σήμερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεγκέρογλου.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας ευχαριστώ.

Θα ήθελα να κάνω δύο εισαγωγικές παρατηρήσεις για το είναι το Γιούνκερ plan. Όπως ξέρετε, πρόκειται για δάνεια και μηχανισμό εγγυήσεων για τα δάνεια αυτά. Η βασική του ιδέα παραμένει ότι –και αυτό είναι το πλεονέκτημα για τη χώρα- είναι ένας μηχανισμός με τον οποίον απορροφά τον επιπρόσθετο κίνδυνο που αντιμετωπίζουν ιδιώτες επενδυτές, οι από κοινού δημόσιες και ιδιωτικές επενδύσεις και διευκολύνει έτσι την ομαλή χρηματοδότηση μιας επένδυσης.

Να υπενθυμίσω το δεύτερο σημείο, ότι ο Κανονισμός εγκρίθηκε τον Ιούνιο του 2015 από την Ευρωπαϊκή Ένωση. Επίσης, στις 22 Ιουλίου εκδόθηκε η εκτελεστική απόφαση της Επιτροπής για τη δημιουργία της πύλης των επενδυτικών έργων και τον καθορισμό των τεχνικών προδιαγραφών της και το Φεβρουάριο του 2016 –δηλαδή τώρα- εκδόθηκαν οι οριστικοί κανόνες για τη συμπληρωματικότητα του Γιούνκερ plan με άλλες δραστηριότητες του EFSI.

Τώρα, το EFSI, όπως ξέρετε, παρέχει εγγυήσεις. Ο Κανονισμός προβλέπει ουσιαστικά δύο παράθυρα επενδυτικά, ένα παράθυρο για τις υποδομές και την καινοτομία και ένα για τις μικρομεσαίες επιχειρήσεις. Προφανώς, δεν υπάρχει γεωγραφική κατανομή ή κάποιοι άλλοι περιορισμοί.

Ας πάμε τώρα στο θέμα, με τα δεδομένα αυτά, τι κάναμε ως Κυβέρνηση μέχρι στιγμής. Κατ’ αρχάς, τι παραλάβαμε; Παραλάβαμε έναν κατάλογο δύο χιλιάδων έργων, που αντιστοιχούσαν σε συνολικές επενδύσεις της τάξης του 1,3 τρισεκατομμυρίων και κατά γενική ομολογία τον Δεκέμβριο του 2014 η τότε Κυβέρνηση είχε υποβάλει έναν κατάλογο τελικά εκατόν εβδομήντα τεσσάρων έργων, συνολικού ύψους 41,5 δισεκατομμυρίων εκ των οποίων 9 δισεκατομμύρια ήταν για την τριετία 2015-2017. Με βάση τον Κανονισμό του Ιουνίου του 2015 η ίδια η ΕΤΕΠ δήλωσε ότι αυτοί οι κατάλογοι έργων είναι απλώς μια πρόθεση, είναι ένα wish list, και υπό το φως των κριτηρίων ωριμότητας κι επιλεξιμότητας που τέθηκαν, τα κράτη μέλη πρέπει να ανασυντάξουν τις προτάσεις τους πρακτικά από μηδενική βάση. Υπενθυμίζω ότι, για να ενταχθούν τα έργα, χρειάζεται οικονομική και τεχνική βιωσιμότητα του έργου συνέπειας με τις ενωσιακές πολιτικές -αυτές που έχουν επιλογή για έξυπνη και διατηρήσιμη και χωρίς αποκλεισμό ανάπτυξη- και η κατά το δυνατόν μεγιστοποίηση, το επαναλαμβάνω για μια ακόμη φορά, της κινητοποίησης των κεφαλαίων του ιδιωτικού τομέα.

Τι έκανε η Κυβέρνηση; Στις 10 Φεβρουαρίου εστάλη πλέον κοινή επιστολή από εμένα και τον Τσακαλώτο με την οποία γνωστοποιείται η δημιουργία της ευρωπαϊκής πύλης επενδυτικών έργων, στην οποία μέχρι 31 Μαρτίου –τώρα δηλαδή- πρέπει να αναρτηθούν τα πρώτα έργα που καλύπτουν στοιχειωδώς κανόνες ωριμότητας, προκειμένου να ανέβουν στις συγκεκριμένες πύλες του Γιούνκερ plan.

Ουσιαστικά -και αυτή ήταν η δουλειά που έγινε τους τελευταίους έξι μήνες- προσπαθήσαμε σε συντονισμό με διάφορους φορείς -με τράπεζες, τον Σύνδεσμο Ελλήνων Βιομηχάνων, με πολλές διαδοχικές συναντήσεις- να εντοπίσουμε περιοχές και έργα που μπορούν να ενταχθούν στη συγκεκριμένη διαδικασία. Από αυτήν τη διαδικασία που μόλις προανέφερα, τις διαδοχικές δηλαδή αναζητήσεις μέσα από συντονισμό με διάφορους φορείς και τον τελικό κατάλογο που λάβαμε από όλα τα Υπουργεία, έχουμε προεπιλέξει σαράντα τρία έργα, από τα οποία δεκαοκτώ είναι αμιγώς ιδιωτικά με κριτήριο την ωριμότητά τους και την πλήρωση των κριτηρίων επιλεξιμότητας από τον κανονισμό του EFSI.

Για τα έργα αυτά -και η ανάρτηση των οποίων θα γίνει στην πύλη άμεσα- επιταχύνονται οι διαδικασίες πλήρους ωρίμανσης και υποστήριξης υποβολής τους προς έγκριση. Μπορώ να σας καταθέσω τον κατάλογο των έργων. Ενδεικτικά αναφέρω ότι πρόκειται για σαράντα δύο έργα ύψους 5,5 δισεκατομμυρίων που αποτελούν τη βάση πάνω στην οποία θα ξεκινήσει αυτή η διαδικασία. Γνωρίζετε ότι αυτό είναι μια ανοιχτή διαδικασία, δεν είναι κλειστό αυτό το σύστημα. Μπορούν να συνεχίσουν να προστίθενται έργα ανάλογα με την ωρίμανσή τους. Η βάση από την οποία ξεκινάμε με το χρονοδιάγραμμα –επαναλαμβάνω της βάσης και της επιλογής των έργων που θα αποτελέσουν τη βάση της ένταξης με βάση το χρονοδιάγραμμα της 31 Μαρτίου του 2016- είναι σαράντα δύο έργα με προϋπολογισμό 5,5 δισεκατομμύρια.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, ο Υπουργός στην ουσία επιβεβαιώνει τα στοιχεία τα οποία αναφέρθηκαν. Δεν μπορούσε να κάνει και αλλιώς, καθώς είναι τα επίσημα στοιχεία της Ευρωπαϊκής Επιτροπής και της Τράπεζας Επενδύσεων. Η Ελλάδα μέχρι σήμερα είναι στις έξι μεταξύ των είκοσι οκτώ χωρών της Ευρωπαϊκής Ένωσης που δεν έχει υποβάλει καμμία πρόταση για το πακέτο Γιούνκερ. Καμμία πρόταση!

Δεύτερον, εμμέσως επιβεβαιώνει με την τοποθέτησή του ότι είχε υπάρξει προεργασία από την προηγούμενη κυβέρνηση και μάλιστα ενάμισι χρόνο πριν. Το ερώτημα είναι στον ενάμισι χρόνο που διέρρευσε από τον Νοέμβριο του 2014 έως σήμερα τι έχει κάνει ακριβώς αυτή η Κυβέρνηση. Νομίζω, σε διοικητικό επίπεδο όχι πάρα πολλά. Η τεχνογνωσία δεν είναι το δυνατό της σημείο, αλλά ταυτόχρονα έχει φροντίσει να ωθήσει τα πράγματα προς τα πίσω σε σχέση με τον τραπεζικό τομέα.

Θα μου πείτε, γιατί το αναφέρω; Το αναφέρω, γιατί, όπως εξήγησε ο Υπουργός, εδώ δεν έχουμε να κάνουμε με έναν μηχανισμό σαν του ΕΣΠΑ, δηλαδή δημόσια χρηματοδότηση, απαιτείται συμμετοχή και του ιδιωτικού τομέα, επομένως και των τραπεζών. Με ένα σύστημα, λοιπόν, τραπεζικό το οποίο οδηγήθηκε σε καινούργια ανακεφαλαιοποίηση και το οποίο η Κυβέρνηση το έκανε εκ νέου ένα πουκάμισο αδειανό, με ένα τέτοιο σύστημα δεν είναι πολύ εύκολο να λειτουργήσει το πακέτο Γιούνκερ.

Άρα, από εδώ και πέρα η Κυβέρνηση θα κριθεί για δύο πράγματα. Το ένα θα είναι η υποβολή αυτών καθ’ αυτών των προτάσεων που πρέπει να είναι αξιόπιστες και σοβαρές και να έχουν ωριμάσει σε αυτόν το χρόνο που έχει διαρρεύσει από τότε που έχει γίνει Κυβέρνηση. Το δεύτερο θα είναι να στηριχθούν αυτές οι προτάσεις από τον ιδιωτικό τομέα, όχι μόνο από την Ευρωπαϊκή Τράπεζα Επενδύσεων, διότι είδα και κάποιες δηλώσεις του κ. Σπίρτζη, που ήταν επικεντρωμένες στην Ευρωπαϊκή Τράπεζα Επενδύσεων. Εδώ απαιτείται και μόχλευση ιδιωτικών κεφαλαίων συνολικά.

Θέλω να προειδοποιήσω, για να καταγραφεί και στα Πρακτικά, ότι υπάρχει μεγάλος κίνδυνος, εάν δεν λειτουργήσει πλήρως και ικανοποιητικά το τραπεζικό σύστημα της χώρας και αν η Κυβέρνηση δεν κατορθώσει να ανακτήσει την εμπιστοσύνη των αγορών, το πακέτο Γιούνκερ για τη χώρα να μείνει γράμμα κενό. Το υπογραμμίζω αυτό. Κινδυνεύουμε, δηλαδή, να μείνουμε στο μηδέν όχι μόνο για σήμερα, αλλά και μετά από ένα χρόνο και μετά από δύο χρόνια.

Άρα, θέλω να κάνω έκκληση στην Κυβέρνηση να αλλάξει την πολιτική της, να προσγειωθεί στην ευρωπαϊκή και οικονομική πραγματικότητα, διότι με τις διακηρύξεις κινδυνεύει όχι μόνο η ίδια, αλλά και η χώρα να μείνουν στο σημείο μηδέν και αυτό είναι ανεπίτρεπτο με δεδομένα την οικονομική και την κοινωνική κρίση, την οποία σήμερα βιώνουμε και η οποία έχει επιταθεί τον τελευταίο χρόνο, διότι η Κυβέρνηση αντί να βελτιώσει τα πράγματα τα έκανε ακόμα δυσκολότερα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Χατζηδάκη.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, δεν πρέπει αυτή η υπόθεση να έχει την εξέλιξη που είχε το προηγούμενο θέμα που συζητούσαμε. Οφείλω, βεβαίως, να πω ότι η Επιτροπή Απασχόλησης της Ευρωπαϊκής Ένωσης, η Ελληνική Διεύθυνση Απασχόλησης, ήταν ενήμερη για το πρόγραμμα όταν αυτό δημιουργήθηκε και χρηματοδοτήθηκε για τη στήριξη της απασχόλησης και της επιχειρηματικότητας στις παραμεθόριες περιοχές. Είναι λάθος αυτό το οποίο ανακοινώσατε ότι δεν είχε ενημερωθεί. Το λέω, γιατί καμμία φορά τα θέματα αυτά πάνε και στα δικαστήρια και οι αποφάσεις επιβαρύνουν τους πολίτες. Είναι ένα πρόγραμμα, το οποίο στήριξε πάρα πολλές επιχειρήσεις και αδρανοποιήθηκε επί Νέας Δημοκρατίας, ναι, αλλά αυτό δεν σημαίνει ότι δεν μπορούσε να έχει αναμορφωθεί και να κερδίσουμε έδαφος, να συνταυτιστούμε και να συμμορφωθούμε με τους κανονισμούς, οι οποίοι ήρθαν μετά από αυτό το πρόγραμμα. Δεν προϋπήρχε ο de minimis του προγράμματος αυτού. Άρα, αυτό που όφειλαν να κάνουν την προηγούμενη δεκαετία ήταν να το εναρμονίσουν με τους κανονισμούς και φυσικά να πάρει την έγκριση της Ευρωπαϊκής Επιτροπής.

Το λέω, γιατί είναι πάρα πολύ σημαντικό. Και είναι πολύ εύκολο, ένα πρόγραμμα που στήριξε, να λέμε ότι αδρανοποιήθηκε και σήμερα εσείς να λέτε ότι καταργήθηκε. Κρατάω, όμως, το θετικό που λέτε ότι θα αναζητηθεί νέο πλαίσιο. Το πακέτο Γιούνκερ ακριβώς όπως είπατε και εσείς έχει να κάνει με την επανεκκίνηση της οικονομίας, έχει να κάνει με αυτό που λέμε ανάπτυξη και απασχόληση, αυτό που έχουμε ανάγκη.

Άρα, δεν δικαιολογείται καμμία ολιγωρία και από κανέναν.

Πολύ σωστά είπατε ότι μέχρι τον Ιούνιο που συζητιόταν όλη η ιστορία, το πλαίσιο, τα ποσά, τα ταμεία, ουσιαστικά ο κανονισμός του Ευρωπαϊκού Ταμείου -τον Μάϊο ολοκληρώθηκε-, η προηγούμενη κυβέρνηση είχε βαδίσει στον δρόμο που έπρεπε να βαδίσει. Από τα δύο χιλιάδες έργα που είπατε, κατέληξε στα εκατόν εβδομήντα τέσσερα. Από εκεί και πέρα, η επιλεξιμότητα είναι που καθορίζει τις προτεραιότητες.

Λέμε, λοιπόν, ότι από τον Ιούνιο και μετά έπρεπε να έχουμε βάλει τα δύο πόδια σε ένα παπούτσι του εαυτού μας, της Κυβέρνησης και όλων των άλλων συναρμοδίων, ούτως ώστε να είμαστε στην πρώτη γραμμή. Γιατί; Διότι απλά είναι ανταγωνιστικό –το είπατε-, είναι διαρκές. Αλλά όταν οι άλλοι καλύψουν το ποσό των τριακοσίων δεκαπέντε –ας το πούμε θεωρητικά- στο σύνολο, τότε ακόμα κι αν εμείς είμαστε απόλυτα έτοιμοι για οποιοδήποτε ποσό, δεν θα υπάρχει πρόγραμμα για να ενταχθούμε.

Έτσι, λοιπόν, θα θέλαμε να ξέρουμε πιο συγκεκριμένα αν η εκτίμησή σας–γιατί σήμερα λέτε ότι αναρτώνται τα σαράντα δύο έργα που προτείνετε, για τα οποία ελπίζω ότι θα ενημερωθούμε με την κατάθεση του εγγράφου- συνάδει με αυτήν του κ. Μάρδα, που λέει ότι θα μπορέσει η χώρα να βάλει 12 έως 15 δισεκατομμύρια μέσα σε αυτό το πακέτο του Ευρωπαϊκού Ταμείου Στρατηγικών Επενδύσεων.

Ποια είναι η δική σας εκτίμηση τώρα, που μπορεί να είναι και πιο ρεαλιστική γιατί έχετε όλα τα δεδομένα; Με δεδομένο, δηλαδή, ότι είκοσι δύο άλλες χώρες ήδη βρίσκονται μέσα, όμως είναι μόνο 70 δισεκατομμύρια -πρέπει να το λάβουμε και αυτό υπ’ όψιν μας, άρα δεν έχει καλυφθεί πολύ μεγάλο μέρος του πακέτου- ποια είναι η δική σας εκτίμηση; Πρέπει να κάνουμε κάτι για να «τρέξουμε» τα πράγματα; Θα υπάρξει κρατική εγγύηση με δεδομένη την κατάσταση του τραπεζικού συστήματος, ούτως ώστε να μην υπάρξει πρόβλημα με τις χρηματοδοτήσεις σε επενδύσεις οι οποίες θα μπορούσαν να ενταχθούν εάν το τραπεζικό σύστημα δεν είχε περάσει την ταλαιπωρία που πέρασε το τελευταίο διάστημα; Χρειάζεται τέτοια κρατική εγγύηση;

Δεύτερο ερώτημα: Έχουμε τη δυνατότητα να την δώσουμε; Επιτρέπεται, δηλαδή, με λίγα λόγια, αυτή; Υπάρχει κάποια διμερής συμφωνία-πλαίσιο ανάμεσα στην Ελλάδα και την Ευρωπαϊκή Τράπεζα Επενδύσεων πέρα από τη συνεργασία που έχει η Ευρωπαϊκή Τράπεζα με το Ταμείο;

Πρέπει να αποταθούμε, πιθανόν, και στο Ευρωπαϊκό Τραπεζικό Σύστημα για να δούμε πρόσθετες εγγυήσεις;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κεγκέρογλου.

Τον λόγο έχει ο κύριος Υπουργός.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Επανέρχομαι στα θέματα περί καθυστέρησης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Για τα έργα της Κρήτης, δεν γίνεται, κάτι πρέπει να πούμε, γιατί είμαστε τρεις από την Κρήτη εδώ.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Για τα έργα της Κρήτης, εντάξει.

Επανέρχομαι στα δεδομένα. Ας ξεκινήσουμε από τον κατάλογο των έργων που παραλάβαμε, δηλαδή των εκατόν εβδομήντα τεσσάρων έργων των 41,5 δισεκατομμυρίων. Υπενθυμίζω το εξής: Τα έργα για να ανέβουν και να αποκτήσουν χρηματοδότηση οι είκοσι δύο χώρες –εάν κοιτάξετε, οι περισσότερες χώρες- μιλάμε ή για καθαρά ιδιωτικά έργα ή ΣΔΙΤ κάποιας μορφής, ένα σχολείο στην Ιρλανδία κ.λπ..

Θέτω, λοιπόν, το ερώτημα στον κ. Χατζηδάκη: Ποια από τα εκατόν εβδομήντα τέσσερα έργα ήταν έτοιμα -γιατί καθυστερήσαμε εμείς!- προς ανάρτηση και χρηματοδότηση; Ένα πείτε μου.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** …ενάμιση χρόνο πριν και έχετε κολλήσει ουσιαστικά εκεί.

**ΠΡΟΕΔΡΕΥΩΝ (Γεώργιος Λαμπρούλης):** Αφήστε τον Υπουργό να απαντήσει, κύριε Χατζηδάκη.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας είπα, το μόνο δεδομένο που υπήρχε, ήταν ένας κατάλογος έργων-τίτλων. Τίποτα περισσότερο. Κανένας βαθμός ωρίμανσης, καμμία πιθανότητα χρηματοδότησης, καμμία δυνατότητα υλοποίησης. Άρα, μιλάμε για ανώριμα έργα.

Δεύτερη παρατήρηση: Το σχέδιο ξεκίνησε μετά τον Ιούλιο. Άρα, μιλάμε για το τελευταίο εξάμηνο όπου –επαναλαμβάνω- ξεκινήσαμε πάλι από το σημείο μηδέν, διότι αναζητούσαμε έργα τα οποία να μπορούν να καλύψουν και τις τρεις προϋποθέσεις, δηλαδή ωριμότητας, συμβατότητας, δυνατότητας άντλησης ιδιωτικών κεφαλαίων.

Συνεπώς, η κριτική δεν είναι κυβερνητικά έργα. Η Κυβέρνηση στο συγκεκριμένο σχέδιο συντονίζει, διευκολύνει και προσπαθεί να ενοποιήσει πρωτοβουλίες. Η αιχμή του δόρατος δεν είναι –επαναλαμβάνω- δημόσια έργα, γιατί ο μηχανισμός αυτός είναι μηχανισμός εγγυήσεων.

Άρα, προσπαθήσαμε να φτάσουμε σε ένα σημείο με στόχο τα τέλη Μαρτίου του 2016. Επαναλαμβάνω ότι στις 31 Μαρτίου αναρτώνται στα portals και αναζητούν ιδιωτική ή άλλη χρηματοδότηση τα έργα.

Καταφέραμε να φτάσουμε στο σημείο να μπορούμε να στηρίξουμε τα σαράντα δύο έργα που αποτελούν τη βάση -ύψους 5,6 δισεκατομμυρίων- με τρόπο αξιόπιστο και αποτελεσματικό. Αυτή ήταν η δουλειά την οποία κάναμε τους τελευταίους πέντε μήνες.

Τώρα, μπαίνω στο θέμα της κατάστασης των τραπεζών και γενικώς της δυστοκίας που πιθανόν να υπήρχε στη χρηματοδότηση. Είναι δεδομένο ότι το σχέδιο αυτό εφόσον προσφέρει εγγυήσεις, πρώτον, είναι απόλυτα ζωτικό για την Ελλάδα –ένας λόγος παραπάνω- γιατί ο μηχανισμός εγγυήσεως που μειώνει δραματικά το «ρίσκο» και τα επιτόκια είναι το βασικό του πλεονέκτημα. Δεύτερον, προφανώς θέλει ένα ισχυρό τραπεζικό σύστημα, προκειμένου να αποτελεί τη βάση χρηματοδότησής του.

Μπορούμε να κάνουμε μεγάλη συζήτηση για το τραπεζικό σύστημα, αλλά σας επαναλαμβάνω ότι, μετά τη συμφωνία του Αυγούστου, η ανακεφαλαιοποίηση των τραπεζών αποτελούσε κομβικό σημείο της πολιτικής της Κυβέρνησης. Έγινε και μάλιστα με επιτυχία γιατί χρειαστήκαμε μόλις πέντε και όχι είκοσι πέντε δισεκατομμύρια. Αυτό δημιουργεί ωρίμανση και σταθερότητα.

Συνεπώς, η χρονική στιγμή κατά την οποία έχουμε από τη μια πλευρά σταθεροποιημένο τραπεζικό σύστημα και από την άλλη ώριμα έργα προς χρηματοδότηση, δημιουργεί τη βάση πάνω στην οποία το Γιούνγκερ plan πραγματικά μπορεί να αποτελέσει μηχανισμό υποβοήθησης των ιδιωτικών επενδύσεων, ένταξης έργων τα οποία έχουν σημασία για τη χώρα. Και νομίζω ότι θα διευκολύνει -με πολύ μεγάλη επιτυχία- τον σκοπό τόσο του προγράμματος όσο και της δικής μας επιθυμίας να αξιοποιηθεί στον μέγιστο δυνατό βαθμό.

Ευχαριστώ, κύριε Πρόεδρε. Καταθέτω και για τα Πρακτικά τον κατάλογο των έργων.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά τον προαναφερθέντα κατάλογο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα, ότι ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, κατέθεσαν πρόταση για σύσταση Εξεταστικής Επιτροπής, σχετικά με τη διερεύνηση των αιτιών επιβολής τραπεζικής αργίας και κεφαλαιακών περιορισμών, υπογραφής του 3ου  μνημονίου και ανάγκη νέας ανακεφαλαιοποίησης των πιστωτικών ιδρυμάτων, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής.

Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους κυρίους Βουλευτές, όπως προβλέπει ο Κανονισμός.

(Στο σημείο αυτό κατατίθεται για τα Πρακτικά η προαναφερθείσα πρόταση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να καταχωριστούν οι σελ. 43 – 47)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Η πέμπτη με αριθμό 703/28-3-2016 επίκαιρη ερώτηση πρώτου κύκλου της Βουλευτού Β΄ Θεσσαλονίκης του Ποταμιού κ. Αικατερίνης Μάρκουπρος τον Υπουργό Υγείας, σχετικά με τα προβλήματα του νοσοκομείου «Παπαγεωργίου», δεν συζητείται λόγω κωλύματος του κυρίου Υπουργού.

Η τέταρτη με αριθμό 675/17-3-2016 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολαπρος τον Υπουργό Υγείας,σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς, δεν συζητείται λόγω κωλύματος του κυρίου Υπουργού.

Η δέκατη με αριθμό 606/1-3-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Υγείας,σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης, δεν συζητείται λόγω κωλύματος του κυρίου Υπουργού.

Η δέκατη τέταρτη με αριθμό 621/7-3-2016 επίκαιρη ερώτηση δεύτερου κύκλου της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) Γεωργοπούλου - Σαλτάρη προς τον Υπουργό Υγείας,σχετικά με το έργο της κατασκευής της νέας πτέρυγας του νοσοκομείου της Αμαλιάδας, δεν συζητείται λόγω κωλύματος του κυρίου Υπουργού.

Η δέκατη όγδοη με αριθμό 686/21-3-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου, δεν συζητείται λόγω κωλύματος του κυρίου Υπουργού.

Η εικοστή πρώτη με αριθμό 625/7-3-2016 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας,σχετικά με τις ελλείψεις στο Νοσοκομείο και γενικότερα στο δημόσιο τομέα υγείας στη Λέσβο, δεν συζητείται λόγω κωλύματος του κυρίου Υπουργού.

Η πρώτη με αριθμό 2921/5-2-2016 ερώτηση των αναφορών-ερωτήσεων της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ.ΠαρασκευήςΧριστοφιλοπούλου προς τον Υπουργό Υγείας, σχετικά με την εγκατάσταση ασθενοφόρου του ΕΚΑΒ στο Κέντρο Υγείας Ραφήνας, δεν συζητείται λόγω κωλύματος του κυρίου Υπουργού.

Θα συζητηθεί τώρα η πρώτη με αριθμό 705/28-3-2016 επίκαιρη ερώτηση πρώτου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Αγροτικής Ανάπτυξης και Τροφίμων, σχετικά με την αδειοδότηση των πρόχειρων καταλυμάτων των κτηνοτροφικών εγκαταστάσεων στο Νομό Γρεβενών.

Θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Μπγιάλα, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Κύριε Υπουργέ, ένα σημαντικό και ζωτικής σημασίας πρόβλημα, το οποίο έχει ανακύψει στην κτηνοτροφική κοινότητα όλης της χώρας και όχι μόνο του νομού μας, είναι η διευκρινιστική εγκύκλιος, η οποία ήρθε για τον ν.4056/2012 και αφορά τα πρόχειρα καταλύματα.

Ο ν.4056/2012 ορίζει ότι οι κτηνοτροφικές εγκαταστάσεις κατατάσσονται, ανάλογα με το είδος της κατασκευής και τη μορφή τους, στις ακόλουθες κατηγορίες: Κατηγορία πρώτη, πρόχειρα καταλύματα ζώων για τα οποία δεν απαιτείται η έκδοση οικοδομικής άδειας. Ο ίδιος νόμος, στο άρθρο 1 παράγραφος 2, αναφέρει ότι πρόχειρα καταλύματα ζώων είναι οι κτηνοτροφικές εγκαταστάσεις, οι οποίες αποτελούνται από υλικά, όπως πέτρες ή τσιμεντόλιθοι ή ξύλα ή κλαδιά ή λαμαρίνες ή συνδυασμός αυτών και εξυπηρετούν εκτατικής μορφής κτηνοτροφία ή μετακινούμενους κτηνοτρόφους.

Σε αντίθεση με αυτό το άρθρο του νόμου έρχεται η διευκρινιστική εγκύκλιος του ν.4056/2012, ΦΕΚ 52Α, με αριθμό πρωτοκόλλου 1464/67426/13-6-2012, που διευκρινίζει τα εξής: «Με τον όρο πρόχειρα καταλύματα νοούνται οι κατασκευές οι οποίες δεν έχουν φέροντα δομικό σκελετό από οπλισμένο σκυρόδεμα ή δομικό χάλυβα ή δομική ξυλεία, είναι κατασκευασμένες από υλικά, όπως πέτρες, τσιμεντόλιθοι, ξύλα, κλαδιά, λαμαρίνες ή συνδυασμός αυτών, εξυπηρετούν τις ανάγκες εκτακτικής μορφής κτηνοτροφίας ή μετακινούμενους κτηνοτρόφους, μπορούν εύκολα να αποσυναρμολογηθούν και να απομακρυνθούν από το σημείο λειτουργίας της κτηνοτροφικής εγκατάστασης, δεν διαθέτουν συστήματα χειρισμού υγρών αποβλήτων».

Αυτή είναι η εγκύκλιος, η οποία ξεκαθαρίζει τον όρο «δομική ξυλεία» και δημιουργεί το εξής πρόβλημα: Εάν στα πρόχειρα καταλύματα δεν χρησιμοποιήσουν δομική ξυλεία, τότε τι είδους ξυλεία θα χρησιμοποιηθεί; Εφόσον οι αποφλοιωμένοι κορμοί των δένδρων, ακόμη και οι αποσυρόμενες κολώνες της ΔΕΗ ή του ΟΤΕ που κυκλοφορούν στο εμπόριο θεωρούνται δομική ξυλεία, αυτό σημαίνει δηλαδή ότι ένας κτηνοτρόφος, για να έχει ένα πρόχειρο κατάλυμα και να εξαιρείται της έκδοσης οικοδομικής άδειας, θα πρέπει η ξυλεία η οποία θα χρησιμοποιήσει να είναι κορμοί δέντρων από παρακείμενο δάσος, κάτι το οποίο αντίκειται στη δασική νομοθεσία.

Συνεπώς, η διευκρινιστική εγκύκλιος δημιούργησε το πρόβλημα και έρχεται σε αντιδιαστολή με το ίδιο το πνεύμα και το γράμμα του νόμου. Γι’ αυτό, λοιπόν, ερωτάστε, κύριε Υπουργέ, και πιστεύω ότι θα δώσετε άμεση λύση με την ευαισθησία που γνωρίζω ότι σας διακατέχει για τα προβλήματα του κτηνοτροφικού και γεωργικού κόσμου: Τι ενέργειες θα κάνετε, για να εξαιρεθεί αυτός ο όρος και να δοθεί έτσι λύση σ’ ένα πρόβλημα το οποίο επείγει και είναι πραγματικά επίκαιρο, μιας και στις 12-9-2016 λήγει η προθεσμία της έκδοσης άδειας, προθεσμία την οποία δώσαμε με το ν.4351/2015; Πιστεύω ότι η λύση θα είναι άμεση, για να μπορέσουν έτσι οι κτηνοτρόφοι να εκδώσουν τις απαραίτητες άδειες λειτουργίας που ο νόμος ορίζει.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπγιάλα.

Ο κύριος Υπουργός έχει τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, το σίγουρο είναι ότι ο εκδότης της συγκεκριμένης εγκυκλίου, την ώρα που τη συνέτασσε για να εξειδικεύσει τις προϋποθέσεις, που λέει ο νόμος για τα πρόχειρα καταλύματα του κτηνοτροφικού κόσμου, είτε δεν είχε διαβάσει τη σχετική οδηγία είτε δεν γνώριζε ότι υπήρχε. Και αυτή η οδηγία, η 1020 του 2002, ήταν μία οδηγία που είχαν εκδώσει από κοινού το πρώην ΥΠΕΧΩΔΕ με το πρώην Οικονομίας και Οικονομικών και αφορούσε τεχνικές προδιαγραφές για μεγάλα έργα, ιδιαίτερα για περιφερειακά έργα.

Άρα, λοιπόν, ο όρος «δομική ξυλεία» πώς προέκυψε, όταν μέσα από μία εγκύκλιο είκοσι πέντε-τριάντα σελίδων αναφέρονται τέτοιες λεπτομέρειες, που ουσιαστικά και το τελευταίο καδρόνι αποκλείεται στη συγκεκριμένη διαδικασία, γιατί θα δημιουργούσε πρόβλημα; Και δεν είναι μόνο αυτό. Είναι και το άλλο κομμάτι, όπου έχεις ένα υλικό -στη συγκεκριμένη περίπτωση που αναφέρεστε στους κορμούς- το οποίο προέρχεται από το περιβάλλον μέσα στο οποίο είναι εγκατεστημένα αυτά τα πρόχειρα καταλύματα, πόσω μάλλον όταν η έννοια της προχειρότητας με τη συγκεκριμένη χρήση αυτών των υλικών δίνει και μία άλλη αίσθηση γενικότερα στο περιβάλλον.

Άρα, λοιπόν, αυτό που τουλάχιστον από τη δική μας πλευρά θα γίνει άμεσα –και είναι πάρα πολύ απλό- είναι η αφαίρεση της συγκεκριμένης φράσης «δομική ξυλεία» από την εγκύκλιο. Είναι κάτι το οποίο θα γίνει άμεσα.

Πρέπει, όμως, να ξεκαθαρίσουμε ένα πράγμα, ότι δεν λύνουμε τα προβλήματα, διότι μέχρι τις 12-9-2016 που ισχύει η παράταση, που έχει δοθεί και αναγνωρίζουν οι κτηνοτρόφοι, όταν θα φτάσουμε σ’ αυτή την ώρα, θα πρέπει να έχουμε προετοιμαστεί για μία απλούστευση των διαδικασιών έκδοση των οικοδομικών αδειών, για να μπορέσουμε να έχουμε τις άδειες λειτουργίας που χρειάζεται ο χώρος. Εκεί, λοιπόν, πρέπει να δώσουμε μία οριστική λύση, γιατί αυτές οι αλλεπάλληλες παρατάσεις των προθεσμιών δεν μας λύνουν προβλήματα και ταυτόχρονα είμαστε συνεχώς υπό την απειλή της περικοπής των αντίστοιχων ενισχύσεων κοινοτικών πόρων, γιατί δεν υπάρχει άδεια λειτουργίας.

Τι κάναμε, λοιπόν, εμείς από τη δική μας πλευρά; Ήδη, με το νομοσχέδιο που αφορά τους βοσκοτόπους, σε συγκεκριμένο άρθρο, προβλέπουμε μία παρέμβαση γι’ αυτά τα καταλύματα, κυρίως για να έχουν τις προϋποθέσεις που είπα προηγουμένως, της απλούστευσης των σχετικών διαδικασιών. Ίσως προβλέψουμε προκατασκευασμένες ή τέτοιες εγκαταστάσεις, θα έλεγα, που θα είναι ευκολότερη η διαδικασία έκδοσης των αδειών, αλλά και των αδειών λειτουργίας, για να μπορέσουμε να λύσουμε το πρόβλημα.

Αυτό, βεβαίως, προαπαιτούσε την ψήφιση του νόμου. Ήδη, έχουμε προχωρήσει στα πρόχειρα προσωρινά διαχειριστικά σχέδια βοσκοτόπων. Η φάση, από εδώ και πέρα, θα είναι να ολοκληρώσουμε τη διαδικασία των οριστικών διαχειριστικών σχεδίων, μέσα από τα οποία θα απαντήσουμε στο μεγάλο πρόβλημα της αιγοπροβατοτροφίας, γιατί το θεωρούμε ως εργαλείο που πραγματικά μπορεί να συμβάλλει στην παραγωγική ανασυγκρότηση ιδιαίτερα του αγροτικού χώρου. Και επειδή γίνεται μία παρέμβαση -ιδιαίτερα από πλευράς αυτών που είχαν την ευθύνη διαχείρισης των συγκεκριμένων ζητημάτων- που ουσιαστικά θέλει να αποσείσει τις τεράστιες ευθύνες που είχαν για την κατάσταση που βρισκόμαστε, θα αναφερθούμε στη δευτερολογία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στη δευτερολογία θα πούμε πολύ περισσότερα, διότι χθες αιφνιδιαστήκαμε με άλλο πρόστιμο από την αντιδιαχείριση που είχαμε στους βοσκοτόπους τα περασμένα χρόνια.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Ο κ. Μπγιάλας έχει τον λόγο, για να δευτερολογήσει.

**ΧΡΗΣΤΟΣ ΜΠΓΙΑΛΑΣ:** Κύριε Υπουργέ, θεωρώ ότι η απάντησή σας ικανοποιεί και το δικό μου αίσθημα, αλλά και το αίσθημα των κτηνοτρόφων. Απλά επισημαίνω ότι το άμεσο, το οποίο είπατε, επείγει και ο ίδιος το επισημάνατε.

Θα ήθελα να πω ότι με προκαταλάβατε, γιατί στη δευτερολογία μου ήθελα να σας θέσω το θέμα της απλούστευσης των διαδικασιών της έκδοσης αδειών κτηνοτροφικών και γεωργικών κτισμάτων.

Χαίρομαι που το Υπουργείο είναι σε μια ταυτόσημη γραμμή και κατεύθυνση όσον αφορά τα ζωτικά προβλήματα, τα οποία είναι σημαντικά αλλά και υψηλού κόστους.

Επιβάλλεται, στο επόμενο διάστημα, να απλοποιηθούν οι διαδικασίες έκδοσης όλων των γεωκτηνοτροφικών εγκαταστάσεων και με χαμηλό κόστος, για να δώσουμε το μήνυμα και το στίγμα στον γεωκτηνοτροφικό κόσμο ότι δεν είμαστε στα λόγια δίπλα τους, αλλά με πράξεις ουσίας, γιατί είναι ουσιώδεις πράξεις αυτές, κύριε Υπουργέ.

Δεν έχω κάτι άλλο να προσθέσω. Πιστεύω ότι μπορώ να σας μεταφέρω την ικανοποίηση του κτηνοτροφικού κόσμου για την εν λόγω ρύθμιση του θέματος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μπγιάλα και για την οικονομία του χρόνου.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, θεωρούμε ότι ο κλάδος της κτηνοτροφίας και ειδικά της αιγοπροβατοτροφίας, είναι αυτός που μπορεί να βοηθήσει σημαντικά –και ιδιαίτερα την ύπαιθρο- ώστε να μπορέσουμε πραγματικά να εξασφαλίσουμε μια κοινωνική συνοχή στην ύπαιθρο, αλλά, ταυτόχρονα, και τη δυνατότητα τα αγροτικά μας προϊόντα όχι μόνο να καλύψουν τις διατροφικές ανάγκες αλλά και να είναι ανταγωνιστικά στο εξωτερικό. Ειδικά η αιγοπροβατοτροφία έχει αυτές τις δυνατότητες.

Όμως, θέλω να σας πω πού έχουμε καταλήξει σχετικά με την διαχείριση, η οποία γινόταν όλα αυτά τα χρόνια ιδιαίτερα στο κομμάτι των βοσκοτόπων. Έχουμε καταλήξει στα εξής: Φτάσαμε να έρχονται συνεχώς, κάθε χρόνο, πρόστιμα εξαιτίας της κακής διαχείρισης. Είχαμε σταματήσει στα 375 εκατομμύρια ευρώ, που αφορούσαν τις χρονιές 2008, 2009, 2010, 2011. Πριν λίγες ημέρες μας ήρθαν πρόστιμα ύψους 167 εκατομμυρίων ευρώ, που αφορούν το 2012, 2013. Δηλαδή, έχουμε συνολικά 542 εκατομμύρια. Υπάρχει και η εκκρεμότητα του 2014, που δεν ξέρουμε αν θα υπάρξει ανάλογο, αντίστοιχο πρόστιμο. Το 2015, όμως, βάζοντας εμείς τάξη και ξεκινώντας αυτή τη διαδικασία των διαχειριστικών σχεδίων, των βοσκοτόπων, των επιλεξιμοτήτων και λοιπά, η χώρα μας για πρώτη φορά δεν είχε πρόστιμο.

Μας είπαν, «κάνατε καλά τη δουλειά σας». Αυτό ήταν μια επίπονη διαδικασία. Είχε, βέβαια, επιπτώσεις για τον απλούστατο λόγο ότι όταν βάζεις τα πράγματα σε μια τάξη, εκείνο που προέχει είναι να είμαστε σύμφωνοι με τον Κανονισμό, να μην έχουμε πρόστιμα και να κάνουμε ένα καινούριο ξεκίνημα.

Εμείς θα το κάνουμε αυτό. Όμως, αυτοί που και σήμερα φωνάζουν, ας αναλάβουν τις ευθύνες τους, διότι δεν είναι μόνο οι δημοσιονομικές διορθώσεις, που σας λέω -το 1,5 δισεκατομμύριο- είναι και οι ανακτήσεις, δηλαδή άλλο 1,5 δισεκατομμύριο.

Σε αυτή την διαδρομή, λοιπόν, η οποία θα είναι επίπονη, όλοι πρέπει να αναλάβουν τις ευθύνες τους.

Εμείς κάναμε το ξεκίνημα και να είναι σίγουροι ιδιαίτερα οι κτηνοτρόφοι και γενικότερα οι αγρότες, ότι θα δώσουμε τη μάχη για να στηρίξουμε τον χώρο τους.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η έβδομη με αριθμό 696/22-3-2016 επίκαιρη ερώτηση πρώτου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Οικονομίας, Ανάπτυξης και Τουρισμού, σχετικά με τη στασιμότητα στις προοπτικές ανάπτυξης του ιατρικού τουρισμού στην Ελλάδα, δεν συζητείται λόγω κωλύματος του κυρίου Υπουργού.

Η πρώτη με αριθμό 701/23-3-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με την εύρυθμη λειτουργία του αεροδρομίου «ΝΙΚΟΣ ΚΑΖΑΝΤΖΑΚΗΣ», δεν συζητείται λόγω κωλύματος του κυρίου Υπουργού.

Εισερχόμεθα στην τρίτη με αριθμό 697/22-3-2016 επίκαιρη ερώτηση πρώτου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών και Διοικητικής Ανασυγκρότησης, σχετικά με τη μεταφορά του Παραρτήματος Βιλίων Πυροσβεστικής Ακαδημίας εκτός Αττικής.

Θα απαντήσει ο Αναπληρωτής Υπουργός Εσωτερικών με αρμοδιότητα σε θέματα Προστασίας του Πολίτη, κ. Τόσκας.

Κυρία Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, είμαι σίγουρη ότι γνωρίζετε ότι τα Βίλια δεν είναι το κέντρο της Αθήνας, ότι είναι το βορειοδυτικό άκρο της Αττικής, ένα χωριό που χάνει πληθυσμό, δεν κερδίζει πληθυσμό. Η Δυτική Αττική, δε, είναι ίσως η περιοχή που έχει επιβαρυνθεί περισσότερο από όλη τη χώρα με εγκατάσταση ρυπογόνων βιομηχανιών, με υψηλότατη ανεργία, με μόλυνση της ατμόσφαιρας.

Ο Δήμος Μάνδρας Ειδυλλίας, στο άκρο του οποίου βρίσκεται το χωριό, ο οικισμός των Βιλίων, είναι ένας δήμος που έχει τριακόσιες χιλιάδες δασικά στρέμματα, που προστατεύει κάθε χρόνο. Το ελάχιστο που η Πολιτεία είχε κάνει μέχρι τώρα ως αντισταθμιστικό μέτρο για τα πολύπλευρα βάρη –έχουμε ακόμα και το γνωρίζετε πολύ καλά και τα απορρίμματα και πάρα πολλές άλλες οχλούσες εγκαταστάσεις στη Δυτική Αττική- ήταν και η λειτουργία της Πυροσβεστικής Ακαδημίας στα Βίλια.

Γνωρίζω, κύριε Υπουργέ, ότι υπάρχει απόφαση, πλέον, η Ανώτατη Σχολή Πυροσβεστικής να ιδρυθεί και να λειτουργήσει στην Πτολεμαΐδα. Προσωπικά εγώ, αλλά και η Δημοκρατική Συμπαράταξη δεν είμαστε εναντίον ούτε της Πτολεμαΐδας ούτε κανενός άλλου σημείου της χώρας που ήθελε εγκατασταθεί μια σχολή.

Όμως, σας ερωτώ τι εμποδίζει να ληφθεί απόφαση, έτσι ώστε ένα παράρτημα της σχολής αυτής να λειτουργήσει στα Βίλια. Οι εγκαταστάσεις των Βιλίων, που είναι σχολικές εγκαταστάσεις, οι οποίες δόθηκαν από τον τότε Δήμο Βιλίων για να λειτουργήσει η Ακαδημία, είναι και σωστές και άμεσα λειτουργούσες. Δεν θα υπάρχει κανένα θέμα κόστους.

Αυτό που ζητούν οι κάτοικοι της περιοχής είναι το αυτονόητο -όχι σε αντιπαράθεση με την Πτολεμαΐδα, την Κοζάνη, τη Δυτική Μακεδονία και κανέναν άλλον τόπο- να μπορέσει να λειτουργήσει μέσα από το πρόγραμμα σπουδών αυτής της ανώτατης σχολής -τώρα κανονικά θα έχουμε τα μηχανογραφικά των υποψηφίων φοιτητών- ένα παράρτημα στα Βίλια.

Θέλω, κύριε Υπουργέ, τη θετική απάντησή σας σε αυτό και νομίζω και το ξέρω ότι δεν εκφράζω μόνο τον εαυτό μου. Εκφράζω και το μεγάλο ποσοστό του λαού της Μάνδρας Ειδυλλίας, αλλά και πάρα πολλούς από τους τοπικούς φορείς -και τον δήμο και την περιφέρεια. Τα ξέρετε, σας έχουν δει. Περιμένουμε τη θετική ανταπόκρισή σας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Χριστοφιλοπούλου.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρία Χριστοφιλοπούλου, η έδρα της Πυροσβεστικής Ακαδημίας, σύμφωνα με το θεσμικό πλαίσιο, είναι η Αθήνα και μπορούν να δημιουργηθούν παραρτήματα της Σχολής Πυροσβεστών, της Πυροσβεστικής Ακαδημίας, και σε άλλες πόλεις στην Ελλάδα. Στο πλαίσιο αυτό, έχουν λειτουργήσει στο παρελθόν διάφορα παραρτήματα της Σχολής Πυροσβεστών και σε άλλες πόλεις, Τρίπολη, Θεσσαλονίκη, στα Βίλια και αλλού.

Τι ισχύει αυτή τη στιγμή και τι σκεφτόμαστε να κάνουμε: Τα δεδομένα κατ’ αρχάς αλλάζουν φέτος. Για πρώτη φορά, θα μπουν απλοί πυροσβέστες, αλλά και υποψήφιοι αξιωματικοί του Πυροσβεστικού Σώματος μέσω των πανελληνίων εξετάσεων. Αρχίζει και οργανώνεται το σύστημα, αρχίζει και μορφοποιείται, έτσι ώστε να υπάρχει μια τάξη, όσον αφορά την εκπαίδευση και εξέλιξη των πυροσβεστών. Άρα, δημιουργούνται καινούριες ανάγκες.

Μέσα στο πλαίσιο αυτών των καινούριων αναγκών, αναζητήσαμε χώρους που να καλύπτουν αυτές τις ανάγκες. Θα έχουμε αμέσως τις απαιτήσεις εκπαίδευσης για τους πυροσβέστες διάρκειας πέντε εξαμήνων και για τους αξιωματικούς, τους ανθυποπυραγούς που θα βγουν, θα είναι τετραετής η φοίτηση.

Άρα καταλαβαίνετε ότι φεύγουμε από τις τετράμηνες εκπαιδεύσεις που είχαμε μέχρι τώρα και πάμε σε μεγαλύτερης διάρκειας εκπαιδεύσεις, πιο συστηματικές, πιο σύγχρονες, στο πλαίσιο των απαιτήσεων και των εκπαιδεύσεων που γίνονται στις προηγμένες χώρες.

Ήδη παρακολουθούμε πώς γίνεται αυτή η εκπαίδευση στις άλλες χώρες. Είμαστε σε συνεννόηση με άλλες ευρωπαϊκές χώρες για να έχουμε αντίστοιχη εκπαίδευση και στα δεδομένα τα δικά μας και να φύγουμε από την κατά ένα μεγάλο ποσοστό εμπειρική γνώση που δημιουργείτο μέχρι τώρα.

Πράγματι, το ζητούμενο είναι: Μεταφέρεται η σχολή από τα Βίλια και πάει στην Πτολεμαΐδα; Όχι, δεν είναι έτσι τα πράγματα. Η σχολή στα Βίλια θα διατηρηθεί. Καταλαβαίνετε τι σημαίνει ότι θα διατηρηθεί σε αυτό το σχολικό συγκρότημα το οποίο αναφέρατε. Νομίζω το «σχολικό συγκρότημα» ήταν παλιό δημοτικό ή γυμνάσιο. Κάτι τέτοιο ήταν. Είναι ένας μικρός χώρος που δεν καλύπτει όλες τις απαιτήσεις. Θα χρειαστεί και αυτό το συγκρότημα στα Βίλια.

Ήδη, έχουμε βγάλει ανακοίνωση, που λέει ότι θα λειτουργήσουν σχολεία εκεί. Ήδη, αυτήν τη στιγμή υπάρχουν εκατόν σαράντα πυροσβέστες πενταετούς υποχρέωσης, οι οποίοι εκπαιδεύονται στα Βίλια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Θα συνεχίσω στη δευτερολογία μου.

Επομένως, θα διατηρηθεί η σχολή στα Βίλια. Θα σας πω περισσότερες λεπτομέρειες στη δευτερολογία. Υπάρχουν όμως και μεγαλύτερες ανάγκες που θα καλυφθούν από την Πτολεμαΐδα.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύρια Χριστοφιλοπούλου, έχετε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, άκουσα προσεκτικά όσα μου είπατε. Επανέρχομαι για περισσότερες διευκρινίσεις. Άλλωστε, και ο ίδιος μου είπατε ότι θα πείτε περισσότερα.

Γνωρίζω, κύριε Υπουργέ –όπως γνωρίζετε κι εσείς, είμαι βεβαία- ότι το Περιφερειακό Συμβούλιο της Δυτικής Μακεδονίας δεν έθεσε το θέμα. Αντίθετα. Νομίζω ότι στην απόφασή του περιλαμβάνεται και κομμάτι που λέει «εμείς δεν βλέπουμε με αντιπαλότητα ούτε το παράρτημα των Βιλίων ούτε κάτι άλλο». Άρα μπορούμε να βρούμε μία λύση που μπορεί να δώσει ανάσα και στην περιοχή της Δυτικής Μακεδονίας, όπου θα λειτουργήσει η σχολή, αλλά και να υπάρξει συγκεκριμένα, κύριε Υπουργέ, ένα μέρος του προγράμματος σπουδών αυτής της καινούριας ανώτατης σχολής με τους φοιτητές, που θα μπουν με τα μηχανογραφικά. Νομίζω ότι μπορείτε να το κάνετε αυτό. Εκτιμώ ότι και η φυσική ηγεσία και θα σας έχει δώσει προτάσεις και δεν θα έχει πρόβλημα να το δεχθεί.

Θέλω λοιπόν, από εσάς μία δέσμευση. Μου είπατε, ήδη, ότι θα συνεχίσει να λειτουργεί το παράρτημα των Βιλίων. Αυτό που θέλουμε όμως είναι το παράρτημα των Βιλίων να μη φιλοξενεί μόνο κατά περίπτωση κάποιες εκπαιδεύσεις. Θέλουμε να είναι ένα παράρτημα που να φιλοξενεί και ένα μέρος του προγράμματος σπουδών της Ανώτατης Σχολής Πυροσβεστών. Θεωρούμε και αυτό ότι είναι πρέπον για τις υποδομές που υπάρχουν, αλλά κυρίως είναι πρέπον για μία περιοχή η οποία, όπως σας είπα -ευρύτερα η περιοχή- έχει δεινοπαθήσει πάρα πολύ.

Νομίζω ότι η πολιτεία οφείλει να συνεχίσει να δίνει αυτό το ελάχιστο αντισταθμιστικό. Είναι πολύ λίγα. Άλλη φορά θα σας παρακαλέσω να συζητήσουμε, επίσης, άλλα μείζονα θέματα ασφάλειας της περιοχής.

Εδώ όμως ήρθα, συγκεκριμένα, γιατί νομίζω ότι είναι ανάγκη να έχουμε μία δέσμευση από εσάς ότι τα Βίλια θα έχουν ένα μέρος των πρώτων φοιτητών πυροσβεστών –έτσι θα τους πω εγώ- που θα μπουν το Σεπτέμβριο και ένα κομμάτι του προγράμματός τους θα είναι και στο παράρτημα των Βιλίων.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Χριστοφιλοπούλου.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, θα ήθελα να κάνω απλά μία σύγκριση. Έχουμε ένα χώρο στα Βίλια με δώδεκα χιλιάδες τετραγωνικά μέτρα. Έχουμε ένα χώρο στην Πτολεμαΐδα με τριάντα επτά χιλιάδες τετραγωνικά μέτρα. Έχουμε μία δυνατότητα στρατωνισμού τριακοσίων ατόμων στην Πτολεμαΐδα. Έχουμε δυνατότητες παρασκευής τροφίμων, συσσιτίου. Υπάρχει γυμναστήριο. Υπάρχουν χώροι βοηθητικοί, που μπορούν να χρησιμοποιηθούν για την εκπαίδευση των πυροσβεστών. Δεν υπάρχουν αυτές οι δυνατότητες στα Βίλια.

Έχουμε δεσμευτεί όμως ότι στα Βίλια θα γίνεται η εκπαίδευση -είχα δεσμευτεί πριν αρχίσει αυτή η εκπαίδευση- των πυροσβεστών πενταετούς υποχρέωσης, τετράμηνης διάρκειας. Αυτή τη στιγμή αυτό γίνεται, όπως είπα και πριν. Εκατόν σαράντα πυροσβέστες εκπαιδεύονται. Στις ίδιες εγκαταστάσεις θα λειτουργήσει η Σχολή Επιμόρφωσης Αξιωματικών, η Σχολή Αρχιπυροσβεστών. Στον ίδιο χώρο θα φιλοξενούνται οι δόκιμοι πυροσβέστες κατά τη διάρκεια της πρακτικής άσκησής τους σε θέματα οδήγησης.

Επίσης, με την επικείμενη ίδρυση της Εθνικής Σχολής Πολιτικής Προστασίας σχεδιάζεται ένα μέρος των εκπαιδευτικών προγραμμάτων να υλοποιούνται στο χώρο αυτό. Επομένως, δεν εγκαταλείπεται, δεν μεταφέρεται η σχολή από τα Βίλια. Δεν εγκαταλείπεται αυτός ο χώρος. Δεν μπορούν όλα να επικεντρωθούν στην περιοχή των Βιλίων.

Η περιοχή της Πτολεμαΐδας έχει πολλές προκλήσεις. Έχει γύρω χώρους βιομηχανικούς. Έχει τις γνωστές εγκαταστάσεις της ΔΕΗ. Έχει χώρους στους οποίους μπορούν να εκπαιδευτούν στις σύγχρονες πυροσβεστικές απαιτήσεις οι πυροσβέστες.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Το Θριάσιο δεν έχει;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Όλες οι ανάγκες δεν μπορούν να εξυπηρετηθούν στα Βίλια.

Και ξέρετε κάτι, θα είμαι και λίγο σκληρός. Υπάρχει μια προσπάθεια ορισμένων πυροσβεστών, που έχουν τα συμφέροντά τους στην περιοχή. Πιέζουν για να μείνουν εκεί. Δεν μπορούν να μας ρυμουλκήσουν τα συμφέροντα των πυροσβεστών αυτών εκεί.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν με αφορά αυτό.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τα συμφέροντα των πυροσβεστών είναι εκεί που είναι τα συμφέροντα του Πυροσβεστικού Σώματος, τα συμφέροντα της χώρας.

Εμείς με αυτά τα κριτήρια δουλεύουμε. Κοιτάζουμε τις γενικότερες προκλήσεις. Κοιτάζουμε τις γενικότερες ανάγκες. Κοιτάζουμε πώς θα εκπαιδεύσουμε με τον καλύτερο τρόπο τους πυροσβέστες μας που μέχρι τώρα εκπαιδεύονταν εν πολλοίς με εμπειρικό τρόπο. Δεν εγκαταλείπουμε τα Βίλια και γι’ αυτό απορώ γιατί υπάρχει αυτή η κριτική και η ανησυχία. Όμως, δεν μπορεί να περιορίσουμε τις εκπαιδευτικές μας ανάγκες στις δυνατότητες ενός περιορισμένου χώρου πρώην δημοτικού σχολείου. Έτσι προχωράμε.

Δεν νομίζω ότι με αυτές τις ανακοινώσεις, που έχουμε βγάλει και που διασφαλίζεται η εκπαίδευση που γίνεται μέχρι τώρα, υπάρχει λόγος ανησυχίας. Αν θέλετε περισσότερες λεπτομέρειες, γιατί δεν επαρκεί ο χρόνος, ευχαρίστως κατ’ ιδίαν να σας δώσω.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, θα ήθελα μια διευκρίνιση από τον κύριο Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Τι διευκρίνιση, κυρία Χριστοφιλοπούλου;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Είπε ο κύριος Υπουργός ότι θα είναι σκληρός με συμφέροντα. Αυτή τη στιγμή η επίκαιρη ερώτηση κατετέθη, κύριε Υπουργέ, από μένα διότι υπήρξαν -και το γνωρίζετε πολύ καλά- και διαμαρτυρίες του κόσμου προς τα έξω, βγήκε ο κόσμος έξω.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Χριστοφιλοπούλου, με συγχωρείτε πάρα πολύ, αλλά θα μπορούσατε αυτό να το πείτε στην ομιλία σας. Είχατε τη δυνατότητα να αναπτύξετε την ερώτησή σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, κύριε Πρόεδρε, αλλά ο Υπουργός είπε για συμφέροντα πυροσβεστών. Εγώ δεν έχω καμμία σχέση με συμφέροντα πυροσβεστών.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Προφανώς.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Καταγράφηκε η άποψή σας.

Η πέμπτη με αριθμό 677/18-3-2016 επίκαιρη ερώτηση δεύτερου κύκλου του Βουλευτή Β΄ Αθηνών, του Λαϊκού Συνδέσμου-Χρυσή Αυγή, κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία», δεν συζητείται λόγω κωλύματος του Υπουργού.

Η δέκατη τρίτη με αριθμό 615/3-3-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού οργανισμού στην Ελλάδα, δεν συζητείται λόγω κωλύματος του Υπουργού.

Η δέκατη πέμπτη με αριθμό 614/3-3-2016 επίκαιρη ερώτηση δεύτερου κύκλου του Βουλευτή Β΄ Πειραιά, του Λαϊκού Συνδέσμου-Χρυσή Αυγή, κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη», δεν συζητείται λόγω κωλύματος του Υπουργού.

Η δέκατη έκτη με αριθμό 583/26-2-2016 επίκαιρη ερώτηση δεύτερου κύκλου του Βουλευτή Β΄ Αθηνών, του Λαϊκού Συνδέσμου-Χρυσή Αυγή, κ. Ηλία Παναγιώταρουπρος τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους σκοπιανούς», δεν συζητείται λόγω κωλύματος του Υπουργού.

Συνεχίζουμε με την τρίτη με αριθμό 699/23-3-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαληπρος τον Υπουργό Εσωτερικών και Διοικητικής Ανασυγκρότησης, σχετικά με τη μονιμοποίηση πυροσβεστών πενταετίας στο πλαίσιο της ομογενοποίησης, την παροχή των δικαιούμενων επιδομάτων και τη χορήγηση αδειών μητρότητας.

Στην ερώτηση θα απαντήσει ο κ. Τόσκας.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, όπως πολύ καλά γνωρίζετε, στο Πυροσβεστικό Σώμα υπάρχουν οι πυροσβέστες πενταετούς υποχρέωσης. Η προσφορά τους, η χρησιμότητά τους και η αναγκαιότητά τους είναι κάτι παραπάνω από επιτακτική και πρόδηλη. Τους έχει απόλυτη ανάγκη το Πυροσβεστικό Σώμα.

Με το άρθρο 98 του ν.4249/2014 προβλέπεται η ένταξη των πυροσβεστών πενταετούς υποχρέωσης στο Πυροσβεστικό Σώμα, εφ’ όσον κρίνονται απαραίτητοι από την υπηρεσία και υπό κάποιες προϋποθέσεις σύμφωνα με το μεσοπρόθεσμο πλαίσιο δημοσιονομικής στρατηγικής.

Εν συνεχεία, η υποβολή αιτήσεων ένταξης είναι δυνατή κατόπιν έγκρισης απόφασης των συναρμοδίων Υπουργείων.

Τους πυροσβέστες πενταετούς υποχρέωσης, όμως, τους απασχολεί και το επίδομα της ανθυγιεινής εργασίας, που ενώ έχουν εξομοιωθεί με αυτά τα επαγγέλματα δεν το δικαιούνται, όπως και οι άδειες μητρότητας των γυναικών πυροσβεστών πενταετούς υποχρέωσης, που ενώ προβλέπονται από τον νόμο, εντούτοις δεν λαμβάνουν τη σχετική άδεια των δεκαεπτά εβδομάδων.

Κατόπιν τούτου -και εφ’ όσον όχι απλά κρίνονται χρήσιμοι, αλλά είναι απολύτως αναγκαίοι και απαραίτητοι να ενταχθούν στο Πυροσβεστικό Σώμα-, οι πυροσβέστες πενταετούς υπηρεσίας σας ρωτούν: Είναι στα σχέδια του Υπουργείου σας η έκδοση της σχετικής υπουργικής απόφασης πριν την αντιπυρική περίοδο, διότι πρέπει να συγκροτηθούν επιτροπές, να κατατεθούν τα δικαιολογητικά και λοιπά;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κόκκαλη.

Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Κόκκαλη, ευχαριστώ για την ερώτηση.

Είναι πράγματι ένα περίπλοκο θέμα. Ένα ζήτημα το οποίο με απασχολεί από την πρώτη στιγμή που πήγα στο Υπουργείο, το θέμα της μονιμοποίησης ή της διασφάλισης του μέλλοντος των διαφόρων κατηγοριών πυροσβεστών.

Πιστέψτε με, πιο χαοτική κατάσταση -χρόνια υπηρετώ κι εγώ στο δημόσιο, τριάντα πέντε χρόνια ήμουν- δεν έχω δει. Κατά καιρούς, όπως είπα και στην προηγούμενη ερώτηση, προσλαμβάνονταν ορισμένοι πυροσβέστες κάθε λίγα χρόνια. Από αυτούς, στη συνέχεια, με κάποιες διαδικασίες κάποιοι γίνονταν αξιωματικοί. Σε κάποια φάση άρχισαν να προσλαμβάνονται και πενταετούς υποχρέωσης πυροσβέστες. Παράλληλα, άρχισαν να προσλαμβάνονται και εθελοντές πυροσβέστες. Έτσι, άρχισε ένας αγώνας δρόμου απόλυτα αποδεκτός από αυτούς τους ανθρώπους για να διασφαλίσουν τα δικαιώματά τους και να διασφαλίσουν την πορεία τους, να διασφαλίσουν το ψωμί τους.

Με τον ν.3938∕2011 και με τις προϋποθέσεις που υπάρχουν στον ν.4249∕2014, όπως έχω εξηγήσει στη συνομοσπονδία τους, στα διάφορα σωματεία τους που με έχουν επισκεφθεί, έχουν καθοριστεί οι διαδικασίες με τις οποίες ένα μέρος των πυροσβεστών πενταετούς υποχρέωσης θα μονιμοποιηθεί, εφόσον πληρούν τις προϋποθέσεις που έχουν καθοριστεί με τους νόμους που προανέφερα.

Τι σημαίνει αυτό; Αυτό σημαίνει ότι από τον Ιανουάριο του 2017 που συμπληρώνουν την πενταετή θητείας τους αυτοί που πληρούν τις προϋποθέσεις, δηλαδή τότε που προσλήφθηκαν είχαν ηλικία κάτω των σαράντα ετών, είχαν τελειώσει το Λύκειο, είχαν τις προϋποθέσεις των γραμματικών γνώσεων, θα προσληφθούν, όπως προβλέπεται.

Υπάρχει ένα αίτημα να μονιμοποιηθούν νωρίτερα. Ο νόμος αφήνει ένα παράθυρο. Πλην, όμως, δεν υπάρχουν οι οικονομικές προϋποθέσεις στον προϋπολογισμού του 2016 για να γίνει αυτό. Υπάρχει το αίτημα αυτών των ανθρώπων να αρχίσουν οι διαδικασίες νωρίς, πράγμα στο οποίο έχουμε συμφωνήσει, γιατί πράγματι στη διάρκεια της αντιπυρικής περιόδου δεν μπορεί το Πυροσβεστικό Σώμα να προχωράει τέτοιες διαδικασίες. Άρα, τους έχω εξηγήσει ότι από τον Μάιο, τώρα, μετά από ένα μήνα, θα ξεκινήσουν οι διαδικασίες και θα αρχίσουν να υποβάλλουν τις αιτήσεις τους, ώστε έγκαιρα να προχωρήσουν οι διαδικασίες και τότε που προβλέπεται να μονιμοποιηθούν.

Υπάρχει, όμως, ένα ποσοστό, από αυτούς τους ανθρώπους, που δεν καλύπτουν τις προϋποθέσεις και γι’ αυτούς θα γίνεται ανανέωση της πενταετούς θητείας, ώστε και οι άνθρωποι αυτοί να μη χάσουν το ψωμί τους, αλλά και να εξυπηρετηθούν οι ανάγκες του Πυροσβεστικού Σώματος.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Το έτος 2017 είναι το έτος μονιμοποίησης των πυροσβεστών πενταετούς υποχρέωσης, πλην όμως ο ν.3938/2011 θέτει αυστηρά όρια-περιθώρια όσον αφορά στη διαδικασία της ένταξης.

Καταλαβαίνω απόλυτα τους οικονομικούς λόγους, πλην όμως η έκδοση υπουργικής απόφασης ουδέν οικονομικό κόστος επιφέρει και δύναται να εκδοθεί μία σχετική ΚΥΑ τον μήνα Απρίλιο, η ισχύς της οποίας δύναται να αρχίσει από την 1η Μαΐου, διότι, όπως πολύ καλά είπατε, πρέπει να συγκληθεί η επιτροπή, να κατατεθούν τα δικαιολογητικά και -το πιο σημαντικό- να μη συμπέσει με την αντιπυρική περίοδο, διότι οι περισσότεροι εξ αυτών κρίνονται απαραίτητοι για το Πυροσβεστικό Σώμα και αυτό θέλουν να ακούσουν από εσάς, ότι θα εκδοθεί η υπουργική απόφαση, για να αρχίσει η διαδικασία κατάθεσης των σχετικών αιτήσεων.

Επίσης, κύριε Υπουργέ, θα ήθελα να μας πείτε -εάν γνωρίζετε, αν μπορείτε να μας πείτε κάτι- για τις άδειες μητρότητας και το επίδομα, τουλάχιστον αυτήν τη χρονική στιγμή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Κόκκαλη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Κόκκαλη, όπως και οι δύο είπαμε, πολύ σύντομα, μέχρι τον Μάιο θα έχουν ξεκινήσει οι διαδικασίες. Πράγματι, οι διαδικασίες αυτές πρέπει να ξεκινήσουν έξι μήνες πριν την ολοκλήρωση της διαδικασίας και αυτό θα γίνει, θα ξεκινήσουν πιο πριν, για να μην συμπέσουν με την αντιπυρική περίοδο, όπως είπαμε.

Καταλαβαίνω και την αγωνία αυτών των ανθρώπων για να διασφαλιστούν και είναι απόλυτα απαραίτητοι για το Πυροσβεστικό Σώμα και ειδικά για την αντιπυρική περίοδο. Επομένως, δεν υπάρχει κάτι διαφορετικό. Ισχύουν αυτά που τους έχω δηλώσει, αυτά που έχουμε συζητήσει με τους εκπροσώπους τους.

Σε ό,τι αφορά τα επιδόματα οδηγών βαρέων οχημάτων δεν μπορεί να πάρει επίδομα βαρέως οχήματος κάποιος που δεν είναι οδηγός. Υπάρχουν συγκριμένες αποφάσεις, υπάρχουν αποφάσεις του Γενικού Λογιστηρίου του Κράτους, που τις έχω εδώ μπροστά μου, σύμφωνα με τις οποίες κάποιος που δεν έχει ειδικότητα οδηγού δεν μπορεί να πάρει επίδομα οδηγού.

Σε ό,τι αφορά τις άδειες των μητέρων πυροσβεστριών πενταετούς υποχρέωσης, οι άδειες χορηγούνται σύμφωνα με τα προβλεπόμενα από τον ασφαλιστικό τους φορέα.

Πράγματι –θα ξαναπάω σε αυτό που είπα στην αρχή- η κατάσταση είναι χαοτική και προσπαθούμε να την εξορθολογίσουμε. Είναι απλοί εκσυγχρονισμοί αυτοί που κάνουμε. Θα έπρεπε να έχουν γίνει εδώ και πολλά χρόνια, ώστε να εξομαλυνθεί η κατάσταση, γιατί, για παράδειγμα, ο διοικητής ενός πυροσβεστικού σταθμού έχει μεν τους μόνιμους πυροσβέστες διαθέσιμους στη διάρκεια όλης της εβδομάδας και τα Σαββατοκύριακα, αλλά δεν έχει τους πενταετούς υποχρέωσης, γιατί αυτοί βρίσκονται κάτω από άλλο εργασιακό καθεστώς.

Διακρίσεις τέτοιες υπάρχουν και σε ό,τι αφορά στις άδειες των μητέρων πενταετούς υποχρέωσης. Υπάρχει μια πολύ περίπλοκη κατάσταση. Προσπαθούμε να την εξορθολογίσουμε. Πιστεύουμε ότι σιγά σιγά γίνονται σοβαρά βήματα σε αυτήν την κατεύθυνση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν προχωρήσουμε στη συζήτηση της επόμενης επίκαιρης ερώτησης, επιτρέψτε μου δύο ανακοινώσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και ένας εκπαιδευτικός συνοδός από το 12ο Δημοτικό Σχολείο Παλαιού Φαλήρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και δύο εκπαιδευτικοί συνοδοί από το 62ο Γυμνάσιο Αθήνας (Β΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η έκτη με αριθμό 698/23-3-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την τροπολογία για τη ρύθμιση ζητημάτων του Οργανισμού Διεξαγωγής Ιπποδρομιών Ελλάδος (ΟΔΙΕ), δεν συζητείται μετά από συνεννόηση του ερωτώντος Βουλευτή με τον αρμόδιο Υπουργό

Η δέκατη έβδομη με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου-Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ, δεν συζητείται .

Επόμενη είναι η τέταρτη με αριθμό 704/28-3-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών και Διοικητικής Ανασυγκρότησης, σχετικά με την επικινδυνότητα του εθνικού δικτύου Αμφιλοχίας-Λευκάδας-Πρέβεζας-Ηγουμενίτσας.

Θα απαντήσει ο Υπουργός Εσωτερικών και Διοικητικής Ανασυγκρότησης κ. Παναγιώτης Κουρουμπλής.

Κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Κύριε Υπουργέ, για μία ακόμη φορά τα τελευταία χρόνια, με όλες τις κυβερνήσεις, το ΚΚΕ επισημαίνει στη Βουλή την επικινδυνότητα του εθνικού δικτύου –αν μπορεί να ονομαστεί έτσι, εμείς το ονομάζουμε ένα δίκτυο «σφαγείο», καρμανιόλα- από το Αντίρριο μέχρι τα Γιάννενα, αλλά ιδιαίτερα αυτό που ενώνει την Αμφιλοχία με τη Λευκάδα, την Πρέβεζα, την Ηγουμενίτσα και την Κέρκυρα.

Μιλάμε για έναν δρόμο που έχει κατασκευαστεί εδώ και εξήντα χρόνια. Δεν υπάρχουν επιδιορθώσεις όλο αυτό το διάστημα, απλώς κάποια μπαλώματα, πασαλείμματα στην κυριολεξία, με αποτέλεσμα αυτό το οδικό δίκτυο σήμερα να μην ανταποκρίνεται στις σύγχρονες ανάγκες οδηγών και επιβατών.

Έχουμε καθημερινά ατυχήματα. Με μια μικρή βροχή γίνεται μια απέραντη τσουλήθρα και αν κάποιος το διανύσει, θα δει αυτοκίνητα που έχουν εκτροχιαστεί και έχουν βγει στην άκρη του δρόμου. Πάρα πολλές φορές αυτά τα ατυχήματα γίνονται θανατηφόρα δυστυχήματα.

Για παράδειγμα, σε ένα σημείο τρία χιλιόμετρα έξω από την Αμφιλοχία έχουμε θρηνήσει έξι ανθρώπινες ζωές τα τελευταία χρόνια και μιλάμε για μια απόσταση περίπου πενήντα μέτρων που δεν υπάρχουν κιγκλιδώματα και τα αυτοκίνητα που εκτροχιάζονται οδηγούνται στον γκρεμό. Αυτό δείχνει τις εγκληματικές ευθύνες όλων των κυβερνήσεων διαχρονικά, που δεν έχουν προβεί σε καμμία επιδιόρθωση αυτού του δικτύου.

Μιλάμε για ένα δίκτυο που δεν έχει πουθενά διαχωριστικό διάζωμα. Οι γραμμές στο κέντρο και παραπλεύρως του δρόμου, που είναι προς μια κατεύθυνση μόνο, έχουν σβηστεί, στην κυριολεξία, από τα χρόνια. Τον τελευταίο καιρό παρατηρείται και το εξής: Δεν κόβονται οι θάμνοι και τα δέντρα και έχουν εισχωρήσει στο οδόστρωμα, με αποτέλεσμα σε αρκετά σημεία να μειώνεται η ορατότητα πάνω από 50%.

Κύριε Υπουργέ, ζητάμε να παρθούν συγκεκριμένα μέτρα. Μην μας πείτε, όπως έλεγαν και όλοι οι προηγούμενοι, ότι είναι υπό κατασκευή ο οδικός άξονας Αμβρακία-Άκτιο. Έχει γίνει γεφύρι της Άρτας, καρκινοβατεί. Έπρεπε να είχε παραδοθεί από το 2013. Τώρα μιλάμε για το 2019 και βλέπουμε. Και αν ακόμα συμβεί αυτό –και το ξέρετε προσωπικά- και πάλι αυτό το οδικό δίκτυο θα παραμείνει σε λειτουργία και θα ενώνει αρκετές περιοχές.

Επομένως, και εμείς, ως Κομουνιστικό Κόμμα Ελλάδας, αλλά και οι κάτοικοι θέλουν συγκεκριμένες απαντήσεις και συγκεκριμένα μέτρα για να εξυπηρετούνται οι ανάγκες των κατοίκων της ευρύτερης περιοχής.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μωραΐτη.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Πρόεδρε, προσυπογράφω τα όσα είπε ο κ. Μωραΐτης, ο καλός παλιός μου φίλος και συμπατριώτης. Κατανοώ πλήρως την αγωνία του και δεν το λέω προσχηματικά. Γιατί πραγματικά αυτοί οι δρόμοι έγιναν καρμανιόλα –δυστυχώς- με την ευθύνη των πολιτικών ηγεσιών κάθε φορά. Υπάρχουν καθυστερήσεις, που δεν είναι πάντα ευθύνη της κεντρικής εξουσίας -για να είμαστε ειλικρινείς- διότι γεννιούνται καθυστερήσεις από τις απαλλοτριώσεις, από τις διεκδικήσεις των ιδιοκτητών κτημάτων στις περιοχές που πρέπει να απαλλοτριωθούν, από τη δυσκαμψία πολλές φορές της Αρχαιολογικής Υπηρεσίας.

Έτσι, καθυστερούν έργα που δεν είναι μόνο έργα που παίζουν κρίσιμο ρόλο στην ανάπτυξη της δυτικής Ελλάδος, αλλά κυρίως είναι έργα τα οποία -από τη στιγμή που δεν έχουν προχωρήσει- δημιουργούν τις προϋποθέσεις να χύνεται πολύ αίμα και δυστυχώς αίμα νέων ανθρώπων. Και εδώ υπάρχουν ευθύνες όλων μας.

Πράγματι, λοιπόν, υπάρχει μια εγκατάλειψη του εθνικού δικτύου όλα αυτά τα χρόνια. Διότι δεν είναι μόνο ότι δεν έχουν προχωρήσει τα μεγάλα έργα, δηλαδή η Ολυμπία Οδός και είναι Ιονία Οδός, αλλά καθυστερεί πολλές φορές και η συντήρηση, η έλλειψη της οποίας γεννά και αυτή επιπρόσθετα ζητήματα κινδύνου.

Θέλω, λοιπόν, να πω στον κ. Μωραΐτη, που εύστοχα ερωτά και πραγματικά αγωνιά, όπως και όλοι οι πολιτικοί και όλοι οι Βουλευτές –το ίδιο θα έκανα κι εγώ και το ίδιο έκανα, με ίσως πολύ πιο έντονο τρόπο καμμιά φορά, ως ερωτών Βουλευτής της περιοχής- ότι αυτά τα έργα έπρεπε να είχαν τελειώσει το 2004 και δυστυχώς, είμαστε στο 2016 και δεν έχουν ολοκληρωθεί.

Η δέσμευση της Κυβέρνησης –και το λέω για να καταγραφεί, κύριε Μωραΐτη και εις επήκοον όλων- είναι για μέσα στο 2017, με την προεργασία που έχει γίνει. Ήδη έχουμε επιστρατεύσει το Υπουργείο Πολιτισμού για να λύσουμε ζητήματα που δημιουργεί η Αρχαιολογική Υπηρεσία. Έχουμε ζητήσει από το Υπουργείο Δικαιοσύνης να προηγηθούν οι εκδικάσεις που αφορούν απαλλοτριώσεις.

Είναι δύο παράμετροι, που ειλικρινά πρέπει να σας πω, που σε μεγάλο ποσοστό είναι η αιτία μεγάλων καθυστερήσεων, σε συνδυασμό πολλές φορές με την έλλειψη χρηματοδοτήσεων ή διεκδικήσεων των εταιρειών που είχαν αναλάβει τα έργα.

Πιστεύω, λοιπόν, ότι μέσα στο 2017 θα έχει ολοκληρωθεί όλος αυτός ο άξονας που θα συνδέσει την Ελλάδα, από την πλευρά αυτή, με την Εγνατία Οδό και με την Ευρώπη. Που θα ισορροπήσει, κατά κάποιον τρόπο, αυτό που λέμε «η Ελλάδα μπατάρει προς Ανατολάς», ένα παράπονο της περιοχή μας είναι ότι υπάρχουν διαφορετικές μεταχειρίσεις κι έτσι παρέμενε όλος αυτός ο άξονας, κατά κάποιον τρόπο, σε δεύτερη και τρίτη μοίρα.

Νομίζω ότι ήρθε η ώρα, μετά από όλες αυτές τις καθυστερήσεις και όλες αυτές τις δίκαιες διαμαρτυρίες και ενστάσεις όλων μας, επιτέλους να προχωρήσουν αυτά τα έργα και να ολοκληρωθούν σε συγκεκριμένο χρονικό ορίζοντα, για τον οποίο έχω ήδη τοποθετηθεί και στον οποίο έχω αναφερθεί, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Μωραΐτη, έχετε τον λόγο για τη δευτερολογία σας.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, δυστυχώς, όπως και οι προηγούμενοι, δεν απαντήσατε στο καίριο ζήτημα.

Κοιτάξτε, επειδή το ΚΚΕ περιόδευσε πριν από δύο ημέρες στο Νομό Αιτωλοακαρνανίας σε όλους τους άξονες που είναι υπό κατασκευή, είναι ένα μέρος αυτό που είπατε σε ό,τι αφορά τις απαλλοτριώσεις και την αρχαιολογία. Για παράδειγμα, στον άξονα Αμβρακία-Άκτιο, μιας και ανοίγεται αυτή η κουβέντα, δεν είναι αυτοί οι λόγοι. Είναι ότι κι εσείς, όπως και οι προηγούμενοι, κάνατε δώρα στους κατασκευαστικούς ομίλους αναθεώρηση των συμβάσεων και τους ανοίγει η όρεξη, με αποτέλεσμα να ζητούν ακόμη περισσότερα.

Κύριε Κουρουμπλή, ιδιαίτερα στον οδικό άξονα Αμβρακία-Άκτιο, ο κατασκευαστής ζητά επιπλέον 25 εκατομμύρια ευρώ, 5 εκατομμύρια ευρώ για κάθε κομμάτι. Επομένως, εκεί είναι το πρόβλημα.

Με την αναθεώρηση των συμβάσεων δόθηκαν αρκετά εκατομμύρια σε αυτούς τους ομίλους, ενώ από την άλλη μεριά -πρέπει να το πούμε- σε όλο τον τομέα των κατασκευών έχουν τσακιστεί τα μεροκάματα. Αν και αυτοί οι μεγάλοι όμιλοι πήραν τα έργα πριν από την κρίση με τις τότε τιμές, τα μεροκάματα σήμερα είναι στη μέση και ζητούν και από πάνω. Και σας αναφέρω ενδεικτικά ότι οι εταιρείες «ΕΛΛΑΚΤΩΡ», «ΑΒΑΞ» και «ΤΕΡΝΑ» πήραν αρκετά εκατομμύρια για τα κομμάτια του εθνικού δρόμου που είχαν πάρει στις δημοπρασίες.

Επομένως, λέμε καθαρά, κύριε Υπουργέ, ότι πρέπει να απαντήσετε για τη συντήρηση του υπάρχοντος εθνικού δικτύου, γιατί στην κυριολεξία είναι καρμανιόλα. Είναι θυσιαστήριο. Θρηνούμε θύματα.

Βέβαια, εμείς ξέρουμε τι συμβαίνει. Πετσοκόβετε τους προϋπολογισμούς από μεριάς του κράτους, μεταφέρετε αυτά στην τοπική διοίκηση και στην περιφερειακή διοίκηση που ισχυρίζονται ότι δεν έχουν χρήματα και τελικά ο δρόμος παραμένει σε αυτήν την κατάσταση, και όχι μόνο εκεί αλλά και σε άλλες περιοχές, και έχουμε αυτά τα αποτελέσματα.

Θεωρούμε ότι πρέπει το λαϊκό κίνημα της περιοχής, οι ίδιοι οι κάτοικοι, να πάρουν την υπόθεση στα χέρια τους, να παλέψουν για τους δρόμους, όχι γι’ αυτούς που είναι παραδομένοι στο μεγάλο κεφάλαιο με διόδια δυσβάσταχτα. Γιατί, δυστυχώς, τα λαϊκά στρώματα πληρώνουν αυτούς τους δρόμους και στην κατασκευή και στη χρήση, αφού είναι γεμάτο το οδικό δίκτυο που κατασκευάζεται από διόδια. Εμείς λέμε ότι πρέπει να γίνουν τώρα αυτά τα έργα.

Και όπως είπα, κύριε Υπουργέ, στην πρωτολογία μου, αν κατασκευαστεί ο οδικός άξονας Αμβρακία-Άκτιο, ένα μεγάλο μέρος του υπάρχοντος οδικού δικτύου θα ενώνει ολόκληρες περιοχές, ολόκληρες κωμοπόλεις. Επομένως, πρέπει να γίνουν τώρα οι συντηρήσεις. Σε αυτό πρέπει να απαντήσετε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Μωραΐτη.

Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Θέλω ειλικρινά να πω στον καλό συνάδελφο ότι πρέπει να επιτρέψει και σε εμάς να έχουμε την ίδια αγωνία για δρόμους που περπατάμε και εμείς, που περπατάμε όλοι οι Έλληνες, περπατάνε οι συγγενείς μας, οι φίλοι μας. Από εκεί κατάγομαι και εγώ.

Ειλικρινά, δεν σας κρύβω, κύριε Πρόεδρε, όντας Βουλευτής από την περιοχή, όταν κατέβαινα το Σαββατοκύριακο σκεφτόμουν αν θα γυρίσω πάλι στο σπίτι μου. Τέτοια αγωνία μας διακατέχει όλους. Νομίζω ότι όλοι στην περιοχή έχουμε το ίδιο ενδιαφέρον να προχωρήσουν επιτέλους αυτά τα έργα, τα οποία καθυστέρησαν. Δεν θα αναφερθώ πάλι στους ίδιους λόγους.

Ο δρόμος Αμβρακία-Άκτιο είναι ένας δρόμος, κύριε Πρόεδρε, κυρίες και κύριοι συνάδελφοι, που είναι απαραίτητο να προχωρήσει. Ήδη αυτήν τη στιγμή έχει προχωρήσει στα 4/5 και το αρμόδιο Υπουργείο επιχειρεί να επιλύσει ζητήματα που εγώ τα έχω εντοπίσει, κυρίως είναι τέτοια ζητήματα. Τα χρήματα τα οποία υπολείπονται θα βρεθούν. Όμως, μας καθυστερούν αυτού του είδους τα ζητήματα, για να προχωρήσει και να ολοκληρωθεί αυτό το έργο, το οποίο πράγματι στη συγκεκριμένη περιοχή δεν θα λύσει, όπως όλοι συμφωνούμε, ζητήματα αναπτυξιακά. Ο δρόμος στο κομμάτι Αμφιλοχία-Βόνιτσα είναι ακόμα πιο επικίνδυνος, είναι ακόμα πιο ολισθηρός.

Θέλω, λοιπόν, κλείνοντας να πω ότι η δέσμευση αυτή είναι δεδομένη. Θέλω να διαβεβαιώσω τον κ. Μωραΐτη και όλους τους ανθρώπους της ευρύτερης περιοχής που μας παρακολουθούν ότι επιτέλους η Κυβέρνηση έχει βάλει αυτά τα μεγάλα έργα σε απόλυτη προτεραιότητα. Θέλουμε να τα ολοκληρώσουμε για να νιώσουν και οι πολίτες αυτής της περιοχής ότι εκεί δεν είναι μια διαφορετική Ελλάδα της οποίας η ζωή θα τίθεται σε κίνδυνο από τέτοιου είδους δρόμους.

Τώρα, σε ό,τι αφορά τη συντήρηση, αγαπητέ μου κύριε συνάδελφε, όπως ξέρετε κάλλιον εμού, είναι ευθύνη των περιφερειών. Οι περιφέρειες έχουν την ευθύνη αυτή. Μέχρι σήμερα νομίζω ότι προχωρούν μια σειρά παρεμβάσεις. Δεν μου έχει ζητηθεί καμμία άλλη συνδρομή για να γίνει κάτι περισσότερο. Αν χρειαστεί, είμαστε εδώ να εξαντλήσουμε όλα τα περιθώρια και να βοηθήσουμε.

Σε ένα τέτοιο πνεύμα θέλω να γίνεται αυτή η συζήτηση, γιατί είναι ένα ζήτημα που έχει να κάνει με ζωές, πρωτίστως με ζωές και μετά με ανάπτυξη. Σε αυτό το ζήτημα νομίζω ότι όλοι πρέπει να αναγνωρίσουμε ότι έχουμε την ίδια ευαισθησία.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η εικοστή με αριθμό 661/15-3-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση μέτρου επιδότησης μισθολογικού κόστους βάσει ευρωπαϊκών κανονισμών, δεν συζητείται λόγω κωλύματος του κυρίου Βουλευτή.

Η ενδέκατη με αριθμό 567/22-2-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από τον Δήμο της Πάτρας σε επαγγελματικές εγκαταστάσεις της περιοχής με απόφαση του Δημοτικού Συμβουλίου, δεν συζητείται λόγω κωλύματος του κυρίου Βουλευτή.

Εισερχόμεθα στη δωδέκατη με αριθμό 466/1-2-2016επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ-ΑΝΕΛ στα χρεοκοπημένα κόμματα».

Στην ερώτηση θα απαντήσει ο Υπουργός Εσωτερικών, κ. Παναγιώτης Κουρουμπλής.

Κύριε Κασιδιάρη, έχετε τον λόγο για την πρωτολογία σας.

**ΗΛΙΑΣ ΚΑΣΙΔΙΑΡΗΣ:** Ευχαριστώ, κύριε Πρόεδρε.

Η ερώτηση αυτή, παρ’ ότι κατετέθη στις 29-1-2016, πριν από δύο και πλέον μήνες, παραμένει μονίμως επίκαιρη, διότι πράγματι όλες οι κυβερνήσεις και η παρούσα συγκυβέρνηση ΣΥΡΙΖΑ-ΑΝΕΛ μοιράζουν αφειδώς εκατομμύρια ευρώ σε όλα τα χρεοκοπημένα κόμματα. Βεβαίως, να επαναλάβω ότι το κόμμα που εκπροσωπώ, ο Λαϊκός Σύνδεσμος-Χρυσή Αυγή, με έναν αντισυνταγματικό νόμο δεν παίρνει ούτε μισό ευρώ από τα δημόσια ταμεία. Και είναι τιμή μας που αυτήν την περίοδο, που ο λαός πένεται, εμείς δεν παίρνουμε δημόσιο χρήμα, αλλά λειτουργούμε άψογα, παρ’ ότι δεν λαμβάνουμε καμμία κρατική επιχορήγηση.

Η καθυστέρηση, βεβαίως, να δοθεί απάντηση στην ερώτηση αυτή εξυπηρετεί σκοπιμότητες. Εξυπηρετεί πολιτικές σκοπιμότητες, τις οποίες και θα αναλύσω. Και είναι μέγα λάθος –δεν λειτουργεί Κοινοβούλιο με αυτό τον τρόπο- να είμαι ταυτόχρονα, αυτήν τη στιγμή, στην Επιτροπή Θεσμών και Διαφάνειας και με δύο μήνες καθυστέρηση να έρχεται την ίδια ώρα ο Υπουργός να μου απαντήσει σε αυτήν την επίκαιρη ερώτηση. Και πρέπει να είμαι ταυτόχρονα στην επιτροπή και στην Ολομέλεια.

Την περίοδο που κατετέθη η ερώτηση υπήρχαν κάποιες δηλώσεις. Είχε μόλις ληφθεί μια απόφαση για να δοθούν 4.520.000 ευρώ σε όλα τα κόμματα πλην της Χρυσής Αυγής. Ποσό αστρονομικό. Λίγο αργότερα, όμως, εμφανίστηκε δημοσίως ο κ. Βούτσης, Πρόεδρος της Βουλής, και είπε ότι έγινε λάθος. Είπε ότι δεν είναι μόνο 4,5 τα εκατομμύρια που πρέπει να δοθούν γι’ αυτό το έτος στα κόμματα, αλλά είναι 15 τα εκατομμύρια που πρέπει να δοθούν στα κόμματα. Ποσό που ξεπερνά κάθε λογική, σε μία περίοδο που είναι προ των πυλών το ασφαλιστικό, που ο λαός βρίσκεται σε κατάσταση εξαθλίωσης, τα 4,5 εκατομμύρια να γίνουν 15 εκατομμύρια ευρώ. Και είχε προαναγγείλει μάλιστα και συγκεκριμένο νόμο, μέσω του οποίου θα γινόταν αυτή η «διόρθωση». Δεν πρόκειται για διόρθωση, βεβαίως. Πρόκειται για έγκλημα να γίνεται διανομή του πλούτου των Ελλήνων πολιτών, της περιουσίας των Ελλήνων πολιτών, στα κόμματα.

Ρωτώ, λοιπόν: Θα παραμείνει η χρηματοδότηση των κομμάτων για το έτος 2016 στο ύψος των 5 περίπου εκατομμυρίων ή τελικά θα έχουμε πάλι το μοίρασμα 15 εκατομμυρίων ευρώ στα κόμματα;

Το δεύτερο ερώτημά μου –και θα επεκταθώ και στη δευτερολογία μου- είναι αν θα συνεχιστεί το έγκλημα με το ακατάσχετο του 40% της κρατικής επιχορήγησης στα κόμματα, μέσω του οποίου αποτρέπεται και η άμεση χρεοκοπία των κομμάτων Νέας Δημοκρατίας και ΠΑΣΟΚ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Κασιδιάρη, κύριε συνάδελφε, αδικείτε λίγο την πολιτική ηγεσία του Υπουργείου Εσωτερικών. Δεν υπήρχε κανένας άλλος λόγος –αλλιώς δεν θα ερχόμουν ούτε σήμερα– παρά μόνο υποχρεώσεις που δημιουργούν, όπως αντιλαμβάνεστε, τη δυσκολία να έρχεται ο Υπουργός. Και πρέπει να έρχεται, το ομολογώ. Αλλά θέλω να καταλάβετε ότι υπάρχουν και άλλου είδους δραστηριότητες, οι οποίες δυσκολεύουν καμμιά φορά τα πράγματα.

Σε ό,τι αφορά τώρα το ζήτημα της χρηματοδότησης των κομμάτων: Πρόκειται για ένα μεγάλο πολιτικό θέμα. Και επί αυτού πρέπει να γίνει μία σοβαρή συζήτηση όλων των πτερύγων της Βουλής, αν πραγματικά θέλουμε τα κόμματα ανώνυμες εταιρείες -άρα να χρηματοδοτούνται από ιδιώτες- ή αν θέλουμε τα κόμματα θεσμούς της δημοκρατίας, όπου η δημοκρατία έχει και κάποιο κόστος.

Αναφερθήκατε, λοιπόν, και ρωτάτε πρώτον, αν θα είναι 15 τα εκατομμύρια μέσα στο 2016. Ο προϋπολογισμός προβλέπει το σύνολο των χρημάτων για το 2016 να είναι 6,5 εκατομμύρια. Αυτή είναι η σημερινή πραγματικότητα και αυτή μπορώ εγώ να σας μεταφέρω με κάθε σαφήνεια και με απόλυτο τρόπο. Άρα, λοιπόν, δεν υπάρχουν 15 εκατομμύρια. Ξέρετε πολύ καλά ότι η χρηματοδότηση ξεκίνησε από 50 εκατομμύρια και σταδιακά έχει περιοριστεί στα 6,5 εκατομμύρια. Πρόκειται, όμως, για ένα ζήτημα, το οποίο εγώ θεωρώ ότι είναι ανάγκη να συζητηθεί. Και πρέπει να συζητηθεί με ευθύτητα και ειλικρίνεια από όλους για το πώς θέλουμε να λειτουργούν τα κόμματα, τα οποία, όπως αντιλαμβάνεσθε, έχουν κάποιες ανάγκες λειτουργίας.

Διότι ή θα επιλέξουμε άλλους τρόπους χρηματοδότησης, όπου αντιλαμβάνεστε ότι οι εξαρτήσεις θα είναι ακόμα πιο μεγάλες ή θα έχουμε αποφασίσει να βρούμε έναν κοινό τόπο όλοι μαζί για να βρούμε ποιες είναι οι πραγματικές ανάγκες τις οποίες πρέπει να καλύψει το κράτος σε ό,τι αφορά στη λειτουργία των κομμάτων.

Μιλήσατε και για το ακατάσχετο. Είναι ένα ζήτημα κι αυτό, πράγματι, το οποίο μας προβληματίζει. Δεν σας κρύβω ότι σκεφτόμαστε να βρούμε έναν πιο ορθό και αξιόπιστο τρόπο διαχείρισης αυτού του ζητήματος. Το λογικότερο θα ήταν να καταργηθεί εντελώς. Όπως ξέρετε, όμως, σε αυτά τα κόμματα υπάρχουν και εργαζόμενοι που πρέπει να τους σκεφτούμε. Ίσως θα ήταν μία χρυσή τομή να περιοριστεί στο 20% -λέω μία περίπτωση- ώστε να διασφαλιστεί τουλάχιστον η κάλυψη των εργαζομένων.

Από εκεί και πέρα, το ζήτημα είναι ανοιχτό. Αντιλαμβανόμαστε τις ενστάσεις που υπάρχουν από διάφορες πλευρές για την περίπτωση αυτή. Εξετάζεται το ζήτημα. Αυτό που μπορώ να σας πω είναι ότι υπάρχει σοβαρός προβληματισμός, τουλάχιστον για τον περιορισμό.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Κασιδιάρη, έχετε τον λόγο για τη δευτερολογία.

**ΗΛΙΑΣ ΚΑΣΙΔΙΑΡΗΣ:** Αναφερθήκατε μόλις σε εργαζομένους για τους οποίους ασφαλώς και πρέπει να είμαστε ευαίσθητοι. Δεν είδαμε, όμως, ανάλογη ευαισθησία για τους εργαζομένους του ιδιωτικού τομέα, οι οποίοι ξεκληρίστηκαν στην κυριολεξία με τα μνημονιακά μέτρα, τα οποία ψήφισε και η δική σας Κυβέρνηση και οδηγηθήκαμε στο κλείσιμο δεκάδων χιλιάδων επιχειρήσεων και οδηγηθήκαν στην ανεργία εκατομμύρια συμπολίτες μας.

Τα Σύνταγμα λέει ότι όλοι οι πολίτες είμαστε ίσοι απέναντι στον νόμο. Δεν μπορεί ο μεροκαματιάρης, ο μικρός επιχειρηματίας να δέχεται όλη αυτήν την πίεση από την εφορία, τα μνημονιακά μέτρα, να βάζει λουκέτο στην επιχείρησή του και τα κόμματα της διαφθοράς να έχουν ακατάσχετο. Αυτό είναι απαράδεκτο και αντισυνταγματικό.

Κάνετε ένα λάθος, όταν λέτε ότι έχουμε την κρατική χρηματοδότηση προς τα κόμματα για να μην είναι τα κόμματα ανώνυμες εταιρείες και να μην χρηματοδοτούνται από σκοτεινά συμφέροντα. Πόσα εκατομμύρια εισέπρατταν από τα δημόσια ταμεία το ΠΑΣΟΚ και η Νέα Δημοκρατία, όταν έμπαιναν τα εκατομμύρια της «SIEMENS» με μαύρες σακούλες και τα έβαζε ο Τσουκάτος μέσα στα ταμεία του ΠΑΣΟΚ; Τότε δεν υπήρχε κρατική χρηματοδότηση; Ασφαλώς και υπήρχε και δεν εμπόδισε κανέναν να παίρνει μαύρο χρήμα. Διότι όπου υπάρχει πολύ χρήμα, όπου μοιράζονται αφειδώς εκατομμύρια, εκεί υπάρχει και διαφθορά και γεννιέται η ανάγκη για περισσότερο μαύρο χρήμα. Επομένως, δεν στέκει το επιχείρημά σας σε καμμία περίπτωση. Ακόμη κι όταν τα κόμματα χρηματοδοτούνται από το κράτος, ακόμα και τότε, παίρνουν μαύρα λεφτά από εφοπλιστές, μεγαλοβιομηχάνους και από ξένες εταιρείες.

Για το λάδωμα αυτό από της «SIEMENS» δεν έγινε καμμία διερεύνηση. Δεν υπάρχει καμμία ποινική ευθύνη για όλους αυτούς οι οποίοι εμπλέκονται σε αυτήν την υπόθεση. Είδαμε και εξωδικαστικούς συμβιβασμούς και με την έγκριση της Κυβέρνησής σας στην επιτροπή που εκλήθη ο κ. Στουρνάρας και όλα τα κόμματα τον έβγαλαν λάδι, πλην της Χρυσής Αυγής.

Η απάντηση στο ερώτημα που τίθεται, αν πρέπει ή όχι να καταργηθεί η κρατική χρηματοδότηση προς τα κόμματα, έχει δοθεί από τον Λαϊκό Σύνδεσμο Χρυσή Αυγή, που δεν παίρνουμε φράγκο από τα κρατικά ταμεία και όμως λειτουργούμε στην εντέλεια. Έχουμε κομματικά γραφεία σε όλη την Ελλάδα και διοργανώνουμε εκδηλώσεις σε όλη την Ελλάδα. Είμαστε ένα κόμμα που λειτουργεί άριστα, χωρίς να παίρνουμε ούτε μισό ευρώ από το δημόσιο. Ιδού, λοιπόν, η απάντηση για το αν πρέπει να χρηματοδοτούνται τα κόμματα, ιδίως σε μία περίοδο που ο λαός πένεται και κυριολεκτικά αντιμετωπίζει την ανέχεια και την εξαθλίωση.

Βέβαια, επειδή είμαστε κόμμα θεσμικό και επειδή λειτουργούμε βάσει προτάσεων και συγκεκριμένου προγράμματος, έχουμε καταθέσει πολύ συγκεκριμένη πρόταση νόμου, την οποία σας καλώ να φέρετε εδώ στη Βουλή προς ψήφιση, όπου λέμε: κατάργηση της κρατικής χρηματοδότησης προς τα κόμματα. Το ποσό των 6,5 εκατομμυρίων που αναφέρετε είναι και πάλι προκλητικό αυτήν τη χρονική περίοδο. Τα χρήματα αυτά, τα οποία υπάρχουν στα κρατικά ταμεία, να δοθούν για να επιδοτηθεί η μητρότητα, για να καταπολεμηθεί η υπογεννητικότητα, να κατανεμηθούν ισομερώς στους νέους Έλληνες που γεννιούνται. Αυτή είναι η πρόταση του Λαϊκού Συνδέσμου -Χρυσή Αυγή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Κύριε Κασιδιάρη, είπατε ότι αυτήν τη στιγμή η Χρυσή Αυγή με τον νόμο που έχει ψηφιστεί δεν λαμβάνει χρηματοδότηση. Πριν ψηφιστεί, όμως, ο νόμος την ελάμβανε. Και εγώ θεωρώ ότι σωστά την ελάμβανε γιατί θεωρώ ότι τα κόμματα πρέπει να έχουν μία χρηματοδότηση.

Και σας λέω, λοιπόν ότι υπήρχαν και τέτοια θέματα και τέτοια φαινόμενα στα οποία αναφέρεστε. Και εδώ πρέπει να βρούμε έναν τρόπο διαφανή για να μπορεί το πολιτικό χρήμα, που στηρίζει τα κόμματα ή τους πολιτικούς, να ελεγχθεί. Και σε αυτό έχουμε ευθύνη όλοι να βρούμε τον κατάλληλο τρόπο, τον πιο ασφαλή τρόπο, τον τρόπο που μπορεί να διασφαλίσει τη διαφάνεια αυτών των διαδικασιών για να περιοριστούν οι εξαρτήσεις και των κομμάτων και των προσώπων.

Τώρα, σε ό,τι αφορά αυτό που είπατε για τους εργαζόμενους όλοι νομίζω ότι έχουμε την ίδια ευαισθησία, τουλάχιστον, για δικαιώματα εργαζομένων και έχουμε υπερασπιστεί κατά καιρούς, ο καθένας μας με τον τρόπο του, αυτά τα δικαιώματα. Η Κυβέρνηση προσπαθεί με κάθε τρόπο να διασφαλίσει αυτού του είδους τα δικαιώματα των εργαζομένων. Ωστόσο, πρέπει να λάβουμε υπ’ όψιν μας ότι και στη συγκεκριμένη περίπτωση υπάρχουν εργαζόμενοι με υποχρεώσεις οικογενειακές τις οποίες πρέπει να λάβουμε υπ’ όψιν μας. Γι’ αυτό σας είπα ότι συμφωνούμε ή προβληματιζόμαστε θετικά στο να υπάρξει ένας περιορισμός του ακατάσχετου που να αφορά μόνο τη μισθοδοσία των εργαζομένων. Δεν νομίζω ότι τους παρέχουμε κανένα προνόμιο περισσότερο από τους άλλους εργαζόμενους.

Δεν θα ήθελα να προσθέσω τίποτε άλλο, κύριε Πρόεδρε, παρά μόνο αυτό που έθεσε ο κ. Κασιδιάρης και αφορά τη διαφάνεια της χρηματοδότησης των κομμάτων. Είναι ένα ζήτημα εάν συμφωνούμε ότι για τα κόμματα το κράτος πρέπει να έχει ένα ποσοστό χρηματοδότησης των κομμάτων. Και ένα δεύτερο ζήτημα είναι η διαφάνεια που πρέπει να διακατέχει όλη αυτήν την συναλλαγή από όπου και αν προέρχεται. Αυτό είναι ένα ζήτημα το οποίο πρέπει να συζητήσουμε και να βρούμε τον κοινό τόπο όλοι μαζί γιατί αφορά όλους μαζί. Αφορά την αξιοπιστία και τη σχέση εμπιστοσύνης του πολίτη προς τον πολιτικό κόσμο.

Και νομίζω ότι σε ένα τέτοιο πνεύμα, ανεξαρτήτως των πολιτικών και ιδεολογικών μας διαφορών, υπάρχουν και μερικά ζητήματα για τα οποία μπορούμε να συμφωνούμε και να βρίσκουμε κοινό τόπο.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η έκτη με αριθμό 673/17-3-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση των ευρωπαϊκών πόρων, και τη μη εφαρμογή του νόμου για τη χορήγηση ελληνικής ιθαγένειας, δεν συζητείται λόγω κωλύματος του κυρίου Υπουργού και συγκεκριμένα λόγω απουσίας του στο εξωτερικό.

Η έβδομη με αριθμό 680/21-3-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση της ελληνικής ιθαγένειας από ομογενείς της πρώην ΕΣΣΔ, δεν συζητείται λόγω απουσίας του κυρίου Υπουργού του στο εξωτερικό.

Η όγδοη με αριθμό 678/21-3-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τη δημοσίευση της ανάθεσης προμηθειών, υπηρεσιών και έργων για την αντιμετώπιση του προσφυγικού – μεταναστευτικού, δεν συζητείται λόγω απουσίας του κυρίου Υπουργού του στο εξωτερικό.

Συνεχίζουμε με τη δεύτερη με αριθμό 1512/27-11-2015 ερώτηση του Βουλευτή Β΄ Αθηνών του Ποταμιού κ. Γεώργιου Αμυρά προς τον Υπουργό Περιβάλλοντος και Ενέργειας, σχετικά με τη διακοπή λειτουργίας των βιομηχανικών μονάδων που ρυπαίνουν τον Ασωπό, ύστερα από την απόφαση του Συμβουλίου της Επικρατείας.

Στην ερώτηση θα απαντήσει ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Σας ευχαριστώ, κύριε Πρόεδρε.

Καλημέρα σε όλους.

Αγαπητέ κύριε Υπουργέ, η φύση έφτιαξε το ποτάμι, οι αρχαίοι Έλληνες του έδωσαν το όνομα Ασωπό και μάλιστα μία θεϊκή υπόσταση, χαρακτηρίζοντάς τον γιο του θεού Ποσειδώνα και οι σύγχρονοι Έλληνες τον μετέτρεψαν σε μία τοξική επικίνδυνη χαβούζα. Οι ρίζες του κακού βρίσκονται σε ένα χουντικό διάταγμα, στη χούντα το 1969, που χαρακτήρισαν τον Ασωπό ως αγωγό παροχέτευσης επεξεργασμένων υποτίθεται λυμάτων. Και σήμερα, φτάνουμε μισό αιώνα μετά να είναι γνωστή η κατάσταση στην περιοχή, οι άνθρωποι να μην μπορούν να χρησιμοποιήσουν το νερό, να έχει ρυπανθεί ο υδροφόρος ορίζοντας.

Ωστόσο, από εκείνη την αδιανόητη χουντική διοικητική πράξη έως σήμερα, μισό αιώνα σχεδόν μετά, φτάνουμε στην ιστορική με αριθμό 3943 απόφαση του Ε΄ Τμήματος του Συμβουλίου της Επικρατείας. Αυτή η απόφαση, λοιπόν, διατάσσει όλα τα συναρμόδια Υπουργεία να διακόψουν αμέσως τη λειτουργία όσων μονάδων δεν έχουν σύστημα επεξεργασίας λημμάτων ή αν έχουν δεν λειτουργεί νόμιμα και καλεί την Πολιτεία και εσάς την Κυβέρνηση, χωρίς καμμιά περαιτέρω καθυστέρηση, να λάβετε τα κατάλληλα μέτρα αποκατάστασης του οικοσυστήματος που έχει διαταραχθεί.

Κύριε Υπουργέ, έχω πέντε συγκεκριμένες ερωτήσεις:

Πρώτον, πότε και αν, βεβαίως, προτίθεστε να προχωρήσετε στην άμεση διακοπή λειτουργίας βιομηχανικών μονάδων, που παρανόμως λειτουργούν ή δεν έχουν τον τομέα επεξεργασίας λημμάτων και ρυπαίνουν συνεχώς των Ασωπό; Θα εφαρμόσετε την απόφαση του Συμβουλίου της Επικρατείας; Θα προχωρήσετε στο κλείσιμο τέτοιων μονάδων ή τμήματός τους.

Δεύτερον, ποιος σχεδιασμός έργων υπάρχει, ώστε να επιλυθεί το ζήτημα, έστω και μεσοπρόθεσμα, της ρύπανσης του Ασωπού.

Τρίτον, ποια συγκεκριμένα μέτρα θα λάβετε, κύριε Υπουργέ, προκειμένου να αποκατασταθεί το σύστημα της περιοχής.

Τέταρτον, ποιο είναι το τελικό ποσό των προστίμων που έχουν εισπραχθεί όλα αυτά τα χρόνια από τις ρυπαίνουσες τον Ασωπό μονάδες και έχουν επιβληθεί τα πρόστιμα είτε από τους επιθεωρητές περιβάλλοντος του Υπουργείου ή την Περιφέρεια.

Πέμπτον, αν θα εκδοθεί και πότε το προεδρικό διάταγμα, που θα χαρακτηρίσει την περιοχή της λεκάνης απορροής του Ασωπού ποταμού ως ζώνη ειδικών περιβαλλοντικών ενισχύσεων.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Αμυρά.

Κύριε Υπουργέ, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Αμυρά, γνωρίζετε ότι για τον Ασωπό η Κυβέρνησή μας και το κόμμα μου, οι Οικολόγοι-Πράσινοι, έχουμε πάρα πολύ μεγάλη ευαισθησία. Βέβαια, κάνατε ένα πολύ όμορφο άλμα από την αρχαιότητα μέχρι τον χουντικό νόμο και από τον χουντικό νόμο στο σήμερα. Όμως, εκεί πέρα περίμενα, επειδή ξέρω και τη δική σας ευαισθησία, να ακούσουμε και το από τον χουντικό νόμο μέχρι το σήμερα τι μεσολάβησε, γιατί ξέρετε πάρα πολύ καλά ότι μεσολάβησε περίοδος στην οποία η Πολιτεία σκανδαλωδώς απέκρυπτε το πρόβλημα και όχι μόνο απέκρυπτε το πρόβλημα, αλλά είχε διώξει την προϊσταμένη των επιθεωρητών τότε επειδή τόλμησε και το είπε, τόλμησε και έκανε τη δουλειά της και κυνηγούνταν και στα δικαστήρια.

Φτάσαμε, λοιπόν, στο σήμερα που, επιτέλους, ερχόμαστε η Πολιτεία και η Περιφέρεια –προς τιμήν της- να συνομολογούμε, κατ’ αρχάς, ότι υπάρχει πρόβλημα και πρέπει να το λύσουμε. Και βέβαια δεν περιμέναμε γι’ αυτό το Συμβούλιο της Επικρατείας.

Ευτυχώς, λοιπόν, έχουμε ξεκινήσει δράσεις. Θα τις αναφέρω όσο πιο συνοπτικά μπορώ στον χρόνο που διατίθεται. Βέβαια, δεν είναι αρμοδιότητά μου το κλείσιμο των επιχειρήσεων, γιατί είναι άλλου Υπουργείου αρμοδιότητα. Άρα δεν μπορώ να απαντήσω στο πότε θα κλείσουν οι παρανόμως λειτουργούσες επιχειρήσεις. Ξέρετε, σε αυτό το θέμα θα είμαστε άτεγκτοι, παρά το γεγονός ότι απαντάω εκ μέρους άλλου Υπουργού.

Εντούτοις, να ξεκαθαρίσουμε -και το ξέρετε και εσείς- ότι το κλείσιμο επιχειρήσεων δεν είναι η λύση του προβλήματος, γιατί αυτήν τη στιγμή το απλούστερο για ένα επιχειρηματία –και το κάνουν οι ίδιοι συχνά- είναι να κλείσουν το «βρόμικο» μαγαζάκι εδώ, για να γλυτώσουν και τα πρόστιμα και όλα, και ανοίγουν με διαφορετική ταμπέλα δίπλα-παραδίπλα ένα άλλο μαγαζάκι, που συνεχίζει και ρυπαίνει. Αυτή η διαιώνιση του προβλήματος με το «κλείνω-ανοίγω, κλείνω-ανοίγω» δεν λύνει κανένα πρόβλημα. Το θέμα, λοιπόν, είναι οι λειτουργούσες επιχειρήσεις να πάρουν τις ευθύνες τους σε αυτόν τον τομέα.

Όσον αφορά για το σχεδιασμό των έργων, αναφέρω τίτλους. Σημαντικός είναι ο βιολογικός φυσικοχημικός καθαρισμός, που είναι στη θεσμοθέτηση του επιχειρηματικού πάρκου, όχι ΧΥΤΕΑ. Για πρώτη φορά τολμάμε και συμφωνούμε ότι πρέπει να χωροθετηθεί Χώρος Υγειονομικής Ταφής Επικίνδυνων Αποβλήτων στην περιοχή.

Στην προηγούμενη κυβέρνηση μόνο δύο ΧΥΤΕΑ έχουν χωροθετηθεί. Ένας στη Μεγαλόπολη και ο άλλος στην Πτολεμαΐδα, εκεί δηλαδή που έχουμε τη ΔΕΗ, άρα οι κάτοικοι τρώνε όλο τον μουτζούρη της Ελλάδας. Εμείς σε αυτό διαφωνούμε και χωροθετούμε πέντε ΧΥΤΕΑ σε όλη την Ελλάδα, όπου υπάρχει βιομηχανική δραστηριότητα. Φυσικά, σημαντικός είναι ο σωστός χωρικός σχεδιασμός και η θέσπιση του επιχειρηματικού πάρκου, ώστε να έχουμε τις αναγκαίες υποδομές.

Όσον αφορά τώρα τη θεραπεία, η θεραπεία έχει δύο πτυχές. Η μία είναι ο εμπλουτισμός του υδροφορέα. Θα προχωρήσουμε άμεσα με το καινούργιο ΕΣΠΑ σε αυτό το «παγωμένο» έργο του εμπλουτισμού του υδροφορέα από την Υλίκη. Επιπλέον προχωράμε άμεσα, γιατί ο ρυπαίνων πληρώνει, στη συνεργασία με τις επιχειρήσεις εκεί που ρυπαίνουν, για να ξεκινήσουμε και τα ιστορικά απόβλητα, με πρώτη την ΕΛΒΑΛ.

Άρα έχουμε ξεκινήσει αυτό το έργο και με συνεργασία του ΙΓΜΕ.

Τα πρόστιμα που έχουν επιβληθεί είναι από το 2004 μέχρι σήμερα 7.000.000 από τις δικές μας αδύναμες υπηρεσίες και 700.000 έχουν επιβληθεί από την περιφέρεια.

Όσον αφορά –τελειώνοντας- για τη Ζώνη Ειδικών Περιβαλλοντικών Ενισχύσεων, το Συμβούλιο της Επικρατείας δεν θεωρεί μόνο αυτό το εργαλείο, προτείνει κι αυτό το εργαλείο, είναι κι αυτό στον διάλογο, αλλά νομίζω ότι με τη θέση του στο Επιχειρηματικό Πάρκο το πρόβλημα λύνεται.

Για να κλείσω, μόνο με συνεργασία όλων των φορέων και του ΙΓΜΕ και της πολιτείας και της περιφέρειας, με συμμαχία όλων και των επιχειρήσεων –γιατί ξαναλέω, να τους βάλουμε στο παιχνίδι για να μην το σκάσουν- είναι προφανές ότι είναι δυνατόν να λυθεί το πρόβλημα και όχι φυσικά απλώς με το να κολάσουμε κάποιους, να τους κλείσουμε και να σηκωθούν να φύγουν.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, βεβαίως αναγνωρίζω –ούτε συζήτηση- ότι στις δεκαετίες που μεσολάβησαν μεταξύ της χούντας και του σήμερα έχουν τεράστιες ευθύνες οι κυβερνήσεις που παρήλασαν και τα περισσότερα κόμματα, διότι δεν έκαναν σημαία τη βιώσιμη περιβαλλοντική πολιτική που θα έπρεπε να ακολουθεί αυτή η χώρα και τα ποτάμια τα θεώρησαν ως έναν φυσιολογικό αγωγό για να πετάνε οτιδήποτε, πέρα από βεβαίως τα κέρδη τους ή τις λαθροχειρίες τους σε αυτά που κάνουν.

Εγώ έχω να σας πω ότι την προηγούμενη εβδομάδα στην Υποεπιτροπή Υδατικών Πόρων είχε έρθει για ακρόαση, μεταξύ άλλων, και ο Πατέρας Ιωάννης Οικονομίδης, ο οποίος μας έλεγε τόσα χρόνια ότι ναι μεν κανείς δεν αναγνώριζε το πρόβλημα στην κοινή θέα, αλλά κατ’ ίδιαν όλοι γνώριζαν και δεν έκαναν τίποτα. Εκείνος, λοιπόν, είναι διαμαρτυρόμενος και μαχόμενος για το δικαίωμα των κατοίκων μιας περιοχής να μπορούν να πίνουν νερό από τη βρύση, χωρίς να παθαίνουν καρκίνο, να μπορούν να λούζονται και να πλένονται, χωρίς να παθαίνουν αρρώστιες, να ποτίζουν και να χρησιμοποιούν το νερό όπως όλοι οι πολίτες σε αυτήν τη χώρα. Είχε έρθει μάλιστα και η Έριν Μπρόκοβιτς, της γνωστής ταινίας που είχε υποδυθεί η Τζούλια Ρόμπερτς, διότι και αυτή είχε κάνει αντίστοιχες ακτιβιστικές δράσεις στην Καλιφόρνια, στην περιοχή Χίνκλεϊ, για τον υδροφόρο ορίζοντα που είχε τότε βεβαίως ρυπανθεί από εξασθενές χρώμιο.

Κύριε Υπουργέ, θέλουμε δεσμεύσεις, θέλουμε συγκεκριμένα χρονοδιαγράμματα. Εγώ σας λέω, λοιπόν, ότι από το υπηρεσιακό σημείωμα του Τμήματος Περιβαλλοντικού και Χωρικού Σχεδιασμού της Αποκεντρωμένης Διοίκησης Θεσσαλίας και Στερεάς Ελλάδας, αριθμός πρωτοκόλλου 4861/224675, προκύπτει ότι δεν έχει υποβληθεί στην Αποκεντρωμένη Διοίκηση μελέτη που να αφορά σε μέτρα εξυγίανσης και αποκατάστασης συνολικά της περιοχής. Τουλάχιστον αυτό συνέβαινε έως τις 4-12-2015 που τους ρωτήσαμε και επίσης πήραμε απάντηση.

Σήμερα τέσσερις μήνες μετά τι ισχύει; Η Αποκεντρωμένη Διοίκηση θα μπει στον χορό; Έχει κι εκείνη ευθύνες, όχι μόνο το Υπουργείο σας.

Επίσης, από το ίδιο αυτό έγγραφο προκύπτει ότι η υπηρεσία της δεν είναι σε θέση να γνωρίζει πόσα πρόστιμα έχουν επιβληθεί και σε ποιον, γιατί δεν υπάρχει επικοινωνία με το Υπουργείο σας. Πώς, λοιπόν, θα αντιμετωπίσουμε ένα τόσο μεγάλο, οξύ, εγώ θα το χαρακτήριζα εθνικό περιβαλλοντικό πρόβλημα, όταν οι δύο βασικοί παίχτες τουλάχιστον από τους τρεις ή τέσσερις, αν θέλετε, δεν επικοινωνούν; Είναι οι κάτοικοι βεβαίως, είναι οι ρυπαίνουσες βιομηχανίες και εκείνες που δεν ρυπαίνουν, είναι το Υπουργείο, η Κυβέρνηση και η Αποκεντρωμένη Διοίκηση. Όταν οι δύο αυτοί φορείς, οι τελευταίοι, δεν επικοινωνούν σωστά, πώς θα αντιμετωπίσετε συνολικά σε βάθος το πρόβλημα;

Τελειώνοντας, θα σας πω το εξής: Εμείς προσπαθούμε να πιέσουμε την Κυβέρνηση και εσάς προσωπικά σε έναν βαθμό, παρά τη μεγάλη ευαισθησία που έχετε για τα περιβαλλοντικά θέματα, σε μία πολιτική πιο πράσινη, προσαρμοσμένη στην πραγματικότητα, όχι «πράσινα άλογα», ρεαλιστική, που να δίνει μια προοπτική και στις βιομηχανίες και στους κατοίκους και σε όσους πιστεύουν ότι το περιβάλλον είναι η υπεραξία αυτής της χώρας.

Καταλήγω λέγοντας ότι Ασωπούς πολλούς έχουμε στην Ελλάδα δυστυχώς. Ο Καλαμάς Ποταμός στην Ήπειρο αρχίζει να γίνεται κι αυτός δυστυχώς ένας πολύ μεγαλύτερος, γιατί είναι και μεγαλύτερο ποτάμι, Ασωπός. Τι θα κάνετε, κύριε Υπουργέ; Θα τα δούμε αυτά συνολικά; Εμείς είμαστε πρόθυμοι να βοηθήσουμε, διότι για εμάς το περιβάλλον –το ξαναλέω- είναι η μεγάλη επένδυση για το μέλλον αυτού του τόπου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αμυρά.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Αμυρά, πραγματικά θίγετε ένα πολύ σημαντικό ζήτημα και αναγνωρίζω την ευαισθησία, όπως κι εσείς -και σας ευχαριστώ- αναγνωρίσατε και τη δική μας.

Κατ’ αρχάς, πολύ σωστά είπατε στο τέλος ότι στον Ασωπό και αλλού το πρόβλημα δεν είναι μόνο το ποτάμι, αλλά είναι πολύ ευρύτερο. Να θυμίσω ότι στον Ασωπό το μεγαλύτερο έγκλημα δεν έγινε από τα λύματα που έπεφταν στο ποτάμι, από τους αγωγούς τους παράνομους και τους διαπλεκόμενους, αλλά ήταν το ότι έπεφταν λύματα μέσα σε παλαιές γεωτρήσεις των αγροτών και εκεί το έγκλημα ήταν και πιο δύσκολο να πιαστεί και πάρα πολύ δύσκολο να αποκατασταθεί.

Άρα είναι γεγονός ότι αυτήν τη στιγμή ξεκινάμε συντονισμένα. Τον Ιανουάριο έγινε αυτή η ευρεία σύσκεψη -βέβαια μετά από την απάντηση που μου αναφέρατε- με τον Περιφερειάρχη τον κ. Μπακογιάννη, το Υπουργείο μας, τις υπηρεσίες, ώστε να φτιαχτεί αυτή η ομάδα εργασίας που έχει συσταθεί και δουλεύει εντατικά ακριβώς για να πετύχουμε τον συντονισμό του έργου. Έχει περάσει αυτός ο χρόνος των τριών μηνών και έχουμε καλά αποτελέσματα, όσον αφορά το τι θέλουμε να κάνουμε.

Αυτήν τη στιγμή αναζητούμε τους πόρους για το ποιος θα χρηματοδοτήσει αυτό το επιχειρηματικό πάρκο. Ήδη έχουμε βρει τους πόρους για το έργο του εμπλουτισμού. Είναι, δηλαδή, κλειδωμένο μέσα στο ΕΣΠΑ. Σήμερα, μάλιστα, περιμένουμε μία σύσκεψη με την ΕΤΒΑ να δούμε τι θα γίνει με τη χρηματοδότηση, από πλευράς πια των επιχειρηματιών.

Μνημονεύσατε τον Παπαγιάννη και πραγματικά αξίζει στη Βουλή να ακουστεί το όνομα του πατέρα Οικονομίδη, γιατί είναι ένας από τους πραγματικούς αγωνιστές του περιβάλλοντος στην περιοχή. Θέλω, όμως, να καταλήξω γιατί κάτι το οποίο είπατε στο τέλος νομίζω είναι εξαιρετικά εύστοχο και νομίζω έχει να κάνει και με τη συζήτηση που είχαμε στη Βουλή πριν από δύο μέρες για τη διαφθορά και τη διαπλοκή. Ο Πρόεδρος της Αξιωματικής Αντιπολίτευσης, στην αρχή της δευτερομιλίας του, είπε ότι η Κυβέρνηση προσπαθεί να μεταθέσει τα πραγματικά προβλήματα της χώρας στο «δήθεν» πρόβλημα της διαφθοράς και της διαπλοκής. Δεν περίμενα πιο σκανδαλώδη διατύπωση, γιατί προσωπικά πολύ πριν γίνω πολιτευτής -και ήμουν άνεργος πολίτης- ήξερα ότι ό,τι πρόβλημα είχε αυτή η χώρα, από την ερήμωση υπαίθρου, από τις αγροτικές επιδοτήσεις, από το υδροκέφαλο κράτος μας, από όλα αυτά, είναι έκφανση της διαφθοράς και της διαπλοκής. Και αντί να αποκόψει τον λώρο από όλο αυτό το φαύλο παρελθόν -που δεν το καταγγέλλουμε για να θίξουμε κάποιο κόμμα, γιατί ξεπερνά κατά πολύ και την Νέα Δημοκρατία και το ΠΑΣΟΚ και την ΕΡΕ και τη χούντα, καθώς είναι παλιό το πρόβλημα και ριζωμένο- αντί να ακούσουμε ότι αυτό το πρόβλημα, τουλάχιστον όσοι νέοι πολιτικοί είμαστε εδώ, θα το πολεμήσουμε -και φυσικά αυτό που είπατε- είπε ότι είναι δήθεν πρόβλημα η διαφθορά και η διαπλοκή. Τόσα χρόνια επιχειρηματίες λάδωναν διεφθαρμένους δημοσίους υπαλλήλους, για να κουκουλώνουν αυτά τα σκάνδαλα.

Ξέρετε πόσες φορές έχουμε καταγγείλει αυτό από το Βήμα και τη δικαιοσύνη, δηλαδή ότι το περιβαλλοντικό έγκλημα πηγαίνει στη δικαιοσύνη και ουδέποτε κολάζεται. Οι δικοί μας επιθεωρητές, δεκατέσσερις όλοι κι όλοι, καταγγέλλουν τα πρόστιμα, κινδυνεύουν τη ζωή τους, κάνουν ένα βαρύ επάγγελμα χωρίς κανένα επιμίσθιο και όταν φθάνει στη δικαιοσύνη το έγκλημα ποτέ δεν κολάζεται τελικά. Πέστε μου εσείς γιατί ο επιχειρηματίας να μην συμπεριφέρεται έτσι και να συνεργαστεί.

Άρα το πρόβλημά μας είναι εκεί. Θα το κλείσουμε. Δέχομαι τη συνεργασία σας να το δούμε και να το πολεμήσουμε, αλλά πρέπει πρώτα να το δούμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Η ένατη με αριθμό 681/21-3-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επανεξέταση του ύψους του προστίμου που επιβάλλεται από την Επιθεώρηση Εργασίας και το ΙΚΑ-ΕΤΑΜ για κάθε αδήλωτο εργαζόμενο, δεν συζητείται λόγω απουσίας του αρμόδιου Υπουργού στο Εξωτερικό.

Στο σημείο αυτό, κυρίες και κύριοι Βουλευτές, ολοκληρώθηκε η συζήτηση των επίκαιρων ερωτήσεων.

Πριν εισέλθουμε στην ημερήσια διάταξη νομοθετικής εργασίας, προτείνω να κάνουμε ένα ολιγόλεπτο διάλειμμα, περίπου δέκα λεπτών, και να συνεχίσουμε.

Ευχαριστώ.

(ΔΙΑΚΟΠΗ)

(META TH ΔΙΑΚΟΠΗ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, επαναλαμβάνεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις».

Δεν είναι εδώ οι Κοινοβουλευτικοί απ’ όλα τα κόμματα, αλλά είναι οι ειδικοί αγορητές σχεδόν απ’ όλα τα κόμματα και θα ήθελα να κάνουμε μία συνεννόηση για τη διαδικασία της σημερινής συνεδρίασης. Απ’ ό,τι είδα από το Πρακτικό της επιτροπής, με μεγάλη πλειοψηφία τα κόμματα στηρίζουν το νομοσχέδιο και οι ομιλητές και στην επιτροπή ήταν λίγοι. Τα λέω όλα αυτά, για να μπορέσουμε να τελειώσουμε, ει δυνατόν, μέχρι τις πέντε η ώρα, γιατί πολλοί από σας μετέχετε στην επιτροπή για το νομοσχέδιο για το μεταναστευτικό που έρχεται ως κατεπείγον.

Προτείνω η συζήτηση του νομοσχεδίου να γίνει ενιαία και οι χρόνοι ομιλίας να μειωθούν ως εξής, πάντα βεβαίως αν δεν εγγραφούν πολλοί ομιλητές. Είναι αυτονόητο βέβαια ότι θα υπάρχει ανοχή: Για τους εισηγητές και ειδικούς αγορητές στα δέκα λεπτά, για τους Κοινοβουλευτικούς Εκπροσώπους στα οκτώ λεπτά -επίσης με ανοχή, εφόσον δεν θα έχουμε πολλούς ομιλητές και δεν προβλέπω να είναι πολλοί- και για τους Βουλευτές, ανάλογα με το πόσοι θα εγγραφούν, ο χρόνος θα είναι στα επτά λεπτά ή θα προτείνουμε μια μικρή μείωση του χρόνου.

Οι τροπολογίες μέχρι στιγμής είναι τρεις, ή μάλλον δύο έχουν ενσωματωθεί. Είναι τρεις, δύο εμπρόθεσμες και μία εκπρόθεσμη. Από τις δύο εμπρόθεσμες, η μία, απ’ ό,τι την είδα, μάλλον θα τύχει καθολικής αποδοχής. Είναι για την απόσυρση των αυτοκινήτων όπου δίνεται ένα περιθώριο. Νομίζω ότι όλοι θα την στηρίξουμε. Η εκπρόθεσμος αφορά κάτι για τους υδάτινους πόρους. Δεν την έχω δει. Θα την δείτε εσείς. Θα ζητήσω και από τον Υπουργό, όταν έλθει η ώρα, να μας πει τι γίνεται δεκτό και τι δεν γίνεται δεκτό.

Επομένως, εάν προχωρήσουμε έτσι, υπολογίζω ότι γύρω στις πέντε η ώρα θα έχουμε τελειώσει, ώστε να μπορέσετε να πάτε όσοι μετέχετε στην επιτροπή που αρχίζει στις πέντε η ώρα και που θα επεξεργαστεί το σοβαρό νομοσχέδιο για το μεταναστευτικό, το οποίο έρχεται ως κατεπείγον.

Έχω την κατ’ αρχάς συναίνεσή σας; Όπως είπα, θα υπάρχει σχετική ανοχή.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Με μία ανοχή του χρόνου, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το είπα αυτό ήδη και εκτιμώ ότι δεν θα υπάρχουν πολλοί συνάδελφοι που θα εγγραφούν και επομένως μπορεί να έχετε ίσως και τον κανονικό χρόνο. Απλά και μόνο το λέω, ώστε γύρω στις 17.00’ να έχουμε τελειώσει.

Επομένως, ως κατ’ αρχάς συμφωνία ομοφώνως το δεχόμαστε.

Τον λόγο έχει η εισηγήτρια του ΣΥΡΙΖΑ κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το παρόν σχέδιο νόμου που καλούμαστε να συζητήσουμε ενσωματώνονται στην ελληνική νομοθεσία οι οδηγίες 2014/107, 2015/2060, καθώς και οι οδηγίες 2014/86 και 2015/121 καθώς επίσης και της οδηγίας 2013/61.

Το νομοσχέδιο αποτελείται από τρία μέρη. Το πρώτο μέρος περιλαμβάνει τα άρθρα 1 έως 7 στα κεφάλαια Α΄ και Β΄, το δεύτερο μέρος το άρθρο 8 και το τρίτο μέρος το άρθρο 9.

Στο κεφάλαιο Α΄ περιλαμβάνονται τα άρθρα 1 έως 4 που εισάγουν την οδηγία 2014/107 και τροποποιούν την οδηγία 2011/16 σχετικά με την υποχρεωτική αυτόματη ανταλλαγή πληροφοριών στο φορολογικό τομέα και η οποία είχε ενσωματωθεί στην ελληνική νομοθεσία με τις διατάξεις του ν.4170/2013 και πιο συγκεκριμένα με τις διατάξεις των άρθρων 1 έως 25. Παράλληλα μερικές από αυτές καταργούνται ή τροποποιούνται.

Εν συνεχεία, στο κεφάλαιο Β΄ περιλαμβάνονται τα άρθρα 5 έως 7 με την ενσωμάτωση της οδηγίας 2015/2060. Έτσι, λοιπόν, το άρθρο 5 καταργεί την οδηγία 2003/48 για τη φορολόγηση την υπό μορφή τόκων εισοδημάτων από αποταμιεύσεις και η οποία είχε ενσωματωθεί στην ελληνική νομοθεσία με τις διατάξεις των άρθρων 3 έως 13 του ν.3312/2005 και η οποία παύει να ισχύει από την 1-1-2016.

Στο δεύτερο μέρος τώρα και συγκεκριμένα στο άρθρο 8 ενσωματώνεται στην ελληνική νομοθεσία οι οδηγίες 2014/86 της Ευρωπαϊκής Ένωσης και 2015/121, οι οποίες τροποποιούν με τη σειρά τους την οδηγία 2011/96. Αφορούν το κοινό φορολογικό καθεστώς το οποίο ισχύει για τις μητρικές και θυγατρικές εταιρείες διαφορετικών κρατών-μελών.

Εδώ οι τροποποιήσεις έχουν στόχο την παρακράτηση φόρου στην πηγή, αλλά ταυτόχρονα την πρόβλεψη για τη διπλή φορολογία. Παρ’ όλα αυτά, τα οφέλη της οδηγίας δεν θα πρέπει να αποφέρουν φορολογικά πλεονεκτήματα σε ομίλους με μητρικές και θυγατρικές εταιρείες που βρίσκονται σε διαφορετικά κράτη-μέλη σε σύγκριση με εταιρείες-ομίλους που βρίσκονται στο ίδιο κράτος-μέλος.

Καθώς είναι γνωστό ότι με τη μορφή των υβριδικών δανείων αρκετές επιχειρήσεις φαίνονταν σαν χορηγούν κάποιου τύπου δάνεια και επί της ουσίας μέσω της μορφής αυτού του δανεισμού μεταφέρονταν τα κέρδη από τη μία εταιρεία στην άλλη, με άμεσο αποτέλεσμα την μη φορολόγηση διανεμομένων κερδών μεταξύ των κρατών-μελών.

Τέλος, με το τρίτο μέρος του κεφαλαίου Β΄ στο άρθρο 9 ενσωματώνεται στο εθνικό δίκαιο η οδηγία 2013/61 για την τροποποίηση των οδηγιών 2016/112 και 2008/118 που αφορά την τροποποίηση του φορολογικού καθεστώτος περιοχών της και την εφαρμογή των διατάξεων περί του πεδίου εδαφικής εφαρμογής του ΦΠΑ περιοχών και αφορά τις γαλλικές εξόχως απόκεντρες περιοχές. Με το άρθρο 10 ορίζεται η ισχύς των διατάξεων του παρόντος.

Αγαπητοί συνάδελφοι, είναι γεγονός πως η διασυνοριακή φοροαποφυγή και φορολογική απάτη μαζί με τα αδήλωτα ή μη φορολογηθέντα εισοδήματα παρουσιάζουν έντονο ενδιαφέρον και λόγο συγκυρίας αλλά και εξαιτίας της έντασης της συχνότητάς τους. Άμεσο αποτέλεσμα, βέβαια, είναι και η μείωση στα εθνικά φορολογικά έσοδα.

Με βάση το προαναφερθέν αποτελεί επείγουσα ανάγκη η αποτελεσματικότερη είσπραξη φόρων, τόσο για λόγους διαφάνειας όσο και φορολογικής δικαιοσύνης, αλλά και για λόγους αύξησης των φορολογικών εσόδων. Στην προσπάθεια αυτή χρήσιμο εργαλείο είναι και η αυτόματη ανταλλαγή πληροφοριών με στόχο την καταπολέμηση της φορολογικής απάτης και της φοροδιαφυγής.

Με το ισχύον νομοθετικό πλαίσιο ήδη ορίζεται η υποχρεωτική αυτόματη ανταλλαγή πληροφοριών, αλλά μόνο για συγκεκριμένες κατηγορίες εισοδήματος και κεφαλαίου κυρίως μη χρηματοοικονομικής φύσεως. Αυτό, όμως, δεν είναι αρκετό, ειδικά στην παρούσα περίοδο, καθώς τα υφιστάμενα ενωσιακά μέσα διοικητικής συνεργασίας έχουν καταστεί αναποτελεσματικά στον φορολογικό τομέα και στην καταπολέμηση της διασυνοριακής απάτης.

Εδώ πλέον με την ενσωμάτωση της οδηγίας 2014/107 υποβοηθείται η επίσπευση της διαδικασίας, ώστε να διασφαλιστεί μια ολοκληρωμένη και συνεκτική αντιμετώπιση του φαινομένου της φοροαποφυγής και φορολογικής απάτης με επιδιωκόμενο στόχο τη μείωση του κόστους για τις φορολογικές διοικήσεις.

Ένα από τα πλέον σημαντικά στοιχεία του νομοσχεδίου είναι η διεύρυνση του πεδίου εφαρμογής της αυτόματης ανταλλαγής πληροφοριών, σύμφωνα με την οποία πρέπει τα κράτη-μέλη να απαιτούν από τα χρηματοπιστωτικά ιδρύματα την εφαρμογή της υποβολής των στοιχείων που συνάδουν με τους κανόνες, που καθορίζονται στο κοινό πρότυπο αναφοράς.

Σκοπός των προαναφερθέντων, λοιπόν, είναι η αντιμετώπιση καταστάσεων απόκρυψης κεφαλαίων, διευκολύνοντας παράλληλα τη φορολογική διοίκηση των κρατών-μελών, προκειμένου να ταυτοποιούν τους φορολογούμενους, τηρώντας τη φορολογική νομοθεσία και να αξιολογούν ορθά την πιθανότητα φοροδιαφυγής χωρίς να απαιτείται παραπάνω έρευνα.

Η σημασία, λοιπόν, της αυτόματης ανταλλαγής πληροφοριών σαν μέσο για την καταπολέμηση της διασυνοριακής φορολογικής απάτης και της φοροδιαφυγής έχει πρόσφατα αναγνωριστεί σε διεθνές επίπεδο. Παράλληλα, το κοινό πρότυπο αυτόματης ανταλλαγής πληροφοριών αναπτύχθηκε από τον ΟΟΣΑ και υλοποιείται σχεδόν απ’ όλες τις χώρες που συμμετέχουν στον Οργανισμό, ενώ παράλληλα αναμένεται την 30η Νοεμβρίου 2017 και η πρώτη ανταλλαγή πληροφοριών.

Άλλο ένα σημείο που πρέπει να σταθούμε είναι ότι οι κατηγορίες των χρηματοπιστωτικών ιδρυμάτων και των λογαριασμών που ενσωματώνονται είναι διαμορφωμένες έτσι ώστε να περιορίζεται η δυνατότητα να αποφεύγουν οι φορολογούμενοι τη δήλωση μεταφέροντας περιουσιακά στοιχεία ή επενδύοντας σε χρηματοοικονομικά προϊόντα, που δεν καλύπτονται από το πεδίο εφαρμογής της οδηγίας.

Στις πληροφορίες που ανταλλάσσονται εντάσσονται και τα υπόλοιπα λογαριασμών για να αποφευχθεί η διάσπαση των λογαριασμών, καθώς και η αναλυτική καρτέλα κίνησης του λογαριασμού, στην οποία δεν θα αναφέρονται οι συνήθεις κινήσεις ανάληψης ή κατάθεσης, αλλά μόνο οι κινήσεις που αφορούν τόκους, μερίσματα, αποδόσεις από ασφαλιστικά συμβόλαια, καθώς και το τίμημα πώλησης περιουσιακών στοιχείων, όπως παραδείγματος χάριν, ακίνητα, μετοχές κ.α..

Όπως ορίζεται και από την οδηγία, οι φορείς διαβίβασης πληροφοριών θα είναι οι τράπεζες, οι χρηματοπιστωτικές εταιρείες, οργανισμοί συλλογικών επενδύσεων και ασφαλιστικές εταιρείες.

Παράλληλα, πρέπει να σημειώσουμε ότι οι πληροφορίες παρέχονται για φυσικά πρόσωπα, αλλά με την υποσημείωση ταυτοποίησης του πραγματικού δικαιούχου για νομικές οντότητες, που το εισόδημά τους προέρχεται από τόκους ή από οποιοδήποτε άλλο εισόδημα παράγεται από χρηματοοικονομικά περιουσιακά στοιχεία, μερίσματα και εισοδήματα από τη μεταβίβαση μετοχών, εισοδήματα από κινητά περιουσιακά στοιχεία, καθώς και εισοδήματα από ασφαλιστικές, τραπεζικές και άλλες χρηματοοικονομικές δραστηριότητες.

Αξίζει, όμως, ν’ αναφέρουμε ότι με τις εν λόγω ρυθμίσεις υπάρχει διττό σημαντικό κέρδος για τις φορολογικές αρχές και τα εθνικά έσοδα, καθώς η πληροφορία οδηγείται απ’ ευθείας στον έλεγχο και όχι το αντίθετο, με αποτέλεσμα να διαπιστώνεται φορολογητέα ύλη, που ήταν άγνωστη πριν, ενώ ταυτόχρονα εξοικονομούμε χρόνο και πόρους, αυξάνοντας ταυτόχρονα τα έσοδα των αρχών.

Σαν μακροπρόθεσμο αποτέλεσμα των προαναφερθέντων θεωρείται και η αύξηση της φορολογικής συμμόρφωσης, όπως αναφέρεται και σε μελέτη του 2007 για το IRS, όπου υποστηρίζεται ότι η ύπαρξη συστήματος αυτόματης διαβίβασης στοιχείων στις φορολογικές αρχές ανεβάζει το εν λόγω ποσοστό πάνω από 50%.

Η αυτόματη ανταλλαγή πληροφοριών, λοιπόν, ανοίγει δρόμους για τη συλλογή φόρων, αρκεί, όπως τόνισα και στις ομιλίες μου στις επιτροπές, οι αρχές να επωφεληθούν από τον όγκο των πληροφοριών και να τις αξιοποιήσουν.

Έχουμε μιλήσει αρκετές φορές για την αναγκαιότητα διεύρυνσης της φορολογικής βάσης, καθώς ναι μεν η φορολογία αποτελεί μια βιώσιμη πηγή εσόδων, αλλά όχι μόνο με την αύξηση των συντελεστών και χρειάζεται μακροπρόθεσμος σχεδιασμός και αξιοποίηση όλων των εργαλείων που έχουμε ή θα έχουμε στη διάθεσή μας.

Αποτελεί κοινωνική ανάγκη, λοιπόν, η διεύρυνση της φορολογικής βάσης διαμέσου του εντοπισμού της διαφεύγουσας φορολογητέας ύλης, που θα μεγεθύνει τα φορολογικά έσοδα του κράτους και μάλιστα στις παρούσες οικονομικές συνθήκες. Η Κυβέρνηση έχει να δώσει κάτι παραπάνω από δείγματα καλής θέλησης και πρακτικής σχετικά με το κυνήγι της πληροφορίας και της αξιοποίησής της.

Παράλληλα -και κλείνω με αυτό- σημαντικό συμπληρωματικό βήμα τόσο για τον επαναπατρισμό κεφαλαίων όσο και για μια πιο ολοκληρωμένη εικόνα στην καταπολέμηση της φοροδιαφυγής και διεύρυνση της φορολογικής βάσης, θα αποτελέσει το περιουσιολόγιο κι ένα σταθερό σύστημα φορολογικών συντελεστών.

Θα εργαστούμε, λοιπόν, με ορίζοντα τα παραπάνω και με στόχο την ελάφρυνση του κόσμου που ήταν τυπικοί στις υποχρεώσεις τους, με το ελληνικό κράτος και τις φορολογικές αρχές, αλλά ακριβώς γι’ αυτόν τον λόγο ήταν και οι μόνοι που επωμίζονταν το βάρος των φόρων, αφού κανείς μέχρι τώρα δεν είχε τη διάθεση να κυνηγήσει την πληροφορία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Υπενθυμίζω ότι όποιοι συνάδελφοι θέλετε να εγγραφείτε για να μιλήσετε, γίνεται με τον ηλεκτρονικό τρόπο μέχρι το πέρας της ομιλίας του κ. Βεσυρόπουλου, τον οποίο καλώ να έρθει στο Βήμα.

Ορίστε, κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω την ομιλία μου από τη διαδικασία που ακολουθήθηκε στο συγκεκριμένο νομοσχέδιο, το οποίο εισήχθη αιφνιδιαστικά προς ψήφιση στην Ολομέλεια, μόλις, χθες.

Είναι σαφές ότι όχι μόνο δεν υπάρχει προγραμματισμός στο κοινοβουλευτικό έργο, αλλά δεν υπάρχει και σεβασμός απέναντι στις κοινοβουλευτικές διαδικασίες. Τα περισσότερα νομοσχέδια έρχονται με τη διαδικασία του κατεπείγοντος και με συνοπτικές διαδικασίες. Υπάρχει πλήρης αταξία και σύγχυση. Παράλληλα, οι Υπουργοί της Κυβέρνησης επιδεικνύουν μια πρωτοφανή περιφρόνηση των διαδικασιών του κοινοβουλευτικού ελέγχου. Αρνούνται να απαντήσουν στις επίκαιρες ερωτήσεις που κατατίθενται ή αναβάλλουν τη συζήτησή τους την τελευταία στιγμή. Πρόκειται για μια απαράδεκτη και αντικοινοβουλευτική πρακτική, τόσο στον τομέα του νομοθετικού έργου όσο και στον τομέα του κοινοβουλευτικού ελέγχου, την οποία το Προεδρείο της Βουλής οφείλει να αντιμετωπίσει γιατί αυτό που πλήττεται είναι κυρίως το κύρος του Κοινοβουλίου.

Εικάζω ότι η αιφνιδιαστική εισαγωγή του νομοσχεδίου στην Ολομέλεια, με απόφαση που πάρθηκε χθες, οφείλεται στην τροπολογία που κατατέθηκε για την παράταση προθεσμιών για την έκδοση συμψηφιστικών χρηματικών ενταλμάτων του προγράμματος δημοσίων επενδύσεων η καταληκτική ημερομηνία του οποίου ήταν 31η Μαρτίου. Δεν το γνώριζε αυτό η Κυβέρνηση πριν; Έπρεπε να γίνει τη δωδεκάτη ώρα; Κλείνει αυτή η παρένθεση.

Κυρίες και κύριοι συνάδελφοι, όπως είπα και στη συζήτηση του νομοσχεδίου στην Επιτροπή Οικονομικών της Βουλής, η Νέα Δημοκρατία θα ψηφίσει το νομοσχέδιο γιατί αποτελεί ουσιαστικά τη συνέχεια των νομοθετικών πρωτοβουλιών που η ίδια πήρε ως κυβέρνηση για τη διοικητική συνεργασία των χωρών μελών της Ευρωπαϊκής Ένωσης στον τομέα των φορολογικών ελέγχων.

Ουσιαστικά το νομοσχέδιο αυτό στηρίζεται στον ν.4170/2013, επικαιροποιεί και ενισχύει κάποιες από τις διατάξεις του. Τον ν. 4170, κυρίες και κύριοι συνάδελφοι, δεν τον είχε ψηφίσει ο ΣΥΡΙΖΑ. Ήταν η εποχή που η κ. Μέρκελ ήταν η «μαντάμ Μέρκελ», η εποχή που ο κ. Τσίπρας έλεγε «go back, κυρία Μέρκελ», η εποχή που ο ΣΥΡΙΖΑ καταργούσε το μνημόνιο με έναν νόμο κι ένα άρθρο και ετοιμαζόταν να χορέψει τις αγορές, οι οποίες θα έπαιζαν στον ρυθμό που ήθελε ο κ. Τσίπρας.

Η άρνηση του ΣΥΡΙΖΑ να αποδεχθεί την ενσωμάτωση στο εθνικό δίκαιο της οδηγίας για τη διοικητική συνεργασία των χωρών μελών της Ευρωπαϊκής Ένωσης σε ζητήματα φορολογικών ελέγχων και πάταξη της φοροδιαφυγής οφειλόταν σε μια βαθιά αντιευρωπαϊκή κουλτούρα που δεν είμαι βέβαιος ότι την έχει ξεπεράσει. Άλλωστε, την ίδια ακριβώς στάση είχε υιοθετήσει και στο ζήτημα της κύρωσης συμφωνίας οικονομικής και φορολογικής συνεργασίας με τις χώρες του Οργανισμού Οικονομικής Συνεργασίας και Ανάπτυξης.

Είχα την τιμή να είμαι εισηγητής στον ν.4170 τον Ιούλιο του 2013, με τον οποίο ενσωματώθηκε στο εθνικό δίκαιο η οδηγία 2011 / 16/ΕΕ που αφορούσε τη διοικητική συνεργασία και την ανταλλαγή πληροφοριών των χωρών της Ευρωπαϊκής Ένωσης για φορολογικά ζητήματα και ιδιαίτερα για περιπτώσεις φοροδιαφυγής και θυμάμαι πολύ καλά τι έλεγε τότε ο ΣΥΡΙΖΑ. Γιατί το τι λέει ο έτερος κυβερνητικός εταίρος, οι ΑΝΕΛ, δεν έχει πλέον και μεγάλη σημασία μετά τη φαρσοκωμωδία που έλαβε χώρα με τον κ. Καμμένο και τον κ. Μουζάλα.

Όπως προείπα, η οδηγία 2014/107 που συζητάμε σήμερα την ενσωμάτωσή της στο εθνικό δίκαιο τροποποιεί ουσιαστικά κι ενισχύει κάποιες διατάξεις της οδηγίας 2011/16 πάνω στην οποία στηρίχτηκε ο ν. 4170/2013, ο νόμος δηλαδή που εμείς είχαμε φέρει και είχαμε ψηφίσει.

Η ενσωμάτωση και η προσαρμογή των συγκεκριμένων οδηγιών στο εθνικό δίκιο εκφράζουν τη βούληση της Ευρωπαϊκής Ένωσης για ένα ενιαίο θεσμικό πλαίσιο για να χτυπηθεί η φοροδιαφυγή. Προφανώς, τώρα είδε την πραγματικότητα αυτή η Κυβέρνηση του κ. Τσίπρα και φέρνει στη Βουλή ένα νομοσχέδιο, τις βασικές πρόνοιες του οποίου έχει καταψηφίσει όχι μια, αλλά δύο φορές ως Αντιπολίτευση. Η σχετική τροποποίηση και η προσαρμογή αφορά τα τέσσερα πρώτα άρθρα.

Στο άρθρο 2 του νομοσχεδίου επαναδιατυπώνεται και ενισχύεται η έννοια της ανταλλαγής πληροφοριών, η οποία πλέον επεκτείνεται και σε άλλες κατηγορίες. Με την παράγραφο 3 ορίζονται τα τμήματα διασύνδεσης για την ανταλλαγή των πληροφοριών ανάμεσα στις φορολογικές αρχές και υπηρεσίες των κρατών - μελών. Στη χώρα μας είναι το τμήμα ΣΤ΄ της Διεύθυνσης Ηλεκτρονικής Διακυβέρνησης Γενικής Γραμματείας Δημοσίων Εσόδων, όπως προβλεπόταν με το άρθρο 5 του ν.4170.

Επιπρόσθετα, ο Γενικός Γραμματέας Δημοσίων Εσόδων θα έχει τη δυνατότητα να ορίζει πρόσθετα τμήματα διασύνδεσης. Η επέκταση του πεδίου της αυτόματης ανταλλαγής πληροφοριών στον χρηματοοικονομικό τομέα γίνεται σύμφωνα με το παγκόσμιο πρότυπο του Οργανισμού Οικονομικής Συνεργασίας και Ανάπτυξης. Η επέκταση αυτή προβλέπει ανταλλαγή πληροφοριών για καταθετικούς λογαριασμούς, ασφαλιστήρια συμβόλαια με αξία εξαγοράς ή ασφαλιστικών προσόδων, λογαριασμούς θεματοφυλακής, καθώς και ακαθάριστα ποσά τόκων, μερισμάτων και άλλων εισοδημάτων ή και ακαθάριστα έσοδα από την αγορά ή πώληση χρηματοοικονομικών περιουσιακών στοιχείων.

Επίσης, τροποποιείται η παράγραφος 7 του άρθρου 9 του ν.4170 και δίνεται η δυνατότητα στον Υπουργό Οικονομικών να ορίζει τα ειδικά μέτρα για την εφαρμογή των κανόνων που εφαρμόζονται για τα χρηματοπιστωτικά ιδρύματα για την ανταλλαγή στοιχείων και πληροφοριών. Η συγκεκριμένη διάταξη αφορά τράπεζες, επενδυτικές οντότητες, ασφαλιστικές εταιρείες, ιδρύματα θεματοφυλακής, δηλαδή, οντότητες που αναλαμβάνουν την φύλαξη χρηματοοικονομικών περιουσιακών στοιχείων για λογαριασμό τρίτων.

Παρέχεται αρμοδιότητα στον Γενικό Γραμματέα Δημοσίων Εσόδων να καθορίζει με απόφασή του τις υποχρεώσεις των τραπεζών σε ό,τι έχει σχέση με την υποβολή στοιχείων στη φορολογική διοίκηση τα οποία σχετίζονται με φορολογικά ζητήματα.

Στη συζήτηση στη Βουλή του ν.4170 ο ΣΥΡΙΖΑ για να δικαιολογήσει τα αδικαιολόγητα και την αρνητική του ψήφο χρησιμοποιούσε ένα προσχηματικό επιχείρημα, το ζήτημα της ασφάλειας και προστασίας των προσωπικών δεδομένων. Ήταν και είναι απόλυτα προσχηματικό το συγκεκριμένο επιχείρημα, αφού η ασφάλεια των προσωπικών δεδομένων διασφαλίζεται μέσα από το σύστημα CCL, με το οποίο γίνεται η ανταλλαγή πληροφοριών και φυσικά η ανταλλαγή στοιχείων αφορά μόνο περιπτώσεις στις οποίες υπάρχουν στοιχεία ή αποχρώσεις ενδείξεις φοροδιαφυγής ή φοροαποφυγής και μεγάλης φοροδιαφυγής απάτης και αφού έχει υποβληθεί αιτιολογημένο αίτημα.

Με το άρθρο 4 ενσωματώνετε στο εθνικό δίκαιο τα παραρτήματα I και II της οδηγίας. Το πρώτο παράρτημα αφορά τους κανόνες υποβολής στοιχείων και το πλαίσιο ασφαλείας στην ανταλλαγή των πληροφοριών που είναι υποχρεωμένες να εφαρμόσουν οι τράπεζες και τα χρηματοπιστωτικά ιδρύματα.

Παράλληλα, το δεύτερο παράρτημα καθορίζει το πρότυπο που θα ακολουθείται για την ομοιόμορφη και αποτελεσματική εφαρμογή της ανταλλαγής πληροφοριών σύμφωνα με όσα προβλέπονται στη συμφωνία για τη συνεργασία των χωρών - μελών του Οργανισμού Οικονομικής Συνεργασίας και Ανάπτυξης.

Η ενσωμάτωση της δεύτερης οδηγίας 2015/2060 αποβλέπει στην προστασία των δικαιωμάτων των πολιτών αφού με το άρθρο 5 καταργείται η οδηγία 2003/48 σύμφωνα με την οποία τα κράτη - μέλη θα έπρεπε από 1-1-2016 να εντάξουν στη νομοθεσία και στο κοινοτικό τους πλαίσιο τις διατάξεις της συγκεκριμένης οδηγίας για την φορολόγηση και την υπό μορφή τόκων εισοδημάτων από αποταμιεύσεις. Η ανταλλαγή πληροφοριών, όμως, που έχει γίνει με βάση τη συγκεκριμένη οδηγία μέχρι την 1-1-2016 θα αξιοποιηθεί.

Σε ό,τι αφορά, όμως, την παρακράτηση φόρου γι’ αυτήν την περίοδο τα κράτη - μέλη θα προστατεύσουν τα δικαιώματα όσων έχουν εισοδήματα υπό μορφή τόκων από αποταμιεύσεις και σε ό,τι αφορά τη χορήγηση πιστώσεων και έκδοση πιστοποιητικών σε αυτούς τους πολίτες για να αποφεύγεται η διπλή φορολόγηση από κράτος σε κράτος.

Στο νομοσχέδιο που έρχεται σήμερα προς ψήφιση υπάρχει και η ενσωμάτωση στο εθνικό δίκαιο των οδηγιών 2014/86/ΕΕ και 2015/121/ΕΕ. Οι δυο αυτές οδηγίες τροποποιούν την οδηγία 201/196 που αναφέρεται στο κοινό φορολογικό καθεστώς που ισχύει για τις μητρικές και τις θυγατρικές εταιρείες διαφορετικών κρατών - μελών. Στόχος να κλείσουν και τα τελευταία παράθυρα που υπάρχουν φοροαποφυγής και φοροδιαφυγής.

Οι σχετικές ρυθμίσεις στο άρθρο 8 αφορούν: Πρώτον την φορολογική μεταχείριση των υβριδικών δανείων μεταξύ συνδεδεμένων επιχειρήσεων, προκειμένου να υπάρξουν ασφαλιστικές δικλείδες για την φορολόγηση των διανεμόμενων κερδών μεταξύ των κρατών - μελών. Δεύτερον, την αντιμετώπιση καταχρηστικών καταστάσεων σχετικά με το κοινό φορολογικό καθεστώς που ισχύει για τις μητρικές και θυγατρικές εταιρείες.

Τρίτον, την ένταξη και άλλων μορφών εταιρειών που υπόκεινται στο φόρο εταιρειών και κυρίως εταιρειών που εμπίπτουν στις διατάξεις του πολωνικού και ρουμανικού δικαίου.

Ενσωματώνεται, επίσης, στο εθνικό δίκαιο η οδηγία 2013/61/ΕΕ που τροποποιεί τις οδηγίες 2006/112/ΕΚ και 2008/118/ΕΚ και αφορά τις περιοχές στην Ευρώπη που εξαιρούνται από την εφαρμογή του ΦΠΑ ή έχουν ειδικό φορολογικό και τελωνειακό καθεστώς. Σε αυτές πλέον περιλαμβάνεται και η περιοχή Μαγιότ της Γαλλίας που ως απόκεντρη περιοχή εντάσσεται στο ειδικό καθεστώς ΦΠΑ.

Βλέπουμε ότι άλλες κυβερνήσεις διεκδικούν ένα ιδιαίτερο καθεστώς σε ό,τι αφορά τον ΦΠΑ για τις δυσπρόσιτες περιοχές της επικράτειάς τους, για όσες περιοχές υπάρχει δυσκολία πρόσβασης ή υπάρχουν ιδιαιτερότητες και τα χαρακτηριστικά της γεωγραφικής ασυνέχειας.

Εσείς με χαρακτηριστική ευκολία στη δήθεν διαπραγμάτευση που κάνατε απεμπολήσατε τους μειωμένους συντελεστές ΦΠΑ για τα νησιά του Αιγαίου. Η κυβέρνηση της Νέας Δημοκρατίας είχε δεχθεί και αυτή πιέσεις για την κατάργηση των μειωμένων συντελεστών ΦΠΑ στα νησιά. Ουδέποτε όμως ενέδωσε σε αυτές. Γιατί; Γιατί είχε δύο στοιχεία που δεν διαθέτετε εσείς, αξιοπιστία και αποτέλεσμα στο δημοσιονομικό πεδίο. Υπάρχουν, επίσης και τροπολογίες που κατέθεσε η Κυβέρνηση, δείγμα της σύγχυσης, της αταξίας και των σκοπιμοτήτων με τα οποία νομοθετεί.

Αναφέρθηκα πριν στην παράταση και την έκδοση συμψηφιστικών χρηματικών ενταλμάτων του Προγράμματος Δημοσίων Επενδύσεων την οποία υπερψηφίζουμε και εμείς, έστω και αν την φέρνετε την τελευταία ημέρα. Την τελευταία στιγμή κατατέθηκε και η τροπολογία με την οποία δίνετε εξάμηνη παράταση στις διατάξεις του πτωχευτικού κώδικα για την άσκηση των αρμοδιοτήτων του διαχειριστή αφερεγγυότητας κατά τη διάρκεια της πτωχευτικής διαδικασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Εδώ, όμως, υπάρχει ζήτημα αφού η Κυβέρνηση επιχειρεί να αλλάξει πλήρως τις διατάξεις της παραγράφου γ΄ του άρθρου 2 του ν.4336/2015. Στο συγκεκριμένο άρθρο προβλεπόταν ότι οι αρμοδιότητες του συνδίκου, του μεσολαβητή, του ειδικού εντολοδόχου και του ειδικού εκκαθαριστή θα ασκούνται από φυσικό ή νομικό πρόσωπο το οποίο ύστερα από καταχώριση σε επαγγελματικό μητρώο θα έχει το δικαίωμα να ασκεί το επάγγελμα του διαχειριστή αφερεγγυότητος.

Εσείς, όμως, με την τροπολογία που φέρνετε, απαλείφετε τις έννοιες του φυσικού ή νομικού προσώπου. Κυρίως, όμως, απαλείφετε την υποχρέωση καταχώρισης σε επαγγελματικό μητρώο. Δημιουργείτε, δηλαδή, μια ανεξέλεγκτη κατάσταση, όπου δεν είναι ξεκάθαρο ποιος μπορεί να ασκεί το επάγγελμα του διαχειριστή αφερεγγυότητος.

Υπάρχει, επίσης, η τροπολογία για τα τέλη ταξινόμησης που σχετίζονται με το leasing αυτοκινήτων και αποτελεί εφαρμογή απόφαση του Ευρωπαϊκού Δικαστηρίου, όπως και η τροπολογία για την παράταση των κινήτρων για την απόσυρση αυτοκινήτων στην οποία προβλέπεται απαλλαγή από το τέλος ταξινόμησης των καινούριων αυτοκινήτων μέχρι 2.000 κυβικά εκατοστά., φορολογητέας αξίας μέχρι 20.000 ευρώ, εφόσον αγοράζουν σε αντικατάσταση παλαιών αυτοκινήτων των οποίων η άδεια έχει εκδοθεί μέχρι 31-12-2001.

Βέβαια, δεν γνωρίζω πόσο θα λειτουργήσει αυτό ως κίνητρο μετά την τερατώδη αύξηση του Ειδική Φόρου Κατανάλωσης στο πετρέλαιο κίνησης, που εικάζεται ότι είναι στους σχεδιασμούς σας.

Κυρίες και κύριοι συνάδελφοι, εύχομαι και ελπίζω η Κυβέρνηση να έχει αποδεχθεί ότι οφείλει να κινείται εντός των ευρωπαϊκών κανόνων. Άλλωστε, είναι πολύ βαρύ το τίμημα που πλήρωσε και πληρώνει ο Έλληνας πολίτης από τους αυτοσχεδιασμούς του κ. Τσίπρα και του κ. Βαρουφάκη, τις υποσχέσεις και τις προσδοκίες που καλλιεργήσατε.

Κοιτάξτε γύρω σας για να δείτε τα «επιτεύγματά» της πολιτικής σας. Φέρατε ένα νέο και πιο επώδυνο μνημόνιο. Ετοιμάζεστε να φέρετε ένα πακέτο νέων μέτρων ύψους 5,5 δισεκατομμυρίων ευρώ, που διαλύουν τη μεσαία τάξη και την πραγματική οικονομία. Κλείσατε τις τράπεζες, επιβλήθηκαν capital controls. Η χώρα έγινε ένας απέραντος καταυλισμός προσφύγων και παράτυπων μεταναστών, μια χώρα με κλειστά σύνορα.

Ο Πρόεδρός μας, κ. Μητσοτάκης, σας το είπε προχθές ξεκάθαρα. Το κόστος της παραμονής σας στην εξουσία είναι πολύ μεγαλύτερο του κόστους να αποφασίσουν οι πολίτες για να αποκτήσει η χώρα μια σοβαρή, στιβαρή και αξιόπιστη διακυβέρνηση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από τη Χρυσή Αυγή, κ. Ηλίας Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πριν ξεκινήσω δεν θα μπορούσα να μην σχολιάσω τη χθεσινή μη άρση ασυλίας του κ. Σταθάκη για τρίτη φορά από το ελληνικό Κοινοβούλιο, όταν κατηγορείται και οι δικαστικές αρχές διακαώς επιθυμούν να προσέλθει στη δικαιοσύνη με σοβαρότατες κατηγορίες. Αυτό δείχνει ότι το ηθικό πλεονέκτημα της πρώτης φοράς Αριστερά, για το οποίο τόσο πολύ μας ομιλούσατε, μάλλον έχει πάει στα σκουπίδια.Και αυτό σε συνδυασμό με την προχθεσινή συζήτηση σε επίπεδο Αρχηγών κομμάτων, σχετικά με τα διαπλεκόμενα, τα παραδικαστικά, τη διαφθορά, η οποία ήταν μια συζήτηση «σούπα», γιατί για ώρες ολόκληρες η Κυβέρνηση με την Αξιωματική Αντιπολίτευση είχαν διαξιφισμούς χωρίς ονόματα, χωρίς τίποτα. Και όσον αφορά τα μόνα ονόματα που ακούσαμε, τα μόνα στοιχεία, τα οποία ήταν αυτά που έφερε ο Αρχηγός της Χρυσής Αυγής εντός του Ελληνικού Κοινοβουλίου -όχι άγνωστα στους περισσότερους, αλλά και νέα- επί της ουσίας κανείς δεν έδινε σημασία σε αυτά.

Άρα, για ποιο ηθικό πλεονέκτημα μπορούμε να μιλούμε και για ποια νομοσχέδια τα οποία θα βοηθήσουν στην αύξηση των εσόδων του κράτους;

Με το εν λόγω νομοσχέδιο συζητούμε μία ακόμα ενσωμάτωση κοινοτικών οδηγιών με «στόχο» την επίλυση της διασυνοριακής φορολογικής απάτης και φοροδιαφυγής. Μάλιστα, στην αιτιολογική έκθεση του νομοσχεδίου αναφέρεται η ανάγκη για δυναμική προώθηση του εργαλείου της αυτόματης ανταλλαγής πληροφοριών ως μελλοντικό ευρωπαϊκό και διεθνές πρότυπο για τη διαφάνεια και την ανταλλαγή πληροφοριών σε φορολογικά θέματα με απώτερο στόχο την αύξηση των φορολογικών εσόδων των κρατών-μελών της Ευρωπαϊκής Ένωσης.

Είχαμε ακούσει στην επιτροπή -σήμερα δεν το ακούσαμε- από κάποιον εισηγητή -δεν θυμάμαι αν ήταν του ΣΥΡΙΖΑ ή της Νέας Δημοκρατίας, δεν έχει σημασία- ότι η Ευρώπη έχει κανόνες. Η Ευρώπη έχει κανόνες, αλλά έχει και πάμπολλες εξαιρέσεις και παραθυράκια έτσι ώστε νόμιμα, νομότυπα να παραβιάζονται όλοι αυτοί οι κανόνες.

Κι ενώ το εν λόγω νομοσχέδιο ακούγεται λογικό, επαναλαμβάνω ότι οι εξαιρέσεις αυτού του νόμου -και θα έρθουμε σε αυτές λίγο πιο κάτω- επί της ουσίας σας διαψεύδουν πανηγυρικά και διαψεύδουν πανηγυρικά και το εν λόγω νομοσχέδιο. Διαβάζουμε εδώ τις εξαιρέσεις σε αυτό τον Κώδικα, σε αυτό το νομοσχέδιο, δηλαδή, ποιες περιοχές της Ευρώπης εξαιρούνται:

«Εξαιρούνται τα ακόλουθα εθνικά εδάφη τα οποία δεν αποτελούν τμήμα του τελωνειακού εδάφους της Ευρωπαϊκή Ένωσης: Η νήσος Ελιγολάνδη και η περιοχή Μπύζιγκεν της Ομοσπονδιακής Δημοκρατίας της Γερμανίας, Θέουτα και Μελίλλια του Βασιλείου της Ισπανίας, οι δήμοι Λιβίνιο και Καμπιόνε ντ’ Ιτάλια καθώς και τα ύδατα της λίμνης Λουγκάνο της Ιταλικής Δημοκρατίας. Τα ακόλουθα εθνικά εδάφη τα οποία αποτελούν τμήμα του τελωνειακού εδάφους της Ευρωπαϊκής Ένωσης (ειδικά φορολογικά εδάφη):».

Αναφέρεται και το Άγιο Όρος στο οποίο δεν υπάρχει καμμία επιχειρηματική δραστηριότητα και δικαίως. Αλλά πιο κάτω αναφέρεται η περιοχή Lanzarote, Fuerteventura, Gran Canaria, Tenerife, La Gomera, El Hierro και La Palma, οι Νήσοι Άαλαντ της Φινλανδικής Δημοκρατίας, οι Αγγλονορμανδικές νήσοι Channel Islands: Alderney, Jersey, Guernsey, Sark, Herm και Les Minquires.

Επίσης, εξαιρούνται τα γαλλικά εδάφη που αναφέρονται στα άρθρα 349 και 355 παράγραφος. 1 της Συνθήκης για τη Λειτουργία της Ευρωπαϊκής Ένωσης, η Γαλλική Γουϊάνα, η Γουαδελούπη, η Μαρτινίκα, Ρεϋνιόν και Μαγιότ.

Όλες αυτές οι περιοχές -όπως είδατε, σχεδόν όλα τα ευρωπαϊκά κράτη έχουν φορολογικούς παραδείσους- δεν εμπίπτουν στο συγκεκριμένο νομοσχέδιο. Άρα, για τι μιλάμε; Με πολλή ευκολία κάποιος ο οποίος θέλει να κρύψει χρήμα, το μαύρο ή το αφορολόγητο χρήμα, πολύ απλά θα πάει σε αυτές τις περιοχές εντός Ευρωπαϊκής Ένωσης, θα είναι όλα καλά και δεν θα τρέχει απολύτως τίποτα.

Και εδώ θα ήθελα να κάνω μια σημείωση μιας και μιλάμε για τέτοια νομοσχέδια τα οποία θα επιλύσουν σε πανευρωπαϊκό επίπεδο τη φοροδιαφυγή και την απάτη. Αλήθεια, για τις απάτες εντός της ελληνικής επικράτειας -πιο απλά πράγματα- γιατί δεν κάνετε τίποτα;

Πήγατε ποτέ να δείτε τη σύμβαση της Αττικής Οδού, να δείτε τα κέρδη από τα έσοδα, τι θα έπρεπε να εισπράττει το κράτος και τι εισπράττει, όπου τεχνηέντως έχουν φτιαχτεί άλλες εταιρείες σε στυλ offshore, εντός της ελληνικής επικράτειας, όπου αυξάνουν τα έξοδα και η Αττική Οδός δεν πληρώνει τίποτα γιατί όλα τα έσοδα πάνε σε άλλες εταιρείες του Μπόμπολα; Τα ξέρετε όλα αυτά; Όχι. Ακόμα, όμως, κι αν τα ξέρατε και τα λέγατε κάποτε, τώρα δεν βλέπουμε να κάνετε τίποτα για όλα αυτά.

Επίσης, αν δεν διορθώσετε τις προφανέστατες αδικίες σε βάρος του ελληνικού λαού, σε βάρος πολλών κοινωνικών ομάδων, τότε το εν λόγω νομοσχέδιο δεν πρόκειται να έχει απολύτως καμμία αξία.

Δείχνετε απραξία και κωλυσιεργία -και η Κυβέρνησή σας- στις ήδη γνωστές λίστες. Άρα, δεν χρειάζεται το εν λόγω νομοσχέδιο για να μάθετε στοιχεία και πληροφορίες για φοροφυγάδες ή για μαύρο χρήμα. Παρεμπιπτόντως, οι λίστες αυτές -τις ξέρετε όλοι- είναι γεμάτες από πολιτικούς, από συγγενείς τους, από καναλάρχες, από εθνικούς εργολάβους, από μεγαλοδημοσιογράφους και γενικότερα από όλους όσους επηρεάζουν τα τεκταινόμενα της πατρίδας μας, τους οποίους και στηρίζετε με ιδιαίτερο σθένος.

Και η Νέα Δημοκρατία, όμως, στηρίζει με νύχια και με δόντια τον απατεώνα κ. Παπασταύρου, ο οποίος, όπως είπε και ο Αρχηγός της Χρυσής Αυγής προχθές, δεν είναι μόνο ότι άλλα έλεγε και άλλα έκανε -αυτός ο απλός και τίμιος δικηγόρος!- είναι και πού βρήκε τα εκατομμύρια ευρώ για να πληρώσει τα πρόστιμα.

Όμως, έχει γίνει και η καταλήστευση των μικροομολογιούχων, που είναι άνθρωποι οι οποίοι δεν έβγαλαν τα λεφτά τους στο εξωτερικό, αλλά τα επένδυσαν σε ομόλογα του Ελληνικού Δημοσίου, προς όφελος του ελληνικού δημοσίου και τους οποίους μέσα σε μια ημέρα τους τα «φάγατε» όλα, με ένα «κούρεμα» το οποίο ήταν αλά κάρτ, ήταν παράλογο και το οποίο δεν είχε απολύτως καμμία αξία.

Εάν δεν σταματήσει ο στραγγαλισμός των πραγματικών στυλοβατών της ελληνικής οικονομίας, των επιχειρηματιών, των ελεύθερων επαγγελματιών, των βιοτεχνών, των εμπόρων, των αγροτών, όλων όσων σε μια φυσιολογική κοινωνία αποτελούν τον στυλοβάτη της, τότε το εν λόγω νομοσχέδιο δεν έχει απολύτως καμμία αξία. Εάν δεν σταματήσουν οι απανωτές φοροεπιδρομές, οι οποίες ειδικότερα τα τελευταία επτά χρόνια με τα μνημόνια έχουν ξεπεράσει κάθε προηγούμενο, τότε το εν λόγω νομοσχέδιο δεν έχει απολύτως καμμία αξία.

Διαβάζουμε εδώ απίστευτα πράγματα: Άνω του 50% του εισοδήματος των Ελλήνων πολιτών θα πηγαίνει πλέον σε φόρους, σε εισφορές και σε οτιδήποτε άλλο. Νέα μέτρα φέρνει η Κυβέρνηση, προκειμένου να κλείσει η αξιολόγηση, μέτρα άνω των 6 δισεκατομμυρίων ευρώ. Όλα όσα λέγατε μέχρι την 15η Ιανουαρίου του 2015 έχουν πάει στα σκουπίδια. Εξευτελίζεστε, εξευτελίζεστε, εξευτελίζεστε, προσπαθώντας να δικαιολογήσετε τα αδικαιολόγητα.

Διαβάζουμε συνεχώς το τι γίνεται. Έχουμε 78% αύξηση του κλεισίματος των εταιρειών. Τριπλασιάστηκαν για πρώτη φορά οι επιχειρήσεις στην πατρίδα μας οι οποίες κλείνουν και ανοίγουν πολύ πολύ λιγότερες. Έχουμε αύξηση των εταιρειών οι οποίες φεύγουν στο εξωτερικό, προκειμένου να μπορέσουν να επιβιώσουν, διότι εδώ πλέον δεν μπορεί να επιβιώσει κανείς, εκτός και αν είναι μαφιόζος, απατεώνας ή φίλος κάποιων πολιτικών, για να παίρνει δουλειές με απευθείας συμβάσεις ή κάτι άλλο.

Πρέπει να σταματήσετε τη συνέχιση της σπατάλης, την οποία η «πρώτη φορά αριστερά» τη συνεχίζει με αμείωτο ρυθμό, διότι προχθές είδαμε ότι φέρατε εδώ τροπολογία, προκειμένου αυτός ο φοβερός οικονομολόγος, ο Κορεάτης Κιμ κάτι ή όπως αλλιώς λέγεται, να μπορέσει να εισπράξει νομίμως εκατοντάδες χιλιάδες ευρώ για τις υπηρεσίες που παρείχε επί εποχής Βαρουφάκη, όπου τα κάνατε όπως τα κάνατε, αλλά και τώρα που συνεχίζετε και τα έχετε κάνει μαύρα και άραχνα. Εάν δεν προωθήσετε την προστασία των ελληνικών προϊόντων και των Ελλήνων εργαζομένων, τότε το εν λόγω νομοσχέδιο δεν θα έχει καμμία απολύτως αξία.

Υποτίθεται ότι τα είπατε προχθές. Ο Πρωθυπουργός, ο κ. Τσίπρας, έφερε εδώ δεκατρία στοιχεία τα οποία έδειχναν τη διαπλοκή της μέχρι πρότινος Συγκυβέρνησης ΠΑΣΟΚ-Νέας Δημοκρατίας και λοιπών. Ε, λοιπόν, καταργήστε τα και εσείς πολύ εύκολα, με ένα νόμο. Γιατί σας ακούγαμε που λέγατε, «φέρνετε ντροπολογίες, φέρνετε ντροπολογίες, φέρνετε ντροπολογίες». Ε, λοιπόν, τις ντροπολογίες τις ξέρετε, φέρτε εδώ νέους νόμους, νέες τροπολογίες, για να καταργήσουν αυτές τις απαράδεκτες ντροπολογίες.

Όλα τα ανωτέρω επιβεβαιώνουν ότι στην πραγματικότητα δεν ενδιαφέρεστε καθόλου ούτε για το νοικοκύρεμα της πατρίδος ούτε για την πολυπόθητη ανάπτυξη, η οποία, εάν έρθει ποτέ σ’ αυτόν τον τόπο –και με όσα κάνετε δεν πρόκειται να έρθει- θα λύσει μεγάλο μέρος των προβλημάτων του ελληνικού λαού. Εάν επιθυμούσατε πραγματικά αποτελέσματα προς την κατεύθυνση της αύξησης εσόδων του ελληνικού κράτους, δεν θα πραγματοποιούσατε όλα όσα έκαναν οι προκάτοχοί σας, τα οποία τα στηλιτεύατε με μανία, με θέρμη και βασιζόμενοι σ’ αυτή την αντιπολιτευτική τακτική γίνατε Κυβέρνηση, σας ψήφισε ο κόσμος και σας έδωσε και μια παράτα, γιατί ήταν τέτοιο το μίσος και ο φθόνος για τους διεφθαρμένους της Νέας Δημοκρατίας και του ΠΑΣΟΚ, που νόμιζε ότι εσείς θα ήσασταν κάτι καλύτερο. Με τα μέτρα, όμως, τα οποία παίρνετε δεν διαφέρετε σε τίποτα από τους προκατόχους σας.

Θα έπρεπε να ενισχύατε τον πρωτογενή τομέα, όπως είπαμε. Θα έπρεπε να προχωρούσατε σε απλοποίηση των διαδικασιών και στη θέσπιση ενός σταθερού φορολογικού πλαισίου προς όφελος των Ελλήνων επιχειρηματιών, των Ελλήνων ελεύθερων επαγγελματιών, των εμπόρων, των βιοτεχνών, των αγροτών, των πραγματικών επενδυτών που θέλουν να έρθουν εδώ να επενδύσουν και να υπάρξει ανάπτυξη.

Η φοροδοτική ικανότητα θα έπρεπε να καθόριζε και τη φορολογική δυνατότητα. Εσείς έχετε ξεπεράσει κάθε προηγούμενο. Το Σύνταγμα αναφέρεται ρητά σχετικά με τη φοροδοτική ικανότητα των πολιτών, κάτι το οποίο καταστρατηγείτε συνεχώς.

Έπρεπε να στηρίζατε πάση θυσία τον Έλληνα εργαζόμενο, τα ελληνικά προϊόντα, απέναντι στη λαίλαπα των εισαγόμενων και ειδικότερα από τρίτες χώρες, ασιατικές, αφρικανικές, όπου ξέρουμε πολύ καλά το περιβάλλον εργασίας. Κάποια παιδάκια εκεί δουλεύουν δεκαπέντε και είκοσι ώρες την ημέρα και παίρνουν ένα δολάριο την ημέρα και άντε μετά ο Έλληνας βιοτέχνης να μπορέσει να αντεπεξέλθει και να ανταγωνιστεί τα εν λόγω προϊόντα.

«Θα», «θα», «θα», «θα», «θα»! Πάρα πολλά θα μπορούσατε να κάνετε, αλλά δεν ενδιαφέρεστε καθόλου ούτε για τους Έλληνες ούτε για τίποτα. Εσείς συνεχίζετε να ενδιαφέρεστε για τα συμφέροντα που λυμαίνονται αυτόν τον τόπο και τα οποία συνεχώς, σαν τους χαμαιλέοντες, ελίσσονται και συνεχίζουν να ζουν και να κυβερνούν και να κάνουν ό,τι θέλουν επί της ουσίας στην πατρίδα μας.

Οι ιδεοληψίες σας διαλύουν την πατρίδα. Το βλέπουμε τους τελευταίους μήνες, που εμπράκτως το αποδεικνύετε αυτό, αφού κάνετε τα πάντα για τους λαθρομετανάστες και τους ελάχιστους πρόσφυγες, που όμως ούτε σωστά το κάνετε, με αυτό το αίσχος που συμβαίνει στην Ειδομένη, όπου ο κόσμος βρίσκεται μέσα στις λάσπες μήνες τώρα και δεν κάνετε τίποτε γι’ αυτό, ενώ τους Έλληνες πολίτες τούς έχετε στην κυριολεξία για πέταμα. Δώσατε ό,τι δώσατε με νόμους και όλοι και όλα είναι υπέρ των λαθρομεταναστών και των ελάχιστων προσφύγων και τίποτε για τους Έλληνες.

Καταψηφίζουμε το εν λόγω νομοσχέδιο επί της αρχής. Επί των άρθρων και επί των τροπολογιών θα τοποθετηθεί αργότερα ο Κοινοβουλευτικός μας Εκπρόσωπος.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Έχουν εγγραφεί δύο μόνο συνάδελφοι. Επομένως, εάν συνεχίσουμε όπως ξεκινήσαμε, το αργότερο μέχρι τις 16.00΄ θα έχουμε τελειώσει, ώστε θα υπάρξει και χρόνος για όσους μετέχετε στη Διαρκή Επιτροπή για το κατεπείγον νομοσχέδιο.

Ο κ. Ιωάννης Κουτσούκος από τη Δημοκρατική Συμπαράταξη έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση αυτού του νομοσχεδίου, που κυρώνει τις οδηγίες για την αυτόματη ανταλλαγή πληροφοριών, σκιάστηκε από μια, κατά την άποψή μας, θεσμική εκτροπή, καθώς η Δημοκρατική Συμπαράταξη αξιοποίησε το άρθρο 70 του Συντάγματος παράγραφος 6 και το άρθρο 32 του Κανονισμού της Βουλής, σε συνδυασμό με το 128β και 132α και κατέθεσε ερώτηση προς τον Υπουργό Οικονομικών, για να συζητηθεί κατά τη δεύτερη ανάγνωση του νομοσχεδίου, προκειμένου να ενημερώσει την επιτροπή της Βουλής και κατά συνέπεια τον ελληνικό λαό για την πορεία της διαπραγμάτευσης. Και ενώ η Κυβέρνηση μέχρι τώρα βρίσκει διάφορα προσχήματα, για να αποφεύγει την ενημέρωση του ελληνικού λαού και το κάνει μόνο με διαρροές, προχθές παραβίασε κατάφωρα και το Σύνταγμα και τον Κανονισμό της Βουλής, λέγοντάς μας ουσιαστικά ότι αυτά είναι αποτυπωμένα στους καταστατικούς χάρτες, αυτούς που ο κ. Τσίπρας έλεγε ότι είναι κάθε λέξη του Συντάγματος. Και το κάνει με περισσή ευκολία και υποκρισία, προκειμένου να μην ανταποκριθεί σε ένα αίτημα, που είναι και επίκαιρο και φυσικά δεν εμπόδιζε, έτσι και αλλιώς τον παριστάμενο Υπουργό για δικό του νομοσχέδιο -αυτή είναι η πρόνοια του Κανονισμού- να απαντήσει με τον τρόπο που θα απαντούσε.

Ενημερώνω, κύριε Πρόεδρε, και εσάς ότι στη Διάσκεψη των Προέδρων θα τεθεί αυτό το ζήτημα από την πλευρά μας, καθώς δεν μπορεί αυτά που θεσπίστηκαν, για να διευρύνουν το περιεχόμενο του κοινοβουλευτικού ελέγχου, την προηγούμενη δεκαετία στη Βουλή, να τα καταργεί μία Πλειοψηφία που ρέπει προς θεσμικές εκτροπές. Και αυτό είναι μείζον ζήτημα.

Για το υπόλοιπο, που έχει να κάνει με την ουσία της διαπραγμάτευσης, έτσι κι αλλιώς θα υποχρεώσουμε την Κυβέρνηση να τοποθετηθεί, πέραν των διαρροών. Διότι συνεχίζει να μας λέει η Κυβέρνηση ότι δεν θα πάρει νέα μέτρα, αλλά εμείς μαθαίνουμε για νέα μέτρα, τα οποία θα αλλάξουν τον οικογενειακό και επιχειρηματικό προγραμματισμό μιας μεγάλης πλειοψηφίας των Ελλήνων. Δεν είναι μόνο ότι φορτώνουν καινούργια βάρη. Δυστυχώς, αυτή η εκτροπή της μη ενημέρωσης του ελληνικού Κοινοβουλίου συνέβη μία ημέρα πριν έρθει εδώ στην Ελλάδα η ομάδα εργασίας που σύστησε το Ευρωπαϊκό Κοινοβούλιο -κατόπιν επιστολής του κ. Τσίπρα, λένε-, για να παρακολουθήσει την υλοποίηση του προγράμματος. Η ομάδα του Ευρωκοινοβουλίου που ήρθε εδώ χθες υλοποίησε μία απόφαση, ένα ψήφισμα, της προηγούμενης σύνθεσης του Ευρωκοινοβουλίου, που προέκυψε μετά από έκθεση της αρμόδιας Επιτροπής Οικονομικών, η οποία έλεγξε τη δραστηριότητα της τρόικας στις χώρες που ήταν σε πρόγραμμα.

Αυτή η έκθεση διαπίστωσε την έλλειψη λογοδοσίας, την αδιαφάνεια σε πάρα πολλές περιπτώσεις, θεσμικά ατοπήματα και πρότεινε να διορθωθούν αυτά θεσμικά. Και την ώρα που γίνεται μια τέτοια συζήτηση, εμείς, η Πλειοψηφία, δηλαδή, καταστρατηγεί τον Κανονισμό, για να μην ενημερώσει τη Βουλή.

Αυτό είναι ένα κεντρικό ζήτημα και όφειλα να το θέσω, γιατί συνδέεται με το νομοσχέδιο και μας οδήγησε να αποχωρήσουμε κατά τη δεύτερη συνεδρίαση, παρ’ ότι δηλώσαμε ότι θα ψηφίσουμε το νομοσχέδιο.

Τώρα θα πω, όσο μπορώ πιο απλά, τι κάνει αυτό το νομοσχέδιο.

Αυτό το νομοσχέδιο, κυρίες και κύριοι συνάδελφοι, κυρώνει πέντε οδηγίες της Ευρωπαϊκής Επιτροπής. Δεν θα τις αναφέρω ονομαστικά, μία προς μία, για την οικονομία του χρόνου, μιας και είναι περιορισμένος. Αναφέρονται οι οδηγίες στα άρθρα και τα κεφάλαια του νομοσχεδίου.

Η Ευρωπαϊκή Ένωση ξεκίνησε από το 2003 με την οδηγία 2003/48, την οποία ενσωματώσαμε την ελληνική έννομη τάξη με τον ν.3312/2005, μια προσπάθεια ανταλλαγής πληροφοριών, για να καταπολεμήσει τη φοροδιαφυγή, τη φορολογική απάτη και τις διασυνοριακές μετατοπίσεις φορολογητέας ύλης, οι οποίες θίγουν και τα δημόσια οικονομικά και δημιουργούν άνισους όρους ανταγωνισμού.

Αυτό το πλαίσιο βελτιώθηκε με την οδηγία 2011/16 της Ευρωπαϊκής Ένωσης, η οποία ενσωματώθηκε στην ελληνική έννομη τάξη με τον ν.4170/2013. Εκεί είναι που ερίζουμε με τον ΣΥΡΙΖΑ, διότι βρίσκει κάθε φορά διάφορα προσχήματα να μην ψηφίζει τα αυτονόητα, όπως δεν ψήφιζε -σας θυμίζω- το άνοιγμα των λογαριασμών και τον οικονομικό εισαγγελέα, πάλι με διάφορα προσχήματα. Θα πω στη συνέχεια πού βελτιώνουν αυτές οι οδηγίες το υφιστάμενο πλαίσιο.

Οφείλω, όμως, να σημειώσω ότι οι διεθνείς οργανισμοί, τόσο οι G20, οι G8 και ο ΟΟΣΑ στη συνέχεια, έχουν επεξεργαστεί ένα πλαίσιο για την αντιμετώπιση της φοροδιαφυγής, της φορολογικής απάτης και του μαύρου χρήματος, το οποίο από τη μια μεριά ικανοποιεί δημοσιονομικούς στόχους - γιατί όλα τα κράτη έχουν δημοσιονομικές ανάγκες και όχι μόνο η Ελλάδα, που βρίσκεται σε δημοσιονομική κρίση-, αλλά, κυρίως, η στόχευσή τους είναι η καταπολέμηση του αθέμιτου ανταγωνισμού, καθώς αντιλαμβάνεστε πώς επηρεάζεται ο υγιής ανταγωνισμός και η επιχειρηματικότητα, όταν υπάρχει μεγάλης έκτασης φοροδιαφυγή.

Θα μου πείτε: «Είναι ειλικρινείς αυτές οι προθέσεις;». Έχουν ένα σκέλος ειλικρίνειας και έχουν και ένα σκέλος υποκρισίας, καθώς όλοι αυτοί, συμπεριλαμβανομένης και της Ευρωπαϊκής Ένωσης, δεν έχουν θίξει μέχρι τώρα το ζήτημα των φορολογικών παραδείσων όχι μόνο παγκόσμια, αλλά και στο πλαίσιο της Ευρωπαϊκής Ένωσης.

Διότι η Ευρωπαϊκή Ένωση, παραδείγματος χάριν, στην έμμεση φορολογία έχει κάνει μια σχετική εναρμόνιση με τις οδηγίες για την εφαρμογή του ΦΠΑ, προσπαθεί στην άμεση φορολογία, με αυτόν τον τρόπο, να καταπολεμήσει τη φοροδιαφυγή, αλλά επιτρέπει στο εσωτερικό της προνομιακά φορολογικά καθεστώτα. Και αυτά είναι πολλά. Είναι και στο Λουξεμβούργο, είναι και στην Αγγλία, είναι και αλλού.

Έρχεται, λοιπόν, η συγκεκριμένη οδηγία 2014/107 που θα κυρώσουμε σήμερα να διευρύνει το πλαίσιο της ανταλλαγής των πληροφοριών. Και πέραν των εισοδημάτων, που προέβλεπαν οι προηγούμενες οδηγίες και το προηγούμενο νομοθετικό πλαίσιο που είχαμε ενσωματώσει στην ελληνική έννομη τάξη, τι βάζει μέσα ως καινούργιο στοιχείο; Βάζει ανταλλαγή πληροφοριών χρηματοοικονομικών λογαριασμών.

Αυτό είναι ένα μεγάλο πεδίο συζήτησης, καθώς αφορά και τη χώρα μας. Γίνεται μεγάλη συζήτηση γι’ αυτούς που έχουν πάει τα λεφτά τους έξω, για τις λίστες του κ. Αλεξιάδη, που θα πιάσει τη φοροδιαφυγή και ψάχνει «ψύλλους στα άχυρα». Διότι, αν συγκρίνουμε τα στοιχεία που ο ίδιος παρουσιάζει εδώ κατά τον κοινοβουλευτικό έλεγχο, υστερεί η είσπραξη από τη φοροδιαφυγή σε σχέση με τα προηγούμενα χρόνια.

Εν πάση περιπτώσει, διευρύνει αυτό το πλαίσιο και το εμβαθύνει, καθιερώνοντας τον ηλεκτρονικό μορφότυπο, που θα ανταλλάσσονται αυτόματα οι πληροφορίες και θα διασφαλίζονται παράλληλα και τα προσωπικά δεδομένα.

Οφείλω, όμως, να σας πω ότι η Ελλάδα, η οποία πολλές φορές λοιδορείται και οι πολιτικές της ισοπεδώνονται, είναι από τις χώρες που έχει πρωτοστατήσει, καθώς εμείς από το 2014, πέραν του ότι ψηφίσαμε τις οδηγίες εδώ, έχουμε δηλώσει ότι θα εφαρμόσουμε το κοινό παγκόσμιο πρότυπο μαζί με άλλες ενενήντα επτά χώρες, που το έχουν συνυπογράψει. Φυσικά, εναπόκειται τώρα στη σημερινή Κυβέρνηση να το προχωρήσει, καθώς εμείς, όσο μας αναλογούσε, την κάναμε τη δουλειά μας, διότι αυτές οι οδηγίες είναι αποτέλεσμα των προηγούμενων ελληνικών κυβερνήσεων και των παρεμβάσεών τους και όχι αυτών που «θα άλλαζαν την Ευρώπη». Αυτοί ακόμη δεν έχουν κάνει τίποτα.

Επίσης, όσον αφορά τις οδηγίες που κυρώνουμε σήμερα, η 2015 καταργεί τις προηγούμενες διατάξεις. Η 2014 και η 2015 είναι αυτές που καθορίζουν το καθεστώς μεταξύ θυγατρικών και μητρικών, για να μην υπάρχει διπλή φορολογία. Και είναι και η 2013, η οποία τι κάνει; Δίνει στη Γαλλία τη δυνατότητα, λόγω του εξόχως αποκεντρωμένου της περιοχής της νήσου Μαγιότ, να εξαιρεθεί από τον ΦΠΑ, δηλαδή, όπως εμείς έχουμε εξαιρέσει το Άγιο Όρος. Αυτό είναι το καθεστώς. Δεν πρόκειται περί φορολογικού παραδείσου. Πρόκειται περί μιας περιοχής, μιας επικράτειας, ενός κράτους της Ευρωπαϊκής Ένωσης, στο οποίο δεν ισχύει ο κοινός κανόνας της εφαρμογής του ΦΠΑ. Το κατάφεραν οι Γάλλοι -ενδεχόμενα να είχαν επιχειρήματα- και εμείς το κυρώνουμε.

Τελειώνω, κύριε Πρόεδρε, με τρεις λέξεις για τις τροπολογίες κι ένα συμπέρασμα.

Το συμπέρασμα είναι ότι η Ελλάδα έχει συμφέρον να εφαρμοστούν αυτές οι οδηγίες στα υπόλοιπα κράτη που υπάρχουν καταθέσεις Ελλήνων, για να εισπράξει από τους τόκους, φόρους.

Τι να περιμένουν οι Γερμανοί από εμάς; Υπάρχουν καταθέσεις ξένων εδώ στην Ελλάδα; Εδώ έφυγαν οι καταθέσεις των Ελλήνων. Άρα ορθώς νομοθετούμε, για αυτό και θα ψηφίσουμε. Και πρέπει ως πρωτοστάτες της ορθής νομοθέτησης να επιδιώξουμε και από τους άλλους να νομοθετήσουν και να έχουμε τα αποτελέσματα.

Για τις τέσσερις τροπολογίες θα ήθελα να πω μια λέξη για την καθεμία.

Θα ψηφίσουμε την τροπολογία που κάνει αναλογική κατανομή των τελών ταξινόμησης για τα αυτοκίνητα με χρηματοδοτική μίσθωση, το λεγόμενο leasing.

Θα ψηφίσουμε την τροπολογία που παρατείνει μέχρι 1-10-2016 τις διαδικασίες συγκρότησης του Μητρώου του Διαχειριστή Αφερεγγυότητας. Όμως, ο κ. Σταθάκης τι κάνει σε αυτό το Υπουργείο; Σε κάθε νομοσχέδιο, είτε είναι κύρωση συμβάσεων είτε οδηγιών, μας φέρνει μια παράταση. Ε, τώρα είναι του Πτωχευτικού Δικαίου. Προχθές ήταν των πλειστηριασμών. Δεν πρέπει να τρέξουν ορισμένες μεταρρυθμίσεις; Μόνο φόρους μπορεί να βάζει αυτή η Κυβέρνηση;

Θα ψηφίσουμε την τροπολογία για την απόσυρση, παρ’ ότι είναι κουτσουρεμένη. Κατ’ αρχάς, είναι κουτσουρεμένη, διότι κόβει έναν χρόνο. Κάθε φορά που γίνεται απόσυρση, προσθέτουμε έναν χρόνο, ώστε να έχουν μια ομοιομορφία οι διατάξεις. Κύριε Υπουργέ, γιατί μέχρι του 2001; Μέχρι του 2002 πρέπει να πάει. Και, βεβαίως, είναι κουτσουρεμένη σε σχέση με την αποζημίωση.

Εν πάση περιπτώσει, θα το κάνουμε, παρ’ ότι η Κυβέρνηση έχει βασική ευθύνη για την ταλαιπωρία όλου αυτού του κόσμου αυτόν τον καιρό, που περίμενε την απόσυρση.

Θα ψηφίσουμε την τροπολογία για την παράταση των χρηματικών ενταλμάτων πληρωμής κατά έναν μήνα, από 31 Μαρτίου. Σήμερα έληγε. Και ρωτάμε: Γιατί; Στέρεψαν; Σαρώσατε τα διαθέσιμα και δεν μπορούσαν να κάνουν τις τακτοποιήσεις των χρηματικών ενταλμάτων πληρωμής και φέρνετε τώρα την τροπολογία; Γιατί δεν έγινε αυτό άλλες χρονιές;

Θα κρατήσουμε μια επιφύλαξη -εκτός κι αν μας δώσετε διευκρινίσεις- για την τροπολογία που αφορά την κατ’ εξαίρεσην απόσπαση των υπαλλήλων στην Ειδική Γραμματεία των Υδάτινων Πόρων. Η επιφύλαξή μας δεν αφορά την απόσπαση. Να γίνει η απόσπαση.

**ΠΡΟΕΔΡΕΥΩΝ (Νικήτας Κακλαμάνης):** Θα έρθει ο Υπουργός αργότερα, κύριε Κουτσούκο, και θα τον ακούσετε.

**ΓΙΑΝΝΗΣ ΚΟΥΤΣΟΥΚΟΣ:** Ωραία. Να γίνει η απόσπαση, αλλά για την κατ’ εξαίρεσην διαδικασία επιλογής προϊσταμένων... Αυτό μου θυμίζει και λίγο φωτογραφία.

**ΠΡΟΕΔΡΕΥΩΝ (Νικήτας Κακλαμάνης):** Θα τον ακούσουμε.

**ΓΙΑΝΝΗΣ ΚΟΥΤΣΟΥΚΟΣ:** Αυτά, κύριε Πρόεδρε. Σας ευχαριστώ για τη μικρή ανοχή, γιατί αντιλαμβάνεστε ότι ο χρόνος είναι πάρα πολύ περιορισμένος. Πάντως, ευχαριστώ και εσάς και τους συναδέλφους.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Να είστε καλά.

Ο κ. Αθανάσιος Βαρδαλής έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, μπορώ να έχω τον λόγο, παρακαλώ; Έχω να καταθέσω μία νομοτεχνική βελτίωση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, καταθέστε την. Αν είναι μεγάλη, μη την αναγνώσετε. Την καταθέτετε στα Πρακτικά. Αν είναι μικρή, αναγνώστε την.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι πολύ μικρή η νομοτεχνική βελτίωση. Κάνουμε αποδεκτή την παρατήρηση της Επιστημονικής Υπηρεσίας της Βουλής, η οποία στη σελίδα πέντε κάνει μια σωστή πρόταση. Κάνουμε αποδεκτή, λοιπόν, την πρόταση της Επιστημονικής Υπηρεσίας.

«Μετά το τέλος του άρθρου 9 προστίθεται ο τίτλος “ΤΕΤΑΡΤΟ ΜΕΡΟΣ” και ο υπότιτλος “Λοιπές Διατάξεις”».

Αυτή είναι η νομοτεχνική βελτίωση.

**ΠΡΟΕΔΡΕΥΩΝ (Νικήτας Κακλαμάνης):** Ωραία, καταθέστε τη, για να διανεμηθεί στους συναδέλφους.

Ευχαριστώ πολύ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΕΙ Η ΣΕΛΙΔΑ 160)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Βαρδαλής, ειδικός αγορητής του Κομμουνιστικού Κόμματος Ελλάδας.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, με την ενσωμάτωση των πέντε οδηγιών της Ευρωπαϊκής Ένωσης, που καθιερώνουν την υποχρεωτική συλλογή και την αυτόματη ανταλλαγή ποικίλων χρηματοοικονομικών πληροφοριών μεταξύ των κρατών-μελών, όλα τα άλλα κόμματα υποστηρίζετε πως θα χτυπηθεί η φοροδιαφυγή, θα διευρυνθεί η βάση των φορολογικών εσόδων, καθώς επίσης ότι θα δημιουργηθεί ένα καλύτερο επιχειρηματικό περιβάλλον στην ενιαία αγορά. Επίσης, αφήνετε να εννοηθεί πως από αυτή τη διαδικασία θα βγουν στο μέλλον κερδισμένα και τα λαϊκά στρώματα.

Ως κόμμα πιστεύουμε πως όλο αυτό το ενδιαφέρον, τόσο της Ευρωπαϊκής Ένωσης όσο και των κομμάτων του ευρωμονόδρομου, είναι υποκριτικό. Και αυτό γιατί;

Πρώτον, από τη στιγμή που αποδέχεσαι τις τέσσερις ελευθερίες του Μάαστριχτ, την ελευθερία κίνησης κεφαλαίων, εμπορευμάτων, υπηρεσιών αλλά και εργαζομένων, από τη στιγμή που το κυνήγι του μέγιστου ποσοστού κέρδους είναι η επιδίωξη του κεφαλαίου, πολύ μικρή αποτελεσματικότητα θα έχεις, όποια μέτρα και να πάρεις.

Βεβαίως, όλοι σας δηλώνετε σε όλους τους τόνους πως θέλετε να χτυπήσετε τη φοροδιαφυγή. Χρόνια τώρα εξαγγέλθηκαν διάφορα μέτρα, που δήθεν θα την καταπολεμούσαν. Όμως, από την εμπειρία έχει αποδειχτεί πως, όσες φορές εξαγγέλλονταν τέτοια μέτρα, στην πράξη αυτό που είχαμε ήταν η παραπέρα κλιμάκωση της φοροεπιδρομής στα λαϊκά στρώματα.

Άρα η πάταξη της φοροδιαφυγής χρησιμοποιήθηκε κυρίως ως πρόσχημα μέχρι τώρα. Και αυτό γιατί; Γιατί η απελευθέρωση της κίνησης κεφαλαίων δημιούργησε ευνοϊκότερους όρους για την ύπαρξη φορολογικών παραδείσων.

Δεν μπορείς, λοιπόν, από τη μια να συμφωνείς με τη Συνθήκη του Μάαστριχτ, να συμφωνείς με τη Συνθήκη της Λισαβόνας, με την αναπτυξιακή στρατηγική «Ευρώπη 2020» και από την άλλη να λες ότι θα πατάξεις τη φοροδιαφυγή.

Η νέα εκστρατεία για την πάταξη της φοροδιαφυγής δεν πρόκειται να πλήξει τη μεγάλη κινητή και ακίνητη περιουσία, που μπορεί να φοροδιαφεύγει, εξαιτίας της ελεύθερης κίνησης κεφαλαίου, των φορολογικών παραδείσων, των offshore εταιρειών και των διαφόρων απορρήτων, αλλά αντίθετα θα οδηγήσει, όπως άλλωστε και στο παρελθόν, σε νέα φορολογικά μέτρα ενάντια στα λαϊκά εισοδήματα.

Γι’ αυτό εμείς λέμε ότι όλοι εσείς που υποστηρίζετε πως θα πατάξετε τη φοροδιαφυγή, από τη στιγμή που υπερασπίζεστε το καπιταλιστικό κέρδος, δεν πρόκειται ποτέ να την αντιμετωπίσετε. Μπορεί κατά διαστήματα να την περιορίζετε, αλλά μέχρι εκεί. Εμείς πιστεύουμε πως ο μόνος τρόπος, για να αντιμετωπιστεί η φοροδιαφυγή, είναι ο δρόμος της σύγκρουσης με το καπιταλιστικό κέρδος, με τα συμφέροντα και τη δράση των μονοπωλίων.

Δεύτερον, γιατί το μεγάλο κεφάλαιο, οι επιχειρηματικοί όμιλοι, φοροδιαφεύγουν και εισφοροδιαφεύγουν νόμιμα. Όλες οι προηγούμενες κυβερνήσεις έχουν ψηφίσει μια σειρά νόμους με απίστευτα προνόμια, φοροαπαλλαγές, επιδοτήσεις και άλλα μέτρα προς το μεγάλο κεφάλαιο, για τη διασφάλιση των κερδών των επιχειρηματικών ομίλων.

Και η σημερινή Κυβέρνηση στους άμεσους στόχους της έχει την ψήφιση του νέου αναπτυξιακού νόμου, ένας νόμος παράδεισος για τους ομίλους, κόλαση για τους εργαζόμενους.

Αυτόν τον στόχο υπηρετεί και το σχέδιο παραγωγικής ανασυγκρότησης, ένα σχέδιο συνδεδεμένο με την ολοκλήρωση της πρώτης αξιολόγησης του τρίτου μνημονίου και τα αντιλαϊκά μέτρα που αυτή περιλαμβάνει. Αυτόν τον ρόλο έρχονται να παίξουν η σύσταση του Αναπτυξιακού Ταμείου και του Αναπτυξιακού Συμβουλίου.

Ήδη έχει σκάσει και δημόσια η συμφωνία της Κυβέρνησης με τους εταίρους για το κλείσιμο της πρώτης αξιολόγησης, με πρόσθετα αντιλαϊκά μέτρα, ύψους πάνω από 5,4 δισεκατομμύρια ευρώ.

Αυτό που πρέπει να περιμένουν οι εργαζόμενοι είναι νέες φοροελαφρύνσεις και πακτωλό επιδοτήσεων για τους ομίλους, από τη μια, και νέα φοροληστεία σε βάρος των λαϊκών εισοδημάτων, από την άλλη, καταστροφή του περιβάλλοντος, διαδικασίες-εξπρές για την ιδιωτικοποίηση των κρατικών φιλέτων, τσάκισμα των όποιων εργατικών δικαιωμάτων έχουν απομείνει.

Άλλωστε αυτό ζητά και ο ΣΕΒ, να καθιερωθεί ένα σταθερό, «ελκυστικό», ανταγωνιστικό φορολογικό πλαίσιο για επιχειρήσεις και επενδύσεις, για διάστημα τουλάχιστον δέκα ετών, για να ενισχυθεί, όπως οι ίδιοι υποστηρίζουν, η ανταγωνιστικότητα και η εξωστρέφεια της οικονομίας.

Τρίτο ζήτημα. Όλοι σας δηλώνετε πως θέλετε να πατάξετε τη φοροδιαφυγή, αλλά κανείς δεν θέλει να αντιμετωπίσει την αιτία της φοροδιαφυγής. Γιατί η αιτία της φοροδιαφυγής δεν αποτελεί ελληνική ιδιομορφία ούτε βεβαίως είναι η αναποτελεσματικότητα των φοροελεγκτικών μηχανισμών, παρά τα όποια προβλήματα υπάρχουν.

Η φοροδιαφυγή αποτελεί χαρακτηριστικό γνώρισμα του σύγχρονου κεφαλαιοκρατικού τρόπου οργάνωσης της οικονομίας. Και αυτό γιατί η φοροαπαλλαγή, η φοροαποφυγή, η φοροδιαφυγή του μεγάλου κεφαλαίου αποτελούν σημαντικό συντελεστή στήριξης του καπιταλιστικού κέρδους.

Ιδιαίτερα μάλιστα σε περιόδους οικονομικής καπιταλιστικής κρίσης, δημιουργείται ζοφερή εικόνα για τα κέρδη, γιατί η απαξίωση των παραγωγικών δυνάμεων και πρώτα από όλα της εργατικής δύναμης δεν είναι αρκετή για το ξεπέρασμα ή το πέρασμα, αν θέλετε, από τη φάση της ύφεσης στη φάση της ανάπτυξης. Έτσι προκύπτει η ανάγκη, μαζί με την απαξίωση της εργατικής δύναμης, να απαξιωθεί κι ένα μέρος του κεφαλαίου. Και τότε το κεφάλαιο ενδιαφέρεται περισσότερο για τον υγιή ανταγωνισμό που ακούσαμε.

Και ενδιαφέρεται περισσότερο, γιατί, ναι, μεν, να απαξιωθεί ένα μέρος του κεφαλαίου, αλλά ποιο μέρος θα είναι αυτό; Ποιο μέρος του κεφαλαίου θα πληρώσει την κρίση; Ποιος θα χάσει, δηλαδή, και ποιος θα κερδίσει; Να γιατί σ’ αυτή την περίπτωση όλοι ζητάνε τουλάχιστον το παιχνίδι μεταξύ τους να παίζεται με ίσους όρους.

Στον ανταγωνισμό μεταξύ τους οι κεφαλαιοκράτες χρησιμοποιούν και τον φορολογικό ανταγωνισμό και το αποτέλεσμα είναι να παίρνονται όλο και περισσότερα μέτρα που φοροελαφρύνουν και φοροαπαλλάσσουν τους μεγάλους επιχειρηματικούς ομίλους. Αυτή την πλευρά κυρίως, δηλαδή την εξασφάλιση του υγιούς ανταγωνισμού, έρχεται να αντιμετωπίσει η ψήφιση του συγκεκριμένου νομοσχεδίου, με την ενσωμάτωση αυτών των πέντε οδηγιών.

Ο φορολογικός ανταγωνισμός και η ανάγκη, όπως διακηρύσσει η Κυβέρνηση, προσέλκυσης επενδύσεων θα οδηγήσουν πλέον σε συνολική φοροαπαλλαγή του μεγάλου κεφαλαίου. Ο πολλαπλασιασμός της νόμιμης φοροδιαφυγής των μονοπωλιακών ομίλων σε όλους τους τομείς της οικονομίας σημαίνει ακόμα σκληρότερα μέτρα για τους εργαζόμενους.

Τέταρτο ζήτημα. Μία από τις πέντε οδηγίες που συζητάμε, η 2014/107, τροποποιεί, όπως ακούστηκε και από προηγούμενο εισηγητή, την οδηγία 2011/16, δηλαδή μια οδηγία που ψηφίστηκε πριν από τρία χρόνια. Χρειάστηκαν δηλαδή μόνο τρία χρόνια για να καταστεί η προηγούμενη οδηγία αναποτελεσματική. Αυτό από μόνο του δείχνει το μέγεθος της δυσκολίας και της αναποτελεσματικότητας τέτοιων προσπαθειών.

Άλλωστε, στην ίδια αιτιολογική έκθεση αναφέρεται πως έχει καταστεί λιγότερο αποτελεσματική η όλη προσπάθεια, «λόγω του πλαισίου των επενδυτικών ευκαιριών στο εξωτερικό σε ευρύτατο φάσμα χρηματοοικονομικών προϊόντων», όπως αναφέρει ακριβώς η αιτιολογική έκθεση. Δηλαδή, ομολογείτε οι ίδιοι πως, ενώ έχουμε τον εκσυγχρονισμό της νομοθεσίας από τη μια μεριά, το κεφάλαιο πάντα βρίσκει νέους τρόπους για να την προσπερνά και να φοροδιαφεύγει.

Πέμπτο ζήτημα. Θα πει κάποιος: «Αλλά και πάλι, πού είναι το πρόβλημα; Έστω κι ένα μικρό μέρος της φοροδιαφυγής να πιάσουμε, αυτό θα είναι θετικό, γιατί θα αυξηθούν τα κρατικά έξοδα και πέρα από τη φορολογική δικαιοσύνη, θα έχουμε ως αποτέλεσμα να υπάρχουν μεγαλύτερα περιθώρια για την άσκηση κοινωνικής πολιτικής.».

Κατά τη γνώμη μας, τα παραπάνω αποτελούν απάτη, γιατί ακόμα και σ’ αυτήν την περίπτωση τα αυξημένα κρατικά έσοδα θα πάνε για αποπληρωμή του χρέους αλλά και σε επιδοτήσεις στο μεγάλο κεφάλαιο, σε υποδομές που έχει ανάγκη για να αυξήσει την κερδοφορία του, να γίνει η επανεκκίνηση της οικονομίας, να έρθει η καπιταλιστική ανάπτυξη.

Ήδη ψήνονται νέα αντιλαϊκά μέτρα, όπως η αύξηση των ειδικών φόρων κατανάλωσης στα καύσιμα. Μελετώνται ανατιμήσεις στα τέλη κινητής τηλεφωνίας, ανατιμήσεις φόρων σε όλη την γκάμα των εισοδημάτων μισθωτών και συνταξιούχων. Μείωση του αφορολόγητου, αύξηση των ασφαλιστικών εισφορών αυτοαπασχολούμενων, επαγγελματοβιοτεχνών και επιστημόνων, των αγροτών. Η νέα φοροαφαίμαξη έρχεται να προστεθεί στις μειώσεις των μισθών και των συντάξεων, στην εμπορευματοποίηση της υγείας, της παιδείας, της πρόνοιας, που εξανεμίζουν κάθε λαϊκό εισόδημα.

Από αυτή την άποψη δεν είναι καθόλου περίεργη η πλήρης ταύτιση Κυβέρνησης και κομμάτων της Αντιπολίτευσης, γιατί όλοι σας θεωρείτε πως το φορολογικό σύστημα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας, κύριε Πρόεδρε. Σε μισό λεπτό τελειώνω.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε.

**ΑΘΑΝΑΣΙΟΣ ΒΑΡΔΑΛΗΣ:** …αποτελεί και παράγοντα στήριξης των επενδύσεων και, μέσω αυτού, ικανοποίησης της ανάγκης διαμόρφωσης μεγαλύτερης κερδοφορίας του κεφαλαίου.

Ανακούφιση ο λαός δεν πρόκειται να δει από καμμιά κυβέρνηση που κινείται στις ράγες της Ευρωπαϊκής Ένωσης και με κατεύθυνση που ορίζουν τα συμφέροντα των επιχειρηματικών ομίλων. Πρέπει να αξιοποιηθούν πληροφορίες; Να πιαστούν φοροφυγάδες; Βεβαίως και πρέπει. Όμως, σε κάθε περίπτωση η αντιλαϊκή, αντεργατική πολιτική σε βάρος του λαού θα συνεχιστεί. Καμμιά αυταπάτη δεν πρέπει να έχουν τα λαϊκά στρώματα πως με τα πρόσθετα πιθανά φορολογικά έσοδα θα λιγοστέψουν, έστω και λίγο, τα βάσανά τους. Για τον λαό υπάρχει μόνο ο άλλος δρόμος ανάπτυξης, χωρίς τους καπιταλιστές και τα μονοπώλια, με εργατική λαϊκή εξουσία, με κεντρικό σχεδιασμό για την αξιοποίηση όλων των πλουτοπαραγωγικών πηγών της χώρας και τον λαό ιδιοκτήτη του πλούτου, που παράγει ο ίδιος, αποδεσμευμένο από την Ευρωπαϊκή Ένωση και άλλους ιμπεριαλιστικούς οργανισμούς, με κοινωνικοποίηση των μέσων παραγωγής και μονομερή διαγραφή του χρέους.

Για όλους τους παραπάνω λόγους καταψηφίζουμε το σχέδιο νόμου και επί της αρχής και επί των άρθρων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Συνεχίζουμε με τον ειδικό αγορητή από το Ποτάμι, τον συνάδελφο κ. Χάρη Θεοχάρη.

Σας γράφουμε μια «Χάρη», μια «Θεοχάρη». Πρέπει να βρούμε μια σταθερή αναφορά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Και τα δύο δουλεύουν. Είμαι εκπαιδευμένος, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αφού ακούσαμε προχθές υπονοούμενα, ψιθύρους, υποψίες και φτηνούς συμψηφισμούς για τα θέματα διαφθοράς, διαπλοκής και των παρεμβάσεων στη δικαιοσύνη, δεν ακούσαμε καμμία θεσμική παρέμβαση για τη θωράκιση της δικαιοσύνης, για την πάταξη της διαφθοράς.

Χθες έκανα πέντε προτάσεις, που περίμενα να ακούσω μάταια το βράδυ της συζήτησης των ζητημάτων αυτών: θεσμική κατοχύρωση της ανεξαρτησίας της δικαιοσύνης και της διάκρισης των εξουσιών, αφαίρεση της δυνατότητας ορισμού γενικών γραμματέων και διοικήσεων οργανισμών από τα κόμματα -δεν τολμήσατε να το κάνετε-, δραστική μείωση των μη ελεγκτικών αρμοδιοτήτων του δημοσίου –ώστε να πάψουν οι συχνές επαφές δημοσίου και ιδιωτών–, δικαστικός έλεγχος σε κάθε δαπάνη, ακόμα και των μυστικών, από ειδικό σώμα και φυσικά ηλεκτρονική διακυβέρνηση για τη μείωση των διεπαφών και της διαφθοράς, των δυνατοτήτων για διαφθορά.

Αφού, εν συνεχεία, ακούσαμε χθες τον Υπουργό Άμυνας, σε πλήρη ανακολουθία με τις δηλώσεις του στη συζήτηση των Αρχηγών, να φέρνει δύο εκπρόθεσμες τροπολογίες για τα αντισταθμιστικά οφέλη και τις διαδικασίες για την προμήθεια καυσίμων των Ενόπλων Δυνάμεων, σήμερα ερχόμαστε να μιλήσουμε για την ενσωμάτωση στο εθνικό δίκαιο των οδηγιών, που διευρύνουν το πεδίο και αυτοματοποιούν το πλαίσιο ανταλλαγής φορολογικών πληροφοριών, με βασικό στόχο την πάταξη της φοροδιαφυγής, αυτό το ιερό δισκοπότηρο, αλλά και την καραμέλα, την οποία το πολιτικό σύστημα συνέχεια πιπιλίζει. Το κάνουμε, βέβαια, με ξαφνικές διαδικασίες, αιφνιδιασμού, χωρίς καμμία δικαιολογία. Δεν υπήρχε κανένας λόγος να έρθει τόσο γρήγορα αυτή η συζήτηση σήμερα στην Ολομέλεια, ενώ είχε προγραμματιστεί για την επόμενη εβδομάδα, πλην φυσικά της ασέβειας προς το Κοινοβούλιο και της ανικανότητας.

Αλλά και στη φοροδιαφυγή η στάση σας δεν διαφέρει και πολύ από τη στάση σας στα ζητήματα τα γενικότερα της διαφθοράς.

Αναπτύξατε με αρκετό θόρυβο μια ολόκληρη παραφιλολογία γύρω από τις λίστες, χωρίς ιδιαίτερα αποτελέσματα, ενώ την ίδια στιγμή το 2015, παρ’ όλο που αυξήσατε τους συντελεστές ΦΠΑ και η τελική καταναλωτική δαπάνη εμφανίζεται ελαφρώς ενισχυμένη, τα έσοδα από τον ΦΠΑ είναι αμετάβλητα.

Αυτό τι σημαίνει; Η φοροδιαφυγή όσον αφορά τον ΦΠΑ αυξήθηκε, αλλά και οι ανακοινώσεις του Υπουργού, του κ. Αλεξιάδη, μιλάνε βέβαια για βεβαιώσεις. Είναι πολύ βολικό αυτό, να μιλάμε όχι για εισπράξεις, αλλά μόνο για βεβαιώσεις.

Στο ζήτημα της φοροδιαφυγής η αναντιστοιχία λόγων και έργων της Κυβέρνησης είναι απόλυτη και πραγματικά δεν ξέρω αν πρέπει να το θεωρήσω πολιτική ανικανότητα ή αδιαφορία.

Στην ουσία του το νομοσχέδιο διευρύνει σταδιακά την αυτόματη ανταλλαγή πληροφοριών σε νέες κατηγορίες εισοδήματος και κεφαλαίου. Εναρμονίζει σε ευρωπαϊκό επίπεδο τον τρόπο ανταλλαγής φορολογικών πληροφοριών. Ορίζει τις υποχρεώσεις των χρηματοπιστωτικών ιδρυμάτων. Δίνει τη δυνατότητα εντοπισμού περιπτώσεων φοροδιαφυγής, ξεπλύματος μαύρου χρήματος και χρηματοδοτήσεων μιας σειράς παράνομων δραστηριοτήτων, που άπτονται ακόμα και θεμάτων ασφάλειας και τρομοκρατίας.

Το πλαίσιο, όμως, και η πρόσβαση στην πληροφορία δεν είναι από μόνα τους αρκετά. Πρέπει να μπορούν να αξιοποιηθούν και να μην μένουμε στις δηλώσεις εντυπωσιασμού, αποκλειστικά για εσωτερική κατανάλωση. Η Κυβέρνηση θα κριθεί από την αποτελεσματικότητά της να χρησιμοποιήσει αυτήν την πληροφόρηση. Σημειωτέον, φυσικά, πως με αυτό το νομοσχέδιο δεν θεσμοθετούμε τη δυνατότητά μας να αξιοποιήσουμε στοιχεία, αλλά την υποχρέωσή μας να παρέχουμε στοιχεία στις άλλες χώρες. Τα αντίστοιχα νομοσχέδια των άλλων κρατών – μελών είναι που μας παρέχουν την πληροφορία αυτή, φυσικά στο πλαίσιο της αμοιβαιότητας. Να σημειώσω ότι μάλλον εμείς είμαστε οι τελευταίοι που κυρώνουμε αυτή τη συμφωνία, μάλλον ερχόμαστε αργά να κάνουμε αυτό που πρέπει και εμείς.

Βέβαια για άλλη μία φορά αποφασίσατε να μην εκπλαγούμε και να φέρετε άλλες πέντε τροπολογίες στην ενσωμάτωση της κοινοτικής οδηγίας, κάποιες τροπολογίες παρατάσεων –προσφιλέστατο!-, κάποιες άλλων Υπουργείων, κάποιες δείγμα της ανικανότητας.

Προφανώς η τροπολογία για την ευθυγράμμιση της εθνικής νομοθεσίας με την κοινοτική για το θέμα του τέλους ταξινόμησης των αυτοκινήτων εταιρειών leasing, που έχουν εγκατάσταση σε άλλα κράτη – μέλη είναι μέρος των υποχρεώσεων της χώρας. Η χώρα πρέπει να συμμορφωθεί προς τις ενωσιακές διατάξεις.

Σχετικά όμως με τις συμψηφιστικά χρηματικά εντάλματα του ΠΔΕ, του Προγράμματος Δημοσίων Επενδύσεων, έχουμε ξανά μια περίπτωση παράτασης, η οποία θα μπορούσε να έχει αποφευχθεί. Αν μάλιστα περάσουμε στην τροπολογία για τη χρονική μετάθεση της έναρξης ισχύος των διατάξεων για την οργάνωση του επαγγέλματος του διαχειριστή αφερεγγυότητας, διαπιστώνουμε ότι δεν είναι μόνο θέμα καθυστέρησης και κυβερνητικής ανικανότητας.

Με το τρίτο μνημόνιο, με το δικό σας μνημόνιο, η χώρα ανέλαβε την υποχρέωση τροποποίησης του Πτωχευτικού Κώδικα και δημιουργίας μητρώων διαχειριστών αφερεγγυότητας. Η τροπολογία αυτή αναβάλλει την εφαρμογή όλων των τροποποιήσεων που είχαν συμφωνηθεί. Την ίδια στιγμή που δείχνετε υπερβάλλοντα ζήλο να συμφωνήσετε το «τσεκούρι» στη μέση οικογένεια, με τα μέτρα 5,4 δισεκατομμυρίων, ένα μέτρο καθαρά μεταρρυθμιστικού χαρακτήρα το βάζετε στον πάγο.

Είστε, λοιπόν, άξιοι συνεχιστές, ίδιοι με τις προηγούμενες κυβερνήσεις, που είχαν, όπως και εσείς, αλλεργία στις μεταρρυθμίσεις.

Κυρίες και κύριοι συνάδελφοι, υπάρχουν βεβαίως τα μνημόνια, οι συμφωνίες και οι διαπραγματεύσεις, αλλά υπάρχουν και οι επιλογές σας και αυτές είναι πλέον σαφείς: φόροι, φόροι, φόροι και μακριά από μεταρρυθμίσεις.

Αναφορικά με την αναμενόμενη τροπολογία για την παράταση του μέτρου απόσυρσης των αυτοκινήτων έως τον Μάιο του 2016, είπα και στην επιτροπή ότι συμφωνούμε. Το αφήσατε βέβαια πολύ αργά, γιατί ίσως σας έπιασε στον ύπνο και δεν ανανεώσατε όταν έπρεπε και σίγουρα μειώνετε τα κίνητρα και το κουτσουρεύετε. Μακάρι να λειτουργήσει όμως, έστω και κουτσουρεμένο, το νέο μέτρο αυτό της απόσυρσης.

Τέλος, σε ένα σχέδιο του Υπουργείου Οικονομικών για θέματα φορολογίας μας φέρνετε μια τροπολογία του Υπουργείου Περιβάλλοντος σχετικά με την Ειδική Γραμματεία Υδάτων, προφανώς άσχετη και αντισυνταγματική. Η τροπολογία αυτή παρακάμπτει όχι μόνο τις κείμενες διατάξεις, αλλά και τα υπηρεσιακά συμβούλια, χαρίζει με ΚΥΑ και με απλή αίτηση των ενδιαφερομένων αποσπάσεις και μάλιστα διαρκείας, δίνει δικαίωμα εκλογής των αποσπασμένων σε θέσεις ευθύνης, αλλά και δικαίωμα μετατροπής της απόσπασης σε μετάταξη κατόπιν αίτησης και με κοινή υπουργική απόφαση.

Γιατί λοιπόν παρακάμπτεται και καταστρατηγείται ουσιαστικά ο Δημοσιοϋπαλληλικός Κώδικας; Γιατί δεν σας νοιάζει ο κώδικας, γιατί δεν σέβεστε τη δημόσια διοίκηση. Σας νοιάζει να ρυθμίζετε όλα τα θέματα με εξαιρέσεις, ώστε οι υπάλληλοι να είναι όμηροί σας. Είναι και αυτό μέρος της καθεστωτικής πρακτικής και λογικής που σας διέπει.

Κυρίες και κύριοι συνάδελφοι, η εικόνα που παρουσιάζεται μέσα στη Βουλή από την Κυβέρνηση και τους συναδέλφους της Συμπολίτευσης για την κατάσταση της χώρας είναι ένας αντικατοπτρισμός της πραγματικότητας, μια οφθαλμαπάτη. Ενσωματώνουμε οδηγίες, περιμένουμε να κλείσει η διαπραγμάτευση. Αλήθεια, πότε άραγε; Ελπίζουμε μέσα στον Απρίλιο.

Ακούμε διαρκώς για την επιτυχημένη ανακεφαλαιοποίηση των τραπεζών και προχθές ακούσαμε τον Αναπληρωτή Υπουργό κ. Χουλιαράκη να μας περιγράφει τις επιτυχίες στη διαχείριση των δημοσίων οικονομικών. Αντί να κρυβόμαστε, λέμε ότι έχουμε και επιτυχίες.

Να σας παρουσιάσω λοιπόν εγώ μια άλλη εικόνα. Το 2015 τα μη εξυπηρετούμενα δάνεια ανήλθαν στο ιλιγγιώδες ποσό των 117 δισεκατομμυρίων, παρουσιάζοντας αύξηση 9% σε σχέση με το 2014. Πάνω από το 40% αυτών είναι επιχειρηματικά δάνεια και οι δανειολήπτες εμφανίζονται όλο και πιο απρόθυμοι να πληρώσουν. Οι πληροφορίες λένε ότι πάλι ο ρυθμός έχει αυξηθεί αστρονομικά τους τελευταίους μήνες.

Την ίδια ώρα οι καταθέσεις νοικοκυριών και επιχειρήσεων είναι σε χαμηλότερο επίπεδο απ’ ό,τι ήταν τον Ιούνιο με την επιβολή των capital controls. Τα capital controls μπήκαν για να μη φεύγουν άλλο οι καταθέσεις και βλέπουμε ότι συνεχίζουν να φεύγουν, έστω και με μικρό ρυθμό. Σήμερα 121,6 δισεκατομμύρια, 122,2 δισεκατομμύρια τον περασμένο Ιούνιο.

Η εμπιστοσύνη στο τραπεζικό σύστημα δεν έχει αποκατασταθεί στο ελάχιστο. Για να καταλάβει ο κόσμος, αν δεν υπάρχει εμπιστοσύνη απλώς για να βάλουν τα χρήματά τους οι άνθρωποι στις τράπεζες, πώς θα υπάρξει εμπιστοσύνη να επενδύσουν Έλληνες και ξένοι επενδυτές; Είναι προϋπόθεση να αποκατασταθεί αυτή η εμπιστοσύνη, πριν ελπίσουμε ότι θα έρθουν οι ξένες επενδύσεις. Γιατί έχετε κάποιες φαντασιώσεις ότι μόλις κλείσει η διαπραγμάτευση, μετά θα πάνε όλα μια χαρά.

Η ροή της τραπεζικής χρηματοδότησης προς τις επιχειρήσεις συρρικνώνεται διαρκώς. Το Φεβρουάριο ο ετήσιος ρυθμός μεταβολής χρηματοδότησης ήταν στο μείον 1,6%. Παρά λοιπόν την –σε εισαγωγικά- «επιτυχημένη» ανακεφαλαιοποίησή σας, το τραπεζικό σύστημα δεν μπορεί να ανακάμψει και άρα δεν μπορεί να διαδραματίσει τον ρόλο του, να χρηματοδοτήσει την οικονομία.

Δώσατε μας λέτε –και αυτό είναι η μεγάλη σας επιτυχία- μόνο 5,5 δισεκατομμύρια στις τράπεζες. Μας το παρουσιάζετε ως τη μεγάλη επιτυχία της ανακεφαλαιοποίησης. Όμως, με τόσα λίγα χρήματα οι τράπεζες, τα δάνεια που δεν εξυπηρετούνται δεν μπορούν να τα πουλήσουν φτηνά, ώστε να μπορούν να δοθούν καλές ρυθμίσεις στους μικρομεσαίους που τα έχουν. Κέρδισε δηλαδή το δημόσιο σε δανεισμό εις βάρος του μικρομεσαίου που δεν μπορεί να πληρώσει το δάνειό του. Αυτή είναι η επιτυχία σας που στραγγαλίζει τη χώρα και τον μικρομεσαίο.

Ξέρετε λοιπόν πού θα οδηγήσει όλο αυτό; Σε μαρασμό των επιχειρήσεων, μικρών και μεγαλύτερων, σε λουκέτα και ανεργία γι’ αυτές τις επιχειρήσεις που εκτός από όλα τα άλλα προβλήματα έχουν να αντιμετωπίσουν και τις ιδεοληψίες σας σχετικά με το κακό κεφάλαιο, τους κακούς επιχειρηματίες που επιβαρύνονται συνεχώς με νέους φόρους και αύξηση εισφορών, γιατί αυτό τους αξίζει.

Κυρίες και κύριοι συνάδελφοι, ο κόσμος θέλει λύσεις από εμάς, λύσεις που εσείς έχετε πλέον αποδείξει πως δεν μπορείτε και δεν θέλετε να προσφέρετε. Είστε μέρος, το μεγαλύτερο μέρος του προβλήματος και όχι των λύσεων. Είστε βαρίδι για τη χώρα. Όσο κρατάτε την εξουσία, με την αναισθησία σας για τα προβλήματα του κόσμου, τόσο στέλνετε τη χώρα στο βυθό και σε βέβαιο πνιγμό.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Νικήτας Κακλαμάνης):** Φτάνουμε στους δύο τελευταίους ειδικούς αγορητές.

Πρώτα θα μιλήσει ο κ. Δημήτριος Καμμένος από τους ΑΝΕΛ και μετά ο κ. Γεώργιος Κατσιαντώνης από την Ένωση Κεντρώων. Ύστερα θα λάβουν το λόγο οι δύο συνάδελφοι ομιλητές, ο κ. Δημαράς και η κ. Παπακώστα. Θα ερωτηθεί ο Υπουργός αν θέλει να κάνει την τοποθέτησή του πριν μιλήσουν οι Κοινοβουλευτικοί Εκπρόσωποι.

Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Αγαπητοί συνάδελφοι, για άλλη μια φορά θα συζητήσουμε ενσωμάτωση μιας οδηγίας και συγχρόνως τις σχετικές τροπολογίες που έφεραν τα Υπουργεία. Οι Ανεξάρτητοι Έλληνες, όπως έχουμε πει, αλλά και όλα τα κόμματα απ’ όσο γνωρίζω, εκτός του Κομμουνιστικού Κόμματος Ελλάδος και της Χρυσής Αυγής, θα στηρίξουν τη συγκεκριμένη νομοθετική πρωτοβουλία.

Όσον αφορά την απόσυρση, είναι ένα μέτρο το οποίο έπρεπε να παρθεί. Το είχα κάνει και ερώτηση στον αγαπητό Υπουργό πριν από είκοσι μέρες περίπου. Ήρθε και απάντησε. Ήρθε και η τροπολογία. Στις 20 Μαΐου, αν δεν κάνω λάθος, είναι η καταληκτική ημερομηνία. Όλοι οι συμπολίτες μας θα πρέπει να σπεύσουν στο ευεργετικό του νόμου, διότι δεν είναι 31 Μαΐου, λήγει η προθεσμία και στις 20 θα πρέπει να έχουν τελειώσει τη διαδικασία.

Για τον Πτωχευτικό Κώδικα έπρεπε να παρθούν αυτές οι αποφάσεις. Άρα είναι πολύ σημαντικό για να υπάρχουν καθαροί κανόνες στον Πτωχευτικό Κώδικα. Υπάρχουν και άλλες πρωτοβουλίες που πρέπει να παρθούν, τις οποίες θα πάρουμε μέσα στον χρόνο και θα τις δούμε αμέσως μετά την αξιολόγηση. Δεν θα ήθελα τώρα να επεκταθώ σε αυτό, αλλά υπάρχουν συζητήσεις για τον Πτωχευτικό Κώδικα σε πολλά επίπεδα φορολογουμένων.

Η τροποποίηση του Τελωνειακού Κώδικα εξυγιαίνει την όλη κατάσταση. Και η ρύθμιση των θεμάτων υδάτων είναι κάτι το οποίο πρέπει να συμβεί.

Με την ευκαιρία να αναφέρω, επειδή ήταν και κάποιοι συνάδελφοι που ήρθαν, όπως ο κ. Λοβέρδος, δεν θυμάμαι τώρα αν ήταν άλλος στην Επιτροπή Ευρωπαϊκών Υποθέσεων, όπου είχαμε και τους συναδέλφους Ευρωβουλευτές, ότι έκανα μία μεγάλη συζήτηση για τα οικονομικά της Ελλάδας, για την παρακολούθηση του προγράμματος, για τον ρόλο της Ευρωπαϊκής Επιτροπής ως ένας άλλος πυλώνας που θα βοηθά, θα παρακολουθεί, θα ελέγχει και θα μεταφέρει τις θέσεις μας. Να θυμίσω και την επιστολή του αξιότιμου Πρωθυπουργού προς τον κ. Σουλτς.

Θα μπω σε κάποιες πρακτικές λεπτομέρειες και συζητήσεις που κάναμε. Όταν αυτό το νομοσχέδιο μιλάει για την αυτόματη ανταλλαγή πληροφοριών, σαφώς μιλάμε για αυτόματη ανταλλαγή πληροφοριών μέσω των πληροφοριακών συστημάτων που έχει κάθε χώρα, για παράδειγμα, το Υπουργείο Οικονομικών το δικό μας έχει τη Διεύθυνση Εσόδων, αλλά πόσο μάλλον το τραπεζικό σύστημα.

Πρέπει να κάνουμε ξεκάθαρο ότι το πλήρες προφίλ και οι συνήθειες του κάθε φορολογούμενου, σε σχέση με τα χρήματά του και το πώς τα κινεί, πού τα επενδύει, γίνεται μόνο μέσω τραπεζών, δεν γίνεται μέσω κάποιου Υπουργείου. Αυτό είναι, νομίζω, σαφές. Όμως, οι τράπεζες είναι αυτές οι οποίες έχουν όλοι αυτή την πληροφόρηση. Αυτή η νομοθεσία έρχεται και με δικλίδες ασφαλείας και με διαδικασίες προσπαθεί να φέρει τη διαφάνεια και τη διαύγεια σε αυτές τις συναλλαγές.

Πάμε τώρα να δούμε ποιο είναι το πρόβλημα στην Ευρώπη. Δεν θα μιλήσω για το παγκόσμιο πρόβλημα. Θα επικαλεστώ και την πρότερη εμπειρία μου, πριν να γίνω Βουλευτής. Όπως έθεσα και σήμερα στην Επιτροπή Οικονομικών, υπάρχουν πολύ συγκεκριμένα ζητήματα και προβλήματα στον χρηματοοικονομικό κλάδο. Υπάρχουν, κατ’ αρχάς, διαφορετικά κίνητρα. Αυτός που το προϊόν της εργασίας του, αυτό που πουλάει -να το πω λαϊκά- είναι το χρήμα, έχει κίνητρο να πουλήσει περισσότερο χρήμα. Συγχρόνως, πρέπει να υπάρχει και κάποιος που αγοράζει το χρήμα. Είναι σαν να πουλάμε το νερό και κάποιος να διψάει και να πίνει νερό.

Εδώ πέρα είναι το κλειδί της απάτης. Θα καταθέσω και κάποια στοιχεία για όποιον θέλει και έχει την καλοσύνη να ενημερωθεί. Η μεγαλύτερη έρευνα που έχει γίνει ποτέ, και την είχαμε τελειώσει νομίζω το 2013, όταν ήμουν και εγώ στο εξωτερικό, μιλάει για 21 τρισεκατομμύρια δολάρια κρυμμένα σε φορολογικούς παραδείσους. Είναι η περίληψη, αλλά όποιος θέλει την πλήρη ανάπτυξη, μπορώ να του την δώσω, και πού βρίσκονται και γιατί βρίσκονται.

Το καταθέτω για τα Πρακτικά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τo προαναφερθέν έγγραφο, τo οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στο ξέπλυμα χρήματος. Όταν μία οδηγία έρχεται να ενσωματωθεί στους νόμους ενός κράτους, προσπαθεί κατά βάση να ελέγξει την προέλευση του χρήματος και αν δικαιολογείται ο ιδιοκτήτης αυτού του χρήματος να κάνει ελεύθερα χρήση ή αν είναι κάπου μπλοκαρισμένα ή αν έχει νόμιμη προέλευση. Και έρχεται η οδηγία και αυτόματα ελέγχουν τον ιδιοκτήτη του χρήματος αν θα επενδύσει κάπου ή αν θα μεταφέρει νόμιμα τα χρήματα που κατέχει νόμιμα.

Το ξέπλυμα χρήματος, όμως, πώς γίνεται; Θα καταθέσω και μία άλλη μελέτη. Θα πω δύο νούμερα για να δείτε. Είναι μία μεγάλη ανάλυση. Τα μεγαλύτερα πρόστιμα φοροδιαφυγής και ξεπλύματος χρήματος δεν τα έχουν φάει κυβερνήσεις –είναι μια άλλη κουβέντα αυτή, μεγάλη- τα έχουν φάει οι τράπεζες. Το 2012 η HSBC έφαγε 1.9 δισεκατομμύρια. Θα σας πω γιατί. Η BNP Paribas, η μεγαλύτερη τράπεζα σε ενεργητικό στην Ευρώπη και δεύτερη είναι η Deutsche Bank, 9 δισεκατομμύρια. Η Deutsche Bank θα φάει τώρα γύρω στα 5 για τους Ρώσους. Η Standard Chartered 300. Έχω όλη τη λίστα εδώ.

Γιατί; Διότι όταν ένας πελάτης τους άλλαζε δικαιοδοσία ή ήταν πελάτης με ΑΦΜ Ελλάδος και μετά πήγαινε και γινόταν πελάτης της HSBC ή της Standard Chartered με έδρα το Χονγκ Κονγκ, η τράπεζα είχε τα στοιχεία του, αλλά δεν ήταν υποχρεωμένη να τα δώσει πουθενά και μετέφερε τα κεφάλαιά του κρυφά. Είναι πολύ σημαντική η αναφορά, η παρουσίαση αυτή, για όποιον θέλει να τη δει.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν δεν υπήρχε νομοθεσία κρατική να επιβάλει στις τράπεζες τον έλεγχο και το ηλεκτρονικό αποτύπωμα του ίδιου πελάτη σε διάφορες δικαιοδοσίες, η τράπεζα βασικά –έρχομαι στην εισήγησή μου- επειδή θέλει να πουλάει χρήμα και να διαχειρίζεται χρήμα και πλούτο, γιατί αυτή είναι η δουλειά της και να κερδίζει τον τόκο απ’ αυτό, έκρυβε επιμελώς τα στοιχεία.

Πού κρύβονται τα χρήματα σήμερα; Σε σπηλιές; Σε υποθαλάσσια δάση; Όχι. Ποιος είναι αυτός ο οποίος είναι ο παντογνώστης στο πώς θα διαχειριστείς τα χρήματά σου, ο investment banker ή οποιοσδήποτε άλλος; Είναι μεγάλοι συμβουλευτικοί οίκοι και οι ίδιες οι τράπεζες. Οι ίδιες οι τράπεζες έχουν τους μηχανισμούς, διότι πρέπει να βρουν τον τρόπο να πουλήσουν περισσότερο χρήμα. Όπως το νερό, η εταιρεία θέλει να βρει τον τρόπο να πουλήσει περισσότερο νερό. Εάν δεν μπορέσει να σε κάνει να διψάσεις με τεχνητή ξηρασία, θα προσπαθήσει να το βάλει σε πολύ περισσότερα μέρη και να κρύψει την τακτική του να σου βάλει το νερό σε πολλά μέρη, έτσι ώστε να το βρίσκεις πάντοτε για να το πίνεις. Αλλά όλη αυτή η διαδικασία γίνεται μέσω τράπεζας. Αυτό πρέπει να είναι ξεκάθαρο.

Γι’ αυτό όπως είπαμε στην επιτροπή των Ευρωβουλευτών, πρέπει να γίνουν και διαφορετικοί νόμοι. Ένα κράτος έχει περιορισμένες δυνατότητες. Δεν έχει τη δυνατότητα να μπει μέσα στην τράπεζα να ψάξει. Δεν ξέρω αν θα πρέπει ή με ποιους νόμους θα πρέπει να το κάνουμε αυτό -υπάρχουν εποπτικές αρχές και κεντρικές τράπεζες, υπάρχουν οι εποπτικοί μηχανισμοί και των μετόχων και του εσωτερικού κανονισμού της κάθε τράπεζας- αλλά όλο αυτό το μαύρο χρήμα ή αυτό που προσπαθούν αυτές οι νομοθεσίες να πιάσουν, να το παρακολουθήσουν, να το φορολογήσουν –πιθανόν μόνο να το φορολογήσουν και να μην ασκήσουν και διώξεις, γιατί μπορεί να μη χρειασθεί να ασκήσουν και διώξεις- το φορολογικό έσοδο, είναι μια φορολογητέα ύλη, η οποία διαφεύγει.

Στην πρώτη ανάλυση που έδωσα, τα 21,5 τρισεκατομμύρια δολάρια παγκοσμίως είναι μια φορολογητέα ύλη που διαφεύγει. Γι’ αυτό και γίνονται οι μελέτες, γι’ αυτό και προσπαθούσαν και προσπαθούν να εντοπίσουν πού βρίσκονται τα χρήματα, έτσι ώστε δυνητικά να τα φορολογήσουν, ή φέρουν ένα μεγάλο κομμάτι τους μέσα στο σύστημα.

Πάμε τώρα να εξηγήσουμε γιατί οι τράπεζες κρύβουν επιμελώς –γιατί είναι και η δουλειά τους αυτή, χωρίς να παρανομούν, γιατί όλα αυτά είναι νόμιμα, δεν είναι παράνομα- τα στοιχεία των πελατών τους και γιατί έχουν διαφορετική μεταχείριση από χώρα σε χώρα.

Σκεφθείτε ένα απλό παράδειγμα, το οποίο όμως είναι πολύ δεικτικό: Το Λουξεμβούργο το 2014 είχε στις foreign direct investments, δηλαδή στις ξένες επενδύσεις -που πλήττεται η Ελλάδα- 6.000% αύξηση από τον προηγούμενο χρόνο, το Λουξεμβούργο το οποίο εκτός από τα ορυχεία μετάλλου -εξ όσων γνωρίζω- και την ξυλεία, δεν έχει να παραγάγει κάτι άλλο. Έχει ένα χρέος προς ΑΕΠ 1.200%.

Γιατί πηγαίνουν τα λεφτά στο Λουξεμβούργο; Είναι πάρα πολύ απλό. Γιατί το νομικό σύστημα του Λουξεμβούργου, το οποίο βοηθά το χρηματοπιστωτικό, έχει δώσει το περιθώριο να γίνονται επενδύσεις κεφαλαίου, δηλαδή να μεταφέρονται χρήματα, κεφάλαια, πλούτος με χαμηλή ή μηδενική φορολογία βάσει ενός νόμου του 1929, που δεν έχει να κάνει τώρα.

Φανταστείτε όσον αφορά το Λουξεμβούργο, η ίδια η Ευρωπαϊκή Ένωση να έλεγε: «Μπορεί και η Ελλάδα να γίνει φορολογικός παράδεισος». Και είναι και ένα από τα ζητήματα που έθεσα σήμερα στους συναδέλφους. Γιατί δεν μπορεί η Πορτογαλία; Γιατί δεν μπορεί η Μάλτα; Γιατί δεν μπορεί η Ιταλία ή η Πορτογαλία που έχει πληγεί, η Γαλλία; Η Ολλανδία είναι φορολογικός παράδεισος. Η Isle of Man είναι φορολογικός παράδεισος. Tο Σαν Μαρίνο είναι φορολογικός παράδεισος. H Γερμανία έχει φορολογικούς παραδείσους. Tο Μονακό είναι φορολογικός παράδεισος. Το Βατικανό είναι φορολογικός παράδεισος. Στα σύνορα Ελβετίας-Ιταλίας υπάρχουν φορολογικοί παράδεισοι, στη λίμνη Κόμο και γύρω-γύρω. Παντού υπάρχουν φορολογικοί παράδεισοι. Στην Ελβετία, στο Λιχτενστάιν.

Γιατί δεν μπορεί η Ελλάδα; Γιατί δεν μπορεί να επιλέξει μέσα στην Ευρωπαϊκή Ένωση κάποιος να είναι φορολογικός παράδεισος; Τι σημαίνει αυτό; Ότι θα δώσω χαμηλή φορολογία σε κάποιον που θα μεταφέρει τα κεφάλαιά μου εδώ. Και ποιο είναι το κίνητρο; Να έρθουν οι καταθέσεις. Γιατί, όπως καταλήξαμε και καταλήγουμε και σε σχέση με αυτό το νομοσχέδιο, το ζητούμενο είναι οι καταθέσεις στις τράπεζες. Το ζητούμενο, το άλφα και το ωμέγα σε όλη αυτή την εξίσωση την κοινωνικοοικονομικοπολιτική, είναι οι καταθέσεις στις τράπεζες. Οι δικιές μας φύγανε. Έφυγαν από μας και πήγαν στη Γερμανία. Εσείς στη Γερμανία ρωτήσατε τους Έλληνες πού τα βρήκατε και τα στέλνετε στην Deutsche Bank ή στην Commerce Bank ή στην Hype of the Race Bank; Όχι, τα δεχθήκατε γιατί θέλατε καταθέσεις.

Εάν ζητήσω πίσω εγώ όλα τα λεφτά από τις μίζες, από την Ελβετία, είναι ή δεν είναι bank rang σε μια τράπεζα μεγάλη που μπορεί να έχει 500 εκατομμύρια μίζες ελληνικές; Είναι μια ανάληψη 500 εκατομμυρίων. Θα δεχθεί η τράπεζα να σου γυρίσει τα χρήματα που είναι παράνομα μεταφερόμενα εκεί;

Όλες αυτές οι νομοθεσίες είναι μια πάρα, πάρα πολύ καλή αρχή για να ξεκινήσει μια συζήτηση. Χρειάζεται ισονομία, ισότητα και διαφάνεια.

Δεν μπορεί αυτή τη στιγμή στην Ευρώπη -όσες νομοθεσίες και να κάνουμε, που είναι πάρα πολύ λογικές και πρέπει να ενσωματωθούν σε όλα τα δίκαια- να υπάρχουν χίλια παράθυρα και διαφορετικός τρόπος αντιμετώπισης φορολογικών συστημάτων σε δεκαεφτά χώρες του ευρώ ή δεκαεννιά στις είκοσι οκτώ ή τριάντα που θα γίνουν στην Ευρωπαϊκή Ένωση.

Κλείνοντας να σας ρωτήσω: Γιατί, παραδείγματος χάριν, η Ιρλανδία μπορεί εδώ και τρεις μήνες να έχει δική της πρωτοβουλία, ενώ είναι στα μνημόνια, να έχει φορολογία 6,25% στη διαχείριση πατέντας, δηλαδή της πνευματικής ιδιοκτησίας; Σου λέει δηλαδή: «Φέρε μου το brand σου, που λέγεται «οτιδήποτε», να το φορολογήσω με 6,25%» και αυτό μέσα στην Ευρωζώνη, μέσα στα μνημόνια. Και γιατί λέω δεν το έχει η Ελλάδα ή η Γαλλία; Λέω εσείς οι Γάλλοι το δέχεστε; Γιατί να μην έρθουν οι πατέντες να φορολογηθούν στη Γαλλία ή στην Ελλάδα; Γιατί αν φορολογηθούν οι πατέντες στη Γαλλία και στην Ελλάδα, θα αυξηθούν οι καταθέσεις,…

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένε, σας παρακαλώ. Ολοκληρώστε.

**ΔΗΜΗΤΡΙΟΣ ΚΑΜΜΕΝΟΣ:** Τελειώνω, κύριε Πρόεδρε.

…θα εξυγιανθεί το τραπεζικό σύστημα, θα φτιάξουμε NPL, θα μειωθεί η εξάρτησή μας από την Ευρωζώνη, θα έχουμε υγιές χρήμα να δώσουμε δάνεια και πιστωτική επέκταση και θα γίνουν δέκα φορολογικές επενδύσεις.

Όλο αυτό είναι μια τεράστια ανισότητα. Είναι ένα πολύ καλό βήμα αυτό που γίνεται, αλλά υπάρχει πάρα πάρα πολύ δουλειά που πρέπει να γίνει και στην Ευρώπη και στα Υπουργεία Οικονομικών και στο κέντρο αποφάσεων στην Ευρωπαϊκή Κεντρική Τράπεζα.

Καταθέτω τον τελευταίο πίνακα, που είναι εκπληκτικός. Στο ξέπλυμα χρήματος το 2015 πρώτο είναι το Λουξεμβούργο, δεύτερη η Γερμανία, τρίτη η Ιταλία. Η Ελλάδα δεν υπάρχει πουθενά και είναι επίσημα χαρτιά. Αναφέρονται στο ξέπλυμα χρήματος στην Ευρώπη.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Εδώ δεν έχουμε δικό μας. Θα ξεπλύνουμε άλλο;

**ΔΗΜΗΤΡΙΟΣ ΚΑΜΜΕΝΟΣ:** Έχουμε πλυντήρια!

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε κι εμείς.

Τον λόγο έχει ο τελευταίος ειδικός αγορητής, ο νέος συνάδελφος από την Ένωση Κεντρώων κ. Γεώργιος Κατσιαντώνης.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα τελευταία χρόνια είμαστε μπροστά σε μια πολύ σημαντική πρόκληση. Τα αυστηρώς οριοθετημένα εθνικά οικονομικά περιβάλλοντα τείνουν να εξαφανιστούν. Όταν μιλάμε για οικονομία, η διεθνοποίηση αποτελεί πλέον όρο αναπόσπαστο. Η συνδρομή των νέων τεχνολογιών και των νέων μέσων επικοινωνίας και ανταλλαγής πληροφοριών είναι καθοριστική. Οι άνθρωποι της αγοράς έχουν εξοικειωθεί πλέον με αυτό το νέο πλαίσιο λειτουργίας, τουλάχιστον στον δυτικό κόσμο. Αλλού μπορεί να βρίσκεται η έδρα μιας εταιρείας, αλλού η δραστηριοποίησή της, αλλού οι καταθέσεις της και αλλού ο ιδιοκτήτης της.

Στην πράξη δηλαδή ένας φορολογικός κάτοικος Ελλάδας μπορεί να κάνει έναρξη εταιρείας στην Κύπρο, να παρέχει υπηρεσίες στην Αμερική και να αποταμιεύει το φορολογημένο εισόδημά του σε μετρητά σε οποιαδήποτε τράπεζα του κόσμου. Μπορεί πλέον να αγοράζει μετοχές οποιασδήποτε εταιρείας στο κόσμο, να συμμετέχει ενεργά και επενδυτικά σε οποιοδήποτε επιχειρηματικό σχήμα.

Το τρέχον νομοσχέδιο, όπως το συζητήσαμε και στην Επιτροπή Οικονομικών Υποθέσεων, είναι ένα εξαιρετικό εργαλείο, το οποίο όμως φοβούμαστε μήπως καταλήξει σε λάθος χέρια ή σε εσφαλμένη χρήση. Αυτό, λοιπόν, το εργαλείο της αυτόματης ανταλλαγής πληροφοριών έχει ήδη κριθεί πολύ σημαντικό μέσο στην προσπάθεια καταπολέμησης της διασυνοριακής φορολογικής απάτης και φοροδιαφυγής.

Η σημαντικότητά του αυτή μάλιστα αποδείχθηκε σε διεθνές επίπεδο στις ομάδες G20 και G8. Μάλιστα, ο Οργανισμός Οικονομικής Συνεργασίας και Ανάπτυξης έλαβε εντολή από την ομάδα G20 να διαμορφώσει ένα ενιαίο παγκόσμιο πρότυπο για την αυτόματη ανταλλαγή φορολογικών πληροφοριών.

Η Ένωση Κεντρώων στρατηγικά τίθεται υπέρ της υιοθέτησης εργαλείων και χρήσιμων νομοθετικών παρεμβάσεων της Ευρώπης και του δυτικού κόσμου εν γένει. Πάντα θα μας βρίσκετε αντίθετους στην καθυστέρηση και την κωλυσιεργία υιοθέτησης τέτοιων αποφάσεων. Οφείλουμε πάντοτε να προχωρούμε στην άμεση και αποτελεσματική εναρμόνισή τους στα εθνικά μας δεδομένα.

Η αυτόματη ανταλλαγή πληροφοριακών δεδομένων και λοιπών και οι όποιες ευκολίες υπάγονται σε αυτήν, μπορεί να οδηγήσει στην εκδήλωση ορισμένων κινδύνων για την ελεύθερη αγορά. Ναι μεν σε φορολογικό επίπεδο η χώρα μας προβλέπεται να ωφεληθεί, αλλά ταυτόχρονα μπορεί να αποτελέσει μοχλό πίεσης και εκβιασμών σε συγκεκριμένους κύκλους συμφερόντων.

Όπως ήδη σημειώσαμε με εμφατικό τρόπο στην Επιτροπή Οικονομικών Υποθέσεων, αν δεν γίνει σωστή χρήση του εργαλείου από τους υπεύθυνους της χώρας μας, τότε ένας νέος κύκλος διαφθοράς και διαπλοκής θα ανθίσει. Και μάλιστα πολύ πιο έντονος και εκβιαστικός.

Οι ερωτήσεις που θέσαμε στην επιτροπή και θέτουμε και επί του παρόντος στην Ολομέλεια είναι οι εξής:

Πώς θα επιλέξουμε τα πρόσωπα που θα έχουν πρόσβαση σε αυτά τα πληροφοριακά δεδομένα; Πώς θα είμαστε σίγουροι ότι τα πρόσωπα αυτά θα είναι ανεπηρέαστα από πολιτικά και κομματικά συμφέροντα;

Πώς θα γνωρίζουμε ότι θα είναι τόσο σωστοί και τίμιοι, ώστε το μόνο που θα τους νοιάζει θα είναι το συμφέρον της χώρας τους κι όχι κάποιο συμφέρον είτε των ίδιων είτε των πολιτικών προϊσταμένων τους; Αρκεί να έχουμε εμπιστοσύνη σε έναν παντοδύναμο Υπουργό για την υγεία, που θα διέπει την κρατική μηχανή και τα στελέχη της; Πώς μπορεί επί της πράξεως να αξιολογηθεί και η μηχανή αυτή αλλά και τα στελέχη της;

Πέρα απ’ αυτό, οφείλουμε να επισημάνουμε και το εξής: Όταν με το καλό ξεκινήσουμε την εφαρμογή εμπράκτως, τα δηλούντα χρηματοπιστωτικά ιδρύματα καθώς και οι αποστέλλουσες και αποδέκτριες χώρες υποχρεούνται να διατηρούν τις πληροφορίες μόνο για ορισμένο χρονικό διάστημα. Το χρονικό αυτό διάστημα θα είναι αρκετό για την εκπλήρωση των σκοπών που δηλώνονται ρητά και στο νομοσχέδιο και στην αιτιολογική του έκθεση. Δεν είμαστε σίγουροι εάν έχουμε τελικώς καταλήξει για το συγκεκριμένο χρονικό εύρος. Υπάρχει επαρκής κάλυψη από την εθνική νομοθεσία ή χρειάζονται περαιτέρω παρεμβάσεις;

Η υπερψήφιση του τρέχοντος νομοσχεδίου, όμως, από εμάς δεν σημαίνει ότι δίνουμε λευκή επιταγή στους κυβερνητικούς παράγοντες και στον κρατικό μηχανισμό να αλώσει την ιδιωτική οικονομία, κυνηγώντας εξιλαστήρια θύματα. Οι Έλληνες που έχουν επιχειρηματική δραστηριότητα στο εξωτερικό δεν σημαίνει ότι είναι και φοροφυγάδες. Δεν είναι η φοροδιαφυγή το μόνο κίνητρο διεθνούς επιχειρηματικότητας και σαφώς δεν είναι απατεώνας ο Έλληνας που επιχειρεί στο εξωτερικό. Εδώ ακριβώς βρίσκεται το ευαίσθητο σημείο.

Οφείλουμε ως υπεύθυνοι νομοθέτες από τη μία να ενθαρρύνουμε την επιχειρηματική εξωστρέφεια και από την άλλη να καταπολεμήσουμε τη φοροδιαφυγή. Αν, όμως, θεωρήσουμε de facto φοροφυγά εκείνον που επιχειρεί στο εξωτερικό, τότε όχι μόνο δεν θα δούμε εισροή συναλλάγματος αλλά θα τον αναγκάσουμε να γίνει φορολογικός κάτοικος άλλης χώρας. Έχουν πλέον απλοποιηθεί οι διαδικασίες σε αρκετές χώρες και κάτι τέτοιο πλέον είναι εφικτό.

Αντί, λοιπόν, να επιδιώκουμε έναν ολοένα και μεγαλύτερο καταστατικό χαρακτήρα στις νομοθετικές μας προβλέψεις, εμείς ποντάρουμε περισσότερο στην πρόληψη. Να δώσουμε κίνητρα να ανοίξουν εδώ εταιρείες, να μην χρειάζεται ο Έλληνας να ψάχνει ευνοϊκότερα νομικά, λογιστικά και φορολογικά περιβάλλοντα στο εξωτερικό. Κάτι τέτοιο σαφώς είναι δύσκολο με την κατάσταση στην οποία έχει περιέλθει η χώρα μας.

Οι τράπεζες, σύμφωνα με δηλώσεις της κ. Κατσέλη στην Επιτροπή Οικονομικών, θα επανέλθουν στην κανονικότητα μετά από δύο με τρία χρόνια από τώρα. Η φορολογία ολοένα και αυξάνεται, τα ασφαλιστικά κόστη επίσης. Το φορολογικό μας σύστημα αντί να απλοποιείται, γίνεται συνεχώς όλο και πιο πολύπλοκο. Ακόμα και κάποιος ξένος επενδυτής για να έρθει να επενδύσει στη χώρα μας, ψάχνει να βρει κάποιον εγχώριο συνέταιρο που να ξέρει από τη νομοθετική, φορολογική και λογιστική πραγματικότητα της Ελλάδας. Έχουμε πάρα πολλές ιδιομορφίες και παθογένειες, οι οποίες στο μυαλό για παράδειγμα ενός μέσου Ευρωπαίου ή Αμερικανού πολίτη φαίνονται απίστευτες.

Όπως είπα και προηγουμένως, η Ένωση Κεντρώων αντιτίθεται στις καθυστερήσεις και κωλυσιεργίες σας, σχετικά με την εναρμόνιση στα διεθνή στάνταρ.

Με τροπολογία που κατατέθηκε στο παρόν νομοσχέδιο μετατίθεται για την 1-10-2016 η έναρξη εφαρμογής συγκεκριμένων διατάξεων του Πτωχευτικού Κώδικα, σχετικά με την άσκηση από τον διαχειριστή αφερεγγυότητας. Σημειώνω ότι βάσει μνημονίου έπρεπε να είχε αλλάξει ο Πτωχευτικός Κώδικας μέχρι την 1-1-2016.

Με άλλη τροπολογία προβλέπεται ότι έως τον Μάιο του 2016 θα ισχύει το μέτρο της απόσυρσης των αυτοκινήτων. Όπως προβλέπεται, θα ισχύουν νέα ποσοστά απαλλαγής από το τέλος ταξινόμησης για τα καινούργια επιβατικά αυτοκίνητα. Η συγκεκριμένη τροπολογία ομολογουμένως διευθετεί το πρόβλημα που είχε παρουσιαστεί με τον εκτελωνισμό νέων αυτοκινήτων και διευκολύνει χιλιάδες φορολογουμένους, δίνοντάς τους επιπλέον κίνητρα στην αντικατάσταση των παλαιών οχημάτων τους με νέα αυτοκίνητα καινούργιας τεχνολογίας και πιο οικονομικά. Αυτό δεν έχει να κάνει μόνο με το οικονομικό σκέλος της υπόθεσης. Έχει να κάνει με τη γενικότερη περιβαλλοντική ευαισθητοποίηση όλων μας. Η αύξηση χρήσης των αυτοκινήτων στο κέντρο των πόλεων επιβαρύνει σημαντικά την πόλη -υπό περιβαλλοντολογικούς όρους.

Η περιβαλλοντική μας ευαισθητοποίηση είναι διάχυτη και στις προγραμματικές μας θέσεις και στις εκάστοτε τοποθετήσεις των στελεχών μας. Επομένως, όταν κάνουμε λόγο για αυτοκίνητα, δεν πρέπει να αποτελούν μοναδικό νομοθετικό μας κίνητρο τα φορολογικά έσοδα που θα εισέλθουν στα δημόσια ταμεία. Το περιβάλλον, αγαπητοί συνάδελφοι, προηγείται και της οικονομίας και των λοιπών μας δραστηριοτήτων. Γι’ αυτό και πρέπει να ενθαρρύνουμε και τους πολίτες με κίνητρα, όπως και το παρόν, να αντικαταστήσουν τα παλαιότερα αυτοκίνητά τους με νέα, τα οποία έχουν αντιρρυπαντική τεχνολογία.

Κλείνοντας θα ήθελα να τονίσω για άλλη μια φορά ότι η Ένωση Κεντρώων δεν είναι κόμμα καταγγελίας. Εισήλθαμε στο Κοινοβούλιο και στην κεντρική πολιτική σκηνή για να δώσουμε λύσεις, όχι για να παίξουμε με τις εντυπώσεις. Γι’ αυτό και ψηφίζουμε οτιδήποτε κρίνουμε θετικό για την ομαλή πορεία της χώρας. Μια πορεία που θα βρίσκεται πάντοτε στο πλαίσιο της Ευρωπαϊκής Ένωσης και των αξιόπιστων θεσμών της Δύσης.

Κυρίες και κύριοι, το συμφέρον της χώρας μας, εφόσον σκεφτούμε τα πράγματα ορθολογικά και με σύνεση, βρίσκετε στην απρόσκοπτη συνεργασία μας με την Ευρώπη και τον σύγχρονο δυτικό κόσμο. Στηρίζουμε το παρόν νομοσχέδιο και επί της αρχής και επί των άρθρων.

Σας ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ για τη συντομία του χρόνου, κύριε Κατσιαντώνη.

Θα προχωρήσουμε με τους δύο συναδέλφους. Επειδή είναι δύο, δεν θα μειωθεί ο χρόνος τους. Θα έχετε από επτά λεπτά.

Κύριε Δημαρά, έχετε τον λόγο.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο γίνεται ενσωμάτωση στο Εθνικό Δίκαιο των οδηγιών 2014/107 και 2015/121 ως και 2013/61. Το νομοσχέδιο δίνει δυνατότητες με την αυτόματη ανταλλαγή πληροφοριών και είναι σημαντικό για να καταπολεμηθεί η διασυνοριακή φορολογική απάτη και η φοροδιαφυγή.

Η φοροδιαφυγή έχει πάρει μεγάλη έκταση στη χώρα μας και είναι μία από τις πληγές της κακοδαιμονίας στην οικονομία της χώρας. Προφανώς το νομοσχέδιο θα διευκολύνει στον περιορισμό της φοροδιαφυγής, αλλά δεν αρκεί. Εκτός τούτου, έχουμε ανάγκη από καλούς φορολογικούς μηχανισμούς αλλά και καλά εκπαιδευμένο προσωπικό. Χρειάζεται, όμως, και συνευθύνη των Ελλήνων πολιτών. Πρέπει να κατανοήσει ο κάθε πολίτης ότι όταν ανέχεται τη φοροδιαφυγή του γείτονα, δεν ζημιώνεται μόνο το κράτος, εμμέσως αφορά και τον ίδιο. Πιστέψαμε ως Έλληνες ότι με το να ασχολούμαστε μόνο με τα του οίκου μας και όχι με το δημόσιο συμφέρον, προστατεύουμε το δικό μας συμφέρον. Και «άσε τον κόσμο να καίγεται». Δεν είναι όμως, έτσι. Τώρα πληρώνουμε αυτή την αδιαφορία για την παρανομία του γείτονα συμπολίτη. Βέβαια, η μεγάλη κλοπή του δημόσιου χρήματος γίνεται με φορολογικά τεχνάσματα μεγάλων κερδοσκόπων, που εκμεταλλεύονται και τους εργαζόμενους, αλλά και τον τόπο, με την αποφυγή πληρωμής των φόρων.

Η Κυβέρνηση ΣΥΡΙΖΑ και συνεργατών -εγώ λέω ΑΝΕΛ, αλλά και Οικολόγων Πράσινων, από εκεί που προέρχομαι- έχει την υποχρέωση απέναντι στον ελληνικό λαό να κάνει τομές στο φορολογικό σύστημα. Η βασική αρχή είναι το δίκαιο φορολογικό σύστημα, που θα οδηγεί σε συνεκτική κοινωνία αλλά και βιώσιμη οικονομία. Διά τούτο, το φορολογικό σύστημα πρέπει να παίρνει λίγα από τους αδύναμους αλλά πολλά από τους πλούσιους.

Είναι, λοιπόν, ένας τρόπος ανακατανομής του πλούτου και στήριξης των αδυνάτων. Και γίνεται στήριξη, όταν έχουμε φόρους για καλά νοσοκομεία, για καλά σχολεία, για καλά πανεπιστήμια, για ασφάλεια. Η δίκαιη φορολογία γίνεται, πρώτον, με προοδευτικότητα των συντελεστών της φορολογίας, με πολλές κλίμακες, γιατί τώρα ξέρουμε ότι υπάρχουν λίγες κλίμακες ή ακόμα από δημοσιεύματα ότι θα υπάρχουν τρεις-τέσσερις κλίμακες. Βέβαια, ο Υπουργός σε μια προηγούμενη συζήτηση που κάναμε στην επιτροπή, είπε ότι για τα φυσικά πρόσωπα θα υλοποιηθεί αυτό που λέω, γιατί θέλουμε πολλές φορολογικές κλίμακες, πολλούς συντελεστές, 5%, 10%, 15%, 20%. Μπορεί να έχουμε δέκα συντελεστές, να φθάνουμε στο 50%, ίσως και παραπάνω, για τα μεγάλα εισοδήματα των φυσικών προσώπων. Γιατί, όταν φορολογούμε τον μεγάλο πλούτο, δεν πάει στην κατανάλωση. Να δίνουμε, όμως, κίνητρα στα χρήματα που πάνε στις επενδύσεις.

Χρειάζεται ειδική μεταχείριση στις μικρές επιχειρήσεις. Η άποψή μου είναι ότι οι φορολογικοί συντελεστές των ομορρύθμων εταιρειών πρέπει να είναι πολύ μικρότεροί από τους αντίστοιχους των Α.Ε.. Στις Ο.Ε. ο επαγγελματίας συμμετέχει με την ευθύνη και τον κίνδυνο να χάσει την προσωπική του περιουσία, ενώ ξέρουμε ότι στις Α.Ε. πολλές φορές, επειδή οι κανόνες είναι διαφορετικοί, επιτρέπουν σε αετονύχηδες να κάνουν παιχνίδια, με σκόπιμες πτωχεύσεις σε βάρος εργαζομένων, προμηθευτών, αλλά και του δημοσίου. Πολλές φορές αυτές γίνονται, όταν εκτελούν δημόσια έργα. Το κράτος έχει την ανάγκη να τελειώσει το έργο και αυτοί, με σκόπιμες πτωχεύσεις πολλές φορές, φέρνουν σε αδιέξοδο το κράτος.

Τρίτον, το φορολογικό σύστημα να επιβραβεύει εκείνους που βάζουν τα χρήματά τους για να γίνουν παραγωγικές επενδύσεις και να δημιουργούν μόνιμες θέσεις εργασίας και να αποτρέπει την πολυτελή και ρυπογόνα κατανάλωση. Ήταν πολύ σωστή η παρατήρηση του νέου συναδέλφου από την Ένωση Κεντρώων ότι η φορολογία πρέπει να διευκολύνει αυτούς που προστατεύουν το περιβάλλον και να βάζει αντικίνητρα γι’ αυτούς που καταστρέφουν το περιβάλλον.

Η φορολογία πρέπει να δίνει κίνητρα στους νέους, που κάνουν προσπάθειες δημιουργώντας νέες επιχειρήσεις, δηλαδή να μη φορολογούνται τα πέντε πρώτα χρόνια οι νέοι που δημιουργούν, είτε κοινωνικές επιχειρήσεις ή άλλες μορφές παραγωγικών συνεργασιών.

Τέταρτον, στην πρωινή κοινή συνεδρίαση των Επιτροπών Ευρωπαϊκών Υποθέσεων και Οικονομικών με τους Ευρωπαίους Ευρωβουλευτές, ένας άλλος συνάδελφος κι εγώ τονίσαμε το πόσο σημαντικό είναι να πολεμηθούν σε ευρωπαϊκό επίπεδο οι φορολογικοί παράδεισοι. Αυτό σε συνδυασμό με τις offshore εταιρείες ξέρουμε ότι είναι η μεγαλύτερη πληγή της φοροδιαφυγής στη χώρα μας.

Πέμπτον, ο εκπατρισμός των εταιρειών για φορολογικούς λόγους. Εδώ, κύριε Υπουργέ, κάτι πρέπει να κάνουμε. Όταν ο φορολογικός συντελεστής στις γειτονικές μας χώρες είναι 10% για τις επιχειρήσεις, όταν στην Κύπρο είναι 12,5%, πρέπει να βρούμε τρόπο να αποτρέψουμε αυτόν τον εκπατρισμό των εταιρειών σε άλλες χώρες. Πρέπει να πάρουμε πρωτοβουλία για ενιαίο φορολογικό συντελεστή στην Ευρωπαϊκή Ένωση -και βέβαια, εννοώ μόνο για τις εταιρείες, όχι για τα φυσικά πρόσωπα- αλλά και ειδικά μέτρα με όρους και περιορισμούς στη χώρα μας, για να αποτρέπεται αυτό το φαινόμενο.

Νομίζω ότι η Κυβέρνηση, με τον νέο «αέρα» που έχει, μπορεί να κάνει τομές στο φορολογικό σύστημα και άλλες τομές στην οικονομία, για να προχωρήσουμε όπως πρέπει, ώστε να αλλάξουμε αυτή τη χώρα.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εμείς σας ευχαριστούμε, κύριε συνάδελφε.

Τον λόγο έχει η κ. Αικατερίνη Παπακώστα-Σιδηροπούλου.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι της κυβερνητικής πλειοψηφίας και κύριε Υπουργέ, που εκπροσωπείτε την Κυβέρνηση, με αφορμή τη νομοθετική πρωτοβουλία, την οποία συζητάμε σήμερα στην Εθνική μας Αντιπροσωπεία, στις προτεραιότητές σας, δυστυχώς, δεν είναι η επίλυση των πραγματικών προβλημάτων της ελληνικής κοινωνίας αλλά η δημιουργία εντυπώσεων. Αυτό δεν αποδεικνύεται μόνο από τη σημερινή νομοθετική σας πρωτοβουλία. Αποδεικνύεται και από την προχθεσινή βραδιά με τη συνεδρίαση της Βουλής επί πάρα πολλές ώρες, όπου το μόνο το οποίο τελικά επιχειρήθηκε ήταν η άγρα εντυπώσεων και επιβεβαιώθηκε η παντελής απουσία της πολιτικής.

Άρα, λοιπόν, πλέον φέρεστε και είστε κοινοί υποκριτές, κύριοι της Κυβέρνησης. Θα το αιτιολογήσω αυτό. Όταν κάποιος ασκεί κριτική, θα πρέπει να την τεκμηριώνει και φέρει και το βάρος της αποδείξεως αυτών που λέει. Πριν το αιτιολογήσω, λοιπόν, θα σας πω μια φράση για την υποκρισία στην πολιτική, την οποία είχε πει ο Λένιν. Ο Λένιν, λοιπόν, είχε πει ότι η εντιμότητα είναι συνέπεια της δύναμης, ενώ η υποκρισία είναι συνέπεια της αδυναμίας.

Άρα, λοιπόν, κύριοι της Κυβέρνησης, καθημερινά αποδεικνύεται περίτρανα ότι πολιτικά είστε αδύναμοι, διότι δεν έχετε πολιτική. Πώς αιτιολογείται αυτό; Παριστάνετε ότι ενδιαφέρεστε για τα προβλήματα των πολιτών, όμως στην πραγματικότητα μετακυλίετε διαρκώς την επίλυσή τους προς τα πίσω, μη αντιλαμβανόμενοι την ευθύνη της πολιτικής επίλυσης, διότι απλώς δεν έχετε πολιτική.

Αιτιολογώ, λοιπόν, την έννοια της υποκρισίας στην πολιτική σας, βλέποντας το προφίλ της νομοθετικής σας πρωτοβουλίας.

Σε τι συνίσταται αυτή η νομοθετική πρωτοβουλία; Συνίσταται στην προσαρμογή της ελληνικής νομοθεσίας και, άρα, στην ενσωμάτωση σε αυτή οδηγιών της Ευρωπαϊκής Ένωσης.

Για να δούμε τώρα για λίγο τι σημαίνει αυτό για εσάς, τη σημερινή Κυβέρνηση, με τη σύνθεσή της, όπως αυτή είναι γνωστή στην ελληνική κοινωνία.

Αγαπητοί φίλοι Υπουργοί και αγαπητοί συνάδελφοι της κυβερνητικής πλειοψηφίας, αυτό σημαίνει ότι για μια ακόμη φορά η Κυβέρνηση εισηγείται νομοσχέδια, τα οποία η ίδια, ως αξιωματική αντιπολίτευση, είχε επικρίνει, είχε απορρίψει, είχε καταψηφίσει. Δηλαδή, και με τους δύο ρόλους σας –γι’ αυτό σας αποκάλεσα υποκριτές- ζημιώσατε τη χώρα.

Με τον θεσμικό σας ρόλο, ως αξιωματική αντιπολίτευση, απορρίπτατε, καταψηφίζατε και, άρα, ζημιώνατε τη χώρα. Στην προκειμένη περίπτωση, με τον θεσμικό σας ρόλο ως Κυβέρνηση της χώρας, έτσι όπως ο ελληνικός λαός έκρινε ότι πρέπει να είστε, ζημιώνετε, διότι καθυστερείτε την ενσωμάτωση των οδηγιών και άρα, με την καθυστέρηση, με την υστέρηση την οποία δημιουργείτε, χάνονται έσοδα, υπάρχει βλάβη του ελληνικού δημοσίου συμφέροντος και αργούν να επιλυθούν τα προβλήματα των πολιτών, πράγμα το οποίο, επίσης, δεν ωφελεί την ελληνική κοινωνία. Άρα και με τους δύο σας ρόλους είστε ζημιογόνοι.

Η υποκρισία, όμως, παραμένει στην πολιτική σας. Καμώνεσθε ότι είστε ζηλωτές και ότι σπεύδετε να λύσετε τα προβλήματα του ελληνικού λαού. Ματαίως, όμως. Ουδείς σας πιστεύει, διότι η πρακτική –δηλαδή, η πολιτική σας- σας διαψεύδει.

Ακούστε τώρα λίγο ποιο είναι το προφίλ της νομοθετικής πρωτοβουλίας: Πολιτικές της Ευρωπαϊκής Ένωσης και οδηγίες, οι οποίες καταψηφίζονταν σωρηδόν, κατ’ επάγγελμα και κατ’ εξακολούθηση, από τον ΣΥΡΙΖΑ ως αξιωματική αντιπολίτευση, σήμερα εξελίσσονται και επανέρχονται σε μορφή τροποποιημένων οδηγιών.

Το συγκεκριμένο κόμμα, ο ΣΥΡΙΖΑ, μαζί με τους κυβερνητικούς συνεταίρους του, έχει αναλάβει τη διακυβέρνηση της χώρας και ανακαλύπτει τον ρεαλιστικό κόσμο της πολιτικής και ότι η Ευρωπαϊκή Ένωση λειτουργεί με κανόνες, τους οποίους πρέπει να ενσωματώσει και τους εισηγείται τώρα ως Κυβέρνηση στο εθνικό μας θεσμικό οπλοστάσιο.

Πρέπει, λοιπόν, να σας πω ότι μια απ’ αυτές τις οδηγίες είναι η συνεργασία των κρατών-μελών –πολύ σημαντική- στην ανταλλαγή πληροφοριών, ώστε να αντιμετωπιστεί η φοροαποφυγή, η φοροδιαφυγή, η οποία, όμως, επί ημερών αξιωματικής αντιπολίτευσης ΣΥΡΙΖΑ αποτελούσε ταμπού και ήταν αδύνατον να ψηφιστεί. Ξέρετε με ποιο επιχείρημα, κύριοι της Κυβέρνησης και κύριοι της κυβερνητικής πλειοψηφίας; Ήταν αδύνατον να ψηφιστεί, διότι είχε μεγάλη ευαισθησία ο ΣΥΡΙΖΑ στα θέματα των προσωπικών δεδομένων.

Σήμερα, κανονικά, όλη η Κοινοβουλευτική Ομάδα του ΣΥΡΙΖΑ θα έπρεπε να είναι εδώ παρούσα και ένας-ένας Βουλευτής, με τη σειρά του, σε όλη την επικράτεια, όπως εξέλεξε τους Βουλευτές του ως πρώτο κόμμα στις τελευταίες εκλογές, θα έπρεπε να απολογείται εδώ και να λέει: «Έκανα λάθος, όταν ήμουν στην αξιωματική αντιπολίτευση, που καταψήφιζα και απέρριπτα οδηγίες, τις οποίες εισηγούμαι σήμερα, διά της Κυβερνήσεώς μου, και υπερψηφίζω διά της απουσίας μου, ως κυβερνητική πλειοψηφία, διότι ζημίωσα τον τόπο». Ουδείς! Λίγοι είναι οι γενναίοι εδώ, οι οποίοι δεν μίλησαν κιόλας. Ένας μόνο ετόλμησε.

Σας λέω, λοιπόν, ένα άλλο κραυγαλέο. Ο ΣΥΡΙΖΑ κάποτε δεν μπόρεσε να ταχθεί –λέει- υπέρ της συμφωνίας των χωρών του ΟΟΣΑ για τη συνεργασία σε οικονομικό και φορολογικό επίπεδο. Σήμερα, όμως, την ενσωματώνει και καλώς κάνει.

Σας λέω, όμως, και κάτι άλλο για τον ΟΟΣΑ. Δεν διαβάζετε εκεί, το οικονομικό επιτελείο, ότι είμαστε πρωταθλητές –παγκόσμιοι πρωταθλητές!- σε ποσοστό κρατήσεων επί των μισθών των εργαζομένων -όσοι είναι εργαζόμενοι ακόμη στη χώρα- και δεν μελετάτε εκεί στην Κυβέρνηση ότι τα 6 στα 10 ευρώ του εργαζομένου -είναι στοιχεία του ΟΟΣΑ, τα οποία και δημοσιεύει- πηγαίνουν σε φόρους και σε εισφορές; Δηλαδή, ένας εργαζόμενος με δύο παιδιά πρέπει να σας πω ότι καταναλώνει το 43,4% του μισθού του σε φόρους και σε εισφορές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Άρα, κύριε Πρόεδρε, -και θα κλείσω με αυτό- θα προσχωρήσω θετικά στην εισήγηση του εισηγητή μας, εκ μέρους της Νέας Δημοκρατίας. Θα πω ότι υπάρχει ένα δεύτερο πρόβλημα, το οποίο θέλω να αναδείξω στην Εθνική Αντιπροσωπεία.

Δεν φτάνει μόνο να ενσωματώνεις οδηγίες της Ευρωπαϊκής Ένωσης υπό πίεση, με καθυστέρηση, χάνοντας έσοδα και δημιουργώντας βλάβη καθημερινά όσο υστερείς. Έστω και καθυστερημένα, το φέρατε. Πρέπει να τα διασφαλίσετε. Και το ερώτημα που θέτω προς τους Υπουργούς, τους καθ’ ύλην αρμοδίους, είναι: έχετε προετοιμάσει τη διοίκηση να τα εφαρμόσει; Γιατί, στο πλαίσιο της αποτελεσματικότητας της εφαρμογής του νόμου, πρέπει να είναι έτοιμη η διοίκηση. Έχετε τη στελέχωση; Είναι επαρκής; Έχετε προετοιμάσει τις υπηρεσίες, τη διοίκηση και τους εκτελεστικούς φορείς, ώστε να διαθέτουν τα κατάλληλα μέσα για να εφαρμόσουν αυτές τις οδηγίες; Το συγκεκριμένο, λοιπόν, ζήτημα έχει να κάνει με την αποτελεσματικότητα στην πολιτική κι εκεί νομίζω, επίσης, ότι είστε εξαιρετικά αδύναμοι.

Εν πάση περιπτώσει, κύριε Πρόεδρε –και κλείνω με αυτό- εμείς και από τη θέση της κυβέρνησης και της αξιωματικής αντιπολίτευσης, αποδεικνύουμε ότι εννοούμε αυτά τα οποία πιστεύουμε ιδεολογικά και πολιτικά και τα εφαρμόζουμε από οποιαδήποτε θέση. Εφαρμόζουμε αυτό που ο Λένιν κάποτε είχε πει –για να κλείσω έτσι όπως ξεκίνησα- ότι η εντιμότητα είναι δύναμη στην πολιτική. Είμαστε δυνατοί εμείς στη Νέα Δημοκρατία, είμαστε έντιμοι, καθαροί με τους πολίτες, ενώ η υποκρισία είναι συνέπεια πολιτικής αδυναμίας και, δυστυχώς, μέχρι τώρα τέτοιοι αποδεικνύεστε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον Υπουργό κ. Παρασκευόπουλο, να υπερασπιστεί τη μία από τις δύο εμπρόθεσμες τροπολογίες. Πέντε λεπτά φτάνουν;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως, κύριε Πρόεδρε.

Ευχαριστώ πολύ που μου δίνετε τον λόγο.

Η τροπολογία αποτελεί μια τροποποίηση του πρόσφατου ν.4336/2015 και ήδη τροποποιημένου με τον ν.4356/2015. Πρόκειται για τη νομοθεσία με την οποία έχουμε εισαγάγει ένα νέο πτωχευτικό δίκαιο στη χώρα, δηλαδή τους βασικούς άξονες μιας νέας πτωχευτικής νομοθεσίας, η οποία έχει ως κύριο χαρακτηριστικό την επιτάχυνση των διαδικασιών και την ταχύτερη επανείσοδο του φτωχού στην οικονομία, στην κοινωνία, στην αγορά.

Η σχετική νομοθεσία προέβλεπε ότι θα πρέπει από 1ης Απριλίου, στη θέση του παλαιού πολύ γνωστού συνδίκου και του μεσολαβητή, να βρίσκεται ένα νέο πρόσωπο με ένα νέο λειτούργημα, το οποίο ονομάζεται «διαχειριστής αφερεγγυότητας». Προκειμένου να είναι έτοιμος ο διαχειριστής αφερεγγυότητας να ασκήσει τα έργα του και τα καθήκοντά του, θα πρέπει να υπάρχει ένα προεδρικό διάταγμα, το οποίο ορίζει τις ουσιαστικές προϋποθέσεις άσκησης του επαγγέλματος αυτού, τον τρόπο οργάνωσης του επαγγέλματος, τον διορισμό, την παύση και θα πρέπει να συγκροτηθεί ένα σχετικό μητρώο και να προχωρήσουν και άλλες διαδικασίες εφαρμογής και υλοποίησης των νέων ρυθμίσεων, οι οποίες μέχρι 1ης Απριλίου, δηλαδή μέχρι αύριο, δεν θα ήταν έτοιμες.

Έγινε ένας αγώνας δρόμου, ωστόσο έχουν απομείνει να γίνουν κάποιες ακόμη ενέργειες, προκειμένου να είναι έτοιμο το νέο σύστημα. Και έτσι αυτό, το οποίο προβλέπεται, είναι ότι ο διαχειριστής αφερεγγυότητας θα αναλάβει καθήκοντα από 1ης Οκτωβρίου του 2016.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Εμείς ευχαριστούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, θα ήθελα μια διευκρίνιση πάνω σε αυτά που είπε ο Υπουργός. Μπορώ να τον ρωτήσω, γιατί μετά θα φύγει;

**ΠΡΟΕΔΡΕΥΩΝ (Νικήτας Κακλαμάνης):** Ρωτήστε για τη διευκρίνιση, πριν φύγει ο Υπουργός, γιατί μετέχει στην Επιτροπή Θεσμών και Διαφάνειας και, όπως καταλαβαίνετε, δεν μπορεί να λείψει πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Υπουργέ, επειδή λείπατε κατά την τοποθέτησή μου το πρωί και σε λίγο θα φύγετε πάλι, εκτός από την εξάμηνη παράταση που δίνετε, καταργείτε και το επαγγελματικό μητρώο και την υποχρέωση καταχώρισης. Αν διαβάσετε, θα το δείτε. Για ποιον λόγο καταργείται το επαγγελματικό μητρώο, που προβλεπόταν από τον ν.4336; Δεν είναι μόνο η εξάμηνη παράταση που δίνετε. Καταργείτε και τη δημιουργία του επαγγελματικού μητρώου και ταυτόχρονα την καταχώριση των διαχειριστών αφερεγγυότητας σε αυτό. Αυτό θέλω να μας διευκρινίσετε, για να μπορέσουμε να την ψηφίσουμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εξ όσων γνωρίζω, σε ό,τι αφορά το επαγγελματικό μητρώο δεν έχουμε άλλη αλλαγή πέρα από αυτή, τη χρονική.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Διευκρινίστε μας, γιατί έχει απαλειφθεί η συγκεκριμένη πρόταση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε χρόνο μέχρι να έρθει η ώρα της ψηφοφορίας, δηλαδή μία ώρα και κάτι.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Βεβαίως. Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Δείτε το με έναν συνεργάτη σας.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα το διευκρινίσω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Να μας διευκρινίσουν αν αυτό έγινε εκ παραδρομής.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βεσυρόπουλε, το ίδιο λέω. Μην με υποκαθιστάτε. Λέω να το δώσει σε συνεργάτη του και πριν έρθει η ώρα της ψηφοφορίας, να σας έχει απαντήσει, ώστε να ξέρετε τι ψηφίζετε και εσείς και όλοι μας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο στον κ. Αλεξιάδη με μια σχετική μείωση χρόνου και μετά θα ξεκινήσουν οι Κοινοβουλευτικοί Εκπρόσωποι.

Θα ήθελα να τους παρακαλέσω να κάνουμε μια χάρη στον κ. Δανέλλη, επειδή πρέπει να συνοδέψει τον κ. Θεοδωράκη στη συνάντηση με το ΑΚΕΛ Κύπρου στις 15.00΄, να προηγηθεί πέραν της κοινοβουλευτικής σειράς.

**ΝΙΚΟΛΑΟΣ ΔΕΝΔΙΑΣ:** Κανένα πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Έχω τη συγκατάθεσή σας. Σας ευχαριστώ.

Κύριε Υπουργέ, σας δίνω τον λόγο για δώδεκα λεπτά -εσείς μου ζητήσατε λιγότερο- αλλά με ανοχή, αν χρειαστείτε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ πολύ, κύριε Πρόεδρε. Θα προσπαθήσω να είμαι συντομότερος. Άλλωστε νομίζω πως έχουν ειπωθεί όλα.

Πρέπει να ευχαριστήσω τους Βουλευτές όλων των κομμάτων, διότι σε αυτό το νομοσχέδιο έχουμε μια ευρύτατη συναίνεση, μια μεγάλη πλειοψηφία. Να θυμίσω ότι έχουν ταχθεί θετικά οι εκπρόσωποι του ΣΥΡΙΖΑ, της Νέας Δημοκρατίας, της Δημοκρατικής Συμπαράταξης ΠΑΣΟΚ - ΔΗΜΑΡ, οι Ανεξάρτητοι Έλληνες και η Ένωση Κεντρώων. Άλλωστε αυτές εδώ οι διατάξεις δημιουργούν ένα πολύ θετικό πεδίο σε ζητήματα αντιμετώπισης φοροδιαφυγής και λαθρεμπορίου και, όπως έχω πει, είναι πολύ σημαντικό να υπάρχει ένα ευρύ μέτωπο σε επίπεδο Βουλής γι’ αυτά τα θέματα.

Μιας και μιλάμε για συναίνεση και συνεργασία, νομίζω ότι είναι σημαντικό και αυτό που είπε ο εκπρόσωπος της Νέας Δημοκρατίας στην ομιλία του, ότι δίνεται μια λύση για το θέμα του ΦΠΑ στα νησιά Μαγιότ και ότι πρέπει κάτι αντίστοιχο να δούμε και εδώ. Βεβαίως και είναι πολύ θετικό να υπάρχει συνεργασία και για τα θέματα των φορολογικών παραδείσων και για τα θέματα του φορολογικού ανταγωνισμού που αντιμετωπίζουμε ως χώρα, ειδικά στα βόρεια σύνορά μας, διότι δεν είναι δυνατόν να συνεχίσουμε απλώς να την παρακολουθούμε αυτή την κατάσταση και να μην μπορέσουμε να κάνουμε ως χώρα εκείνες τις ενέργειες που πρέπει, ώστε φορολογικά να προστατεύσουμε τις επιχειρήσεις μας.

Βεβαίως, δεν θα δεχτώ την κριτική σε σχέση με το θέμα του ΦΠΑ και την κατηγορία προς την Κυβέρνηση σε σχέση με το ΦΠΑ για τα νησιά του Αιγαίου. Να θυμίσω ότι ο ΦΠΑ για τα νησιά του Αιγαίου είναι αποτέλεσμα δύο νόμων, του ν.4334, που ψηφίστηκε από διακόσιους είκοσι εννέα Βουλευτές, και του ν.4336/2015, που ψηφίστηκε από διακόσιους είκοσι έναν Βουλευτές. Ορισμένοι από εσάς θα ήσασταν σε αυτούς που τα ψηφίσατε. Δεν είναι δυνατόν, κύριοι Βουλευτές, τώρα, που έρχεται η ώρα της υλοποίησης αυτών των διατάξεων, να δεχόμαστε εμείς κριτική, γιατί πάμε να υλοποιήσουμε αυτές τις διατάξεις που έχουμε ψηφίσει όλοι μαζί.

Και επειδή ακούστηκε και μια κριτική ως προς το τι ψήφιζε ο ΣΥΡΙΖΑ στο παρελθόν σε σχέση με τις οδηγίες, αυτό είναι ένα πράγμα το οποίο το ακούμε συνέχεια εδώ. Νομίζω ότι πρέπει να το συζητήσουμε για τελευταία φορά και να μην ξαναέρθει αυτό το επιχείρημα.

**ΑΝΔΡΕΑΣ ΛΟΒΕΡΔΟΣ:** Μονίμως θα έρχεται.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Να κάνουμε όση συζήτηση θέλετε γι’ αυτό το ζήτημα, δηλαδή τι ψηφίζαμε, τι λέγαμε, αλλά κάποια στιγμή πρέπει να υπάρχει εδώ και η απάντηση για το τι λέμε σε αυτούς, οι οποίοι ψήφισαν πριν από λίγους μήνες σημαντικότατες διατάξεις και έρχονται τώρα και κάνουν κριτική στην Κυβέρνηση, η οποία προσπαθεί να υλοποιήσει αυτές τις διατάξεις. Διότι σε αυτό το σημείο είμαστε τώρα.

Δεχόμαστε μια κριτική για το θέμα της διαπραγμάτευσης, σαν να έχουμε εμείς στον τίτλο της πολιτικής μας το «φόροι, φόροι, φόροι», κάτι το οποίο δεν είναι αληθές. Είμαστε αναγκασμένοι να ακολουθήσουμε μια οικονομική και κοινωνική πολιτική, μέσα στο πλαίσιο μιας συγκεκριμένης συμφωνίας που ψηφίστηκε από τη μεγάλη πλειοψηφία της Βουλής. Και έρχεστε τώρα να κάνετε κριτική σε αυτό που προσπαθεί να υλοποιήσει η Κυβέρνηση, χωρίς να καταθέτετε τη δική σας διαφορετική λύση.

Έχω ξαναπεί ότι σέβομαι αυτούς οι οποίοι απορρίπτουν όλη τη λογική των δύο συμφωνιών και λένε ότι εμάς δεν μας ενδιαφέρουν όλα αυτά, προτείνουμε κάτι άλλο, κάποια στιγμή να το δούμε αυτό το πολιτικό αφήγημα και να το συζητήσουμε. Όμως, αυτοί οι οποίοι δέχθηκαν αυτό το πλαίσιο, έρχονται τώρα και κάνουν κριτική, όταν εμείς διαπραγματευόμαστε αυτό ακριβώς το πλαίσιο; Διότι είναι σαφές -και το έχουμε πει ως Κυβέρνηση- ότι η Κυβέρνηση διαπραγματεύεται στο πλαίσιο της συμφωνίας. Δεν κάνουμε αυτό που έκαναν προηγούμενες κυβερνήσεις, να προσθέτουμε κατά τη διαπραγμάτευση και άλλα ζητήματα.

Άρα εμείς αυτό που κάνουμε -εγώ θα το πω για τελευταία φορά το επιχείρημα- είναι η υλοποίηση του ν.4336/2015, ο οποίος ψηφίστηκε από διακόσιους είκοσι έναν Βουλευτές, έστω και αν κάποιοι από αυτούς σήμερα έρχονται και μας κάνουν κριτική, επειδή υλοποιούμε αυτό που ψηφίσαμε.

Σε ό,τι αφορά το συγκεκριμένο νομοσχέδιο, θα πω πολύ λίγα πράγματα, γιατί τα πιο πολλά τα είπαν με επάρκεια οι Βουλευτές των κομμάτων και της Πλειοψηφίας και της Μειοψηφίας, που συμφωνούν σε αυτό το νομοσχέδιο. Κι εγώ, όμως, ως Υπουργός Οικονομικών, είμαι υποχρεωμένος να το εισηγηθώ.

Με τη συγκεκριμένη οδηγία τροποποιείται παλαιότερη οδηγία για την αυτόματη ανταλλαγή πληροφοριών. Έτσι, πλέον θα έχουμε όχι ανταλλαγή πληροφορίων μέσα από ένα αίτημα του ενός κράτους προς στο άλλο, αλλά θα έχουμε μία αυτόματη ανταλλαγή πληροφοριών, η οποία αποτελεί σημαντικό μέσο για την αντιμετώπιση της διασυνοριακής φορολογικής απάτης και φοροδιαφυγής και θα συμβάλει στην αποδοτικότερη και αποτελεσματικότερη είσπραξη των φόρων.

Γι’ αυτό άλλωστε ο ΟΟΣΑ έλαβε εντολή από την ομάδα G20 να διαμορφώσει ένα ενιαίο πρότυπο για την αυτόματη ανταλλαγή πληροφοριών, το οποίο ολοκληρώθηκε τον Σεπτέμβριο του 2014.

Εδώ να ανοίξω μία παρένθεση. Ακούσαμε την κριτική σε σχέση με την ασφάλεια της διαχείρισης των πληροφοριών. Είναι κάτι το οποίο παίρνουμε πολύ σοβαρά και έχουμε και εμείς πάρα πολλές αγωνίες και ανησυχίες σε αυτά τα ζητήματα. Αυτό, όμως, δεν σημαίνει ότι ο φόβος για την ασφάλεια της διαχείρισης των πληροφοριών και των βάσεων δεδομένων πρέπει να μας αποτρέψει να αγωνιστούμε και για να κάνουμε πιο ασφαλείς τις βάσεις δεδομένων και κυρίως τη διακίνηση των πληροφοριών, αλλά και να προχωρήσουμε στη διακίνηση των πληροφοριών.

Διότι αυτές οι λίστες -για τις οποίες θα πω πιο κάτω, ας μη βιαστούν κάποιοι να χαμογελάσουν- που έχουμε και μας δίνουν πολύτιμα έσοδα είναι αποτέλεσμα ακριβώς αυτής της ανταλλαγής πληροφοριών.

Επιπλέον η συνεκτική και ολοκληρωμένη προσέγγιση αναφορικά με την αυτόματη ανταλλαγή πληροφοριών εντός της Ευρωπαϊκής Ένωσης, καθώς και η ευθυγράμμιση του πεδίου εφαρμογής της με τις διεθνείς εξελίξεις, θα συμβάλουν στην ελαχιστοποίηση του κόστους και του διοικητικού βάρους για τις φορολογικές διοικήσεις και τους οικονομικούς φορείς.

Με τη νέα οδηγία επεκτείνεται το πεδίο της αυτόματης ανταλλαγής πληροφοριών, αφού τα κράτη μέλη εκτός από τις πληροφορίες σχετικά με συγκεκριμένες κατηγορίες εισοδήματος και κεφαλαίου, θα ανταλλάσσουν και πληροφορίες αναφορικά με δηλωτέο λογαριασμό για τα φορολογικά έτη από το 2016 και εξής.

Αυτό σημαίνει ότι τα ελληνικά χρηματοπιστωτικά ιδρύματα θα διαβιβάζουν στο Υπουργείο Οικονομικών πληροφορίες, σχετικά με φυσικά πρόσωπα ή οντότητες που είναι δικαιούχοι λογαριασμού, βάσει κανόνων υποβολής στοιχείων και δέουσας επιμέλειας που συνάδουν με το κοινό πρότυπο του ΟΟΣΑ.

Δεν επιθυμώ να επαναλάβω, αυτά που ακούστηκαν στη Βουλή και αυτά που ακούστηκαν στην Επιτροπή Οικονομικών Υποθέσεων αλλά δεν θέλω και να αναλώσω άλλο τον χρόνο σας.

Θέλω να τελειώσω σε σχέση με το νομοσχέδιο και την αυτόματη ανταλλαγή πληροφοριών, με μία γενική παρατήρηση. Μας δείχνει πού θα κινηθούν το επόμενο χρονικό διάστημα οι φορολογικές υπηρεσίες. Διότι έχουμε εντοπίσει τον μεγάλο πλούτο που οφείλεται σε φαινόμενα φοροδιαφυγής, λαθρεμπορίου και διαφθοράς που έχουν ορισμένοι στο εξωτερικό και θα μας δώσει τη δυνατότητα να εντοπίσουμε αυτόν τον πλούτο, να τον κυνηγήσουμε και να εισπράξουμε τα μεγαλύτερα δυνατά έσοδα που μπορούμε να πάρουμε από αυτόν τον πλούτο.

Να είναι σίγουροι αυτοί οι οποίοι αγωνιούν γι’ αυτά που έχουν στο εξωτερικό ότι και αυτές οι οδηγίες και οι ενέργειες που έχουμε κάνει μέχρι τώρα και η ενσωμάτωση σε αυτές τις οδηγίες και η νέα οδηγία FATCA που θα ξεκινήσει –και έχουμε ήδη κάνει πολύ καλές ενέργειες σε αυτήν την κατεύθυνση- δημιουργούν ένα θεσμικό πλαίσιο, που παρέχει στις φορολογικές υπηρεσίες τη δυνατότητα αξιοποίησης και είσπραξης πολύ μεγάλων ποσών.

Άλλωστε αποτέλεσμα τέτοιων ενεργειών έχουμε το τελευταίο χρονικό διάστημα στο Υπουργείο Οικονομικών –αναφέρθηκε στη συζήτηση προχθές- όπου με έγγραφα που έχουν έρθει από το εξωτερικό, έχουμε πλέον δεδομένα για μεγάλες υποθέσεις φοροδιαφυγής, για μεγάλους φοροφυγάδες, οι οποίοι –βλέπω με μεγάλη ικανοποίηση- μπορούν να βρουν από δάνειο τα χρήματά τους και να πληρώσουν αυτά που τους καταλογίζουν οι εισαγγελείς.

Θα πω τώρα για τα υπόλοιπα άρθρα πέραν της οδηγίας και συγκεκριμένα για το άρθρο 10. Το άρθρο 10 όπως είπα και στην επιτροπή, είναι η παράταση που δίνεται για την έκδοση συμψηφιστικών χρηματικών ενταλμάτων, που αφορούν το Πρόγραμμα Δημοσίων Επενδύσεων για συγκεκριμένους λόγους και για οργανωτικούς και για άλλους, όπως εξήγησα στην Επιτροπή Οικονομικών Υποθέσεων. Είναι μια ρύθμιση ταυτοποιητικής φύσης. Λαμβάνει χώρα σχεδόν κάθε χρόνο και καλώ να την ψηφίσετε.

Σε σχέση με τα άρθρα 11 και 12 που αφορούν την ταυτοποίηση των θεμάτων της χρηματοδοτικής μίσθωσης των αυτοκινήτων, αυτό έχει προέλθει από μία απόφαση του δικαστηρίου της Ευρωπαϊκής Ένωσης, όπου πλέον μας επιβάλλει ένα νέο πλαίσιο. Αναγκαζόμαστε –και είναι σωστό- να υλοποιήσουμε αυτό το πλαίσιο για να μην ενεργοποιηθούν οι διατάξεις και να έχουμε πρόστιμα εξαιτίας μη λήψης των αναγκαίων μέτρων από τη χώρα μας και έτσι προχωρούμε.

Από εδώ και πέρα το τέλος ταξινόμησης για τα υπό κρίση επιβατικά αυτοκίνητα επιβάλλεται αναλογικά, δηλαδή, ανάλογα με το πόσο καιρό κάποιος θα το έχει στη χώρα μας.

Εάν κάποιος έχει καταβάλει το σύνολο του τέλους ταξινόμησης, επειδή δεν ήξερε πόσο διάστημα θα χρησιμοποιήσει το αυτοκίνητο, μπορεί να πάρει επιστροφή του τέλους ταξινόμησης όταν τελειώσει η χρήση του με μια συγκεκριμένη διαδικασία.

Τέλος, σε ό,τι αφορά την τροπολογία για το θέμα της απόσυρσης των αυτοκινήτων, πρώτα απ’ όλα εδώ να ξεκαθαρίσω μια κριτική που ακούγεται και ξανακούγεται σε σχέση με δήθεν καθυστερήσεις. Αυτήν την κριτική να την καταλάβω, αν και αυτός που την κατέθεσε δεν είναι τώρα εδώ να την ακούσει και φαντάζομαι ότι θα ενημερωθεί από τα Πρακτικά, για αυτούς που δεν έχουν καθόλου εικόνα για το πώς λειτουργεί μια κυβέρνηση. Αλλά είναι σαφέστατο ότι οι τροπολογίες που φέρνουμε εδώ, είναι αποτέλεσμα μιας διαπραγμάτευσης. Αυτή η διαπραγμάτευση δεν τελειώνει αυτόματα μια ημέρα. Αυτή η συγκεκριμένη ιστορία είναι κάτι το οποίο έχουμε ξεκινήσει πολύ νωρίς αλλά τελείωσε τώρα η διαπραγμάτευση.

Για κάποιους που βιάζονται να τελειώσει πολύ νωρίς κάτι, αν τελειώσει πολύ νωρίς κάτι, θα είναι πιο δυσμενές απ’ αυτό το οποίο συζητιέται αυτήν την περίοδο. Άρα είναι ένα χαρακτηριστικό παράδειγμα αυτή η τροπολογία ότι μέσα από μια πετυχημένη διαπραγμάτευση- διάλογο, καταφέραμε ένα μέτρο που δίνει μια απάντηση στα ζητήματα αυτά. Σε ό,τι αφορά το μέτρο τονίζω, για να μην γίνει κάποια παρανόηση, ότι το μέτρο παρατείνει τη διαδικασία απόσυρσης έως 20 Μαΐου 2016 με δυνατότητα τακτοποίησης όλων των θεμάτων μέχρι 31 Μαΐου του 2016 και τακτοποιεί και όσα αυτοκίνητα έχουν αγοραστεί το προηγούμενο χρονικό διάστημα, ώστε να έχουν τις ευμενείς διατάξεις του νόμου.

Είναι μία μεγάλη ευκαιρία, πρέπει να την αξιοποιήσουν οι Έλληνες πολίτες, διότι αυτή η διαδικασία της απόσυρσης δεν μπορεί να είναι αιώνια. Θα έρθουν και άλλες νομοθετικές διατάξεις, διότι ξεκίνησε στο Υπουργείο Οικονομικών και λειτουργεί η διυπουργική επιτροπή που εξετάζει τα θέματα φορολογίας των αυτοκινήτων και έτσι θα έχουμε και άλλες διατάξεις που θα λύσουν γενικά τα θέματα των αυτοκινήτων, θα κάνουν το πλαίσιο πιο συγκεκριμένο, πιο αυστηρό και θα κλείσει αυτή η ιστορία. Καλούμε, λοιπόν, τους Έλληνες πολίτες να αξιοποιήσουν αυτήν τη διαδικασία και να τακτοποιήσουν αυτά τα θέματα.

Κλείνω με δύο παρατηρήσεις.

Ακούμε μία συνεχή κριτική για την Κυβέρνηση για θέματα ανικανότητας. Αυτήν την κριτική να την ακούσουμε από κόμματα που δεν άσκησαν εξουσία, να την ακούσουμε και μάλιστα να υποκλιθούμε σε αυτήν την κριτική. Αλλά να ακούμε κριτική στα θέματα φορολογίας, από στελέχη και από κόμματα που άσκησαν εξουσία, από Νέα Δημοκρατία, ΠΑΣΟΚ και Ποτάμι;

Νομίζω ότι αυτός που την καταθέτει αυτήν την κριτική, πρέπει να καταθέσει και μια σύγκριση, δηλαδή, το τι κάναμε εμείς σε αυτόν τον πολύ δύσκολο χρόνο με διαπραγμάτευση, με κλειστές τράπεζες, με capital controls, με όλ’ αυτά τα προβλήματα και το τι έκαναν αυτοί τα προηγούμενα χρόνια.

Επειδή ορισμένοι θέλουν να ξεχνούν το πού κινούμαστε και λένε: «Τι κάνει η Κυβέρνηση στη φοροδιαφυγή, στο λαθρεμπόριο;» κ.λπ., να θυμίσω ότι σε αυτούς τους τομείς η Κυβέρνηση υλοποιεί ένα συγκεκριμένο χρονοδιάγραμμα, το οποίο έχει καθοριστεί στον ν.4336. Σε πάρα πολλούς τομείς είναι θετικό, διότι προβλέπει πολλά μέτρα που ενισχύουν τις υπηρεσίες και τη μάχη κατά της φοροδιαφυγής και του λαθρεμπορίου. Σε κάποιους άλλους τομείς, βεβαίως, έχει προβλήματα τα οποία συζητάμε στη διαπραγμάτευση και δεν έχουμε τη λογική ότι «γρήγορα-γρήγορα τελειώστε σε όποια συμφωνία, όπως να ‘ναι». Αλλά για το σύνολο της φορολογικής πολιτικής και επειδή ακούμε μια κριτική πολλές φορές ότι δεν ενημερώνουμε, δεν δίνουμε τα στοιχεία, πείτε μας: Πότε στο παρελθόν- επειδή παρακολουθώ από το 1980 τα φορολογικά θέματα- η Βουλή είχε τόσο μεγάλη ενημέρωση, είχε τεκμηριώσεις, πίνακες, απαντήσεις με όλα τα στοιχεία για όλα τα θέματα της φορολογικής πολιτικής;

Για όσους εξακολουθούν να διαμαρτύρονται, δηλώσαμε με σαφήνεια στην Επιτροπή Οικονομικών Υποθέσεων ότι θα οργανώσουμε συζήτηση, όταν τελειώσει ο κουρνιαχτός απ’ όλα αυτά τα θέματα, για να έχουμε τον χρόνο και τη δυνατότητα να συζητήσουμε ουσιαστικά και αναλυτικά, για να εξηγήσουμε ακριβώς το τι κάναμε στα θέματα φορολογικής πολιτικής, να τεκμηριώσουμε και να πούμε και τι προγραμματίζουμε. Εκεί θα είναι και μια ευκαιρία στους διατελέσαντες στα Υπουργεία Οικονομικών σε διάφορες θέσεις- είτε με τη μορφή Βουλευτών είτε άλλων στελεχών- να έρθουν και μας πούνε αυτοί τι κάνανε την αντίστοιχη περίοδο.

Κλείνω, τέλος, με μία υποχρέωση που έχω απέναντι στο Κοινοβούλιο. Στη συζήτηση στις 29 του μηνός αναφέρθηκε πάρα πολλές φορές το όνομά μου. Δεν ήθελα, όμως, από σεβασμό στην κοινοβουλευτική διαδικασία, να καθυστερήσω ούτε για ένα λεπτό την όλη διαδικασία, άλλωστε αλλού ήταν τα θέματα και δεν ήθελα να δώσω αφορμή για κάτι τέτοιο. Δεν ζήτησα τον λόγο επί προσωπικού. Με μια δήλωσή μου σήμερα, η οποία έχει αναρτηθεί στο site του Υπουργείου Οικονομικών στο minfin.gr, δίνω απάντηση σε αυτά που ακούστηκαν.

Πρώτα απ’ όλα έγινε ένα ατόπημα απ’ αυτό το Βήμα. Κατατέθηκε έγγραφο στη Βουλή, που για να αποδείξει τη δήθεν ολιγωρία της Κυβέρνησης, συγκρίνει το εννεάμηνο του 2015 με τα δωδεκάμηνα των προηγούμενων χρόνων. Ξέρετε στην πολιτική, η βιασύνη είναι πολύ κακή είτε είναι αριστερή είτε δεξιά βιασύνη. Είναι κακό κάποιοι να βιάζονται και να μας φέρνουν στοιχεία εδώ που αφορούν εννεάμηνο, για να συγκρίνουμε δωδεκάμηνο.

Κυρίες και κύριοι Βουλευτές, θα έρθουν τα στοιχεία κανονικά από την ΓΓΔΕ και από το ΣΔΟΕ με την επίσημη μορφή στη Βουλή γι’ αυτή τη σύγκριση. Εγώ αυτό που έχω να καταθέσω σήμερα, είναι ότι από τα στοιχεία που έχουμε από τη βεβαίωση, δηλαδή από το αποτέλεσμα των ελέγχων σε σχέση με το 2014 για το 2015, από τα στοιχεία που μας έχει δώσει η Γενική Γραμματεία Δημοσίων Εσόδων, όχι δηλαδή το γραφείο Τύπου του Αλεξιάδη που δεν έχει κιόλας -γιατί δεν έχω δημοσιογράφο στο γραφείο μου και καλά κάνουμε που δεν έχουμε, δεν χρειάζεται να φορτώνουμε τα γραφεία μας- όχι από κάποιον συνεργάτη του Αλεξιάδη αλλά από τα στοιχεία της ΓΓΔΕ, προκύπτει ότι το 2014 μετά από ελέγχους για τη λίστα Λαγκάρντ, βεβαιώθηκαν 26.620.000, δηλαδή μέσος όρος φόρων, προστίμων, προσαυξήσεων κ.λπ. ανά υπόθεση 665.000 ευρώ, ενώ το 2015 που υποτίθεται ότι είμαστε ανίκανοι, ότι καθυστερήσαμε και χίλια δυο πράγματα, αντί για 26.620.000, βεβαιώσαμε 175.000.000 με μέσο όρο βεβαίωσης ανά υπόθεση 1.772.000.

Τα νούμερα δεν είναι απλά συντριπτικά αλλά δείχνουν ακριβώς το αποτέλεσμα της πολιτικής βούλησης, της ικανότητας και της οργάνωσης των υπηρεσιών. Για όσους δε βιαστούν να κατηγορήσουν και άλλο, τους λέω ότι τα στοιχεία αυτά είναι του 2015, διότι τα στοιχεία του 2016 δείχνουν ότι σ’ αυτή την ιστορία της λίστας Λαγκάρντ, υπήρχαν φορολογούμενοι στους οποίους βεβαιώθηκαν 3,3 εκατομμύρια για την υπόθεσή τους.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Καλά πήρατε κανονικά το χρόνο σας αλλά θα ήθελα και εγώ να σας παρακαλέσω, να πάρετε την απάντηση που υπογράφει ο κ. Χουλιαράκης προς τον κ. Σταϊκούρα, ο οποίος λέει «όχι, βεβαιώθηκαν 26 εκατομμύρια το 2014, εισπράχθηκαν 26 εκατομμύρια» και μάλιστα λέει και πού διατέθηκαν. Υπό την ευρεία έννοια διατέθηκαν σε κοινωνικούς σκοπούς. Για το 2015, λέει ότι «εισπράχθηκαν 4 εκατομμύρια και διατέθηκαν 3,5 εκατομμύρια». Τα υπόλοιπα δεν προλάβατε λόγω δημοσιονομικού έτους και μπήκαν, βέβαια, στον γενικό κορβανά, δεν χάθηκαν. Λέει ότι εισπράχθηκαν. Την διάβασα εγώ με τα μάτια μου. Λέει ότι εισπράχθηκαν.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, εάν μου επιτρέπετε, για λιγότερο από ένα λεπτό ζητώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ξέρω πολύ καλά αυτό που απάντησε ο κ. Χουλιαράκης. Έχει απόλυτο δίκιο.

**ΠΡΟΕΔΡΕΥΩΝ (Νικήτας Κακλαμάνης):** Ναι αυτό που σας είπα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας πω. Στη συζήτηση που θα γίνει στην Επιτροπή Οικονομικών Υποθέσεων, θα έρθουν όλα τα στοιχεία. Συγκρίνουμε διαφορετικά πράγματα. Ο λογαριασμός και αυτό είναι άλλο, διότι…

**ΠΡΟΕΔΡΕΥΩΝ (Νικήτας Κακλαμάνης):** Αυτό που είδα στην απάντηση λέω, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα σας πω. Σε ό,τι αφορά το θέμα της λίστας Λαγκάρντ, επειδή είναι μία υπόθεση που αρκετές περιπτώσεις της οδηγούνται στο δικαστήριο, γι’ αυτό αναφέρθηκα σε βεβαίωση. Εγώ θέλω πάντα να ακριβολογώ σ’ αυτά που λέω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Μεταξύ βεβαίωσης και είσπραξης η διαφορά είναι τεράστια. Στοιχεία από τις εισπράξεις έχουμε, κύριε Υπουργέ;

**ΠΡΟΕΔΡΕΥΩΝ (Νικήτας Κακλαμάνης):** Ναι αλλά και εγώ ακριβολόγησα με την απάντηση του κ. Χουλιαράκη, για να μη δημιουργούμε εντυπώσεις.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, τελειώσαμε τις πρωτολογίες.

Ο συνάδελφος, ο κ. Αντωνίου, όπως είθισται και νομίζω ότι το δικαιούται, θα μιλήσει τελευταίος ως Κοινοβουλευτικός Εκπρόσωπος του ΣΥΡΙΖΑ, γιατί ενδεχομένως θα θέλει να απαντήσει.

Κύριε Δένδια, έχουμε κάνει μία παραχώρηση στον κ. Δανέλλη, επειδή πρέπει να πάει σε μία συνάντηση με το ΑΚΕΛ και τον κ. Θεοδωράκη, να προηγηθεί για οκτώ λεπτά και αμέσως μετά θα μιλήσετε εσείς.

**ΝΙΚΟΛΑΟΣ ΔΕΝΔΙΑΣ:** Δεκτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε. Ευχαριστώ για την κατανόηση και τους συναδέλφους.

Κυρίες και κύριοι συνάδελφοι, θα ήθελα να απευθυνθώ προς τον αγαπητό Υπουργό για την κριτική που άσκησε λίγο πριν και στο Ποτάμι, λέγοντας ότι δεν δικαιούμεθα να ασκούμε κριτική σχετικά με την κυβερνητική επάρκεια, για να του θυμίσω ότι το Ποτάμι δεν έχει δοκιμαστεί στη διακυβέρνηση της χώρας, άρα μπορούμε να ασκούμε κριτική, γιατί δεν έχουμε τη δυνατότητα να συμψηφίσουμε απολογισμό με κριτική.

**ΠΡΟΕΔΡΕΥΩΝ (Νικήτας Κακλαμάνης):** Καλά μην αρπάζεστε και εσείς επί λέξει. Εντάξει αναφερόταν στον εισηγητή σας.

**ΣΠΥΡΙΔΩΝ ΔΑΝΕΛΛΗΣ:** Ναι αλλά επειδή είναι μια γενικευμένη παρατήρηση, γι’ αυτόν τον λόγο ήθελα να αναφερθώ

**ΠΡΟΕΔΡΕΥΩΝ (Νικήτας Κακλαμάνης):** Είναι η διευκρίνιση.

**ΣΠΥΡΙΔΩΝ ΔΑΝΕΛΛΗΣ:** Επίσης και το δυσμενές οικονομικό περιβάλλον στο οποίο κινείστε και για το οποίο ζητάτε την κατανόησή μας, βεβαίως είναι δυσμενές, δυσμενέστατο. Όμως οι επιπλέον δυσκολίες που δημιουργήθηκαν, δεν ήρθαν από τον καλό θεούλη ως βροχούλα. Οι τράπεζες δεν έκλεισαν μόνες τους. Τα capital controls δεν μας τα επέβαλαν κάποιοι τρίτοι. Άρα δεδομένων όλων αυτών πρέπει να κρίνουμε την πραγματικότητά μας.

Έρχομαι τώρα σε αυτά που ήθελα να πω. Αν, αγαπητοί συνάδελφοι, κάποιος τρίτος μας παρακολουθούσε προχθές στην προ ημερησίας διατάξεως συζήτηση, θα αντιλαμβανόταν ότι η Ελλάδα, σταθερά αρνείται να συμφιλιωθεί με την πραγματικότητα.

Εδώ στον ομφαλό της γης, όπως πιστεύουμε, τα πράγματα μοιάζουν να κινούνται αλλιώς, με άλλους ρυθμούς και με άλλες προτεραιότητες. Δεν είναι τυχαίο εξάλλου πως ο νέος Διευθυντής του Φεστιβάλ Αθηνών και Επιδαύρου, ο Γιαν Φαμπρ, στη συνέντευξη Τύπου που έδωσε χθες, μετέτρεψε το ελληνικό φεστιβάλ σε βελγικό παρουσία του Υπουργού Πολιτισμού, που μάλλον δεν είχε βεβαίως κανένα επιχείρημα, όπως αποδείχθηκε, υποστήριξης της πολιτισμικής ταυτότητας της Ελλάδας.

Η κρίση στην Ελλάδα είναι πολυεπίπεδη. Νομίζω ότι όλοι το αποδεχόμαστε αυτό, γιατί το έχουμε πει πολλές φορές. Δεν είναι μόνο οικονομική, είναι πρωτίστως πολιτισμική και σε αυτό το πλαίσιο το Υπουργείο Πολιτισμού θα έπρεπε να δουλεύει καιρό τώρα, χρόνια τώρα –διαχρονικό είναι το ζήτημα- για μια ολοκληρωμένη πολιτισμική πολιτική, αντί να παίζει με εντυπώσεις και βαρύγδουπες μεταφορές.

Πρόκειται για χαμένες ευκαιρίες όπως αυτή προχθές, που για μια ακόμη φορά αναβάλαμε την ουσιαστική συζήτηση για τη δικαιοσύνη και περιοριστήκαμε σ’ ένα κακό θέατρο εντυπώσεων. Αντί να αναζητήσουμε τρόπους θεσμικής αντιμετώπισης της διαπλοκής και της διαφθοράς, μιας και βεβαίως είναι ένα διαχρονικό πρόβλημα που βαραίνει τις πλάτες του πολιτικού μας συστήματος, αντί να επιμείνουμε στην ενδυνάμωση της διάκρισης των εξουσιών, που είναι βασικό χαρακτηριστικό της λειτουργίας της δημοκρατίας και της ανεξαρτησίας των θεσμών μεταξύ τους, αποδείξαμε για άλλη μία φορά στρεψόδικα ότι οι μικροκομματικές σκοπιμότητες είναι αυτές που έχουν την απόλυτη προτεραιότητα.

Κυρίες και κύριοι της Κυβέρνησης, υποστηρίζετε ότι θέλετε να χτυπήσετε τη διαπλοκή και τη διαφθορά. Σε αυτόν τον πόλεμο έχετε στα χέρια σας το μεγαλύτερο όπλο, το καλό νομοθετείν.

Κινδυνεύω να χαρακτηριστώ γραφικός και εγώ και άλλοι συνάδελφοι, όπως ο Κάτωνας ο Πρεσβύτερος που έλεγε συνεχώς το «Carthago delenda est» αλλά το δικό μου «Carthago delenda est» είναι το «νομοθετείτε ορθά». Αν, πράγματι, θέλετε μπορείτε να το χρησιμοποιήσετε, για να προστατέψετε θεσμικά τη διαφάνεια, την αξιοκρατία και εντέλει την ίδια τη δημοκρατία.

Είστε Κυβέρνηση εξάλλου, έχετε την απόλυτη νομοθετική πρωτοβουλία. Είχατε και έχετε την ευκαιρία, να κάνετε όλα όσα δεν έκαναν οι άλλοι στο παρελθόν και σωστά τους κριτικάρετε για αυτό. Παραδείγματος χάριν αντί να κουτσουρεύουμε τη «ΔΙΑΥΓΕΙΑ», σήμερα τη διευρύνουμε. Όμως συνεχίζετε στο γνωστό μοτίβο. Κατεπείγοντα νομοσχέδια, πράξεις νομοθετικού περιεχομένου που εκ των υστέρων φέρνουμε στη Βουλή για να αποκτήσουν επίφαση νομιμότητας, πληθώρα άσχετων και πολλές φορές εκπρόθεσμων τροπολογιών, ακόμη και σε ενσωματώσεις οδηγιών ή όπως χθες κυρώσεις συμβάσεων. Πρόκειται για πρωτοφανείς θεσμικές παρεκτροπές που κάνουν τη νομοθέτηση των προηγουμένων κυβερνήσεων, να φαντάζει ως υποδειγματική. Βέβαια το μοτίβο «η διαπλοκή είναι των άλλων», δεν πείθει πλέον κανέναν. Αλλά και η διάθεσή σας για ευθείες παρεμβάσεις στο έργο της δικαιοσύνης εξοργίζει. Πάντοτε υπήρχαν απόπειρες επηρεασμού της δικαστικής εξουσίας από την εκτελεστική, παρασκηνιακές, σκοτεινές αλλά σποραδικές, που στιγμάτιζαν τους εκάστοτε κυβερνώντες που επιχειρούσαν αυτές τις παρεμβάσεις. Αυτή τη φορά, όμως, το κακό μοιάζει να παραγίνεται. Μοιάζει με κεντρική πολιτική επιλογή, που ωστόσο πολύ απέχει από τις κυβερνητικές πρακτικές που ακολουθούνται στις ώριμες δημοκρατίες της δύσης. Αυτές οι καθεστωτικές αντιλήψεις περισσότερο θυμίζουν λατινοαμερικανικές δημοκρατίες ή νεότευκτες δημοκρατίες της τέως Ανατολικής Ευρώπης. Είναι αδιανόητη κάθε υπουργική παρέμβαση στις αποφάσεις και στο έργο των λειτουργών της δικαιοσύνης.

Δεν μάθατε ακόμα πως ο δημόσιος λόγος, ιδίως αυτών που κατέχουν θεσμικές θέσεις, έχει ιδιαίτερη βαρύνουσα σημασία και δημιουργεί κλίμα και τάσεις; Όπως ακριβώς οι δηλώσεις του Υπουργού Οικονομικών μπορεί να καταποντίσουν το Χρηματιστήριο ή να ανεβάσουν τα spreads καταποντίζοντας την οικονομία, έτσι ακριβώς και μια δήλωση του αρμοδίου Υπουργού μπορεί να δημιουργήσει ανεπανόρθωτη βλάβη στη δικαιοσύνη.

Δεν γίνεται να εξαναγκάζεται η εισαγγελέας του Αρείου Πάγου, να απαντά σε αστήρικτες αιτιάσεις και αβάσιμες καταγγελίες ενός Αρχηγού κόμματος και Υπουργού που συμμετέχει στην Κυβέρνηση. Πρόκειται για μια κόκκινη γραμμή, που από την πλευρά της εκτελεστικής εξουσίας δεν πρέπει ποτέ να καταπατάται. Τα συνταγματικά όρια πρέπει να τηρούνται απαρέγκλιτα, ειδάλλως δημιουργούνται τετελεσμένα, που υποθηκεύουν την ορθή λειτουργία του πολιτεύματος σήμερα και αύριο.

Κυρίες και κύριοι συνάδελφοι, φαίνεται ότι δεν μπορούμε να συνεννοηθούμε παρά μονάχα για τα ελάχιστα, δίνοντας ένα πολύ κακό παράδειγμά στην κοινωνία. Η πολιτική έχει κατ’ εξοχήν παιδευτικό ρόλο στην κοινωνία, στους πολίτες και αυτό δεν το παίρνουμε υπ’ όψιν μας. Όμως έτσι αφ’ ενός διευρύνεται η αναξιοπιστία του πολιτικού συστήματος και αφ’ ετέρου κάνουμε τους πολίτες να πιστεύουν ότι τα πολύπλοκα προβλήματα, λύνονται με ευχολόγια και εκτόξευση λάσπης. Κάνουμε κακό στον κοινοβουλευτισμό με την εικόνα που δίνουμε ως Κοινοβούλιο, αφού φαίνεται να μη συνειδητοποιούμε τη δυσκολία των καιρών και την κρισιμότητα των στιγμών.

Η Αξιωματική Αντιπολίτευση θεωρεί ότι έχουμε την πολυτέλεια να μιλάμε για εκλογές, επειδή δημοσκοπικά φαίνεται να είναι μπροστά. Δεν αναρωτιέται τι θα γίνει στο μεσοδιάστημα ή αμέσως μετά με όλα τα ζητήματα ανοικτά και τι ακριβώς έχει αλλάξει σε αυτούς τους δεκατέσσερις μήνες για την ίδια, που θα την καταστήσει περισσότερο έτοιμη να κυβερνήσει. Ποιες αντιφάσεις της έλυσε; Είναι οι αντιμεταθέσεις ρόλων εντός της επαρκούς συνθήκης επιτυχημένης κυβερνησιμότητας ή ακολουθεί την πεπατημένη, κλείνοντας το μάτι στους πολίτες, με ανέξοδες υποσχέσεις;

Η αντανακλαστική εναλλαγή κομμάτων στην εξουσία δεν επαρκεί για την προώθηση των μεταρρυθμίσεων, που είναι το μεγάλο μας ζήτημα, το μεγάλο μας κενό. Επίσης ο καιροσκοπισμός δεν αποτελεί τον καλύτερο σύμβουλο. Πώς αλλιώς να ερμηνεύσω το γεγονός, πως την Δευτέρα 28 Μαρτίου παρουσιάζοντας ιδέες για την Αναθεώρηση του Συντάγματος, τάχθηκε υπέρ των σταθερών εκλογικών κύκλων, ενώ την Τρίτη 29 Μαρτίου στην προ ημερησίας διατάξεως συζήτηση, ο κ. Μητσοτάκης ζήτησε εκλογές εξήμισι μήνες μόνο μετά τις τελευταίες;

Νομίζω ότι τέτοιου είδους εργαλεία, δεν διατίθενται επαρκώς για τον τρόπο εξόδου από το σημερινό αδιέξοδο, παρά μόνο για την κατάληψη της εξουσίας.

Εξακολουθούμε να θεωρούμε ότι η αυτογνωσία είναι εχθρός. Είναι γενικευμένο ότι είναι μια κατάσταση που δεν μας αφορά. Οφείλουμε να παραδεχθούμε ότι ούτε μεταξύ μας δεν μπορούμε ακόμη να μιλήσουμε τη γλώσσα της αλήθειας, πόσω μάλλον να απευθυνθούμε στον ελληνικό λαό, ενημερώνοντάς τον ακριβώς για το τι έχουμε μπροστά μας και το τι πρέπει να κάνουμε.

Κύριε Υπουργέ, πού βρισκόμαστε σε σχέση με το άλλο, το μεγάλο ζήτημα, το μείζον σήμερα, το προσφυγικό, μεταναστευτικό; Βεβαίως φαντάζομαι ότι όλοι θα έπρεπε να έχουμε καταλάβει, ότι ένα τέτοιο πρόβλημα δεν λύνεται με φιλανθρωπίες ή με λόγια συμπαράστασης. Ή πιστεύουμε ακόμα πως η συμμετοχή των αλληλέγγυων, που έχουν αναλάβει το βασικό ρόλο κάθε είδους αλληλέγγυων, λύνει το πρόβλημα;

Φοβάμαι ότι το μείγμα αφελών αλληλεγγύων με διάφορους σκοτεινούς τύπους, αρχίζει να γίνεται εκρηκτικό. Τα χθεσινά επεισόδια στην Ειδομένη, στον Πειραιά αλλά και η πορεία των μεταναστών στο κέντρο της Αθήνας μέσα από μια επικίνδυνη χειραγώγηση και χρησιμοποίησή τους, αυτό αποδεικνύει. Η χρησιμοποίηση των απελπισμένων μπορεί να οδηγεί σε πολύ επικίνδυνες και ανεξέλεγκτες ατραπούς. Λάβετέ το υπ’ όψιν και αναλάβετε εξολοκλήρου τις ευθύνες σας, πριν τα πράγματα μας προλάβουν.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο συνάδελφος κ. Νικόλαος Δένδιας.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κατ’ αρχάς αισθάνομαι υποχρέωση να ξεκινήσω την τοποθέτησή μου επαινετικά για εσάς, ως προς το ύφος σας, τουλάχιστον, στην Εθνική Αντιπροσωπεία.

Παρατηρώ –και θα μου επιτρέψετε να το παρατηρήσω- ότι κάθεστε πάντα στη δεύτερη σειρά, εν αντιθέσει με αρκετούς συναδέλφους δικούς σας, οι οποίοι όντες Υφυπουργοί, κάθονται ωραία στην καρέκλα του Πρωθυπουργού της Ελλάδος. Θα ευχόμουν η σεμνότητα της παρουσίας σας, να συνδυάζεται και με την μετριοπάθεια και με τη σεμνότητα των λεγομένων σας. Εκεί φοβούμαι ότι δεν μπορώ να συνεχίσω τον έπαινο, θα πρέπει μάλλον να τον διακόψω.

Κατ’ αρχάς ευτυχώς ο Προεδρεύων της Βουλής, ο Αντιπρόεδρος, ο κ. Κακλαμάνης, με έσωσε από το να χρειαστεί να σας υποδείξω τη διαφορά μεταξύ της εισπράξεως και της βεβαιώσεως. Την γνωρίζετε εξ επαγγέλματος πάρα πολύ καλά. Αλλά πέραν αυτού εάν σας άκουγε κανείς, κύριε Υπουργέ, νομίζω ότι με κλειστά τα μάτια και αν δεν είχε αίσθηση χρόνου και χώρου, θα πίστευε ότι βρισκόταν σε μία άλλη χώρα.

Επιδιώξατε σύγκριση με τους προηγούμενους καιρούς και μάλιστα είπατε ότι «εμείς επιτυγχάνουμε πολύ καλύτερα αποτελέσματα». Πού; Σε ποιο περιβάλλον; Επικαλεστήκατε δε τα capital controls και το κλείσιμο των τραπεζών, δηλαδή αστοχίες, λάθη, ζημιές, τις οποίες επέφερε στην ελληνική οικονομία η δική σας Κυβέρνηση.

Μου θυμίζετε, πραγματικά, το παιδικό ανέκδοτο του Μπόμπου, που για να πάει εκδρομή με το ορφανοτροφείο, σκότωσε τους γονείς του και όταν συνελήφθη και οδηγήθηκε στο δικαστήριο ανηλίκων, ζήτησε επιείκεια, επειδή είναι ορφανός. Αυτά δεν είναι σοβαρά πράγματα. Κλείνετε τις τράπεζες και μετά μας λέτε ότι λειτουργείτε υπό δυσμενές κλίμα; Ή μήπως αμφισβητείτε ότι εσείς κλείσατε τις τράπεζες;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ)**

Η δε συνολική κατάσταση στη χώρα -σας ελέχθη πριν και από τον Κοινοβουλευτικό Εκπρόσωπο του Ποταμιού- νομίζω ότι είναι τραγική κατ’ ελάχιστον. Ο κ. Μητσοτάκης προχθές από το Βήμα αυτό περιέγραψε την Ελλάδα και την περιέγραψε με επάρκεια. Τα βόρεια σύνορα κλειστά. Τα ανατολικά σύνορα ανοιχτά. Η Ειδομένη, όπου ο ανθρωπισμός των Ελλήνων βουλιάζει στις λάσπες. Το ηθικό πλεονέκτημα της Κυβέρνησής σας βούλιαξε ήδη στις λάσπες. Τα ζητήματα ασφάλειας της χώρας υπό συζήτηση. Γενικά μια κατάσταση συνολικά τραγική!

Επίσης μια αντιμετώπιση του Έλληνα πολίτη ως φορολογικού υποζυγίου. στο οποίο η μόνη λύση είναι η επιβολή νέων φόρων και νέων φόρων και μεγαλύτερων φόρων και νέων ασφαλιστικών εισφορών.

Μάλιστα προσπαθήσατε το βάρος αυτών των διατάξεων, να το τοποθετήσετε υπό τον ώμο της Αντιπολίτευσης, Αξιωματικής και Ελάσσονος, διότι είπατε: «Συνεργαστήκατε και ψηφίσατε, εν πάση περιπτώσει, το καλοκαίρι για να σώσουμε τη χώρα. Άρα σημαίνει ότι μας δώσατε μια λευκή επιταγή, να επιβάλλουμε φόρους εσαεί.» Ψηφίστηκαν στόχοι, κύριε Υπουργέ. Δεν ψηφίστηκαν πολιτικές.

Πρέπει να σας πω και το εξής. Δεν έχετε κάνει ούτε 1 ευρώ περικοπή δαπανών του δημοσίου τόσον καιρό. Αντιθέτως εξαντλείτε τον ανθρωπισμό σας, προσλαμβάνοντας υμετέρους -διαφόρων ειδών υμετέρους- και μετά στέλνετε τον λογαριασμό διά των φόρων στον Έλληνα πολίτη. Αυτή είναι η πολιτική σας.

Επειδή, όμως, δεν είμαι μόνο της λογικής να κατηγορώ την Κυβέρνηση, πρέπει να σας πω ότι κι επί των δικών μας ημερών έγιναν σφάλματα και πολλά σφάλματα. Αν θέλετε, πάρα πολλές φορολογικές διατάξεις και των δικών μας ημερών δεν περιποιούν τιμή ούτε στο δίκαιο της χώρας ούτε στην κυβέρνησή μας. Επίσης πάρα πολλές εγκύκλιοι του Υπουργείου σας δεν περιποιούν τιμή ούτε στο δίκαιο ούτε στην κυβέρνησή μας. Όμως εσείς επαναλαμβάνετε τα σφάλματά επί τα χείρω.

Επαίρεται η Κυβέρνηση για τη συνεχή παράταση των παραγραφών. Είναι σοβαρά πράγματα αυτά; Σε ποια χώρα μπορεί να έρχεται συνεχής παράταση των παραγραφών; Πού ζούμε; Ή ο τρόπος φορολογικών ελέγχων με τις εγκυκλίους που έχουν περάσει κι επί των ημερών των δικών μας. Είναι δυνατόν μια χώρα να δημιουργεί αίσθημα εμπιστοσύνης στους πολίτες της με αυτό το καθεστώς;

Ο χρόνος ο οποίος έχω, δεν μου επιτρέπει να επεκταθώ σε αυτά αλλά τα γνωρίζετε. Τα γνωρίζετε κάλλιον εμού. Πρέπει να αλλάξουν όλα αυτά τα πράγματα κι εν πάση περιπτώσει πρέπει να αποφασίσετε τι μοντέλο οικονομίας θέλετε. Διότι μιλούν τα στελέχη σας. Ο κ. Τσακαλώτος ο οποίος έχει νεο-μαρξιστικές αντιλήψεις αλλά περίεργη πρακτική να τις υλοποιεί, εμφανίζει ότι το πρόβλημα της ελληνικής οικονομίας, είναι πρόβλημα ελλείμματος ζήτησης. Δεν υπάρχει –λέει- αρκετό χρήμα στην οικονομία. Αυτό δεν είναι ακριβές. Είναι μόνο εν μέρει ακριβές.

Βεβαίως δεν υπάρχει αρκετό χρήμα στην οικονομία αλλά πρωτίστως το πρόβλημα της ελληνικής οικονομίας είναι πρόβλημα προσφοράς. Δεν υπάρχει παραγωγή επαρκών προϊόντων. Γι’ αυτό και κάθε φορά που πέφτει χρήμα στην αγορά, αυτό το οποίο συμβαίνει, είναι ότι αυξάνονται οι εξαγωγές και το πρόβλημα παραμένει.

Εν πάση περιπτώσει, όμως, ας υιοθετήσω προσωρινά το δικό σας μοντέλο ότι υπάρχει θέμα ζήτησης. Μάλιστα. Εφόσον υπάρχει θέμα ζήτησης, δηλαδή έλλειψη ρευστότητας, πώς επιβάλλετε νέους φόρους και αυξάνετε τις ασφαλιστικές εισφορές; Πώς είναι συμβατά αυτά τα δύο πράγματα;

Από πού θα προέλθει τότε η οικονομική ανάπτυξη; Από τους επενδυτές που θα έρθουν στην Ελλάδα, αφού έχετε αυξήσει όλους τους φορολογικούς συντελεστές; Ποιος στα συγκαλά του διεθνής επενδυτής μπορεί να εμπιστευτεί μια Κυβέρνηση, που αντιφάσκει τόσο στη διατύπωση της σκέψης της;

Εδώ το πρόβλημα είναι βαθύτατο. Είναι ένα πρόβλημα οικονομικού μοντέλου και επ’ αυτού πρέπει να είστε ειλικρινείς. Είναι και ένα πρόβλημα διαχειριστικής επάρκειας της Κυβέρνησής σας. Επίσης και σε αυτό πρέπει να είστε ειλικρινής. Διότι τη Κυβέρνηση αυτή με όση εύνοια κι αν θέλει να την δει κανείς, με όση επιείκεια κι αν θέλει να την δει κανείς, με όση συμπάθεια κι αν θέλει να τη δει κανείς, δεν έχει οιοδήποτε επίτευγμα, το οποίο μπορεί να προσκομίσει και για το οποίο μπορεί να καυχηθεί στην Αντιπροσωπεία δεκαπέντε μήνες τώρα.

Αυτή είναι δυστυχώς η πραγματικότητα. Υπογραμμίζω δύο φορές το δυστυχώς, διότι ήμουν εξ αυτών που ευχήθηκαν ειλικρινά και από καρδιάς στην Κυβέρνηση σας κάθε επιτυχία.

Πρέπει, λοιπόν, να οδηγηθούμε σε κάποια λύση του δράματος. Γιατί προηγουμένως άκουσα με προσοχή τον Κοινοβουλευτικό Εκπρόσωπο του Ποταμιού, που υπέδειξε την κατά την άποψή του ασυμβατότητα των λεγομένων του κ. Μητσοτάκη, πώς τίθεται υπέρ του σταθερού κυβερνητικού κύκλου και από την άλλη ζητάει εκλογές.

Η απάντηση είναι μία και μόνη. Η σωτηρία της πατρίδος είναι ο υπέρτατος νόμος. Έχουμε εκτιμήσει μετά από αναμονή δεκαπέντε μηνών ότι η αναμονή σας στην εξουσία είναι πιο επιζήμια για την κοινωνία, για τον τόπο, για την πατρίδα, για τους πολίτες, από την απομάκρυνσή σας.

Βεβαίως, οι γρήγορες εκλογές είναι ζημιά για τον τόπο. Κανείς δεν λέει κάτι άλλο. Βεβαίως, είναι αναταραχή. Βεβαίως, είναι αβεβαιότητα. Η παραμονή σας, όμως, στην εξουσία δεν είναι μόνο αναταραχή και αβεβαιότητα, είναι και συνεχής και διαρκής καταστροφή. Και ό,τι φέρνετε εδώ, είναι απλώς ένα ακόμη λιθαράκι στον τάφο της ελληνικής οικονομίας.

Βεβαίως, το παρόν νομοθέτημα, το οποίο εμείς θα το ψηφίσουμε, δεν είναι νομοθέτημα δικό σας. Είναι οδηγία η οποία έρχεται, οδηγία η οποία όταν ήρθε κανονικά επί των ημερών της κυβερνήσεώς μας –αυτή είναι η τροποποιημένη εκδοχή- εσείς, το κόμμα σας, την καταψήφισε -αν είναι δυνατόν!- διότι καταψηφίζατε τα πάντα. Καταψηφίζατε ό,τι υπήρχε, ό,τι προτεινόταν. Καταψηφίζατε τις διατάξεις για το άσυλο, για την προστασία των μεταναστών. Όλα τα έχετε καταψηφίσει. Ακρίτως καταψηφίζατε, όπως και τώρα ακρίτως υπερψηφίζετε. Ό,τι σας δίνει το κουαρτέτο –πρώην τρόικα- το υπερψηφίζετε και παριστάνετε ότι το διαπραγματεύεστε, που δεν διαπραγματεύεστε. Καθυστερεί ο χρόνος και οι ρυθμίσεις οι οποίες έρχονται, είναι συνεχώς χειρότερες από τις προηγούμενες.

Λυπάμαι να πω –και τελειώνω-, η χώρα βρίσκεται σε αδιέξοδο, σε πλήρες αδιέξοδο! Εμείς θα συνεχίσουμε ως Αξιωματική Αντιπολίτευση να κάνουμε το συνταγματικό μας καθήκον, να στηρίζουμε στα όσα μπορούμε την Κυβέρνηση για να σωθεί ο τόπος, η κοινωνία, ο λαός. Και γι’ αυτό σήμερα ψηφίζουμε. Επί της ουσίας, όμως, αυτό το οποίο σας απευθύνουμε όχι πλέον ως παράκληση αλλά ως καθολικό αίτημα της κοινωνίας, είναι ένα: Φύγετε! Κι αν δεν θέλετε να φύγετε, δεν το πιστεύετε, ας πάμε σε εκλογές για να σας διώξει ο ελληνικός λαός.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Παρασκευόπουλος για μία διευκρίνιση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Πρόκειται για διευκρίνιση της τροπολογίας, την οποία πρότεινα πριν από μία ώρα περίπου. Έγινε από τον κ. Δένδια και από άλλους συναδέλφους η παρατήρηση ότι στο κείμενο το οποίο προτείνεται αυτήν τη στιγμή από τη δική μου την πλευρά, πέρα από τη χρονική παράταση από την 1η Απριλίου στην 1η Οκτωβρίου, έχουμε και την απάλειψη μίας προϋπόθεσης που είναι η εγγραφή σε επαγγελματικό μητρώο. Αυτό είναι αληθές, αλλά κανονιστικά δεν αλλάζει κάτι. Με την απάλειψη αυτής της προϋπόθεσης, πλέον ισχύει η έκδοση προεδρικού διατάγματος με γενικούς όρους. Καθορίζει τυπικές και ουσιαστικές προϋποθέσεις άσκησης του επαγγέλματος του διαχειριστή, πράγμα το οποίο καλύπτει και το μητρώο ως προϋπόθεση. Καλύπτει, όμως, και δύο άλλες προϋποθέσεις, οι οποίες ήδη βρίσκονται στο διαμορφωμένο προεδρικό διάταγμα, που είναι η ύπαρξη άδειας και ο έλεγχος των προϋποθέσεων για την έκδοση της άδειας αυτής.

Επομένως, θα συνεχίσει να ισχύει το επαγγελματικό μητρώο, το οποίο προβλέπεται από το προεδρικό διάταγμα.

**ΝΙΚΟΛΑΟΣ ΔΕΝΔΙΑΣ:** Τότε γιατί…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Γιατί υπήρχε ο φόβος της αντιδιαστολής. Αφού αναφέρεται ειδικά μόνο μία τυπική προϋπόθεση, υπήρχε ο φόβος μήπως δεν μπορούν να εισαχθούν με προεδρικό διάταγμα με βάση τη νομοθετική εξουσιοδότηση και άλλοι όροι. Αυτός ο φόβος μας κίνησε, κύριε Δένδια.

Ευχαριστώ πολύ.

**ΝΙΚΟΛΑΟΣ ΔΕΝΔΙΑΣ:** Θα το δεχθούμε κατά δήλωσή σας. Δεν προλαβαίνουμε να το δούμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Θα το δεχθούμε κατά δήλωσή σας, ότι με προεδρικό διάταγμα θα προβλέπεται το επαγγελματικό μητρώο.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα δύο μαθήτριες και μαθητές και δύο εκπαιδευτικοί συνοδοί τους από το 5ο Γυμνάσιο Χανίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ευάγγελος Καρακώστας για οχτώ λεπτά.

**ΕΥΑΓΓΕΛΟΣ ΚΑΡΑΚΩΣΤΑΣ:** Ζητήματα διαφθοράς και φοροδιαφυγής. Και ομιλούν αυτοί οι οποίοι έχουν δημιουργήσει τα συγκεκριμένα ζητήματα! Καλό θα ήταν να μη μιλούσαν για αυτά, διότι άπαντες, πλην της Χρυσής Αυγής, είναι έκθετοι στα μάτια του ελληνικού λαού.

Για να μιλήσουμε συγκεκριμένα, αξιοποίηση των περίφημων λιστών - αποτέλεσμα μηδέν. Έρχονται μέτρα ελέω μνημονίου, το οποίο μνημόνιο δεν πρέπει να χρεώνεται μόνο στη συγκυβέρνηση ΣΥΡΙΖΑ-ΑΝΕΛ αλλά και σε εκείνους οι οποίοι τον Αύγουστο του 2015 το ψήφισαν, εξαπατώντας τον ελληνικό λαό και λέγοντάς του ότι, αν δεν ψηφίσουμε μνημόνιο η πατρίδα καταστρέφεται. Και τώρα, ο ελληνικός λαός και όχι η πολιτική τάξη η οποία εξουσιάζει τυραννικά τον λαό μας, θα πρέπει να πληρώσει το μάρμαρο.

Είναι μέτρα, λοιπόν, ύψους 5,5 και 6 δισεκατομμυρίων τα οποία έρχονται και συμπεριλαμβάνουν, φυσικά, αυξήσεις στους φόρους, αυξήσεις στο πετρέλαιο κίνησης, στη βενζίνη, στα τέλη κυκλοφορίας. Και είναι μακρύς ο κατάλογος.

Τι συμβαίνει, λοιπόν; Αυτό το οποίο συμβαίνει αντί της σωτηρίας της χώρας, η οποία υποτίθεται ότι θα ερχόταν με το μνημόνιό σας, είναι η οικονομική ισοπέδωση κάθε παραγωγικής δραστηριότητας στη χώρα. Και πού οδηγεί αυτή η οικονομική ισοπέδωση; Οδηγεί ξεκάθαρα στον αφανισμό των ελεύθερων επαγγελματιών -δηλαδή, βιοτέχνες, εμπόρους- αλλά και των αγροτών, της ραχοκοκαλιάς του ελληνικού έθνους.

Κοροϊδεύετε τον κόσμο με συνεχείς παρατάσεις, οι οποίες δεν λύνουν αλλά μετατοπίζουν χρονικά τα προβλήματα, τα οποία -όπως προείπα- εσείς έχετε δημιουργήσει. Και αυτό το οποίο αντιλαμβάνεται ο καθένας από αυτούς που βιώνουν τη σκληρή καθημερινότητα, είναι ότι δεν είστε απλά ερασιτέχνες αλλά εξόχως επικίνδυνοι. Και αυτό δεν αφορά μόνο τα οικονομικά ζητήματα της χώρας.

Ο Αναπληρωτής Υπουργός Προστασίας του Πολίτη, ο κ. Τόσκας, λίγες μέρες πριν διαβεβαίωνε ότι μετά το τρομοκρατικό χτύπημα στις Βρυξέλλες δεν υφίσταται για την περίπτωση της Ελλάδος ζήτημα ασφαλείας. Τι διαπιστώνουμε σήμερα; Γίνονται επεισόδια, φοβερά επεισόδια σε όλα τα hot spots και αυτούς τους οποίους εσείς ονομάζετε «πρόσφυγες» και εμείς «λαθρομετανάστες», τους βλέπουμε να λύνουν τις διαφορές τους ακόμη και με μαχαίρια. Και το ωραίο δεν είναι ότι αυτά τα αναφέρουν μάρτυρες χωρίς αποδείξεις. Υπάρχουν και φωτογραφικά ντοκουμέντα. Μπείτε σήμερα σε οποιοδήποτε μέσο ενημέρωσης και δείτε φωτογραφίες.

Υπάρχουν σοβαροί τραυματισμοί, λοιπόν, φθορές σε περιουσίες Ελλήνων, ιδιωτών αλλά φθορές και στη δημόσια περιουσία. Και η Αστυνομία τι κάνει; Είναι απλώς παρατηρητής. Γιατί; Διότι έχει σαφείς και ρητές εντολές από την Κυβέρνηση. Είναι παρατηρητής, λοιπόν, των εξελίξεων.

Ρωτούμε: Για ποιο λόγο η Αστυνομία δεν εφαρμόζει τον νόμο στα hot spots; Μήπως αυτά τα κέντρα φιλοξενίας –«κέντρα φιλοξενίας» που λέει ο λόγος, διότι εδώ δεν μιλούμε για φιλοξενία κάποιων ανθρώπων για ένα συγκεκριμένο χρονικό διάστημα, εδώ μιλούμε για ένα χρονικό περιθώριο προσαρμογής τους προ της μονίμου εγκαταστάσεώς τους στην Ελλάδα- είναι κράτος εν κράτει; Ξεκάθαρη ερώτηση, για να μην πλατειάζουμε και να μην λέμε διάφορα αόριστα και γενικά.

Εμείς, ως Χρυσή Αυγή, αποδίδουμε την πραγματικότητα την οποία βιώνουν οι Έλληνες καθημερινά και σας λέμε ότι έχετε καταστήσει την Ελλάδα παράδεισο της ασυδοσίας των λαθρομεταναστών και βασίλειο του τρόμου αλλά και της οικονομικής εξαθλίωσης, για τους Έλληνες.

Η μόνη πολιτική δύναμη η οποία μπορεί και έχει τη δύναμη να αποτρέψει την επερχόμενη καταστροφή, η οποία είναι βεβαία, είναι ο Λαϊκός Σύνδεσμος-Χρυσή Αυγή.

Ακούσαμε πριν τον Κοινοβουλευτικό Εκπρόσωπο της Νέας Δημοκρατίας. Ομιλούσε απέναντι στην Κυβέρνηση ΣΥΡΙΖΑ-ΑΝΕΛ λες και ο ίδιος δεν φέρει καμμία ευθύνη γι’ αυτό το θλιβερό κατάντημα της χώρας, για το οποίο φυσικά και είναι υπεύθυνος αυτός και η παράταξή του μαζί με άλλες πολιτικές δυνάμεις επί σαράντα έτη.

Και εμείς στο φινάλε κατηγορούμε την Κυβέρνηση ΣΥΡΙΖΑ-ΑΝΕΛ, διότι, όπως έχουμε ξαναπεί, δεν είναι κάτι το νέο, αλλά αποπαίδια της Νέας Δημοκρατίας και του ΠΑΣΟΚ. Να λέμε την αλήθεια στον ελληνικό λαό!

Οι νεοδημοκράτες, λοιπόν, έχουν το θράσος να ζητούν από την Κυβέρνηση ΣΥΡΙΖΑ-ΑΝΕΛ να φύγει. Εμείς οι εθνικιστές, αφουγκραζόμενοι τη θέληση του ελληνικού λαού, λέμε: «Να φύγετε όλοι, διότι είστε όλοι ίδιοι και κάνετε τα ίδια αντεθνικά εγκλήματα».

Καλούμε, λοιπόν, γι’ αυτόν ακριβώς τον λόγο τον ελληνικό λαό να στηρίξει Λαϊκό Σύνδεσμο-Χρυσή Αυγή για να πάρουμε επιτέλους οι Έλληνες την πατρίδα μας πίσω.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, αν δείτε τις ημερομηνίες έκδοσης των οδηγιών των οποίων την ισχύ σήμερα κυρώνουμε εδώ, θα δείτε ημερομηνίες και σε αυτήν την περίπτωση 2013, 2014 κατά βάση και αντίστοιχες άλλων Υπουργείων, άλλων θεμάτων παρομοίως.

Τι είναι οι οδηγίες; Είναι οι οδηγίες κείμενα με κανονιστικό περιεχόμενο, που θεσπίζονται από τα όργανα της Ευρωπαϊκής Ένωσης και έρχονται απλώς εδώ σε πολιτικές δυνάμεις, σε κυβερνήσεις, στη Βουλή, που καμμία συμβολή δεν είχαν στη θέσπισή τους, για να τις εγκρίνουν ή να μην τις εγκρίνουν; Όχι, προφανώς. Και ο πιο πρόσφατος Βουλευτής ξέρει πως ό,τι θεσπίζεται ως κοινοτική οδηγία είναι προϊόν μιας κυβέρνησης για κάθε χώρα-μέλος της Ευρωπαϊκής Ένωσης και εν προκειμένω και της δικής μας, όπως και των άλλων κρατών-μελών.

Για το συγκεκριμένο θέμα, που έχει να κάνει με την ανταλλαγή πληροφοριών σε σχέση με φορολογικές υποθέσεις, η δουλειά που κυρώνουμε σήμερα εδώ, είναι δουλειά της προηγούμενης κυβέρνησης κατά τις ημερομηνίες που προκύπτουν από το ίδιο το σώμα του κειμένου που έχετε εδώ.

Τι σημαίνει αυτό, κυρίες και κύριοι; Ότι γι’ αυτό το σωστό μέτρο, που όλοι σήμερα εδώ λέμε «ναι», κάποιοι δουλέψαν σε μία προηγούμενη φάση προπηλακιζόμενοι, με την Αντιπολίτευση στα κάγκελα να φωνάζει και να λέει διάφορα σαν κι αυτά που ακούγονται κι εδώ σήμερα από ορισμένους.

Μιλάμε, λοιπόν, για υποχρεωτική, αυτόματη ανταλλαγή πληροφοριών που αφορούν φορολογικές υποθέσεις, όπως από την προηγούμενη κυβέρνηση είχε συμφωνηθεί να θεσπιστεί σχετική οδηγία στο πεδίο της Ευρωπαϊκής Ένωσης. Δικές μας δουλειές είναι αυτές, δικά μας πράγματα, δικές μας πολιτικές, που πήραν μορφή κανονιστική με τις συγκεκριμένες οδηγίες με την τότε αξιωματική αντιπολίτευση να πετάει πέτρες και να μας μέμφεται.

Σας πειράζει να σας το θυμίζουμε, κύριε Υπουργέ; Δεν γίνεται να μην σας το θυμίζουμε. Είναι πρόσφατες οι μνήμες. Δεν γίνεται. Θα το θυμίζουμε, διότι πρέπει εδώ να βγάλουμε κάποιο καλό συμπέρασμα, που θα το εκπέμψουμε στην ελληνική κοινωνία, μια ελληνική κοινωνία η οποία πειραματίστηκε με εσάς και δεν πρέπει να πειραματιστεί και με άλλον μάγο, που, κατά τη δική του επιχειρηματολογία, θα διαχειριστεί τα οικονομικά προβλήματα της κρίσης με παροχή δέκατης τρίτης σύνταξης κ.ο.κ..

Οι μάγοι μας τελείωσαν, κύριε Υπουργέ. Και η καταγγελία των δήθεν μάγων θα γίνεται εδώ κάθε μέρα για να εμπεδωθεί. Και θα βοηθούσε πάρα πολύ αν ζητάγατε και μία συγγνώμη. Σας το είπαν κάποιοι που έφυγαν από εσάς, όταν φέρατε το μνημόνιο. Σας είπαν: «Συκοφαντήσαμε τους πολιτικούς μας αντιπάλους. Γιατί; Για να φέρουμε μνημόνιο;»

Πρέπει να τελειώσουμε με τους δημαγωγούς. Όμως, για να τελειώσουμε, πρέπει να γίνουν παραδοχές. Δεν τελειώνουμε απλά και μόνο επειδή λέμε κάτι μισόλογα στο Κοινοβούλιο.

Κυρίες και κύριοι Βουλευτές, δεν είναι μόνο το θέμα της δουλειάς που έκαναν οι προηγούμενες κυβερνήσεις, της κρίσης, στην Ευρωπαϊκή Ένωση. Είναι και αυτά που κάναμε εδώ.

Κυρίες και κύριοι Βουλευτές, όταν συλλογιζόμαστε λεφτά που παίρνουμε από φοροφυγάδες, που ήταν σε λίστες, έχετε καταλάβει μέσα από ποιον μηχανισμό;

Έχετε καταλάβει –εσείς το ξέρετε- οι Βουλευτές της σημερινής Πλειοψηφίας ότι υπάρχει θεσπισμένο σύστημα που δίνει ευχέρεια σε αρμόδιο εισαγγελέα να διαπραγματεύεται με αυτόν που εντοπίζεται σε λίστα φοροφυγάδων και να του λέει: «Θα καταβάλεις; Δώσ’ τα. Θα ρυθμίσεις; Ρύθμισε. Αν καταβάλεις, είσαι ελεύθερος. Αν ρυθμίσεις, θα το δούμε με επιείκεια. Αν δεν ρυθμίσεις, θα πας μέσα.» Και από αυτήν την απειλή πληρώνουν οι άλλοι.

Πότε έγιναν αυτά; Το 2015; Έγιναν επί των ημερών μας. Και μας χτυπάγατε και δεν τα ψηφίζατε.

Πότε ψηφίστηκε εδώ ο θεσμός -εχθές, στη συζήτηση για τη διαφθορά, οι ομιλητές Αρχηγοί τον επικαλέστηκαν πάρα πολλές φορές- του οικονομικού εισαγγελέα, του εισαγγελέα κατά της διαφθοράς, τον οποίο επικαλείστε συνέχεια; Πότε έγιναν αυτά; Αυτά έγιναν από τις προηγούμενες κυβερνήσεις. Και το προκείμενο μέτρο έγινε επί της κυβέρνησης ΠΑΣΟΚ, χωρίς συνεργασίες.

Πότε έγιναν τα μέτρα -το είπε ο κ. Κουτσούκος- για την άρση του τραπεζικού και του φορολογικού απορρήτου; Από εσάς; Εσείς το καταψηφίσατε. Έγιναν επί των δικών μας κυβερνήσεων.

Πότε έγινε η φορολόγηση των ακινήτων των οποίων κύριες ήταν οι off shore εταιρείες; Επί των ημερών μας έγινε αυτό.

Πότε έγινε η Ανεξάρτητη Αρχή Καταπολέμησης της Νομιμοποίησης Εσόδων από εγκληματικές δραστηριότητες; Από τις δικές μας κυβερνήσεις.

Για να συνεννοηθούμε και για κάποια άλλα θέματα -δεν είναι εδώ Βουλευτές του πιο φιλοκατήγορου, στον αέρα, όμως, ελληνικού κόμματος αλλά οφείλω να το πω γιατί είναι ένα κόμμα που αναφέρει ονόματα και επαίρεται- πότε έγινε η προσαγωγή ενώπιον της δικαιοσύνης περισσότερων επώνυμων δημοσίων προσώπων; Πότε; Την περίοδο 2009-2011.

Εμείς, όμως, δεν είμαστε εισαγγελείς. Είμαστε πολιτικοί. Εμείς δεν είμαστε βρωμοπολιτικοί, οι οποίοι κάνουμε εδώ πέρα τον έξυπνο μεμφόμενοι ανθρώπους οι οποίοι είναι ακόμη υπόδικοι. Εμείς είμαστε σοβαροί πολιτικοί. Κάνουμε τη δουλειά μας. Βοηθήσαμε τη δικαιοσύνη να πάρει τα μέτρα της. Και τα πήρε. Και είμαστε υπερήφανοι να λέμε ότι αυτό για το όποιο μας κατηγορούσαν, ήταν λάθος.

Παρ’ όλα τα προβλήματα που υπήρχαν και τους δισταγμούς εποχών και τα σκάνδαλα, που είναι συνεπώνυμα της εξουσίας, εμείς έχουμε στο βιογραφικό μας να λέμε ότι επί της κυβέρνησης ΠΑΣΟΚ και Υπουργού Χάρη Καστανίδη και Μιλτιάδη Παπαϊωάννου οδηγήθηκαν ενώπιον της δικαιοσύνης οι περισσότεροι παρά ποτέ επώνυμοι. Για να τα λέμε καθαρά τα πράγματα και για να είμαστε εξηγημένοι.

Εδώ εσείς τι κάνετε; Δεν θέλω να κατηγορήσω τον κ. Παρασκευόπουλο, αλλά σήμερα μας έφερε τροπολογία για αναβολή της εφαρμογής μέχρι τον Οκτώβριο του 2016 ρύθμισης που σχετίζεται με το μητρώο διαχειριστών αφερεγγυότητας. Είναι θέμα διαφθοράς; Όχι. Αλλά πάντως είναι θέμα κανονικής λειτουργίας ενός κανονικού κράτους η ισχύς αυτού του μητρώου.

Εχθές τι ψηφίσαμε εδώ, συνάδελφοι; Εχτές δεν ψηφίσαμε μια νομοθεσία κατά της νομοθεσίας που ισχύει από το 1995, επί είκοσι ένα χρόνια, για την προμήθεια των Ενόπλων Δυνάμεων σε καύσιμα; Αυτό κάναμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μας είπε ο αρμόδιος Υπουργός ότι αυτό έγινε γιατί, λέει, το ΠΑΣΟΚ δεν έστειλε εκπρόσωπο στη σχετική διακομματική επιτροπή για τις προμήθειες, που υπάρχει στο πλαίσιο του Υπουργείου Ανάπτυξης. Και, μάλιστα, μίλησε πάρα πολύ άσχημα.

Να καταθέσω παρακαλώ το ΦΕΚ του Ιουλίου του 2015, όπου έχουμε ορίσει μέλος. Και εάν κάποιο πρόβλημα υπάρχει –αν υπάρχει, γιατί κανείς από εμάς δεν ήταν ενήμερος- θα υπάρχει για το τρέχον έτος, όπου μπορεί κάλλιστα αν υπάρχει κάποια αδυναμία, να τη συμπληρώσουμε.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως αποδείχτηκε, όμως, από την πορεία της κοινοβουλευτικής συζήτησης εχθές, την περίπτωση όπου ένα κόμμα δεν ορίζει, την καλύπτει το Ελεγκτικό Συνέδριο. Και αν- εν πάση περιπτώσει- και το Ελεγκτικό Συνέδριο, με αυτά που έγιναν στην επετηρίδα του, είναι απρόθυμο, εμείς, αν δεν έχουμε ορίσει, ορίζουμε εκπρόσωπο αύριο το πρωί. Θα πάρετε πίσω στη διάταξη περί προμήθειας καυσίμων με τον τρόπο που χθες η πλειοψηφία της Βουλής, με την καταγγελία όλης της Αντιπολίτευσης, ψήφισε;

Τι άλλο κάνατε χθες; Μία βιαστική ρύθμιση νύχτας για τα αντισταθμιστικά οφέλη, που είναι η πληγή των προβλημάτων που αφορούν τις Ένοπλες Δυνάμεις σε θέματα διαφθοράς. Τι άλλο κάνατε; Το Υπουργείο Εθνικής Αμύνης χωρίς διαγωνισμούς -ούτε καν σύντομους, γρήγορους- προμήθεια όλων των προϊόντων που χρειάζονται -και για τα θέματα της διατροφής- για να καλυφθούν στα hot spots και στα υπόλοιπα κέντρα όπου μαζεύονται πρόσφυγες και μετανάστες.

Εσείς έχετε ήδη ένα ρεκόρ σε θεσμούς αδιαφάνειας, κύριε Υπουργέ, με τη δική σας κατάσταση την οποία προσκομίσατε -να μην τα επαναλαμβάνω, γιατί έχει περάσει και ο χρόνος μου- για τις αποδόσεις, σε ό,τι αφορά τους ελεγκτικούς μηχανισμούς για τη λίστα Λαγκάρντ. Ένας πρόσφατος πίνακας δόθηκε επίσης από τον κ. Χουλιαράκη. Και βάζετε τον Πρωθυπουργό να λέει άλλα πράγματα.

Δικός σας Υπουργός, ο κ. Νικολούδης, πριν τον «φάτε», είπε ότι είναι πάρα πολύ δύσκολο να πάρουμε χρήματα από τη φοροδιαφυγή. Τι λες; Όταν κατηγορούσες τους άλλους; Εγώ να δεχθώ τις καθυστερήσεις των πρώτων ετών για τη λίστα Λαγκάρντ. Πρέπει, όμως, να συνεννοηθούμε σε αυτήν την Αίθουσα. Η ανταλλαγή κατηγοριών δεν οδηγεί πουθενά. Πρέπει, όμως, να βάλουμε και συνολικά μυαλό.

Η ελληνική δημόσια διοίκηση έχει τα προβλήματά της. Και τούτη τη διοίκηση εποπτεύει η οποιαδήποτε πολιτική ηγεσία, που ο λαός αναδεικνύει …

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Τελειώνω.

**ΠΡΟΕΔΡΕΥΩΝ (Γεώργιος Βαρεμένος):** Η συντομία είναι σοφία.

**ΑΝΔΡΕΑΣ ΛΟΒΕΡΔΟΣ:** Καλά, τα θέματα, όμως, είναι πάρα πολλά και η συντομία είναι λογοκρισία, κύριε Πρόεδρε. Δεν λέω ότι το κάνετε …

**ΠΡΟΕΔΡΕΥΩΝ (Γεώργιος Βαρεμένος):** Σας λογοκρίνω με 50% του χρόνου παραπάνω;

**ΑΝΔΡΕΑΣ ΛΟΒΕΡΔΟΣ:** Και μιας και το λέτε, η Αίθουσα είναι άδεια, η Αίθουσα συζητάει με μεγάλη ευγένεια και χωρίς συγκρούσεις, έχει ξεπεράσει το προχθεσινοβραδινό φιάσκο και πρέπει να της δώσετε τη δυνατότητα να εκφραστεί. Λίγοι Βουλευτές μίλησαν. Μας δίνεται ο χρόνος. Δεν είναι δυνατόν να θέλετε να με διακόψετε. Εν πάση περιπτώσει, τελείωνα.

Κυρίες και κύριοι Βουλευτές, εμείς θα ψηφίσουμε την κύρωση των οδηγιών.

Ως προς τις τροπολογίες, η στάση μας καθορίστηκε από τα όσα είπε ο κ. Κουτσούκος ως εισηγητής της Δημοκρατικής Συμπαράταξης και θα εξειδικευθεί και με τη στάση μας κατά τη διάρκεια της ψηφοφορίας.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Λοβέρδο.

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ισχυρίστηκε ο κύριος Υπουργός, ο κ. Αλεξιάδης, πριν από λίγο, μιλώντας από αυτό εδώ το Βήμα, ότι η ενσωμάτωση των οδηγιών στο Ελληνικό Δίκαιο θα διαμορφώσει ένα πολύ θετικό πεδίο για την πάταξη της φοροδιαφυγής και του λαθρεμπορίου. Βεβαίως, έχουμε να κάνουμε με μία επικαιροποίηση οδηγιών που ήδη ίσχυαν.

Άρα, ένα εύλογο ερώτημα, κύριε Υπουργέ, που δεν απευθύνεται μόνο στην ελληνική Κυβέρνηση αλλά και στην Ευρωπαϊκή Ένωση, θα ήταν το εξής: Ποια ήταν μέχρι τώρα τα αποτελέσματα της υλοποίησης αυτών των οδηγιών όσον αφορά το ζήτημα της πάταξης της φοροδιαφυγής; Ένας απολογισμός από τις αρμόδιες υπηρεσίες της Ευρωπαϊκής Ένωσης αλλά και για τη Γενική Γραμματεία Εσόδων.

Τι έκαναν, δηλαδή, μέχρι τώρα όλες αυτές οι οδηγίες; Γιατί τα δημοσιεύματα τα οποία υπάρχουν, είναι ότι η φοροδιαφυγή των μεγάλων πολυεθνικών τα τελευταία χρόνια έχει γιγαντωθεί. Και όχι μόνο έχει γιγαντωθεί η φοροαπαλλαγή, η φοροδιαφυγή των μεγάλων πολυεθνικών αλλά ταυτόχρονα δημιουργούνται εντός του ευρωπαϊκού εδάφους, ως μανιτάρια, περιοχές με ειδικά φορολογικά καθεστώτα, οι λεγόμενοι «φορολογικοί παράδεισοι».

Από αυτήν την άποψη, δεν αποτελεί υποκρισία όλο αυτό το σχήμα που προσπαθείτε να δημιουργήσετε, όχι μόνο εσείς αλλά συνολικά η Ευρωπαϊκή Ένωση απέναντι στη φοροδιαφυγή του μεγάλου κεφαλαίου, των πολυεθνικών και των μονοπωλιακών ομίλων;

Εμείς λέμε πολύ καθαρά ότι είναι υποκρισία. Γιατί; Για μια σειρά λόγους. Θα τους αναφέρω συνοπτικά.

Ο πρώτος λόγος είναι ότι συνολικά -και αν δούμε την πορεία εξέλιξης των φορολογικών συντελεστών και των φορολογικών συστημάτων, όχι μόνο στην Ελλάδα αλλά και συνολικά σε ευρωπαϊκό επίπεδο- διαμορφώνεται ένα πολύ ευνοϊκό περιβάλλον για τις πολυεθνικές επιχειρήσεις, για τους μονοπωλιακούς ομίλους.

Ακόμη και σε χώρες με υψηλούς φορολογικούς συντελεστές, τυπικά υψηλούς φορολογικούς συντελεστές για το μεγάλο κεφάλαιο, όπως για παράδειγμα οι σκανδιναβικές χώρες, οι πολυεθνικές οι δικές τους ή άλλες πολυεθνικές που λειτουργούν στο έδαφός τους απολαμβάνουν ένα ειδικό φορολογικό καθεστώς με πολύ χαμηλούς φορολογικούς συντελεστές.

Από αυτήν την άποψη, λοιπόν, και στο πλαίσιο συνολικότερα του φορολογικού ανταγωνισμού -στον οποίο και εσείς αναφερθήκατε- που κάνουν για παράδειγμα χώρες βόρεια στα σύνορά μας ή η Κύπρος για παράδειγμα, αυτή η εξέλιξη των πραγμάτων έχει οδηγήσει σταδιακά και συνολικά έχει σύρει σε ένα πλαίσιο το οποίο διαμορφώνει την εξέλιξη ως εξής: Θα έχουμε συνεχώς όλο και μεγαλύτερες μειώσεις των φορολογικών συντελεστών για τους μονοπωλιακούς ομίλους και τις πολυεθνικές. Θα έχουμε όλο και περισσότερο νέες φοροαπαλλαγές, οι οποίες θα παρέχονται από τις εκάστοτε κυβερνήσεις στο όνομα της προσέλκυσης ξένων επενδύσεων ή θα υπάρχουν σε διατήρηση ειδικά φορολογικά καθεστώτα, όπως εδώ στην Ελλάδα υπάρχει το σκανδαλώδες, πραγματικά, για δεκαετίες τώρα ειδικό φορολογικό καθεστώς που απολαμβάνουν οι εφοπλιστές.

Γι’ αυτό βεβαίως το ειδικό φορολογικό καθεστώς που απολαμβάνουν οι εφοπλιστές, τα τσιράκια, τα κουτσαβάκια του συστήματος, οι Χρυσαυγίτες, οι νεοναζιστές, δεν λένε κουβέντα. Κάνουν γαργάρα το ειδικό φορολογικό καθεστώς των εφοπλιστών, γιατί ακριβώς δεν θα τα βάλουν με τα αφεντικά που τους ταΐζουν.

Έτσι, λοιπόν, επί της ουσίας υπάρχει μια νομιμοποιημένη από τις κυβερνήσεις και τους νόμους που διαμορφώνουν τα φορολογικά συστήματα φοροδιαφυγή, φοροαποφυγή και φοροαπαλλαγή για το μεγάλο κεφάλαιο.

Δεύτερος παράγοντας που αποτελεί υποκρισία αυτή η υπόθεση της πάταξης της φοροδιαφυγής είναι η ελευθερία κίνησης κεφαλαίων, όχι μόνο εντός της Ευρωπαϊκής Ένωσης που καθορίστηκε με τη συνθήκη του Μάαστριχτ. Έτσι, λοιπόν, αυτό το πλαίσιο της ελευθερίας κίνησης κεφαλαίων διαμορφώνει ένα πλαίσιο το οποίο δίνει τη δυνατότητα στο μεγάλο κεφάλαιο να μπορεί να μετακινείται όπου θέλει σε χρόνο dt, χωρίς ελέγχους.

Αυτό το νομοθετικό πλαίσιο, κύριε Υπουργέ, δεν αξιοποίησαν το προηγούμενο χρονικό διάστημα όλοι αυτοί που έβγαλαν τα λεφτά τους στο εξωτερικό, ακόμη και τις καταθέσεις που βγάλαν από τις τράπεζες τις ελληνικές και τις πήγαν στο εξωτερικό; Ποιο άλλο νομικό πλαίσιο δημιούργησαν; Άλλωστε, όλες αυτές οι συναλλαγές έγιναν και μέσω της Τράπεζας της Ελλάδος, που οδήγησαν στην τεράστια μείωση των καταθέσεων στο εγχώριο τραπεζικό σύστημα.

Τρίτο στοιχείο, το ανέφερα λίγο πριν, στην αρχή της ομιλίας μου, είναι η ύπαρξη φορολογικών παραδείσων. Και μην πάτε να αναζητήσετε τους φορολογικούς παράδεισους σε κάποιες εξωχώριες περιοχές. Είναι εντός των συνόρων της Ευρωπαϊκής Ένωσης. Δεν είναι μόνο το Λουξεμβούργο. Είναι περιοχές στο Βέλγιο, περιοχές στην Ολλανδία, περιοχές στη Μεγάλη Βρετανία, όπου ακριβώς έχουν διαμορφώσει ένα ειδικό φορολογικό καθεστώς για αυτές τις περιοχές και τις επιχειρήσεις που εγκαθιστούν έδρες φορολογικές σε αυτές τις περιοχές να έχουν τεράστια φοροαπαλλαγή. Και για αυτό δεν λέγεται τίποτα. Όπως επίσης υπάρχουν και στο εσωτερικό των ΗΠΑ αντίστοιχα καθεστώτα σε μια σειρά πολιτείες των Ηνωμένων Πολιτειών.

Τέταρτος παράγοντας, κύριε Υπουργέ, είναι οι πραγματικά δαιδαλώδεις συναλλαγές που γίνονται ανάμεσα στις μητρικές και τις θυγατρικές ή σε άλλες συνδεδεμένες επιχειρήσεις μεταξύ τους. Δαιδαλώδεις συνδιαλλαγές!

Πού αποσκοπούν όλες αυτές οι συνδιαλλαγές, κύριε Υπουργέ; Ακριβώς στο να μπορέσουν να έχουν μια πολύ μεγάλη φοροαποφυγή, μια πολύ μεγάλη μείωση της φορολογικής βάσης οι πολυεθνικές πάνω στις οποίες επιβάλλονται οι φορολογικοί συντελεστές.

Προχθές υπήρχε δημοσίευμα στην «ΚΑΘΗΜΕΡΙΝΗ» όπου έλεγε πώς κατανέμουν τα κέρδη τους οι τράπεζες της Γαλλίας σε διάφορους φορολογικούς παραδείσους για να μπορέσουν να μειώσουν τη φορολογική επιβάρυνση που έχουν. Πρόκειται για ένα αποκαλυπτικό δημοσίευμα, στα συνεχόμενα δημοσιεύματα τα οποία υπήρχαν, η ύπαρξη των γνωστών εξωχώριων εταιρειών, των offshore.

Άρα, σε ένα τέτοιο πλαίσιο ευνοϊκό για τη δράση των πολυεθνικών, του μεγάλου κεφαλαίου και των μονοπωλιακών ομίλων εσείς έχετε την αυταπάτη ότι θα μπορέσετε να πατάξετε τη φοροδιαφυγή και το λαθρεμπόριο, όταν ισχύουν ακόμη τα διάφορα απόρρητα;

Από αυτήν την άποψη, λοιπόν, εμείς λέμε ότι σε αυτό το πλαίσιο το οποίο έχει διαμορφωθεί και το οποίο εσείς, ως Κυβέρνηση του ΣΥΡΙΖΑ, η Κυβέρνησή σας δεν το αμφισβητείτε, άρα το αποδέχεσθε, έτσι λοιπόν, αποτελούν υποκρισία οι διάφορες διακηρύξεις περί πάταξης της φοροδιαφυγής.

Αλλά δεν είναι μόνο η υποκρισία το ζήτημα. Το πιο επικίνδυνο απ’ όλα είναι ότι όλες αυτές οι εξαγγελίες –και στο παρελθόν έχουν γίνει και από άλλες Kυβερνήσεις και της Νέας Δημοκρατίας και του ΠΑΣΟΚ- οδήγησαν με μαθηματική ακρίβεια στην κλιμάκωση της φοροεπιδρομής απέναντι στα λαϊκά στρώματα, απέναντι στους μισθωτούς και στους συνταξιούχους, απέναντι στους ελεύθερους επαγγελματίες και τους αυτοαπασχολούμενους, απέναντι στη φτωχομεσαία αγροτιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε ένα λεπτό, κύριε Πρόεδρε.

Αλλά ακόμη και αν έχετε κάποια πενιχρά αποτελέσματα στο να αντιμετωπίσετε τη φοροδιαφυγή του μεγάλου κεφαλαίου και των πολυεθνικών, αυτό δεν πρόκειται να οδηγήσει, κύριε Υπουργέ, στο να μειωθεί η φοροληστεία του ελληνικού λαού. Σε αυτό άλλωστε το αποτέλεσμα της φοροληστείας, αλλά και συνολικότερα της κλιμάκωσης της αντιλαϊκής επίθεσης θα οδηγήσει και το κλείσιμο της τρίτης αξιολόγησης, στο οποίο οδεύει η Κυβέρνηση με το κουαρτέτο, τους λεγόμενους θεσμούς, την τρόικα όπως ονομαζόταν παλιά. Αυτή, λοιπόν, η συμφωνία της αξιολόγησης, όχι μόνο δεν πρόκειται να φέρει ανακούφιση στο λαό, παρά τις φιλότιμες προσπάθειες που κάνουν τα μέσα μαζικής ενημέρωσης να καλλιεργήσουν ένα κλίμα αισιοδοξίας ότι θα γίνει και θα ολοκληρωθεί η αξιολόγηση -άρα τι καλά!- αλλά αντίθετα η ολοκλήρωση της αξιολόγησης και η συμφωνία με το κουαρτέτο σημαίνει ότι θα ανοίξει το έδαφος για να οδηγηθεί σε περαιτέρω κλιμάκωση η αντιλαϊκή επίθεση σε περαιτέρω επιδείνωση της θέσης της λαϊκής οικογένειας.

Από αυτή, λοιπόν, την άποψη εμείς δεν έχουμε αυταπάτες, κύριε Υπουργέ, για το τι χρειάζεται και τι πρέπει να γίνει. Ο λαός, όχι μόνο πρέπει να επαγρυπνεί και να μην επαναπαύεται, αλλά να οργανώσει την πάλη, συμμετέχοντας στις δραστηριότητες, όπως το απογευματινό συλλαλητήριο του Πανεργατικού Αγωνιστικού Μετώπου, αλλά και στην κλιμάκωση των αγώνων και της οργάνωσης της πάλης, για να μπορέσει να αποτρέψει σε πρώτη φάση την κλιμάκωση της αντιλαϊκής επίθεσης, να ανακουφίσει τη θέση του και να διαμορφώσει το πεδίο για συνολικότερες ρήξεις και ανατροπές που είναι αναγκαίες.

Γι’ αυτούς ακριβώς τους λόγους, κύριε Υπουργέ, εμείς δεν μπορούμε να ψηφίσουμε και δεν θα ψηφίσουμε το συγκεκριμένο νομοσχέδιο, γιατί το θεωρούμε ότι είναι απαύγασμα υποκριτικών διακηρύξεων, απλά και μόνο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα οκτώ μαθήτριες και μαθητές και δύο συνοδοί εκπαιδευτικοί τους, από το 33ο Δημοτικό Σχολείο Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αντωνίου.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε, θα είμαι πολύ σύντομος.

Σχετικά με την ανάγκη ψήφισης των διατάξεων του νομοσχεδίου που συζητάμε σήμερα, νομίζω ότι υπάρχει η συναίνεση της μεγάλης πλειοψηφίας της Βουλής. Ρυθμίζει ζητήματα, που είναι ανάγκη να ρυθμιστούν και μπορούν να βοηθήσουν στην ανταλλαγή πληροφοριών για την καταπολέμηση της φοροδιαφυγής και της φορολογικής απάτης εντός των χωρών της Ευρωπαϊκής Ένωσης.

Συμφωνώ επίσης με αυτούς που έχουν μιλήσει σε σχέση με την επέκταση αυτών των ρυθμίσεων και όσον αφορά τα θέματα των φορολογικών παραδείσων, που δεν θίγονται από την παρούσα οδηγία και πρέπει επειγόντως να έρθουν και να αποτελέσουν ένα ζήτημα που θα απασχολήσει και την ελληνική Βουλή, αλλά και τους ευρωπαϊκούς θεσμούς, έτσι ώστε το μαύρο χρήμα που διακινείται και εντός και εκτός της Ευρωπαϊκής Ένωσης να μπορεί πιο εύκολα να συλλαμβάνεται.

Θέλω, όμως, να κάνω κάποιες γενικότερες αναφορές σε κάποια ζητήματα που ακούστηκαν από μερικούς εισηγητές και ομιλητές και αφορούσαν το προσφυγικό και την πολιτική της Κυβέρνησης πάνω σε αυτό και αφορούσαν και άλλα ζητήματα στα οποία θα αναφερθώ.

Πρώτα-πρώτα, το προσφυγικό δεν προσφέρεται για εύκολη δημαγωγία και κατανάλωση ή αντιπολιτευτικές κορώνες, γιατί είναι ένα πολύ σοβαρό θέμα και πρέπει να το αντιμετωπίσουμε έτσι όλες οι πτέρυγες της Βουλής. Νομίζω ότι η Κυβέρνηση διαχειρίζεται το ζήτημα με μια συνετή και σώφρονα πολιτική και με βάση τις ανθρωπιστικές αξίες, που η χώρα μας έχει υποχρέωση να τηρεί, αλλά όχι μόνο υποχρέωση. Είναι και ο λαός μας αλληλέγγυος και δείχνει καθημερινά την αλληλεγγύη του σε αυτούς τους ανθρώπους, που ο πόλεμος και οι φλόγες του πολέμου τούς έχουν διώξει από τα σπίτια τους και τους έχουν φέρει στην αυλή μας.

Ήδη, αυτήν τη στιγμή, η κατάσταση ομαλοποιείται. Έχουν δημιουργηθεί τα απαραίτητα κέντρα φιλοξενίας. Η κατάσταση οπωσδήποτε είναι δύσκολη στην Ειδομένη και στον Πειραιά. Προσπαθούμε να πείσουμε αυτούς τους ανθρώπους ότι η κατάσταση έχει αλλάξει, ότι τα σύνορα έχουν κλείσει και ότι θα πρέπει να πάνε σε δομές φιλοξενίας, όπου οι συνθήκες θα είναι αξιοπρεπείς και πολιτισμένες.

Για τα θέματα της συμφωνίας ακούστηκαν διάφορα εδώ, για φοροεπιδρομές και διάφορα άλλα τέτοια. Νομίζω ότι βιάζονται κάποιοι. Είναι πολύ κοντά ο χρόνος όπου θα έχουμε τα αποτελέσματα, σε σχέση με τα προαπαιτούμενα, για να λήξει η αξιολόγηση. Τα μηνύματα που έχουμε ως Κυβέρνηση είναι θετικά.

Ήδη και οι θεσμοί συγκλίνουν γύρω προς τις θέσεις αυτές της ελληνικής Κυβέρνησης. Τα δημοσιονομικά οικονομικά δεδομένα για το 2015 έκλεισαν με πρωτογενές πλεόνασμα του ΑΕΠ 2%, σε σχέση με τους υπολογισμούς του ΔΝΤ, που προέβλεπαν 6% και 7% μειωμένο το πρωτογενές πλεόνασμα. Από εκεί υπάρχει ένα θετικό ισοζύγιο περίπου 1 δισεκατομμυρίου ευρώ.

Όλη η πολιτική, λοιπόν, της Κυβέρνησης -αυτό είναι η μάχη που δίνουμε- είναι τα βάρη της όποιας προσαρμογής χρειαστεί έως το 2018 να κατανεμηθούν με δίκαιο και ισορροπημένο τρόπο στα πολύ υψηλά εισοδήματα και να ελαφρυνθούν τα μεσαία και τα χαμηλότερα εισοδήματα. Αυτό θα γίνει και αποτελεί δέσμευση της δική μας Κυβέρνησης.

Τέλος, θα ήθελα να κάνω μια αναφορά σχετικά με κάποια σουρεαλιστικά που ακούστηκαν εδώ. Διαβάζουν Λένιν, απ’ ότι βλέπω κάποιοι συνάδελφοι της Αξιωματικής Αντιπολίτευσης. Καλό είναι αυτό. Είναι μια πρόοδος. Όταν, όμως, αναφερόμαστε σε μια ιστορική προσωπικότητα του μεγέθους του Λένιν, χρησιμοποιώντας τσιτάτα σε μια αγόρευση στη Βουλή και ειδικά από πτέρυγες της Βουλής και Βουλευτές που υπηρέτησαν με συνέπεια μια σκληρή ταξική πολιτική όλα αυτά τα χρόνια που κυβέρνησαν σε όφελος του μεγάλου κεφαλαίου και εις βάρος των εργαζόμενων τάξεων και των φτωχών λαϊκών στρωμάτων, νομίζω ότι αυτό ακούγεται μάλλον σαν ανέκδοτο σε αυτήν τη Βουλή.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πρώτα απ’ όλα, θα ήθελα να καταθέσω τη σχετική τροπολογία, γιατί ο κ. Τσιρώνης με ειδοποίησε ότι δεν μπορεί να έρθει, επειδή έχει ένα έκτακτο πρόβλημα. Θα μιλήσω εγώ για τη σχετική τροπολογία.

Νομίζω ότι έχει διανεμηθεί η τροπολογία με αύξοντα αριθμό 300 και ειδικό 77, για την Ειδική Γραμματεία Υδάτων του Υπουργείου Περιβάλλοντος και Ενέργειας. Είναι απλό το περιεχόμενο της τροπολογίας. Πρέπει να καλυφθεί με προσωπικό η συγκεκριμένη Ειδική Γραμματεία Υδάτων, η οποία έχει έναν πολύ σημαντικό ρόλο να επιτελέσει. Εάν διαβάσετε την εισηγητική έκθεση, θα δείτε ότι το προσωπικό που έχει μείνει στη συγκεκριμένη Ειδική Γραμματεία είναι πάρα πολύ λίγο για να καλύψει τις πολύ βασικές ανάγκες. Να σας πω δε, ότι η συγκεκριμένη Ειδική Γραμματεία έχει ανάγκη στελέχωσης με προσωπικό. Σήμερα υπηρετούν υπάλληλοι στις είκοσι εννέα από τις σαράντα δύο οργανικές θέσεις κι απ’ αυτές τις είκοσι εννέα, οι είκοσι μία καλύπτονται από τακτικό προσωπικό και οι οκτώ από τακτικούς υπαλλήλους από άλλους φορείς, των οποίων ο χρόνος της απόσπασης λήγει τον Απρίλιο του 2016.

Σε ό,τι αφορά, λοιπόν, το θέμα της τροπολογίας, η τροπολογία έχει αυτήν ακριβώς τη λογική, να ενισχύσει δηλαδή την Ειδική Γραμματεία Υδάτων του Υπουργείου Περιβάλλοντος και Ενέργειας, διότι δυστυχώς, οι πολιτικές που ακολουθήθηκαν τα προηγούμενα χρόνια έχουν μειώσει το δημόσιο κατά πολύ μεγάλο αριθμό. Κάποια στιγμή, πρέπει εδώ να κάνουμε μια κουβέντα γι’ αυτές τις μειώσεις του προσωπικού, διότι σε πολύ βασικές υπηρεσίες, όπως είναι οι φορολογικές, οι τελωνειακές υπηρεσίες, αλλά και άλλες υπηρεσίες, τα νοσηλευτικά ιδρύματα, ο χώρος της υγείας και αλλού, ενώ υπάρχει όλη αυτή η παραπληροφόρηση και προπαγάνδα για μεγάλο δημόσιο τομέα, όταν πάμε να συγκρίνουμε τους υπαλλήλους που υπηρετούν σε αυτές τις υπηρεσίες με τους αντίστοιχους υπαλλήλους άλλων ευρωπαϊκών υπηρεσιών, βλέπουμε ότι εδώ έχουμε πολύ μικρό αριθμό υπαλλήλων, που δεν μπορεί να ανταποκριθεί στις στοιχειώδεις ανάγκες.

Πρέπει, λοιπόν, να βρούμε τρόπο, και αυτό κάνει αυτή η τροπολογία, δίνει δηλαδή τη δυνατότητα, αυτές οι ανάγκες να καλυφθούν με απόσπαση. Δεν μιλάμε για κάτι άλλο, για να μην αρχίσει η παραπληροφόρηση ή τα διάφορα δημοσιεύματα ή οι αναφορές ότι τακτοποιούμε «τα δικά μας παιδιά» και διάφορα άλλα ωραία που ακούγονται. Μιλάμε για μια δυνατότητα να γίνουν αποσπάσεις και μετατάξεις στην Ειδική Γραμματεία. Δεν υπάρχει καμμία φωτογραφική διάταξη. Είναι μια κανονική διαδικασία, για να τακτοποιηθεί το όλο θέμα.

Ο κ. Τσιρώνης, όπως σας είπα, δεν μπορεί να έρθει, διότι προέκυψε έκτακτο πρόβλημα και δυστυχώς δεν μπορεί να παραστεί.

Με την ευκαιρία αυτή, κύριε Πρόεδρε, να πω, για να μην χαθεί άλλος χρόνος, ότι κάνουμε αποδεκτές τις τροπολογίες 297/75 του κ. Σταθάκη και του κ. Παρασκευόπουλου για μετάθεση για την 1-10-2016 της έναρξης εφαρμογής συγκεκριμένων διατάξεων του Πτωχευτικού Κώδικα, την τροπολογία 298/76 του κ. Τσακαλώτου και δική μου για τα κίνητρα αντικατάστασης αυτοκινήτων παλιάς τεχνολογίας, την παράταση απόσυρσης δηλαδή, καθώς και την 300/77 στην οποία μόλις αναφέρθηκα.

Μιας και πήρα τον λόγο και με απόλυτο σεβασμό και στο κλίμα συναίνεσης, που υπάρχει σήμερα στην Αίθουσα, αλλά και στον χρόνο σας, δύο πράγματα μόνο θέλω να πω.

Ακούστηκε από ομιλητή της Νέας Δημοκρατίας μια κριτική για το τι κάνει η Κυβέρνηση στα θέματα φορολογίας και λαθρεμπορίου. Το ξαναείπα και θα το επαναλάβω: Να μην βιάζονται. Εκτός από όσα στοιχεία έχουμε καταθέσει στη Βουλή μέσα από την κοινοβουλευτική διαδικασία των απαντήσεων σε επίκαιρες ερωτήσεις, κατάθεση στοιχείων κ.λπ., στα οποία απαντάμε σε όλα -δεν υπάρχει κάτι που δεν έχουμε απαντήσει, δεν υπάρχει κάτι στο Υπουργείο Οικονομικών που να ξέρω εγώ και να μην έχει κατατεθεί στη Βουλή, και θα συνεχίσουμε να το κάνουμε, διότι για μας η διαφάνεια είναι συστατικό στοιχείο της πολιτικής μας- εκτός από αυτό, λοιπόν, το είπα και το ξαναλέω: Εγώ, κάποια πράγματα θέλω να τα λέω τελευταία φορά στη Βουλή, δεν θέλω να τα επαναλαμβάνω στη συνέχεια, παρ’ ότι κάποιοι έχουν την ίδια κασέτα που παίζει συνέχεια. Θα υπάρχει πλήρης ενημέρωση της Επιτροπής Οικονομικών Υποθέσεων με πλήρη απολογισμό του τι έχει γίνει στο Υπουργείο Οικονομικών και πλήρη ενημέρωση για τον προγραμματισμό του Υπουργείου Οικονομικών. Να μην υπάρχει καμμιά ανησυχία επί του θέματος αυτού.

Αλλά παραμένει ένα ερώτημα, το οποίο έχω καταθέσει πάρα πολλές φορές και φοβάμαι θα το καταθέτω συνέχεια, γιατί δεν υπάρχει απάντηση. Πραγματικά, θα πρέπει να απαντηθεί κάποια στιγμή. Εκείνη η λίστα Λαγκάρντ, η οποία ήταν χαμένη το 2010, το 2011 και έφτασε στα χέρια του ΣΔΟΕ περίπου τον Νοέμβριο του 2012, πού ήταν χαμένη αυτό το διάστημα; Θα αναλάβει, επιτέλους, κάποιος την πολιτική ευθύνη για την καθυστέρηση έναρξης ελέγχου και για τους κινδύνους παραγραφής; Διότι, καλή η κριτική, καλή η γκρίνια, την ακούμε συνέχεια. Κάποια στιγμή, να έχουμε και πολιτική ανάληψη ευθύνης γι’ αυτό το ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κύριο Υπουργό.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Κουτσούκο, τι θέλετε;

**ΓΙΑΝΝΗΣ ΚΟΥΤΣΟΥΚΟΣ:** Θα ήθελα να μιλήσω μισό λεπτό, επί της τροπολογίας.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ.

Τα πολιτικά θέματα και του νομοσχεδίου έχουν καλυφθεί με επάρκεια. Δεν θα επεκταθώ και για την οικονομία του χρόνου. Εξάλλου, ο κύριος Υπουργός, αν τον αξιώσει ο λαός και παραμείνει σε αυτήν τη θέση, θα έχει πολύ χρόνο να απολογείται για το τι κάνει για τη φοροδιαφυγή.

Κύριε Υπουργέ, μας παρουσιάσατε μια τροπολογία, επειδή δεν μπορεί να έρθει ο κ. Τσιρώνης. Να δεχθούμε, λοιπόν, αυτήν την αδυναμία και να μην το αναδείξουμε ως μείζον θέμα, όπως θα μπορούσε κανείς να το αναδείξει.

Δεν αρνείται κανένας το να ενισχύσουμε με προσωπικό μια υπηρεσία, που το έχει ανάγκη. Συμφωνούμε με αυτήν την επιχειρηματολογία. Το είχαμε κάνει κι εμείς, ακριβώς στην ίδια υπηρεσία, δηλαδή στη Γενική Γραμματεία Υδάτων. Εδώ, κάνετε δύο πρόσθετα πράγματα: Το ένα είναι που τους δίνετε τη δυνατότητα να μεταταχθούν, σε αντίθεση με ό,τι συμβαίνει στον υπόλοιπο δημόσιο τομέα, και το άλλο -λυπάμαι που το υπογράφει ο κ. Βερναρδάκης, ο οποίος είναι θεματοφύλακας ενός βαθμολογίου και ενός υπαλληλικού κώδικα που πρόσφατα ψηφίσαμε- τους δίνετε τη δυνατότητα κατ’ εξαίρεση να εκλέγονται σε θέσεις ευθύνης, διευθυντές ή γενικοί διευθυντές. Δηλαδή, είναι κάποιοι σε μια υπηρεσία που περιμένουν την ώρα τους να λάβουν θέσεις ευθύνης και θα πάει ο αποσπασμένος, που είναι επιλογή του Υπουργού -γιατί είναι κατ’ εξαίρεση η διαδικασία, δεν υπακούει ούτε σε υπηρεσιακά συμβούλια ούτε πουθενά αλλού- να γίνει προϊστάμενος και να του πάρει τη θέση. Δεν είναι φωτογραφία αυτό; Γι’ αυτό είπα ότι αυτήν δεν μπορούμε να την ψηφίσουμε. Τις άλλες θα τις ψηφίσουμε και θα τα πούμε στην ψηφοφορία.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βεσυρόπουλε, έχετε το λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, δεν θα έπαιρνα τον λόγο. Μετά τη διευκρίνιση του Υπουργού κ. Παρασκευόπουλου για την τροπολογία που είχαμε για το θέμα με τους διαχειριστές αφερεγγυότητας, αλλά και επειδή θέλω να απαντήσω στον κ. Αλεξιάδη, διότι άφησε μια μομφή για το τι κάναμε εμείς για τη λίστα Λαγκάρντ, θα ήθελα να υπενθυμίσω, για την αποκατάσταση της αλήθειας, ότι η λίστα Λαγκάρντ μόλις εστάλη στο γραφείο του τότε Πρωθυπουργού, του κ. Σαμαρά, απεστάλη αυθημερόν στον Οικονομικό Εισαγγελέα, στις 2 Οκτωβρίου του 2012. Το δεύτερο cd της λίστας, αμέσως μόλις παραλήφθηκε, εστάλη κι αυτό αυθημερόν στον Οικονομικό Εισαγγελέα. Εμείς, η Νέα Δημοκρατία, αναλάβαμε τη διακυβέρνηση της χώρας, τον Ιούλιο του 2012.

Το ίδιο ισχύει και για τις λίστες εμβασμάτων εξωτερικού και Λουξεμβούργου. Η πρώτη διαβιβάστηκε στους οικονομικούς εισαγγελείς στις 5 Σεπτεμβρίου και η δεύτερη στις αρχές Σεπτεμβρίου του 2012. Η λίστα με τα εξήντα πέντε cd, κύριε Υπουργέ, δημιουργήθηκε μετά από αίτημα του ΣΔΟΕ, στις αρχές της θητείας της Κυβέρνησης Σαμαρά προς την Ένωση των Ελληνικών Τραπεζών. Αυτό για την αποκατάσταση της αλήθειας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Σε σχέση με την παρατήρηση για την τροπολογία, στην οποία αναφέρθηκα προηγουμένως, δεν θέλω να επιμείνω άλλο για τα όσα ακούστηκαν για τη σύγκριση του παρελθόντος, του παρόντος κ.λπ.. Άλλωστε, θα έχουμε τη δυνατότητα στην Επιτροπή Οικονομικών Υποθέσεων να τα συζητήσουμε αναλυτικά.

Σε ό,τι αφορά, όμως, αυτό που ακούστηκε για το προσωπικό που αποσπάται από τον υπόλοιπο δημόσιο τομέα στην Ειδική Γραμματεία Υδάτων, κύριε Κουτσούκο, δεν θα κάνουμε αυτό το οποίο έγινε τα προηγούμενα χρόνια της διακυβέρνησης. Είμαστε και οι δυο από το Υπουργείο Οικονομικών και έχουμε υπηρετήσει τον συνδικαλιστικό τομέα. Δηλαδή, κρίνονται γενικοί διευθυντές και προϊστάμενοι μεγάλων υπηρεσιών με χαρτιά που τους είχαν δώσει πολιτικοί, χωρίς να έχουν περάσει από τη διαδικασία του ΦΕΚ και τις διαδικασίες που προβλέπει ο νόμος, με εύφημες μνείες, οι οποίες ξέρουμε όλοι πολύ καλά ότι δόθηκαν για να ευνοηθούν κάποιοι, που μπορούν, ως χαμαιλέοντες, να είναι με όλες τις κυβερνήσεις και όλες τις καταστάσεις στις κεντρικές και άλλες υπηρεσίες του Υπουργείου Οικονομικών. ‘Οχι όλοι, γιατί το Υπουργείο Οικονομικών έχει ικανότατα στελέχη. Επειδή όμως, προερχόμαστε κι οι δυο από τον ίδιο χώρο και γνωρίζουμε πρόσωπα και καταστάσεις, σας λέω ότι εμείς δεν κάναμε και δεν θα κάνουμε αυτό το οποίο έγινε στο παρελθόν.

Αν έχετε να καταγγείλετε έστω και μία αναξιοκρατική μετακίνηση υπαλλήλου από τμήμα σε τμήμα στο Υπουργείο Οικονομικών –είναι εδώ και ο κ. Θεοχάρης και μπορεί με την εμπειρία του να σας πει αν έχουμε έστω και μία επί ΣΥΡΙΖΑ, διότι εγώ έχω εκατοντάδες να σας καταγγείλω για τα προηγούμενα χρόνια- να μας την καταγγείλετε και να την αναφέρουμε και να την αντιμετωπίσουμε.

Σε ό,τι αφορά, όμως, αυτό που είπατε, διαβάζω τι λέει ακριβώς η διάταξη, διότι θα μεταφέρουμε προσωπικό με απόσπαση από τον υπόλοιπο δημόσιο τομέα στην ειδική γραμματεία: «Το αποσπασμένο προσωπικό έχει το δικαίωμα να μετέχει στις προβλεπόμενες διαδικασίες επιλογής σε θέσεις προϊσταμένου γενικής διεύθυνσης, διεύθυνσης ή τμήματος ή άλλης οργανωτικής μονάδας άλλης υπηρεσίας ή του φορέα προέλευσης και σε περίπτωση εκλογής, εκδίδεται υποχρεωτικώς πράξη διακοπής της απόσπασης».

**ΓΙΑΝΝΗΣ ΚΟΥΤΣΟΥΚΟΣ:** Ισχύει αυτό στον υπόλοιπο δημόσιο τομέα; Αυτό είπα. Αφήστε τώρα τις ιστορίες.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μισό λεπτό.

Κύριε Κουτσούκο, στις ιστορίες με πήγατε εσείς, όταν κάνατε βουτιές στο παρελθόν κατ’ επιλογήν. Ή θα κάνουμε γενική αποτίμηση ή όχι. Διότι εγώ, να αναλάβω τις ευθύνες για ό,τι έχει κάνει ο ΣΥΡΙΖΑ, μία Κυβέρνηση ενός χρόνου με τις συνθήκες που έχουμε. Ποιος θα αναλάβει τις ευθύνες για όλα τα προηγούμενα χρόνια;

Σε ό,τι αφορά αυτό, λοιπόν, με δεδομένο το πρόβλημα που έχει η υπηρεσία και με δεδομένο ότι, όπως σας είπα πιο πριν, από τις είκοσι εννέα θέσεις που είναι τώρα, μόνο οι είκοσι μία είναι τακτικό προσωπικό και ήδη οι οκτώ είναι αποσπασμένοι και θα πρέπει να πάμε μέχρι τους σαράντα δύο, που είναι οι οργανικές θέσεις, σε μια υπηρεσία που θα είναι σαράντα δύο άτομα δεν είναι δυνατό να μπορούν να πάρουν μέρος στη διαδικασία μόνο οι είκοσι ένας.

Άρα, λοιπόν, για να μην έχουμε προβλήματα, γι’ αυτό υπάρχει αυτή η διάταξη και θα ακολουθήσουν τις προβλεπόμενες διαδικασίες επιλογής από το νόμο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 297 και ειδικό 75 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 297 και ειδικό 75 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 298 και ειδικό 76 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 298 και ειδικό 76 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 300 και ειδικό 77 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτή, δεκτή.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κατά πλειοψηφία.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΓΙΑΝΝΗΣ ΚΟΥΤΣΟΥΚΟΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Παρών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κατά πλειοψηφία.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 300 και ειδικό 77 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις» έγινε δεκτό επί της αρχής και επί των άρθρων.

Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:**  Δεκτό, δεκτό.

**ΕΥΑΓΓΕΛΟΣ ΚΑΡΑΚΩΣΤΑΣ:** Κατά πλειοψηφία.

**ΑΘΑΝΑΣΙΟΣ ΒΑΡΔΑΛΗΣ:** Κατά πλειοψηφία.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(ΝΑ ΜΠΕΙ ΤΟ ΝΟΜΟΣΧΈΔΙΟ σελ. 292 α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 15.46΄ λύεται η συνεδρίαση για αύριο ημέρα Παρασκευή 1η Απριλίου 2016 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**